
NELENGVAS GERA DARYMO MOKSLAS 


Niekada niekur nebuvo ir tikriausiai nebus toleruojami nei gru- 
puotės, nei pavieniai žmonės, viešai kviečiantys daryti bloga. Visų 
laikų visuomenės tokius kvietimus smerkia ir jiems priešinasi. Prie- 
šingai, visi ragina daryti gera. Tačiau pasirodo, jog tai nėra paprasta. 
Nuolatos kaimynus, draugus, gimines, bendradarbius girdime skun- 
džiantis: „Tiek gera jam padariau, o iš jo nesulaukiu nieko.“ Dar 
prastesnę padėtį nusako mūsų patarlė: „Aš jam kalną pyliau, jis man 
duobę kasė.“ Visi žinome atsitikimų, kai geradariui atrodo, kad jis 
daro gera, o jo apdovanotasis suteiktos paslaugos ar dovanos ne- 
laiko gėriu, nes vadovaujasi kitokia vertybių sistema. Antra vertus, 
ar visada kiekvienas žmogus pats teisingai suvokia, kas yra gera 
jam? Nuolatos iškyla ir kitų su geradarystėmis susijusių klausimų. 
Ar turime daryti gera kiekvienam, ar reikia rinktis? Koks turėtų būti 
atrankos kriterijus? Kaip elgtis su labdaros kaulytojais? O kaip turi- 
me atsidėkoti žmogui, padariusiam gera mums? 

Dabar gali atrodyti, kad šie klausimai yra mūsų laikų socialinių 
ir moralinių procesų rezultatas, bet iš tiesų jie, matyt, egzistavo ir 
egzistuos per amžius. Prieš du tūkstančius metų į juos atsakyti ryžo- 
si romėnų rašytojas, filosofas Lucijus Anėjus Seneka (4 m. pr. Kr.- 
65 m. po Kr.). Septyniose traktato „Apie geradarystes“ knygose jis 
bando apibrėžti sąvoką „geradarystė“, samprotauja, kokiais kriteri- 
jais vadovaujantis galima palyginti skirtingus gerus darbus, svarsto, 

ar reikia labdaros įstatymo, ar dera priekaištauti nedėkingajam, ar 
turime visam pasauliui skalambyti apie savo gerus darbus, ar geriau 
juos atlikti tyliai, kartais nežinant net tam, kuriam jie skiriami, ar 
mūsų labui atlikti priklausomų nuo mūsų žmonių geri darbai yra 
geradarystės. 

Kaip ir kituose kūriniuose, Seneka čia kalba paprastai, visiems 
suprantamai, dažnai įsikarščiuoja, norėdamas mus įtikinti, bet nie- 
kada neprabyla sudėtingomis abstrakčių frazių virtinėmis. Rašyto- 
jas patraukia tuo, kad kreipiasi į mus betarpiškai lyg autoritetingas 
bičiulis ar mokytojas. Žinoma, jis griežtas ir reiklus. Tačiau galima 
suprasti: juk jo tikslas - suformuluoti gera darymo taisykles, padėti 
mums atsikratyti ydų, o viena didžiausių ydų, jo galva, yra nedėkin- 
gumas. Antra vertus, nenoras daryti gera irgi yra yda. Tad rašytojas 
galvoja apie abu geradarystės proceso dalyvius, siekdamas, kad kuo 
daugiau atsirastų geradarių ir išnyktų nedėkingųjų. Beje, jis itin ak- 
centuoja, kad vertingiausias geradarystės elementas yra ne pinigai, 
daiktai ir kitos dovanos, o nematerialus dalykas - žmogaus nusitei- 
kimas padaryti gera be jokių išlygų. Nė viena su geru darbu susijusi 
pusė, Senekos nuomone, neturi užsiimti geradarystės apskaita, nes 
skaičiavimas, kiek naudos gausime padarę gera arba ką išlošime 
gavę dovaną, nėra garbingas, jis teršia mūsų sielą. Tuomet gera- 
darystė praranda dorybės vardą. O juk dorybė yra visų mūsų, net ir 
nedoriausiųjų, siekiamybė. 


Dalia Dilytė 


PIRMA KNYGA 


I. Iš daugybės įvairių karštagalviškai ir neapgalvotai gyvenančių žmonių 
paklydimų, puikusis vyre Liberali, sakyčiau, beveik nė vienas neprilygs- 
ta šiam: nemokame nei daryti gera, nei priimti. Išdava paprastai esti tokia: 
už blogai paskirta blogai atsilyginama. Per vėlai skundžiamės, kad neat- 
simokama, bet tai juk pražuvo jau dovanojant. Nenuostabu, kad tarp aibės 
didžiausių ydų dažniausia yra nedėkinga siela. Matau šį trūkumą atsirandant 
dėl daugelio priežasčių. Pirmoji yra ta, kad nepasirenkame vertų Žmonių, 
kuriems galėtume paskirti geradarystę. Ketindami ką nors įtraukti į skolos 
knygą, kruopščiai teiraujamės apie skolininko turtą ir gyvenimą, neberiame 
sėklų į nualintą ir nevaisingą žemę, o geradarystes ne teikiame, bet veikiau 
be jokios atrankos švaistome. Sunku pasakyti, ar bjauriau yra išsiginti ga- 
vus gera, ar reikalauti už geradarystę atsimokėti. Mat tai tokia paskolos rūšis, 
iš kurios atgaunama tiek, kiek pasiskolinęs žmogus grąžina savo noru. Atsi- 
lyginant išeikvoti visą turtą yra nepaprastai gėdinga, kadangi geradarystei 
grąžinti reikia ne lėšų, o sielos. Juk už ją atmoka tas, kas jaučiasi esąs skolin- 
gas. Tačiau, nors tikrieji kaltininkai yra tie, kurie nepripažįsta esą dėkingi, 
mūsų kaltės čia irgi esama. Sutinkame daugelį nedėkingų, bet dar daugiau 
tokių patys padarome, nes tai baisiai priekaištaujame ir reikalaujame, tai iš 
pradžių nekreipiame dėmesio, o netrukus gailimės dėl duotos dovanos, tai 
skundžiamės ir peikiame per menką siekimą atsilyginti. Visą dėkingumą 


! Kvintas Ebucijus Liberalis buvo Senekos draugas. Jam autorius paskyrė šį traktatą. 

sugadiname ne tik padarę gera, bet ir darydami. Kas iš mūsų buvo paten- 
kintas, net neįkyriai, net tik vieną kartą prašomas? Kas, įtardamas, kad iš jo 
kažko norima, neraukė kaktos, nenusuko veido, neapsimetė užsiėmęs, ilgo- 
mis, nepabaigiamomis šnekomis tyčia nedavė progos įsiterpti su prašymu, 
visaip gudraudamas neapgavo atskubėjusių su būtinu reikalu Žmonių? 
Kas, užkluptas ir kailį įmerkęs, arba neatidėliojo (kitaip tariant, nedrąsiai 
atsisakinėjo), arba žadėjo, bet sunkiai, suraukęs antakius, piktai, pro dantis 
vos iškošdamas žodžius? Juk niekas nesijaučia noriai esąs skolingas dėl to, ką 
ne gavo, o iškaulijo. Kas gali būti dėkingas arba išdidžiai numetusiam labdarą, 
arba piktai nutrenkusiam, arba tokiam, kuris, per perstojo prašytas, davė tam, 
idant atsikratytų nemalonumo? Jei kas tikisi, kad atsilieps atidėliojimo nu- 
alsintas ir laukimo iškankintas žmogus, — klysta. Geradarystė priimama su 
tokiu jausmu, su kokiu teikiama, ir todėl gera daryti nereikia atsainiai. Juk 
kiekvienas, gavęs iš nenuovokaus davėjo, jausis skolingas tik sau. Nereikia ir 
pernelyg delsti, nes šiuo atveju didžiai vertinamas duodančiojo nusiteikimas, 
o vėlai padaręs atrodo ilgai nenorėjęs daryti. Nereikia elgtis įžeidžiamai. Mat 
kadangi prigimties taip nustatyta, jog skriaudos giliau nusėda už nuopelnus, 
pastarieji greitai nuplaukia į šalį, o nuoskaudas atmintis saugo tvirtai. Ko gali 
laukti žmogus, užsipuolęs dėl nedėkingumo asmenį, savaime jau įpareigotą 
jausti padėką? Pastarasis pakankamai atsidėkos, atleisdamas jam už suteiktą 
geradarystę. Nedėkingųjų minia neturi ataušinti mūsų noro pasitarnauti. Mat 
pirmiausia, kaip sakiau, mes ją didiname. Antra, šventvagiai ir atsainuoliai net 
nemirtingųjų dievų neatbaido nuo taip plačiai besiliejančio nepertraukiamo 
maloningumo. Dievai elgiasi pagal savo prigimtį ir padeda visiems, taip pat 
ir blogai vertinantiems jų dovanas. Kiek leidžia žmogaus silpnumas, sekime 
šiais vadovais: geradarystes teikime, o ne skolinkime už palūkanas. Vertas 
būti apgautas tas, kuris teikdamas galvoja apie atlyginimą. „Tačiau blogai 

pavyko.“ Ir vaikai, ir žmonos nepateisina mūsų vilčių, bet ir auklėjame, ir 
tuokiamės, ir atkakliai priešindamiesi patyrimui, pralaimėję vėl rengiame ka- 
rus, pergyvenę laivo sudužimą, vėl leidžiamės į marias. Juo labiau dera ne- 
siliauti darius gera! Kas nedaro gera todėl, kad jam neatsimokama, ir daro 
tam, kad būtų atsimokėta, puikiai skatina nedėkinguosius. Jiems darosi gėda 
neatsimokėti tik tuomet, kai tai leista. Kaip daugelis neverti saulės šviesos! 
Tačiau diena išaušta. Kaip daugelis dejuoja, kad gimė! Tačiau gamta gimdo 
naujas kartas ir pakenčia labiau trokštančių nebūti buvimą. Didelės ir puikios 
sielos ypatybė yra ne geradarystės vaisių siekimas, bet ji pati, gero Žmogaus 
ieškojimas net po susidūrimo su blogaisiais. Ar didingas būtų naudos darymas 
daugeliui, jei niekas neapviltų? Juk dorybė yra teikti geradarystes ne tam, kad 
būtų atsilyginta. Kilnus vyras tučtuojau nusiskina jos vaisių. Nedėkingumas 
neturi mūsų atgrasinti ir versti vangiau imtis nepaprastai gražaus dalyko. 
Net jei man nukertama viltis rasti dėkingą žmogų, aš labiau norėčiau likti 
neatlygintas, negu nedaryti gera. Mat nedarantis praskina kelią nedėkingumo 
ydai. Pasakysiu savo nuomonę: neatsilyginantis labiau nusideda, neteikiantis 
geradarystės, — greičiau. 


II. Švaistyti miniai kai nuspręsi geradarystes, 
Prarasi daug, bet vieną sykį pasiseks.“ 

Išpeiksi abu pirmosios eilutės teiginius. Pirma, nereikia pilti miniai. An- 
tra, negarbinga švaistytis bet kuo, juo labiau geradarystėmis. Jei atsisakysi 
sąmoningai jas vertinti, tai nustos būti geradarystės, joms pritiks kažkoks 
kitas vardas. Susižavėjimą kelia antroji eilutė, teigianti, jog viena sėkminga 


2 Nežinomo komedijų rašytojo kūrybos citata. 

geradarystė paguodžia dėl daugelio nuostolingų. Tačiau meldžiu tave pažiūrėti, 
ar ne teisingiau būtų ir ar ne labiau pritiktų teikiančiojo didybei, kad jį paragin- 
tume duoti, net jei nepavyko nė su viena. Mat klaidingas yra teiginys: „„Prarasi 
daug.“ Nė viena nepražūna, nes praradėjas visa apskaičiavo. Juk geradarysčių 
sąskaita paprasta: išduota štai tiek; jei kas bus grąžinta, bus pelnas, jei nieko 
nebus grąžinta, nuostolio nebus. Daviau tam, kad duočiau. Niekas labdaros 
neįtraukia į skolos knygą, niekas neprimena kaip godus skolos išieškotojas, 
besikreipiąs tiksliai sutartą dieną ir valandą. Gerasis vyras? apie geradarystę 
niekada ir nepagalvoja, nebent primintas atsilyginančiojo. Priešingu atveju 
geradarystė virsta kreditu. Geradarysčių užsirašinėjimas į išlaidų knygą yra 
šlykštus palūkininkavimas. Kad ir kaip išeitų su ankstesnėmis, nenustok jų 
teikti kitiems. Geriau tegu guli pas nedėkinguosius. Ar gėda, ar proga, ar noras 
pamėgdžioti juos kada nors gal padarys dėkingus. Nesustok, tęsk savo darbą, 
siek gerojo vyro vardo. Vienam padėk turtu, kitam — paskola, trečiam — įta- 
ka, ketvirtam — patarimu, penktam — sveikatingais pamokymais. Net žvėrys 
turi pareigos jausmą. Nėra tokio neprijaukinamo gyvūno, kurio prieraišumo 
nesuminkštintų ir neugdytų rūpinimasis juo. Tramdytojai ramiai liečia liūtų 
snukius, pašaras laukinius dramblius padaro vergiškai paklusnius — nuola- 
tinės, nepaliaujamos dovanos nugali net nesugebančias geradarysčių suvokti ir 
įvertinti būtybes. Jis neatsidėkojo už pirmąją geradarystę? Už antrąją padėkos. 
Užmiršo abi? Trečioji primins pamirštąsias. 


III. Geradarystes praras tas, kas greitai patikės jas praradęs. O dovanojąs 
toliau padaro svaresnes ir pirmąsias, išskelia dėkingumą ir iš kietos bei 


? Visuose Senekos kūriniuose vartojama sąvoka „gerasis vyras“ reiškia tobulų ypatybių 
žmogų. 

užmaršios širdies. Kai dovanų bus daug, nedėkingasis nedrįs pakelti akių. Kad 
ir kur jas pasuktų, bėgdamas nuo savo atminties, tegul visur mato tave: apsupk 
Jį savo geradarystėmis. Atskleisiu geradarysčių esmę ir savybes, jei pirma lei- 
si pakalbėti apie tai, kas nesusiję su aptariamuoju dalyku: kodėl Gracijų yra 
trys, kodėl jos seserys, kodėl susitvėrusios už rankų, kodėl jos besišypsančios 
jaunos mergelės su palaidais peršviečiamais apdarais? Vieni nori įžvelgti 
pirmojoje geradarystės davėją, antrojoje — gavėją, trečiojoje — atsilygintoją, 
kiti teigia jose visose esant visas tris geradarysčių rūšis: pasitarnavimo, atsi- 
lyginimo, gavimo ir atsilyginimo vienu kartu. Pritark bet kuriam teiginiui, tik 
ką mums padeda toks žinojimas? Ką reiškia tas susikibusių rankomis, viena į 
kitą atsikreipusiųjų ratelis? Tą, kad per rankas iš eilės perėjusi geradarystė vis 
tiek grįžta pas teikiantįjį. Visumos vaizdas prarandamas, kai ratelis kur nors 
nutrūksta, bet yra nepaprastai gražus, kai išlaikomas ryšys ir atsidėkojimas. 
Tačiau vyresnioji vis dėlto supama didesnės pagarbos, kaip ir labdariai. Gracijų 
veidai linksmi, kaip ir tų, kurie teikia ar gauna geradarystes. Jos jaunos, nes 
geradarysčių atminimas neturi senti. Mergelės, nes geradarystės yra skaisčios, 
nuoširdžios ir visiems šventos. Čia nedera saitai bei suvaržymai, todėl tunikos* 
palaidos. Jos peršviečiamos, nes geradarystės nori būti pastebėtos. Gal atsiras 
koks nors graikų įtakos pavergtas žmogus, teigiantis, jog visa tai būtina, tačiau 
nebus tokio, kuris laikytų, jog su kalbamuoju dalyku susiję Heziodo joms duoti 
vardai. Vyriausiąją jis pavadino Egle, viduriniąją — Eufrosine, trečiąją - Talija. 
Šių vardų aiškinimą kiekvienas pakreipia kaip kam atrodo ir bando rasti tam 
tikrą prasmę, nors Heziodas toms mergaitėms paskyrė tokius vardus savo 
nuožiūra. Homeras pakeitė vienos vardą, pavadindamas Pazitėja ir ją ištekino, 


4 Tunika - ilgi romėnių marškiniai be rankovių arba su jomis. Vyrai irgi dėvėjo tunikas, 
tik trumpesnes, siekiančias kelius. 

matyt, tam, kad žinotum, jog jos nėra mergelės vestalės? Kito poeto kūryboje 
randu jas susijuosusias ir apsirengusias tankiais frigiškais“ rūbais. Kartais 
šalia stovi Merkurijus ne todėl, kad geradarystes sąlygoja išskaičiavimas ar 
iškalba, bet kad dailininkui taip atrodė. Subtilaus taiklumo turintis, gebantis 
įsiskverbti į tiesos gelmes, vartojantis tik tiek žodžių, kiek reikia aiškinamam 
daiktui suprasti, Chrizipas visą savo knygą irgi prikaišiojo tokių nesąmonių. 
Išėjo, kad apie pačią davimo, gavimo ir atsilyginimo pareigą jis kalba mažai: 
ne į šių dalykų aptarimą įterpia pasakaičių, bet į pasakaites šių dalykų. Mat be 
to, ką iš jo nurašo Hekatonas, Chrizipas dar sako, jog Gracijos yra Jupiterio ir 
Eurinomės dukterys, jaunesnės už Horas, bet gražėlesnės, todėl duotos Vene- 
rai į palydoves. Jis sprendžia, jog motinos vardas irgi susijęs su aptariamuoju 
dalyku: ji esanti pavadinta Eurinome, nes plačiai išsidriekusio moterystės 
būvio ypatybė yra dalyti geradarystes. Tarytum motinai vardas būtų duo- 
damas priklausomai nuo dukterų ar poetai pateiktų tikruosius vardus! Kaip 
vietoje atminties turintis akiplėšiškumo nomenklatorius,' neprisimindamas 
tikrojo vardo, pavadina žmogų bet kokiu, taip ir poetai negalvoja, jog svarbu 
kalbėti tiesą, bet prispirti būtinybės ar suvedžioti grožio kiekvieną priverčia 
pasivadinti taip, kaip dailiai tinka eilutėje. Jie nesukčiauja, ką nors įtraukdami 
į šiuos sąrašus. Mat po Homero kitas poetas priverčia Gracijas vadintis jo 
duotu vardu. Štai kaip yra: kai kalbama apie Taliją, Heziodui ji - Charitė, o 
Homerui — Mūza. 


Vestalės — skaisčios romėnų deivės Vestos garbintojos, kursčiusios amžinąją deivės ugnį. 
6 Frigai- Mažosios Azijos pusiasalio tauta. 

Nomenklatorius — vergo pareigybės pavadinimas. Jis sudarinėdavo kviestinių svečių 
sąrašus, primindavo šeimininkui praeivių ar svečių vardus, idant tas juos galėtų pasvei- 
kinti vardu. 


~ 

IV. Bet kad pats nepradėčiau daryti to, ką smerkiu, paliksiu visa, kas nesu- 
siję su kalbamu dalyku. Tegu net aplinkui nesipainioja. Tik tu mane gink, jei 
kas prikištų, kad pastačiau į vietą Chrizipą, dievaži, didį vyrą, tačiau vis dėlto 
graiką. Jo pernelyg smulkius atspalvius išskiriantys išvedžiojimai atšimpa ir 
dažnai patys į save susivynioja. Net tuomet, kai jie atrodo kažką nuveikią, tik 
sminga į dalyką, bet neperduria. Kam čia tie išvedžiojimai? Reikia kalbėti apie 
geradarystes, labiausiai žmonių bendruomenę susiejantį daiktą. Reikia duoti 
gyvenimo dėsnį, idant nesirinktume geradarystės kauke prisidengusio neap- 
galvoto lengvabūdiškumo, idant toks saiko siekiantis stebėjimas nevaržytų 
dosnumo. Jo neturi nei stigti, nei upėmis plūsti. Reikia mokyti žmones mie- 
lai duoti, mielai priimti, mielai atsidėkoti. Atsidėkojantys turi užsibrėžti di- 
deles lenktynes, kad ir darbais, ir dvasia ne tik susilygintų su tais, kuriems yra 
skolingi, bet ir pralenktų, nes privalantys atsilyginti atsiskaitys tik pranok- 
dami geradarį. Vienus reikia mokyti neskaičiuoti, kitus — jaustis didesniais 
skolininkais negu yra iš tiesų. Chrizipas mus kviečia į šias geradarysčių įvei- 
kimo geradarystėmis varžybas šitaip. Jis sako: kadangi Charitės yra Jupite- 
rio dukterys, tai turime bijoti, kad nedėkingumas nebūtų šventvagystė ir kad 
neįžeistume gražiųjų mergelių. Išmokyk mane tokių būdų, kurie darytų mane 
didesnį geradarį ir dėkingesnį man pasitarnavusiems, kurie verstų varžytis 
įpareigotųjų ir įpareigojančiųjų sielas, kad davusieji pamirštų, 0 gavusiųjų 
atmintis neatbuktų. O minėtos nesąmonės telieka poetams. Jų tikslas — au- 
sis džiuginti ir malonias pasakėles regzti. Norintieji gydyti protus, išlaikyti 
tikėjimą žmonių santykiais, įdiegti sielose pareigos atminimą, tekalba rimtai 
ir veikia, sutelkę didžiules jėgas. Tu juk nemanai, kad tuščia, pramanų ku- 
pina šneka bei senučių įrodymais galima sulaikyti pražūtingiausią dalyką — 
geradarysčių užmarštį. 

V. Prabėgęs pro visa nereikalinga, būtinai turiu išdėstyti, jog pirmiausia 
mums reikia ištyrinėti, ką esame skolingi, priėmę geradarystę. Vienas sakosi 
esąs skolingas pinigų, nes jų gavo, kitas - konsulatą", trečias — Žynio parei- 
gas, ketvirtas — provinciją.? Tai yra pasitarnavimo ženklai, o ne pasitarnavi- 
mas. Geradarystės negalima paliesti ranka, čia viską atlieka širdis. Didelio 
skirtumo esama tarp daiktinės geradarystės išraiškos ir pačios geradarystės. 
Nei auksas, nei sidabras, nei kiti didžiai vertinami dalykai nėra geradarystė. 
Geradarystė yra teikiančiojo nuostata. Neišmanėliai pabrėžia vien tai, kas 
matoma, kas perduodama ir patenka kito nuosavybėn, mažmožiu laikydami 
tikrąjį brangumyną ir vertingumą. Trapu yra visa, ką turime, į ką žvalgomės, 
prie ko prisvilę mūsų troškimai. Likimas ir skriauda gali juos atimti iš mūsų, 
o geradarystė išlieka ir netekus ją išreiškiančio daikto. Mat ji yra teisingas 
poelgis, jokia jėga negali jo atšaukti. Išpirkau draugą iš piratų. Kitas priešas 
jį sučiupo ir įmetė į kalėjimą. Tuo jis panaikino ne mano geradarystę, o tik 
geradarystės naudą. Kam nors sugrąžinau, iš sudužusio laivo ar degančio 
namo išgelbėjęs vaikus. Juos pasigrobė liga ar kokia kita staigi neganda. 
Tačiau ir be jų lieka tai, kas padaryta dėl jų. Taigi visa, kas klaidingai prisis- 
kiria geradarystės vardą, yra tarpininkai, per kuriuos pasireiškia draugiškas 
jausmas. Taip yra ir kitais atvejais, nes vienas dalykas yra reiškinio ženklas, 
kitas — pats reiškinys. Karvedys karį apdovanoja sienos ar piliečio vaini- 
ku.'? Ką vertinga turi pats savaime tas vainikas? Ką turi preteksta?'! Ką turi 


8 Konsulatas — aukščiausio Romos valdininko pareigos. 

* Provincijomis romėnai vadino užkariautas teritorijas. 

10 Sienos vainikas buvo įteikiamas pirmajam ant šturmuojamo miesto sienos užlipusiam ka- 
riui. Piliečio vainiku karys buvo apdovanojamas už Romos piliečio gyvybės išgelbėjimą. 

!! Preteksta — toga raudonais apvadais, aukštas pareigas einančio Romos valdininko drabužis. 

fasciai?'4 Teisėjo pakyla? Vežimas?“ Nė vienas šių daiktų nėra garbė, tik 
garbės ženklas. Taip ir visa, prie ko sustoja mūsų žvilgsnis, nėra geradarystė, 
o tik jos pėdsakas bei žymė. 


VI. Tai kas gi yra geradarystė? Maloningas, džiaugsmo teikiąs ir teikiant 
tuo pačiu jo gaunąs veiksmas. Jis visuomet atliekamas mielai ir savanoriškai. 
Svarbu, ne kas padaroma ar duodama, bet kaip nusiteikus, nes geradarystės 
esmė glūdi ne atliktame poelgyje ar daikte, bet davėjo ar darytojo širdyje. 
Didžiulį šių dviejų dalykų skirtumą gali suvokti iš to, kad geradarystė yra 
gėris, o tai, kas daroma ar duodama, nėra nei gėris, nei blogis. Siela išaukština 
mažmenas, apvalo nešvarumus, nutraukia didystės ir vertingumo šlovę, o pa- 
tys siekiniai neturi nei gėrio, nei blogio prigimties. Svarbu, kur visa nukreipia 
reiškiniams norimą pavidalą suteikiantis vadovas. Skaičiuojami ir dalijami 
daiktai nėra geradarystė. Panašiai ne aukojami gyvuliai išreiškia pagarbą die- 
vams, kad ir kokie riebūs jie būtų, kad ir kaip spindėtų paauksuoti jų ragai, 
o nuoširdus ir pamaldus garbintojų nusiteikimas. Todėl dorieji yra dievo- 
baimingi, aukodami tik miežinę duoną ar košę, o nedorėliai neišvengia nepa- 
maldumo žymės ir marias kraujo išliedami ant aukurų. 


VII. Jei geradarysčių esmę sudarytų ne noras padaryti gera, o daiktai, jos 
būtų tuo didesnės, kuo didesni gautieji daiktai. Tai klaidinga. Juk visuomet 
mus daugiau įpareigoja tas, kuris mažmožį davė kilniai, kuris „jaučiasi kaip 


1? Fasciai — virbų ryšuliai, aukščiausias pareigas einančių Romos valdininkų valdžios ženklai, 
nešami palydovų. 
5 Turimas galvoje vežimas, kuriuo važiuodavo triumfą švenčiantis karvedys. 

karalius turtingas,“!* kuris paskyrė nedaug, bet noriai, kuris pamiršo savo 
skurdą, išvydęs manąjį, kuris ne tik norėjo, bet ir aistringai geidė padėti, kuris 
galvojo, jog teikdamas jis gauna geradarystę, kuris davė, nusiteikęs negauti at- 
lygio, kuris atlygį priėmė taip nusiteikęs, lyg būtų nedavęs, kuris rado ir siekė 
progos pasitarnauti. Jau esu minėjęs, jog, priešingai, nejaučiama dėkingumo, 
gavus iš tiesų vertingus ir iš išorės įspūdingus dalykus, jei jie iš duodančio 
arba išplėšiami, arba nejučiomis iškrinta. Daug dėkingiau priimama tai, kas 
ateina iš malonių, o ne iš pilnų rankų. Šis dovanojo man trupinį, bet daugiau 
neįstengė. Anas kalnus prikrovė, bet abejojo, bet atidėliojo, bet duodamas 
aimanavo, bet davė pasipūtęs, bet visiems rodė ir norėjo įsiteikti visai ne tam, 
kuriam dovaną skyrė. Jis davė tuščiagarbiškumui, ne man. 


VIII. Kai kiekvienas mokinys pagal galimybes atnešė Sokratui dovanų, ne- 
turtingas klausytojas Eschinas tarė: „Nerandu nieko, ką tavęs verta galėčiau 
duoti, ir tik šiuo požiūriu laikau save skurdžiumi. Todėl dovanoju vienintelį 
mano turimą dalyką — patį save. Kad ir kokia būtų ši dovana, prašau priimti 
maloniai ir pagalvoti, kad kiti ir daug duodami, dar daugiau pasiliko sau.“ 
Sokratas jam tarė: „O argi nebrangi ši dovana? Nebent tu pats ją pigiai ver- 
tintumei. Rūpinsiuosi, kad galėčiau tave geresnį grąžinti tau, negu gavau.“ Šia 
dovana Eschinas pranoko ir Alkibiado sielą, prilygstančią jo turtams, ir visų 
pasiturinčių jaunikaičių dosnumą. 


IX. Matai, kaip net nepritekliuje siela randa dosnumo priemonių. Man at- 
rodo, Eschinas norėjo pasakyti taip: „Nieko nepasiekei, likime, padarydamas 


mane skurdžių. Vis tiek įteiksiu vertą šio vyro dovaną. Kadangi neturiu tavo 


+ Vergilijaus Georgikų (IV. 132) citata. Čia ir toliau cituojamas Antano Dambrausko vertimas. 

gėrybių, duosiu iš savo.“ Nemanyk, kad jis nusipigino: save įvertino savimi. 
Talentingas jaunuolis surado, kaip užkariauti Sokratą. Reikia žiūrėti, ne kiek ir 
kas, o iš kur atplaukia. <...>! Gudreiva pasidaro nesunkiai prieinamas besaikių 
norų žmonėms ir žodžiais kursto perdėtas viltis, nė neketindamas padėti. Dar 
blogesnis yra šiurkščios kalbos, rūstaus veido, su neapykanta atveriantis savo 
turtus nenaudėlis. Jie garbina ir keikia laimingąjį ir nekenčia darančiojo, 
nors patys, jei galėtų, darytų tą patį. <...>'* Ne slapta, o atvirai išgėdiję sveti- 
mas žmonas kitiems perleido savąsias. Keliantis matronų'' pasibjaurėjimą 
netašytas stuobrys, ne žmogus, o pikčius yra tas, kuris uždraudė savo žmonai 
naudotis atvirais neštuvais,'* kuris nepanoro, kad ji tarytum peršviečiama 
keliautų apsupta spoksotojų. Jei kas pagarsėjo neturįs meilužės ir svetimai 
žmonai nemoka atlyginimo, tai matronos tokį vadina prasčioku, tamsuomenės 
moterų ir tarnaičių sugyventiniu. Todėl tinkamiausias sutuoktinių gyvenimo 
būdas yra paleistuvystė. Keroja sutartinė vientulystė, nes kiekvienas veda tik 
iš kito atsivestą žmoną. Visi varžosi, barstydami, ką prisigrobė, ir Žiauriai, 
nuožmiai, godžiai rinkdami, ką išbarstė, viską laiko per nieką, į kitų skurdą 
žiūri iš aukšto, savojo bijo smarkiau už visas negandas, prievartos veiksmais 
drumsčia visuomenės ramybę, silpnuosius slegia jėga ir baime. Nenuostabu, 
kad apiplėšinėjamos provincijos, kad, išklausęs abiejų pusių pasiūlymus, 
papirktas teismas parduodamas kitam, nes esama įsitikinimo, jog visuotinė 
žmonių giminės teisė leidžia parduoti, ką esi pirkęs. 


I5 Toliau tam tikra dalis teksto neišliko. 

16 Toliau tam tikra dalis teksto neišliko. 

17? Matrona - paprastai garbingo ir oraus elgesio ištekėjusi moteris. 

Iš Romoje ir kituose miestuose dėl spūsčių buvo neleidžiama važinėti vežimais. Todėl 
buvo naudojamasi vergų nešamais neštuvais. 

X. Bet aptariamajai medžiagai skatinant, įkarštis mus veda per toli. Taigi, 
baikime, kad kaltė nekristų vien mūsų amžiui. Ir mūsų protėviai skundėsi, ir 
mes skundžiamės, ir ainiai skųsis, kad žlugo dorovė, viešpatauja niekšybė, 
žmonija smunka žemyn į visuotinį blogį. Tačiau viskas stovi toje pačioje vie- 
toje, ir stovės, tik truputį pajuda šen bei ten tarytum jūros bangos: kylant po- 
tvyniui, plačiau išsilieja, o per atoslūgį sugrįžta į krantus. Tai labiausiai nusidės 
paleistuvaudami ir plėšys dorovingumo raiščius, tai klestės puotų šėlsmas 
ir gėdingiausia tėvonijų pražūtis — virimo menas, tai bus pradėta pernelyg 
prižiūrėti kūną ir rūpintis jo grožiu, nekreipiant dėmesio į dvasios bjaurastį, 
tai prastai valdoma laisvė virs įžūlumu ir akiplėšiškumu, tai ir privačioje, 
ir visuomeninėje srityje įsigalės beširdiškumas ir pilietinių karų beprotybė, 
pažeminanti visa, kas tauru ir šventa. Bus ir girtavimą garbinančių laikų, daug 
vyno išgerti tuomet bus dorybė. Ydos netupi vienoje vietoje. Jos judrios, pešasi 
tarpusavyje, kelia sumaištį, stumdosi, ir veja vienos kitas. Tačiau visuomet 
turėsime sakyti apie save tą patį: esame blogi, buvome blogi, ir būsime (ne- 
noromis priduriu) blogi. Bus žmogžudžių, tironų, vagių, paleistuvių, grobikų, 
šventvagių, išdavikų. 

Už visus žemiau stovės nedėkingasis. Visos minėtos blogybės atsiranda iš 
nedėkingojo, be jo neišauga jokia didelė piktadarystė. Saugokis nedėkingumo 
kaip didžiausio nusikaltimo, o jei atsisuko į tave, atleisk kaip visiškai nereikš- 
mingą. Juk šios skriaudos esmė tokia: geradarystė nuėjo vėjais. Nepaliesta 
tai, kas geriausia: tu davei. Kaip reikia rūpintis geradarystes skirti labiausiai 
tiems, kurie atsakys dėkingumu, taip šį bei tą teikime, šį bei tą darykime ir 
tiems, iš kurių nieko nesitikėsime. Šitaip elkimės net tada, kai ne tik spėsime 
juos būsiant nedėkingus, bet ir tada, kai tikrai žinosime jau seniau buvus ne- 
dėkingus. Nesvyruosiu, galėdamas nedėkingajam sugrąžinti sūnus, kuriuos 
Išlaisvinau iš didelio pavojaus, pats nepatirdamas jokios grėsmės. Dėl verto 

žmogaus nebijosiu pralieti kraują ar užsitraukti negandą, o jei nevertą galėsiu 
išgelbėti iš plėšikų vien sukeldamas triukšmą, tai nebus gaila surėkti keletą 
gelbstinčių žodžių. 


XI. Toliau turime pasakyti, kokias geradarystes reikia teikti ir kaip. Pir- 
miausia teikime būtinas, paskui — naudingas, paskui — malonias ir itin ilgai 
išliekančias. 

Pradėti reikia nuo būtinų. Mat vienaip paliečia širdį gyvenimą pagrindžian- 
tieji, kitaip — jį puošiantieji ir gražinantieji dalykai. Juk kas nors, išdidžiai pa- 
žvelgęs į daiktą, be kurio lengvai apsieis, gali pasakyti: „Pasiimk atgal, aš neno- 
riu, man užtenka mano gero.“ Mat kartais maga ne tik grąžinti, bet ir išmesti tai, 
ką esi gavęs. Iš būtinų dalykų pirmą vietą užima tie, be kurių negalime gyventi, 
antrą — be kurių neturime gyventi, trečią — be kurių nenorime. Pirmiausia teik- 
tinos tokios geradarystės: išplėšti iš priešų nagų, iš valdovo rūstybės, iš pro- 
skripcijų"" ir kitų įvairių bei sunkiai nuspėjamų gyvybei gresiančių pavojų. Kuo 
didesnė ir baisesnė bus mūsų nuginta nelaimė, tuo didesnę padėką pelnysime. 
Mat žmonėms topteli mintis, iš kokių negandų jie išvaduoti, ir buvusi baimė 
tampa dėkingumo už suteiktą dovaną vedle. Tačiau neturime ką nors gelbėti 
nerangiau, negu galime dėl to, kad baimė pridėtų svorio mūsų patamavimui. 
Panašios į minėtas yra vertybės, be kurių gyventi galime, bet verčiau būtų mirti. 
Tai laisvė, nekaltybė, geras vardas. Po jų eis brangūs dėl ryšio ir kraujo, dėl bu- 
vimo šalia ir seno pripratimo dalykai: vaikai, sutuoktiniai, penatai““ ir kita, prie 
ko širdis taip prisiriša, kad veikiau trokšta netekti gyvybės, negu jų. 


!9 Proskripcijos — sąrašai asmenų, kuriuos nutarta laikyti neginamais įstatymų. Tokius są- 
rašus paprastai skelbdavo jėga užėmę valdžią asmenys. 
20 Penatai — romėnų namų židinio dievai, metaforiškai: namai. 

Toliau — labai įvairi ir plati naudingybės sritis. Jai priklausys ne per kraštus 
besipilantys, bet išlaikantys protingą saiką pinigai. Jai priklausys pagalba 
siekiantiems garbingų pareigų ir aukštų tarnybų. Čia didžiausia nauda yra 
nauda sau pačiam. 

Visos kitos geradarystės ateina iš pertekliaus ir lepina. Seksime, kad jos būtų 
malonios, nes tinkamos, kad nebūtų įprastos, kad jas arba gautų nedaugelis, arba 
nedaugelis tam tikru laiku, arba tam tikru būdu. Net nebūdamos savaime bran- 
gios, turi tokios pasidaryti dėl laiko ar vietos. Žiūrėkime, kokios dovanos teiktų 
daugiausia malonumo, su kokiomis jų turėtojas dažniausiai susidurs, idant 
kiekvieną sykį, kai bus su jomis, mintyse būtų ir su mumis. Žinoma, saugokimės, 
kad nenusiųstume nereikalingų, pavyzdžiui, moteriai ar seniui — medžioklės 
įnagių, kaimiečiui — knygų, mokslinčiui ir rašytojui — žvejo tinklų. Taip pat 
turime ir priešingai apsidairyti, kad siųsdami kokią mielą dovaną, nenusiųstume 
to žmogaus trūkumą peikiančio dalyko: girtuokliui — vyno, ligoniui — vaistų. Ne 
dovana, o priekaištu tampa gaunančiojo ydą leidžiantis atpažinti daiktas. 


XII. Kai turime teisę spręsti, ypač rinkimės išliksiančias geradarystes, idant 
dovanos būtų kuo mažiau mirtingos. Nedaugelis yra tokie dėkingi, kad ir nema- 
tydami galvotų apie tai, ką yra gavę. Nedėkinguosius atsiminimas užgriūva 
kartu su dovana, kai ji stovi prieš akis ir, neleisdama pamiršti, primena ar 
net įbruka davėją. Ilgiau tveriančių ieškokime ir dėl to, kad patys niekuomet 
neturime jų priminti. Tegul pats dalykas pažadins jau beišnykstantį atminimą. 
Mieliau dovanosiu indu, o ne pinigu paverstą sidabrą, mieliau statulą negu 
drabužį ar kokį kitą greitai sunešiojamą daiktą. Tik nedaugelis lieka dėkingi ir 
netekę daikto, daugiau tokių, kurie širdyje geradarystę laiko tol, kol naudojasi 
dovana. Taigi, jei įmanoma, nenoriu, kad mano dovis būtų greitai sunaudotas, 
tegu išlieka, tegu prisvyla prie mano draugo, tegu su juo gyvena. 

Nėra kvailio, kurį reikėtų įtikinėti, kad nedovanotų gladiatorių ar Žvėrių 
jau suruošusiam kautynes žmogui,?' kad žiemą nesiųstų vasarinių drabužių, 
o žieminių — vidurvasarį. Teikiant geradarystę, tegul bus laikomasi visuotinės 
nuostatos: atsižvelgiama į laiką, vietą, asmenis, nes kartais tie patys dalykai 
esti malonūs, kartais — ne. Daug palankiau priimama, kai duodame tai, ko ki- 
tas neturi, negu tai, ko yra pertekęs, tai, ko seniai ieško ir neranda, negu tai, ką 
mato visur. Dovanos tegu bus ne brangios, bet retos ir išrankios, reikšmingos 
net turtuoliui. Pavyzdžiui, paprasti obuoliai, į kuriuos po keleto dienų niekas 
nebežiūrės, pradžiugina, kai įteikiami prinokę anksčiau už kitus. Pagarboje 
bus ir tai, ko niekas kitas nėra davęs ar ko mes niekam kitam nesame davę. 


XIII. Kai užkariavęs Rytus makedonas Aleksandras kėlėsi virš viso, kas žmo- 
giška, korintiečiai per pasiuntinius jį pasveikino ir padovanojo savo miestą. Alek- 
sandrui nusijuokus dėl tokio paslaugumo, vienas pasiuntinys tarė: „Savo miesto 
mes nesame atidavę niekam, tik tau ir Herkuliui.“ Aleksandras maloniai atsakė 
į tokį nenuvalkiotą pagarbos pareiškimo būdą ir pasiuntinius vaišindamas bei 
žmoniškai priimdamas, galvojo ne apie tuos, kurie jam atidavė miestą, bet apie 
tą, kuriam buvo atidavę seniau. Garbei atsidavęs vyras, nepažindamas nei jos 
prigimties, nei saiko, eidamas Herkulio ir Libero pėdomis ir nesustodamas net 
ten, kur jos baigėsi, nuo dovanotojų nukreipė akis į savo garbės dalininką, tary- 
tum sulygintas su Herkuliu galėtų gauti savo tuščių minčių dažnai pasisavinamą 
dangų. Ar buvo bent kuo į jį panašus tas padūkęs jaunuolis, vietoje dorybės tu- 
rėjęs sėkmingo karštagalviškumo?! Herkulis nieko neužkariavo sau. Jis perėjo 


21 Gladiatoriai — beteisiai žmonės (belaisviai, vergai, nusikaltėliai), apmokyti kautis ir pri- 
versti vieni su kitais tai daryti žiūrint publikai. Kai kurie gladiatoriai buvo verčiami 
kautis su žvėrimis. 

per pasaulį, ne ko nors sau geisdamas, o spręsdamas, ką galėtų nugalėti. Jis buvo 
blogųjų priešas, gerųjų gynėjas, sausumos ir jūros tramdytojas. O šis — nuo ma- 
žumės plėšikas ir tautų naikintojas, tiek priešų, tiek draugų prapultis. Didžiausiu 
gėriu jis laikė siaubo kėlimą visiems mirtingiesiems, pamiršęs, kad ne tik smar- 
kiausi gyvūnai gali bauginti, bet ir nerangiausi gąsdina pragaištingais nuodais. 


XIV. Dabar grįžkime prie mūsų užsibrėžto tikslo. Bet kam teikiama 
geradarystė nėra maloni niekam. Niekas nelaiko savęs užvažiuojamo kiemo ar 
smuklės šeimininko svečiu arba viešą pokylį surengusio žmogaus puotautoju. 
Mat tokiu atveju galima pasakyti: „Ką jis man tuo davė? Juk tą patį, ką ir anam, 
beveik nepažįstamam, ar anam priešui bei niekšui. Gal nusprendė mane esant 
vertą? Ne, jis elgėsi taip, kaip liepė ligota siela.“ Norėdamas, kad dalykas būtų 
malonus, padaryk jį retą. Kam gi patinka gauti įprastą dovaną? Tegul niekas 
šių žodžių neišsiaiškins kaip noro panaikinti dosnumą ar suspausti siauresniais 
žąslais. Tegul jis kiek nori plaukia, bet plaukia, o ne šen bei ten liejasi. Galima 
ir taip dalyti, kad su visais gavęs dovaną žmogus nelaikys savęs minios dalele. 
Kiekvienam tegul bus parodytas tam tikras nuoširdumo ženklas, leidžiantis 
tikėtis, kad jis yra laikomas artimuoju. Tegu jie kalba: „Gavau tą patį, ką ir anas, 
bet duota buvo geranoriškai.“ „Gavau tą patį, ką ir anas, bet pelniau beregint, 
o anas užsitarnavo negreitai.“ „Yra turinčių tą patį, bet buvo duota ne tuos 
pačius žodžius ištarus, bet kitiems — ne taip meiliai.“ „Anas gavo, nes prašė. 
Aš neprašiau.“ „Anas gavo, bet jis lengvai grąžins: nemažai žada jo senatvė 
ir nepriklausoma bevaikystė, taigi, nors atidavė tą patį, man davė daugiau, nes 
davė, neturėdamas vilties atsiimti.“ Kaip hetera padalija save daugeliui taip, 
kad kiekvienas turėtų tam tikrą nuoširdžios sielos ženklą, taip norintysis, kad 
jo geradarystės būtų mielos, teišgalvoja tokį būdą, kad daugelis liktų įpareigoti, 
bet kiekvienas skyrium turėtų kažką, kuo galėtų save laikyti viršesniu už kitus. 

XV. Aš iš tiesų nenoriu trukdyti geradarystėms. Kuo daugiau ir didesnių 
bus, tuo daugiau šlovės teiks. Tačiau tegu bus apsvarstoma, juk niekam ne prie 
širdies atsitiktinės ir karštagalviškos dovanos. Todėl jei kas nors yra įsitikinęs, 
kad šitaip patarinėdami mes siauriname geradarystės sritį ir atveriame ne to- 
kias plačias sienas, tegu išgirsta teisingąją mūsų pamokymų prasmę. Kokią 
dorybę garbiname daugiau už geradarystę? Kokią labiau skatiname? Kam dar 
dera raginti, jei ne mums, žmonių giminės bendriją laikantiems šventu daiktu? 
Tai kaip čia išeina? Kadangi nėra nė vienos, net iš gerų norų kilusios garbin- 
gos sielos ypatybės, išskyrus tą, kurią saikingumas padarė dorybe, draudžiu 
eikvoti dosnumą. 

Imtis geradarystės malonu tada (ir net išskėstomis rankomis), kai protas 
ją atveda pas vertuosius, o ne atbloškia atsitiktinumas ar nesąmoningas po- 
traukis. Ją norisi parodyti kitiems ir prisiskirti sau. Ar vadini geradarystėmis 
tas, kurias tau gėda prisipažinti padarius? Juk pirmosios šimtą kartų malo- 
nesnės, šimtą kartų giliau įsiskverbia į širdį ir niekada nepalieka, labiau džiu- 
gindamos galvojant, iš ko, o ne ką esi gavęs. Krispas Pasijenas dažnai kal- 
bėdavo, jog labiau norėtų kai kurių asmenų įvertinimo, o ne geradarystės, ir 
kai kurių — geradarystės labiau, negu įvertinimo. Jis pridurdavo pavyzdžių. 
„Labiau noriu, - sakydavo, - Dieviškojo Augusto įvertinimo, o Klaudijaus — 
geradarystės.“ Mano nuomone, nereikia laukti geradarystės tų, kieno įver- 
tinimai nieko neverti. Kaip čia išeina? Ar nereikėjo priimti iš Klaudijaus to, 
kas buvo duodama? Reikėjo, bet taip, kaip iš likimo. Žinai jį galint tučtuojau 
pasikeisti į bloga. Kam skirstyti, kas susimaišę? Nėra geradarystė tai, kam 
trūksta geriausios dalies — davimo įvertinus. Kai kada ne iš grynos širdies 
dovanota galybė pinigų nebus geradarystė. kaip ir atsitiktinai atrastas lobis. 
Esama daugelio dalykų, kuriuos reikia priimti, bet nesijausti skolingam. 

I. Puikiausias tarp vyrų, Liberali, dabar peržvelkime tai, kas dar liko iš 
ankstesnio skyriaus: kaip reikia teikti geradarystę. Atrodo, sugebėsiu parodyti 
lengviausią kelią: teikime taip, kaip norėtume gauti. Svarbiausia — noriai, spėriai, 
nesvyruodami. Nemaloni yra ilgai davėjo laikyta, sunkiai paleista iš rankų ar 
tarytum išplėšus pačiam iš savęs duota dovana. Net jei įsiterpia kokios nors 
gaišaties, visaip kaip venkime atrodyti svarstą. Svyruojantis yra labai panašus 
į atsisakantį; abejojęs duoti visiškai nenusipelno dėkingumo. Mat geradarystės 
malonumą sudaro teikiančiojo noras. Kai žmogus delsdamas paliudija skiriąs 
nenoromis, išeina, kad ne davė, o neįstengė pasipriešinti poveikiui. Dažną 
dosnų daro kinkų silpnumas. Maloniausios yra pasiruošus, mielai, paslaugiai 
teikiamos geradarystės, kai gaištama nebent tik dėl gavėjo drovumo. Geriausia 
yra pralenkti kito norą. Neblogai ir sekti paskui jį, tačiau geriau užbėgti už 
akių, kitam nespėjus paprašyti. Kadangi doram Žmogui prašant neapsiverčia 
liežuvis ir išpila raudonis, išvadavęs jį iš šių kankynių davėjas gerokai padidina 
savo dovaną. Prašytojas jau gauna ją nebe veltui. Mat mūsų protėviams, nepa- 
prastai garbiems vyrams, atrodė, kad brangiausiai kainuoja už prašymus įgytas 
daiktas. Žmonės mažiau maldautų, jei tai daryti reikėtų viešai. Net ir be galo 
gerbiamus dievus labiau trokštame melsti tyliai širdyje. 


II. „Prašau.“ Sunkus tai žodis, slegiantis, tariamas nuleidus galvą. Nuo jo turi 
išgelbėti draugą ir kiekvieną kitą, kurį pasitarnaudamas ketini padaryti draugu. 
Nors ir skubėjo, per vėlai padarė gera tas, kuris darė paprašytas. Todėl reikia 

atspėti visų norus ir juos suvokus, išvaduoti nuo nepaprastai sunkios prašymo 
būtinybės. Žinok, tik ta geradarystė maloniai apsigyvens širdyje, kuri bus susitik- 
ta beateinanti priešais. Jei nepavyko užbėgti už akių, pertraukime prašantį, kad 
atrodytume ne priprašyti, o sužinoję padėtį. Tučtuojau pažadėkime ir skubėdami 
atlikti parodykime, jog padarysime ir neparaginti. Kaip ligoniams teikia sveika- 
tos tinkamas maistas, o laiku paduotas vanduo esti vaistas, taip net nereikšminga 
ir paprasta, po ranka buvusi, nė akimirkos nelaukiant suteikta geradarystė įgyja 
daug vertės, ir padėka už ją pranoksta brangios, bet nerangiai ir ilgai ketintos 
įteikti dovanos dėkingumą. Kas daro pasiryžęs, be abejo, daro noriai. Taigi jis 
linksmas daro gera, ir veide pradeda atsispindėti jo sielos paveikslas. 


III. Tylėjimas arba lėta, į rūsčią ir liūdną kalbėseną panaši šneka sugadino 
milžiniškas kai kurių žmonių geradarystes. Mat jie žadėjo, nutaisę ketinančių 
neduoti minas. Daug geriau yra prie gerų darbų pridurti gerų žodžių, palydėti 
dovanas maloniu ir palankiu pokalbiu. Kad jis pasigailėtų per vėlai paprašęs, 
draugiškai nusiskųsk: „„Pykstu ant tavęs, kad seniau nepranešei, ko tau stinga, 
kad teko taip primygtinai prašyti, kad kreipeisi per kitą. Džiaugiuosi atsiradusia 
proga išbandyti tau mano širdį. Ateityje visai teisėtai reikalauk, ko stigs, šį sykį 
atleidžiu už nedrąsumą.“ Taip padarysi, kad tavo sielą daugiau vertins, negu visa, 
dėl ko atėjo. Tik tada suklestės teikiančiojo dorybė, tik tada pasireikš palanku- 
mas, kai išėjęs žmogus tars sau: „Šiandien įgijau didelį turtą. Tokį geradarį radęs 
džiaugiuosi daugiau, negu kad kitais keliais būčiau gavęs daug didesnį, seniau ma- 
no paminėtą dalyką. Niekuomet nesugebėsiu tinkamai atsidėkoti šitokiai sielai.“ 


IV. Tačiau dauguma šiurkščiais žodžiais ir užriesta nosimi priverčia neap- 
kęsti geradario. Jie taip išdidžiai kalba, taip iš aukšto žiūri, kad žmogus pradeda 
gailėtis išprašęs. Pažadėję paskui ilgai vilkina, o juk be galo apmaudu prašyti 

jau išprašyto dalyko. Daryti gera reikia nedelsiant. Iš kai kurių sunkiau gauti, 
negu išprašyti. Vieną reikia prašyti, kad juos paragintų, kitą — kad pabaigtų 
įvykdyti. Taip viena dovana trinasi daugelio rankose ir mažiausia dėkingumo 
lieka žadėjusiam, kadangi iš geradarystės teikėjo jį po truputį atima kiek- 
vienas po jo prašytas žmogus. Tai nuolatos turėsi galvoje, norėdamas, kad 
dėkingai būtų įvertinta tai, ką ketini suteikti, kad geradarystės neaplaižytos 
ir sveikos, kaip sakoma, be jokio nuostolio, pasiektų tuos, kuriems žadėta. 
Tegu niekas nesiima tarpininkauti, niekas nesulaiko. Bet kas, už tavo dovanas 
pelnęs padėką, tuo pačiu sumažins dėkingumą tau. 


V. Karčiausia dalia — ilgai būti nei pakartam, nei paleistam. Kai kas ramiau 
ištveria vilties sužlugdymą negu vilkinimą. Dažnas turi pažadų atidėliojimo 
ydą, kurstomą žemo tuščiagarbiškumo, idant nemažėtų prašytojų minia. To- 
kie esti karaliaus galios vykdytojai. Juos džiugina nesibaigiantis jų didybės 
reginys. Jie įsitikinę, jog taps ne tokie galingi, jei ilgai, smarkiai, kiekvienam 
atskirai nerodys, ką galį. Jie nieko nedaro spėriai, nieko vienu ypu. Jų skriau- 
dos lekia strimgalviais, o geradarystės vėžlioja nerangiai. 

Todėl laikyk tikra tiesa šį komedijų rašytojo pasakymą: „Kaip? Tu nejau 
nesupranti, / Kad tiek neteksi padėkos, kiek čia išvysim gaišaties?“?? Iš ten 
pat atplaukia ir šie tauraus sielvarto pagimdyti žodžiai: „Daryk, jei ką da- 
rai.“ Ir šie: „Neverta niekas šitiek, jau geriau neapsiimk.“ Kai įkyrėjus del- 
simui, laukianti siela pradeda nekęsti geradarystės, ar gali ji būti dėkinga? 
Kaip mirties bausmės nukėlinėjimas yra nepaprastai nuožmi kraugerystė, o 
greitas nužudymas — tam tikra gailestingumo rūšis (mat paskutinė kankynė ir 
užbaigia pati save, tuo tarpu laikas iki mirties sudaro didžiąją būsimos bausmės 


Si ir kitos dvi citatos yra paimtos iš mūsų laikų nepasiekusių nežinomo autoriaus komedijų. 

dalį), taip padėka už dovaną tuo didesnė, kuo trumpiau tęsėsi nežinia. Gerų 
dalykų irgi laukiama nerimastingai. Kadangi dauguma geradarysčių nuo ko 
nors pagydo, tai pakelia ranką prieš savo geradarystę davėjas, arba leidžiantis 
ilgiau kankintis žmogui, kurį beregint galėtų išvaduoti, arba pradžiuginantis 
per vėlai. Bet koks palankumas mėgsta skubą, ir noriai darančio bruožas yra 
greitas darbas. Kas suteikė naudos pavėluotai, diena iš dienos atidėliodamas, 
tas darė nenuoširdžiai. Jis prarado du svarbiausius dalykus: laiką ir draugiškos 
nuostatos įrodymą. Pavėluotai užsinori tik nenorintis. 


VI. Bet kokiame reikale, Liberali, itin reikšminga ir tai, kaip kas kalbama ar 
daroma. Sparta daug ką prideda, delsimas daug ką atima. Visų iečių geležies jėga 
tokia pati, tačiau be galo svarbu, ar jos švilpia, tvirto žasto išsviestos, ar plaukia 
silpnos rankos paleistos. Tas pats kalavijas ir įbrėžia, ir persmeigia, tai priklauso 
nuo raumenų įtampos. Dovana ta pati, bet svarbu, kaip ji duodama. Kaip mie- 
la, kaip brangi ji esti, kai davėjas uždraudžia dėkoti, kai beduodamas užmiršta 
davęs! Juk beprotybė, įterpiant į patarnavimą įžeidimų, užgauti tą, kuriam darai 
ką nors reikšminga. Taigi, nereikia šiurkštinti geradarysčių, primaišant į jas ap- 
maudo. Net jei turėtumei dėl ko padaryti pastabą, pasirink kitą laiką. 


VII. Kietaširdžio žmogaus šiurkščiai suteiktą geradarystę Fabijus Veruko- 
zas vadino į akmenį sudžiuvusia duona. Išalkęs ją būtinai paims, bet val- 
gys springdamas. Pretoriono“? Nepoto Marijaus paprašytas padėti apmokėti 
skolas Tiberijus Cezaris liepė išvardyti skolintojų vardus. Taigi tai buvo ne 
dovana, o skolintojų sukvietimas. Tam išvardijus, parašė įsakąs sumokėti 
Nepoto skolas ir pridūrė įžeidžiančią pastabą. Taip jis padarė, kad Nepotas 


23 Pretorionai — asmeninės imperatoriaus gvardijos kariai. 

neteko ir skolų, ir geradarystės: jį išlaisvino nuo skolintojų, neįpareigodamas 
jausti dėkingumo. Manau Tiberijų turėjus kitą tikslą. Jis nenorėjo sulaukti 
daugiau panašių prašytojų. Gal tai buvo veiksminga priemonė, siekianti gėda 
užgniaužti nedorus žmonių norus, tačiau geradariui reikia eiti visiškai kitu 
keliu. Idant dovana būtų priimtinesnė, reikia visokiais būdais ją išpuošti. Anas 
atvejis buvo ne geradarystė, o priekaištavimas. 


VIII. Pereidamas nuo šios dalies prie kitos, pasakysiu savo nuomonę: net 
princepsui“* nėra labai gražu dovanoti, užtraukiant žmogui nešlovę. „Tačiau, — 
sako jis, — Tiberijus net ir šiuo būdu nesugebėjo išvengti panašių atsitikimų. Mat 
kai vėliau atsirado keletas to paties prašiusių, jis liepė pateikti senatui skolini- 
mosi priežastis ir taip jiems paskyrė tam tikras sumas.“ Tai ne dosnumas, o kvo- 
ta. Tai — paspirtis, valdovo pašalpa. Tai ne geradarystė, jei prisiminti įmanoma 
tik raustant. Čia aš buvau nusiųstas į teismą ir gyniausi, kad išprašyčiau paramą. 


IX. Visi išminties veikalų autoriai moko, kad gera daryti kai kada reikia viešai, 
kai kada — slapta. Viešai dovanotina tai, kas teikia šlovės: kariniai apdovanoji- 
mai, garbingos pareigos bei visa kita, kam garsas prideda grožio. Ir priešingai, 
visa, kas neiškelia, nedaro žmogui garbės, o tik pagelbsti silpnam, nuskurėliui, 
apjuodintam, reikia duoti tylomis. Apie tai turi žinoti tik tie, kam padedama. 


X. Kartais reikia apgauti ir patį mūsų paremiamą asmenį. Tegul jis turi, 
nežinodamas, iš ko gavo. Pasakojama, jog Akrezilajus, susirgus slėpusiam 


** Princepsas — pirmasis senatorių sąrašo vyras. Paprastai pirmuoju būdavo įrašomas dau- 
giausiai nusipelnęs valstybei senatorius. Imperijos laikais visada pirmuoju būdavo įra- 
šomas imperatorius, ir žodis „„princepsas“ pamažu tapo žodžio „imperatorius“ sinonimu. 

savo neturtą neturtėliui draugui ir net tuomet neprisipažinusiam, jog trūksta 
lėšų būtiniausiems poreikiams, nusprendė jam padėti vogčiomis. Po nieko 
neįtariančio pagalve pakišo piniginę, idant be pagrindo drovus žmogus verčiau 
rastų tai, ko stigo, o ne gautų. „Kaip? Ir jis nežinos, iš ko gavo?“ Iš pradžių tegu 
nežino, jei šis dalykas yra tik geradarystės dalis. Vėliau dar daug ką padarysiu, 
daug jam skirsiu; iš to suvoks ir anos geradarystės kaltininką. Pagaliau, net 
jei jis nežinos, kad gavo dovaną, aš žinosiu, kad daviau. ,,„Mažoka“, — sakai. 
Mažoka, jei ruošiesi būti palūkininkas. Bet jei nori tik duoti, tai duosi taip, 
kaip naudingiausia bus gavusiajam. Tenkinsiesi tuo, kad būsi prikišęs nagus. 
Priešingu atveju džiaugsmo teikia ne gera darymas, o pasirodymas, kad esi 
padaręs gera. „Vis tiek noriu, kad jis žinotų.“ Tai sieki jį padaryti skolininku. 
„Vis tiek noriu, kad jis žinotų.“ Kaip? O jeigu jam naudingiau, garbingiau, 
maloniau nežinoti? Ar nepakeisi savo nusistatymo? „Noriu, kad žinotų.“ Tai 
patamsyje tu žmogaus negelbėsi? Neneigiu, jog tada, kai leidžia aplinkybės, 
galima pasidžiaugti gaunančiojo jausmu. Tačiau jei jis ir stokoja paramos, 
ir gėdijasi jos, jei jo neužgauna tik slapta dovana, tai skelbimo į laikraštį 
nesiųsiu. Kodėl? Nepranešiu jam davęs todėl, kad pirmutinė ir nepaprastai 
svarbi taisyklė yra ne tik niekuomet nepriekaištauti dėl nedėkingumo, bet net 
nepriminti apie dovaną. Du žmones siejantis geradarystės dėsnis yra toks: vie- 
nas turi tučtuojau užmiršti davęs, kitas — visados atminti gavęs. 


XI. Dažnas nuopelnų priminimas drasko ir slegia sielą. Tokiu atveju norisi 
sušukti tą patį, ką išrėkė anas nuo triumvirų proskripcijos“ kažkokio Cezario 


25 Seneka čia arba supainiojo, arba neaiškiai pasakė mintį. Politinio sandėrio, pavadinto 
Pirmuoju triumviratu (60 m. pr. Kr.), nariai Gajus Julijus Cezaris, Gnėjus Pompėjus ir 
Markas Licinijus Krasas proskripcijos sąrašo nebuvo sudarę. Tokį sąrašą paskelbė An- 
trasis triumviratas (43 m. pr. Kr.), į kurį įėjo Markas Antonijus, Oktavianas ir Lepidas. 

draugo išgelbėtas žmogus: „Išduok mane Cezariui!“ Iki kolei kartosi: „Aš 
tave išgelbėjau, išplėšiau iš mirties nagų“? Kai pats prisimenu, tavo poelgis 
man — gyvenimas, kai tu graudeni, — mirtis. Nieko nesu tau skolingas, jei 
mane išgelbėjai tam, kad turėtum į ką rodyti. Iki kolei mane tampysiesi? Iki 
kolei neleisi man užmiršti savo likimo? Vieną sykį jau buvau vedamas triumfo 
eisenoje. 

Nereikia kalbėti apie tai, ką esame skyrę. Apie dovaną užsimenantis žmogus 
reikalauja jos atgal. Nereikia sukus apsukus grįžti prie to paties, vis žadinti 
atminimą, nebent kita dovana primintumei ir ankstesnę. Neturime to pasakoti 
kitiems. Geradarystės teikėjas tetyli, tegu pasakoja gavėjas. Mat pirmajam bus 
pasakyta taip, kaip ir anam, kuris visur gyrėsi savo labdara. „„Nenuneigsi, — 
tarė jam vienas, — kad jau atsiėmei, ką buvai davęs.“ „Kada?“ — paklausė tas. 
„Nagi dažnai, — atsakė anas, — ir daugelyje vietų. Būtent, kiekvieną kartą, kai 
kur nors pasipasakojai.“ Kam tau šnekėti? Kam atlikinėti svetimą pareigą? 
Yra žmogus, kuris gali visa padaryti garbingiau, kuriam pasakojant bus pa- 
girta ir tai, ko pats nepapasakoji. Manydamas, jog tau tylint niekas apie tai 
nesužinos, laikai mane nedėkingu. 

Nereikia leisti klestėti pagyroms. Kai mums girdint kas nors pasakos apie 
mūsų geradarystes, atsakykime taip: „Jis tikrai vertas didesnių dovanų. Aš ži- 
nau, jog iki šiol tik labiau norėjau jam padaryti gera, negu esu padaręs.“ Šiuos 
žodžius reikia ištarti nesavanaudiškai. Jie neturi būti gražbylio priemonė, kuria 
neigiantieji siekia daugiau sau pelnyti. Be to, reikia įdėti daug širdies. Sėjos 
darbais užbaigęs savo triūsą valstietis praras išbertus grūdus. Tik daug plušant 
sėkla virsta javais. Derlius gaunamas tik tuomet, kai vienodai rūpinamasi 
nuo pirmos iki paskutinės akimirkos. Taip yra ir su geradarystėmis. Ar esa- 
ma didesnių už tas, kurias tėvai teikia vaikams? Tačiau jos bus bevaisės, jei 
apsiribos vaikyste, jei meilė visą laiką nemaitins duotų dovanų. Taip pat yra 

ir su kitomis geradarystėmis. Prarasi, jų toliau neparemdamas. Maža yra 
būti davus, reikia jas puoselėti. Norėdamas, kad dėkingi būtų tie, kuriuos tu 
įpareigoji būti dėkingus, turi ne tik daryti gera, bet ir mylėti tai. Ypač, kaip 
jau minėjau, pagailėkime ausų. Geradarystės priminimas kelia pasibjaurėjimą, 
priekaištas — neapykantą. Darant gera labiausiai reikia vengti išpuikimo. Kam 
tas išdidus veidas? Kam tie pasipūtėliški žodžiai? Tave iškelia pats poelgis. 
Liaukis tuščiai girtis. Mums tylint, kalbės darbai. Išdidžiai įteikta geradarystė 
yra ne tik nemiela, bet ir nekenčiama. 


XII. Pavadinę duodančiuoju tą, kuris neatima, galime pasakyti, jog Gajus 
Cezaris“? dovanojo gyvybę Pompėjui Penui.*' Paskui paleistam ir dėkojančiam 
ištiesė pabučiuoti kairę koją. Tie, kurie teisina ir teigia, jog tai buvo pada- 
ryta ne iš puikybės, sako, kad valdovas tik norėjęs jam parodyti paauksuo- 
tus, o tiesą sakant, auksinius, perlais nusėtus sandalus. Tai eikime toliau: 
kas čia įžeidžiama, kad buvęs konsulas pabučiavo auksą ir perlus, neradęs 
jo kūne bučiniui švaresnės už šią vietą? Žmogui, gimusiam tam, kad laisvos 
valstybės nuostatus paverstų persiška vergija,” atrodė per maža, kad dienuga- 
lis, aukščiausias pareigas ėjęs senatorius pirmųjų valstybės vyrų akivaizdoje 
gulėtų kniūbsčias, kaip nugalėtieji priešai prieš savo priešus. Žemiau kelių jis 
atrado vietą laisvei paminti. Ar tai nėra respublikos sutrypimas ir dar (nors 
kai kam tai gal atrodys ir nelabai svarbu) kaire koja?!” Tarytum per maža 


26 Turimas galvoje imperatorius Kaligula. 

7 Pompėjus Penas - iš kitų šaltinių nežinomas asmuo. 

28 Seneka turi galvoje VI-V a. pr. Kr. monarchinę persų valstybę. Graikų literatūroje daž- 
nai skamba mintis. kad persai yra karaliaus vergai, o graikai - laisvi piliečiai. Rašytojas 
šį teiginį pritaiko romėnams. 

Kairę pusę romėnai laikė nelaiminga. 

šlykštaus ir pašėlusio pasipūtimo rodė tai, kad jis sandalais apsiavęs“? klausė 
bylos dėl buvusiam konsului gresiančios mirties bausmės! Reikėjo dar sena- 
toriui į burną grūsti savo apavą! 


XIII. O išdidume, kvailiausias aukštos padėties blogi! Kaip malonu nieko 
iš tavęs negauti! Kaip sugebi kiekvieną geradarystę paversti skriauda! Kaip 
džiaugiesi visu tuo, kas per daug! Kaip visa tai tau nedera! Kuo aukščiau ke- 
liesi, tuo menkesnis esi ir parodai, jog tau neduota pažinti to gėrio, dėl kurio 
pūtiesi. Sugadini visas savo dovanas. Todėl maga paklausti, dėl ko šitaip rieti 
nosį, kas taip iškreipia akių žvilgsnį ir lūpų išraišką, kad trokšti verčiau turėti 
kaukę, o ne veidą? Malonu tai, kas skiriama nesuraukus kaktos, švelniai ir ma- 
loniai. Nors tai davė aukštesnis asmuo, jis neiškilo virš manęs, o kiek galėdamas 
buvo palankus, nusileido iki mano lygio ir nuėmė nuo savo dovanos iškilmių 
pakylėtumą, rasdamas patogų laiką, pabrėždamas, jog padėjo labiau dėl pasitai- 
kiusios progos, negu dėl beviltiškos mano padėties. Neprarasti geradarysčių dėl 
puikybės patarsime tik vienu būdu: parodant, jog jos neatrodo didesnės todėl, 
kad teikiamos sukėlus sąmyšį, jog ir patys teikėjai dėl to negali atrodyti didesni, 
jog tuščia yra išdidumo didybė, jog ji priverčia neapkęsti tai, ką reikėtų mylėti. 


XIV. Kai kas gali pakenkti prašantiems. Tokiu atveju geradarystė yra ne 
duoti, bet atsisakyti. Taigi daugiau vertinsime naudą, o ne prašytojo norą. 
Mat dažnai trokštame kenksmingų dalykų, dažnai neįstengiame įžvelgti vi- 
sos žalos, nes pagavusi aistra trukdo blaiviam sprendimui. Tačiau kai geismai 
nuslūgsta, kai užgęsta protingą nuostatą išstūmusi sielos liepsna, prakeikiame 


30 Sandalus romėnai avėjo tik namie. Jų avėjimas viešoje vietoje laikytas nederamu Ro- 
mos piliečiui. 

pražūtį atnešusius nelabų patarnavimų kaltininkus. Kaip ligoniams neduo- 
dame šalto vandens, kaip iš sielvartaujančių bei supykusių ant savęs atimame 
kardą, kaip bepročiams neleidžiame to, ką įkaitę galėtų panaudoti prieš save 
pačius, taip net ir smarkiai, nuolankiai, kartais net nusižeminus prašomi atkak- 
liai atsisakysime duoti tai, kas pakenks. 

Reikia žiūrėti tiek gera darymo pradžios, tiek galo ir skirti ne tik gaunant, 
bet ir gavus džiuginančią dovaną. Dažnas kalba taip: „Žinau, jog neišeis į 
naudą, bet ką aš galiu padaryti? Jis prašo, neįstengiu atsispirti maldavimams. 
Tesižino, kaltins save, ne mane.“ Klysti, kaltins būtent tave, ir pagrįstai. Kai 
atsikvošės, kai nurims sielą kurstęs priepuolis, ar jis nepradės neapkęsti žalą ir 
pavojų užtraukusio pagalbininko? Žiaurus gerumas - leistis permaldaujamam 
prašytojo pražūčiai. Kaip gražiausias poelgis yra nenorinčių ir net atsisakančių 
gelbėjimas, taip pragaišties dovanojimas prašantiems — meilikaujanti ir lipšni 
neapykanta. Teikime tokią geradarystę, kuria naudotis vis labiau ir labiau 
patiktų, kuri niekados neišeitų į bloga. Neduosiu pinigų, žinodamas, kad jis 
juos sumokės meilužei, nebūsiu gėdingo poelgio ar sprendimo bendrininkas. Jei 
galėsiu, atkalbėsiu, jei ne, neremsiu ydos. Ar pyktis jį stums ten, kur neturėtų 
eiti, ar garbės troškimo įkarštis privers pamiršti saugumą, sukliudysiu jam iš 
manęs gauti paramos bet kokiai nelaimei, neleisiu, kad kada nors galėtų ištarti: 
„Mylėdamas jis mane pražudė.“ Dažnai draugų dovanos ir priešų troškimai ne- 
siskiria nė per nago juodymą. Pastarieji geidžia, kad atsitiktų nelaimė, pirmųjų 
ne laiku parodytas atlaidumas į ją stumia ir paruošia. Kas gali būti šlykščiau už 
labai dažną atvejį, kai nėra jokio skirtumo tarp neapykantos ir geradarystės?! 


XV. Niekada neskirkime to, kas galėtų mums užtraukti gėdą. Kadangi svar- 
biausias draugystės bruožas yra draugo ir savęs paties sulyginimas, reikia 
galvoti apie abu. Duosiu skurstančiam, bet kad pats neskursčiau, pagelbėsiu 

žūvančiam, bet kad pats nepražūčiau, išskyrus tą atvejį, kai pasiaukosiu už 
didį žmogų ar didį reikalą. Neteiksiu tokios geradarystės, kokios siekti man 
pačiam būtų gėda. Smulkmenos neišpūsiu, bet nepakęsiu, kad didelė dovana 
būtų priimta kaip trupinys. Mat kaip išskaičiuojant dovanas sugriaunamas 
dėkingumas, taip parodant, kiek duodama, išreiškiamas perdavimas, o ne 
priekaištas. Kiekvienas turi peržvelgti savo galimybes ir jėgas, kad neteik- 
tume daugiau, negu galime, arba mažiau. Reikia įvertinti ir asmenį, kuriam 
duodame. Mat vienos geradarystės esti mažesnės, negu turėtų būti teikiamos 
didelių vyrų, kitos — didesnės už gaunantįjį. Taigi palygink abu asmenis ir 
patyrinėk būsimą dovaną: gal ji per sunki ar per maža duodančiajam, gal, ant- 
ra vertus, gavėjas ją niekins ar net neims. 


XVI. Padūkęs, širdyje nešiojęsis tik didelius užmojus Aleksandras kažko- 
kiam žmogui padovanojo miestą. Kai išmatavęs pats save apdovanotasis 
išsigando pavydo dėl tokios dovanos ir kalbėjo, jog ji netinka jo padėčiai, 
Aleksandras tarė: „Nežiūriu, kas dera tau priimti, bet kas man dera duoti.“ 
Didingas ir karališkas pasakymas, tačiau be galo kvailas. Savaime niekas nie- 
kam netinka: svarbu, kas duoda, kam, kada, kodėl, kur ir taip toliau. Be šito 
poelgio priežastis neturės vertės. O išpuikęs gyvūne! Jei jam netinka priimti, 
tai ir tau netinka duoti. Esama asmenų ir rangų santykio. Kadangi dorybė vi- 
sur išlaiko saiką, tai vienodai nusidedama ir peržengiant ribą, ir nepasiekiant 
jos. Suk tave devynios, likimas tave taip iškėlė, kad tavo pašalpa pasidarė 
miestai (jų atsisakyti reikėjo didesnės dvasios, negu švaistytis jais), tačiau juk 
esama ir per trumpas rankas turinčių žmonių, neįstengiančių apglėbti didelės 
gyvenvietės. 

XVII. Vienas kinikas paprašė Antigoną talento.*'! Tas atsakė, jog jis, kaip 
kinikas,'* neturįs prašyti tiek daug. Tada atstumtasis paprašė denarijaus.?? An- 
tigonas atsakė, jog jam, kaip karaliui, netinka duoti taip mažai. „Tai šlykštus 
pasityčiojimas! Jis atrado, kaip neduoti nieko. Dėl denarijaus žiūrėjo karaliaus, 
dėl talento — kiniko padėties, nors galėjo ir kaip kinikui duoti denarijų, ir kaip 
karalius skirti talentą. Gal esama kažkokio per didelio dalyko, kurio netiktų 
priimti kinikui, bet nėra tokio trupinio, kurio žmoniškas karalius negalėtų 
garbingai paskirti.“ Paklaustum manęs, aš pritarčiau Antigono nuostatai. 
Sidabrinių kaulijimas, juos niekinant, yra nepakenčiamas daiktas. Paskelbei 
neapykantą pinigams, viešai apie tai pareiškei, užsidėjai šią kaukę, — vaidink! 
Nepaprastai niekšiška, pasiskelbus skurdžiumi, stengtis įgyti pinigų. Taigi 
savęs kiekvienam reikia žiūrėti ne mažiau, kaip ir to, kam galvoji padėti. 

Noriu pasinaudoti iš žaidimo sviedinių paimtu mūsų Chrizipo palyginimu. 
Sviedinys nukrinta žemėn, be abejo, arba dėl metusiojo, arba dėl gaudančiojo 
kaltės. Jis neiškrypsta iš kelio tada, kai laksto iš vienų rankų į kitas, tinkamai 


3! Būta kelių Antigonų, todėl neaišku, kurį turi galvoje Seneka. Buvęs Aleksandro Didžio- 
jo karvedys Antigonas I (380-301 m. pr. Kr.) pasiskelbė tam tikros Mažosios Azijos 
teritorijos karaliumi. Antigonas II (319-239 m. pr. Kr.) buvo Graikijos valdytojas, ben- 
dravo su stoicizmo pradininkais. Antigonas III (263-211 m. pr. Kr.) buvo Makedonijos 
karalius. Talentas — graikų atsiskaitymo vienetas, apie 26,2 kg sidabro. Vėliau pradėtos 
kaldinti tą vertę išreiškiančios sidabrinės monetos. 

32 III a. pr. Kr. atsiradusi kinizmo filosofija skelbė panieką turtui. 

33 Denarijus — sidabrinė romėnų moneta, prilygstanti dešimčiai variokų. 

34 Romėnai labai mėgo žaidimus su kamuoliu. Jų žaidimo būdas ir taisyklės žinomi tik 
apytikriai ir yra neaiškūs. Spėjama, kad būta trijų rūšių žaidimų: vieno žaidimo žaidėjai 
mėtė sviedinį vieni kitiems stovėdami vietoje, kito - bėgiodami, trečio — kamuolį atmu- 
šinėjo rankomis. 

metamas ir sugaunamas. Geras žaidėjas vienaip sviedžia aukštam, kitaip — že- 
mam draugui. Panašiai ir su geradarystėmis: jei jos netinka nė vienam asmeniui, 
nei duodančiajam, nei imančiajam, tai nei paliks pirmąjį, nei ateis pas antrąjį taip, 
kaip dera. Bendraudami su išsimankštinusiu ir patyrusiu žaidėju, sviedinį palei- 
sime drąsiau, nes kur jis benuskrietų, mikli ir vikri ranka atmuš, o kai teks susi- 
durti su nepatyrusiu naujoku, leisime ne taip kietai ir stipriai, švelniai nukreip- 
dami tiesiai į rankas. Taip pat reikia elgtis, darant gera: kai kuriuos mokykime 
ir manykime, jog užtenka, jei jie bando, jei išdrįsta, jei nori. Dažną padarome 
nedėkingą ir stengiamės, kad toks būtų, tarytum tik ta geradarystė didelė, už 
kurią neįmanoma atsidėkoti. Taip klastingi žaidėjai siekia apgauti kitus, žinoma, 
darydami žalos pačiam žaidimui. Juk jis gali tęstis tik veikiant sutartinai. 
Daugelis yra tokios nelabos prigimties, kad verčiau trokšta prarasti tai, ką 
suteikė, negu pasirodyti, kad pasiėmė atgal. Tai išpuikėliai ir savo nuopelnų 
skaičiuotojai. Daug geriau ir žmoniškiau elgtis taip, kad ir gaunantieji būtų 
veiksmo dalyviai, padėti jiems atsidėkoti, viską aiškintis palankiai, dėkojančio 
klausyti kaip grąžinančio skolą, būti tokiam maloniam, kad geradarystės 
įpareigotas jaustis skolingu Žmogus net trokštų atsilyginti. Palūkininkas pa- 
prastai visiškai nesiteikia išklausyti, kai rūsčiai reikalauja skolos, ir ramiai at- 
suka ausis, kai tapęs nerangus ir nesukalbamas stengiasi užvilkinti mokėjimą. 
Labdarą turime ir priimti atgal, ir nereikalauti atsidėkoti. Geriausias vyras yra 
tas, kuris lengvai davė, niekados nereikalavo, džiaugėsi, kai buvo sugrąžinta, 
sąžiningai užmiršo, ką suteikęs, kuris atsiimdamas elgėsi kaip gaudamas. 


XVIII. Kai kas ne tik išdidžiai teikia labdarą, bet ir gauna. To nereikia leisti. 
Taigi pereikime prie antrosios dalies. Aptarsime, kaip turi elgtis žmonės, pri- 
imdami geradarystę. Bet kokia pareiga susaisto du asmenis ir iš abiejų reika- 
lauja to paties. Apžvelgęs, koks privalo būti tėvas, pamatysi, kad ne mažiau 

liko darbo, norint peržiūrėti, koks turi būti sūnus. Esama vyro priedermių, bet 
ne mažiau ir žmonos. Pareigos ir teisės keičiasi vietomis ir reikalauja vieno- 
dos taisyklės. Ji, anot Hekatono, sunki. Prie viso, kas garbinga, o taip pat ir to, 
kas artima garbingumui, užkopti nelengva: mat ne tik turi būti padaryta, bet 
ir padaryta protingai. Visą gyvenimą turime pereiti, vadovaudamiesi protu, ir 
mažiausius, ir didžiausius darbus nuveikti, jam patariant. Duoti reikia taip, 
kaip jis nurodo. O jis pirmiausia nuspręs imti ne iš visų. 

Taigi iš ko imsime? Trumpai tau atsakysiu taip: iš tų, kuriems patys duo- 
tume. Pažiūrėkime, ar ne išrankiau turime ieškoti to, kuriam galėtume tapti 
skolingi, negu to, kuriam galėtume pasitarnauti. Mat net jei neatsiras jokių 
nemalonumų (0 jų esti aibė), tai jau savaime sunki kankynė yra būti skolingam 
tam, kuriam nenorėtumei. Priešingai, nepaprastai malonu gauti geradarystę 
iš to, kurį gali mylėti net ir tada, kai jis tave nuskriaus, kai apskritai malonią 
draugystę ši priežastis padaro ir teisėtą. Kukliam ir doram Žmogui esti la- 
bai kartu, kai reikia mylėti nepatinkantį žmogų. Būtinai turiu priminti, kad 
nekalbu apie išminčius. Šiems malonu visa, ką reikia daryti, jie valdo sielą, 
nusistatydami sau tokį dėsnį, kokio nori. Nusistatę jo laikosi. Kalbu apie neto- 
bulus, garbingu keliu žengti pasiryžusius žmones. Jų aistros dažnai paklūsta 
priešgyniaudamos. Vadinasi, turime rinktis, kieno geradarystę priimsime. 
Geradarystės teikėjo reikia ieškoti stropiau, negu pinigų skolintojo. Mat pasta- 
rajam turime sugrąžinti tiek, kiek esame gavę, sugrąžinę tampame nesurišti ir 
laisvi, o antrajam teks ir užmokėti daugiau, ir net atsidėkoję vis tiek būsime 
su juo susiję. Juk ir grąžinęs jam skolą turiu pradėti vėl iš pradžios. Be to, 
išlieka draugystė. Neverto žmogaus nesirinkčiau nei draugystei, nei šventai 
geradarystės teisei, iš kurios atsiranda draugystė. 

„Ne visuomet, — sako jis, - man leista ištarti žodį „nenoriu.“ Kartais tenka 
priimti ir nenoromis. Duoda nuožmus ir piktas valdovas, jis dovanos atmetimą 

palaikys įžeidimu. Kaip man neimti? Į tą pačią vietą dėk plėšiką, piratą, 
plėšiko ir pirato širdį turintį karalių. Ką man daryti? Juk toks žmogus nevertas, 
kad būčiau jam skolingas.“ Sakydamas, jog reikia rinktis, kam būti skolin- 
gam, išskiriu viršesnę galią ir baimę. Joms pasirodžius, pasirinkimas išnyksta. 
Tačiau jei esi laisvas, jei esi visateisis, tai nuo tavęs priklauso, ar nori, ar ne. 
Jei būtinybė panaikina apsisprendimą, tai žinosi, kad ne gauni, o paklūsti. 
Nieko neįpareigoja gavimas tokio daikto, kurio neleista atmesti. Norėdamas 
žinoti, ar norėčiau, padaryk, kad galėčiau nenorėti. „Tačiau jis dovanojo tau 
gyvybę.“ Nesvarbu, kokia tai dovana, jei duodama nenorinčio, jei duodama 
nenorinčiam. Jei mane išgelbėjai, tai ne dėl to esi gelbėtojas. Nuodai kartais 
esti vaistai, bet dėl to nelaikomi sveiku daiktu. Kai kas teikia naudos, bet 
neįpareigoja. Vienas Žmogus, atėjęs užmušti tirono, kardu perrėžė gumbą. 
Tironas jam nepadėkojo, kad, norėdamas pakenkti, išgydė ligą, prie kurios 
gydytojai bijojo prisiliesti. 


XIX. Matai, jog pats dalykas nedaug tereiškia, kadangi nelaikomas padariu- 
siu gera tas, kuris pasitarnavo, turėdamas blogų kėslų. Šiuo atveju geradarystę 
teks priskirti atsitiktinumui, o žmogui — ketinimą nuskriausti. Matėme amfite- 
atre liūtą, kuris, pažinęs vieną bestijarijų,“* kadaise buvusį savo tramdytoją, 
apgynė nuo kitų žvėrių. Ar žvėries pagalba yra geradarystė? Anaiptol. Nes jis 
nenorėjo daryti ir darė, neturėdamas nuostatos daryti gera. Į žvėries vietą dėk 
tironą; ir vienas, ir kitas dovanojo gyvybę, bet nei vieno, nei kito poelgis nėra 
geradarystė. Kadangi vertimas priimti nėra geradarystė, tai nėra geradarystės ir 
tuomet, kai turi būti skolingas tam, kuriam nenorėtumei. Reikia, kad pirma su- 
teiktumei man apsisprendimo laisvę, paskui — geradarystę. 


35 Bestijarijus — gladiatorius, kovojantis su žvėrimis. 

XX. Paprastai ginčijamasi, ar Markas Brutas turėjo priimti Dieviškojo Ju- 
lijaus dovanotą gyvybę.” Juk jis buvo nutaręs Cezarį nužudyti. Kitoje vietoje 
pasvarstysime, ko siekė, ketindamas nužudyti. Mat man atrodo, kad šis kitais 
požiūriais didis vyras čia smarkiai suklydo ir pasielgė ne pagal stoikų mokymą. 
Arba jis išsigando karaliaus vardo,” (nors geriausia valstybės santvarka būtų 
teisingo karaliaus valdymas), arba tikėjosi laisvę būsiant ten, kur taip brangiai 
kainavo ir valdžia, ir vergija, arba net ir matydamas tūkstančius žmonių kovo- 
jant ne tam, kad nevergautų, bet tam, kad išspręstų, katram vergauti, galvojo, 
kad įmanoma sugrąžinti ankstesnę valstybės būklę, manė, jog ir išnykus sena- 
jai dorovei, ten vėl viešpataus piliečių teisių teisingumas, o įstatymai atsistos į 
savo vietą. Kaip siaubingai jis pamiršo ir daiktų gimties dėsnį, ir savo miesto 
praeitį, tikėdamasis, kad vieną nužudžius, neatsiras kitas, trokštantis to paties! 
Juk po šitiek kardo ar žaibo pakirstų karalių išdygo Tarkvinijus! Bet gyvybę 
Brutas turėjo priimti. Tačiau dėl šio įvykio ano žmogaus neprivalėjo laikyti 
tėvu,” nes geradarystės teisę buvo pasiekęs skriaudos keliu. Mat ne gelbėjo jį 
anas, jo neužmušęs, ne geradarystę suteikė, o paleido iš nelaisvės. 


XXI. Dar daugiau galima ginčytis dėl to, ką daryti belaisviui, kai jį išpirkti siū- 
losi pardavinėjantis savo kūną, suteršto liežuvio žmogus. Ar leisti mane išgelbėti 
ištvirkėliui? Kaip išgelbėtas jam atsidėkosiu? Gyvensiu šalia nešvankėlio? 


36 Čia turimas galvoje retorikos mokyklose paplitęs oratorių ginčas tokia tema: buvo įsi- 
vaizduojama, kad Brutas su bendrininkais nenužudė Cezario, buvo sučiuptas, o Cezaris 
dovanojo jam gyvybę. 

3" Brutą ir jo bendrininkus labai paveikė gandai, kad Cezaris ketina pasiskelbti karaliumi. 

38 Seneka turi galvoje legendinius Romos laikus ir paskutinįjį karalių Tarkvinijų Išdidųjį, 
gyvenusį VI a. pr. Kr. 

39 Išgelbėtasis iš mirties nagų gelbėtoją paprastai gerbė kaip tėvą ir net garbino kaip dievybę. 

Negyvensiu šalia išgelbėtojo? Pasakysiu savo nuomonę. Net iš tokio žmogaus 
imsiu pinigų išpirkai už savo galvą, bet imsiu kaip paskolą, o ne kaip geradarystę. 
Paskui grąžinsiu jam pinigus, o jei pasitaikys proga išgelbėti jį nuo gresiančio 
pavojaus, gelbėsiu. Tačiau nesileisiu tik į panašius žmones tejungiančią draugystę, 
laikysiu jį ne išgelbėtoju, o palūkininku. Žinosiu turįs jam grąžinti, ką esu gavęs. 

Kitas yra vertas, kad priimčiau jo geradarystę, bet davėjui tai pakenks. 
Neimsiu jos todėl, kad jis pasiryžęs man pasitarnauti, užsitraukdamas 
nemalonumų ar pavojų. Jis gins mane apkaltintą, bet tuo pačiu karalius taps 
jo priešininku. O aš tampu jo priešininku, jei tuomet, kai jis nori dėl manęs 
užsitraukti pavojų, nieko nedarau, kad pasielgčiau paprasčiau, patirdamas 
pavojų be jo. Hekatonas pateikia paiką ir nuvalkiotą Akrezilajo pavyzdį, saky- 
damas, jog tas nepaėmė sūnaus atneštų pinigų, idant neužgautų šykštuolio 
tėvo. Ką jis padarė verta pagyrimo: ar kad nepriėmė vogto, ar kad labiau norėjo 
nepriimti, negu grąžinti? Ar išmintinga atmesti duodamą svetimą daiktą? Jei 
reikia didžios sielos pavyzdžio, tai pasinaudokime nepaprastu vyru Grecinu 
Julijumi, kurį Gajus Cezaris“? nužudė vien dėl to. kad buvo puikesnis vyras, 
negu valdovui naudinga. Paėmęs draugų sudėtus pinigus pramogoms rengti,*! 
Grecinas nepriėmė Fabijaus Persiko atsiųstos didelės sumos. Priekaištaujant 
dėl atmetimo ne davėjų, o davinio vertintojams, paklausė: „Kaip galiu priimti 
geradarystę Žmogaus, kurio sveikatos linkėjimo puotoje nepriimčiau?!“ Kai 
buvęs konsulas Rebilas, šunkeliais nuėjęs vyras, atsiuntė dar didesnį kiekį ir 
primygtinai reikalavo priimti, atsakė: „Prašau atleisti, ir iš Persiko neėmiau.“ 
Ar čia dovanų priėmimas, ar senato rinkimai? 


+ Turimas galvoje imperatorius Kaligula. 
*! Tikriausiai turimos galvoje gladiatorių varžybos, kurias rengti pasiryžusiam žmogui 
draugai ir pažįstami padėdavo pinigais. 

XXII. Nusprendę priimti, priimkime linksmai skelbdami džiaugsmą, davė- 
jas turi jį regėti, idant nusiraškytų geradarystės vaisių. Teisėta linksmybės 
priežastis yra smagumas, išvydus linksmą draugą. Dar teisesnė — padarius jį 
linksmą. Užplūdus jausmams, išsakykime nuoširdžią padėką. Tą patį paliu- 
dykime ne tik jam girdint, bet ir visur. Dėkingai priimąs geradarystę žmogus 
užmoka pirmąją įmoką. 


XXIII. Esama norinčių gauti tik slapta. Tokie vengia geradarystės liudinin- 
ko ir patikėtinio. Žinok, jų ketinimai nėra dori. Kaip davėjas turi tiek išplatinti 
žinią apie savo dovaną, kiek malonu tam, kuriam duodama, taip ir gavėjas turi 
būti supamas žmonių. Neimk to, dėl ko gėda būti skolingam. Kai kurie dėkoja 
vogčiomis, kampe, į ausį. Tai ne drovumas, o tam tikras dovanos išsigynimas. 
Kas dėkoja be liudininkų, tas — nedėkingas žmogus. Kai kas skolindamasis 
pinigų nenori, kad vardas būtų įtrauktas į skolininkų knygą, nenori tarpininkų 
įsimaišymo, nenori kviestis antspaudais patvirtinančių sutartį liudytojų, bet 
duoda raštišką pasižadėjimą. Panašiai elgiasi asmenys, besistengiantys, kad 
jiems suteikta geradarystė būtų kuo nežinomesnė. Jie vengia ją paviešinti, 
siekdami, kad žmonės kalbėtų, jog ką nors pasiekė savo ryžtingumu, o ne ki- 
tam parėmus. Jie retai atlieka pareigas tiems, kuriems yra skolingi už gyvybę 
ar garbę, ir bijodami būti pavadinti klientais,” gauna sunkiau slegiantį nedė- 
kingųjų vardą. 


* Nuo pat Romos įkūrimo įtakingi ir turtingi žmonės turėjo globojamų piliečių. Globėjai buvo 
vadinami patronais, o globotiniai - klientais. Patronai visaip rėmė ir gynė klientus, o klientai 
jiems ištikimai teikdavo reikalingą pagalbą. Santykiai tarp patronų ir klientų buvo šeimy- 
niški, draugiški ir šventi, panašūs į santykius tarp tėvų ir vaikų. Vėliau klientelos institutas 
išsigimė (patronai laikė klientus dėl tuščios garbės, o klientai virto dykaduonių, kaulijančių 
patrono dovanų, minia), bet kai kur dar buvo likę ir senųjų santykių. Seneka kalba apie juos. 

XXIV. Kiti labai blogai kalba net apie puikiausias paslaugas. Kai ką saugiau 
užgauti negu pasitarnauti. Tokie žmonės savo neapykantoje ieško įrodymo, 
jog nėra skolingi. Labiausiai reikia stengtis, kad paslaugos įstrigtų atmintyje. 
Pastoviai turime jas atnaujinti, nes atsidėkoti gali tik tas, kuris atsimena ir 
atsiminęs dėkoja. Geradarystę reikia sutikti nei aikštingai, nei nuolankiai ir 
nusižeminus. Kas atsainiai ją priima tada, kai dar šiltutėlė, ką darys, ataušus 
pirmajam džiaugsmui? Vienas žvelgia paniekinamai, tarsi sakytų: „Nors man 
visai tavo gero nereikia, bet kadangi taip smarkiai nori, tai pasiduodu tavo 
galion.“ Kitas taip užrietęs nosį, kad teikiantysis pradeda abejoti, ar jis ap- 
skritai ką suprato. Trečias kažką iškošė pro dantis, parodydamas daugiau 
nedėkingumo negu kad būtų tylėjęs. Kuo didesnis dalykas, tuo karščiau reikia 
apie jį kalbėti, priduriant tokių žodžių: „Tau daugiau skolingų, negu manai.“ 
(Juk kiekvienam malonu, kad jo geradarystė plačiau išsiskleidusi.) „Tau 
sunku suprasti, ką dėl manęs padarei. Bet turi Žinoti, kad tai daug daugiau, 
negu įsivaizduoji.“ (Beregint tampa mielas tokią padėkos naštą užsidedantis 
žmogus.) „Niekada neįstengsiu tau atsilyginti, bet nesiliausiu visur skelbęs, 
kad negaliu atsilyginti.“ 


XXV. Furnijus, melsdamas atleisti savo tėvui, priklausiusiam Antonijaus 
šalininkams, labiausiai įtiko Cezariui Augustui ir padarė jį palankų kitiems 
prašymams, pasakęs tokius žodžius: „Cezari, nuskriaudei mane tik vienaip: 
padarei, kad turėsiu neatsidėkojęs gyventi ir numirti.“ Koks galėtų būti kitas 
dėkingos sielos bruožas, kaip nepasitenkinimas, kad neturi net vilties kada 
nors prilygti gautai geradarystei?! Kalbėkime šitaip ir panašiai, idant mūsų pa- 
Jautos ne slypėtų, o atsivertų ir švytėtų. Net jei pritrūksime žodžių, jausdami, 
tai, ką privalome, veido išraiška atskleisime savo būseną. Ketinantis atsidėkoti 
tučtuojau, dar beimdamas, tegu pagalvoja apie atsilyginimą. Mat Chrizipas 

sako, kad jis, kaip ir pasiruošęs lenktynėms karceryje uždarytas dalyvis,” turi 
sulaukti savo laiko, kai tarsi ženklą davus, galės šokti į priekį. Jam reikės 
smarkiai įsitempti ir smarkiai skubėti, kad pavytų atsidūrus; priekyje. 


XXVI. Dabar pažiūrėkime, kas labiausiai padaro žmones nedėkingus. Tai 
daro arba perdėtas gėrėjimasis savimi bei mirtingiesiems įgimta Žavėjimosi 
savimi yda, arba godumas, arba pavydas. Pradėkime nuo pirmojo. Kiekvienas 
palankiai vertina save. Dėl to galvoja, jog viską yra užsitarnavęs ir visa priima 
kaip jam skirta, įsitikinęs, kad dar nepakankamai įvertintas. „Davė man tai, 
bet vėliausiai, bet po šitiek vargų! Daug daugiau būčiau pasiekęs, jei būčiau 
buvęs ano arba ano gerbėjas. To nesitikėjau. Mane įmaišė į minią! Nejaugi 
nusprendė, kad tik tiek tesu vertas? Garbingiau būtų buvę visai aplenkti.“ 


XXVII. Auguras Gnėjus Lentulas“, geriausias turtuolio pavyzdys tol, kol 
atleistiniai jį nuskurdino, žmogus, matęs savo keturis šimtus tūkstančius ses- 
tercijų, (pasakiau tiksliai, nes nieko daugiau, tik matė) buvo ribotų gabumų, 
tokių pat menkų, kaip ir sielos. Būdamas be galo šykštus, vis dėlto greičiau 
išmesdavo pinigą, negu žodį — toks kalbos skurdas jį kamavo. Dėl savo 
praturtėjimo buvo skolingas Dieviškajam Augustui, pas kurį atėjo kaip kil- 
mingumo naštos kamuojamas skurdžius. Ir pinigų, ir įtakos turėdamas tiek, 
kad galėjo būti vadinamas pirmuoju valstybės vyru, kartkartėmis skųsdavosi 
Augustu, sakydamas, jog priverstas metė kūrybinį darbą. Jis tiek negavęs, 


+ Tikriausiai turimos galvoje gladiatorių varžybos, kurias rengti pasiryžusiam žmogui draugai 
ir pažįstami padėdavo pinigais. 

* Auguras — paukščių ir dangaus ženklus aiškinantis žynys. Gnėjus Lentulas — I a. po Kr. 
valstybės veikėjas, žynys. 

kiek praradęs, palikdamas iškalbą. O juk, be kita ko, Dieviškasis Augustas 
jam suteikė ir tai, kad išlaisvino nuo pajuokos ir bevaisio vargo. 

Godumas niekam neleidžia būti dėkingam, nekuklios viltys niekada nepa- 
sisotina tuo, kas duodama. Kuo daugiau gauname, tuo daugiau trokštame. 
Didelio turtuolio godumas darosi vis stipresnis, kaip nenumaldomai smarkėja 
milžiniško gaisro liepsna. Garbės troškimas irgi nenurimsta prie tos aukštų 
pareigų ribos, apie kurią kadaise atrodė nepadoru net svajoti. Niekas nedėkoja 
už tribūnatą, bet skundžiasi dar nepasiekęs pretūros. Pastaroji nemiela, jei 
trūksta konsulato,” bet ir šia tarnyba nepasisotinama, jei tenka užimti tik 
vieną kartą. Geismai praauga patys save ir savo laimės nesuvokia, nes žiūri ne 
iš kur atėjo, bet kur keliauja. 


XXVIII. Pavydas — už šias abi audringesnė ir skaudesnė blogybė. Ji neduo- 
da mums ramybės, vis versdama lyginti: „Man davė tiek, bet šiam — daugiau, 
bet anam — skubiau.“ Be to, pavydas niekada nieko neišteisina, tik, visus 
kaltindamas, save glosto. Daug paprasčiau, daug išmintingiau aukštinti gautą 
geradarystę, suprasti, jog kiekvieną žmogų kiti vertina ne tiek, kiek jis pats 
save. „Turėjau gauti daugiau, bet jam buvo nelengva daugiau duoti: reikėjo 
padalyti daugeliui. Tai tik pradžia; galvosime apie jį gerai ir, dėkingai pri- 
imdami dovaną, palenksime jo širdį. Padarė per mažai, bet darys dažniau. Šį 
įvertino geriau už mane, bet ir mane — geriau už daugelį. Anas neprilygsta 
man dorybėmis ir pareigomis, bet jam pavyko. Skųsdamasis netapsiu vertas 


+ Aukščiausių pareigų Romos pilietis negalėjo užimti, nėjęs žemesnių. Tribūnatas — ple- 
bėjų tribūno pareigybė. buvo viena žemiausių pakopų. Pabuvus tribūnu, buvo galima 
siekti pretūros — pretoriaus, teisėtvarkos valdininko, valdžios. Toliau ėjo konsulatas — 
aukščiausios pareigos. Į visas pareigas buvo renkama vieneriems metams. 

didesnių dovanų, o tik nevertas duotųjų. Aniems niekšams duota daugiau. Argi 
tai svarbu? Juk likimas taip retai sprendžia teisingai. Kasdien skundžiamės, 
kad nedorėliai laimingi. Aplenkusi kokio nenaudėlio laukelį, kruša dažnai 
išdaužo puikiausių vyrų javus. Kaip kitur, taip ir draugystėje kiekvienam tenka 
sava dalia.“ Nėra tokios visiškai tobulos geradarystės, kuriai piktybė negalėtų 
įgelti. Nėra ir tokios menkos, kurios palankus aiškinimas nepadidintų. Nieka- 
da netrūks skundų priežasčių, jei į geradarystes žvelgsi iš blogosios pusės. 


XXIX. Žiūrėk, kokie neteisingi dieviškų dovanų vertintojai yra net kai kurie 
išminties skelbėjai. Skundžiasi, kad kūnų didumu neprilygstame drambliams, 
greitumu - elniams, lengvumu — paukščiams, veržlumu - jaučiams, kad žvėrių 
kailis tvirtesnis už mūsų odą, kad stirnų - gražesnis, meškų - tankesnis, bebrų — 
švelnesnis, kad šunys pranoksta mus uoslės jautrumu, ereliai - akių aštrumu, 
varnai — amžiaus trukme, daugybė gyvūnų — gebėjimu plaukioti. Ir nors gam- 
ta neleidžia kai kurioms savybėms sutapti toje pačioje būtybėje, pavyzdžiui, 
greitumui ir jėgai, šie šaukia, jog žmogui skriauda, kad jis nesudėtas iš įvairių 
skirtingų teigiamybių, kad neduota jam nei puikios, sutrikimų neįveikiamos 
sveikatos, nei ateities žinojimo. Vos susilaiko begėdiškai netvirtinę nekenčią 
gimties todėl, kad esame žemiau už dievus, kad jiems neprilygstame. 

Daug verčiau yra stebėti šimtus milžiniškų geradarysčių ir dėkoti, kad jie 
leido mums užimti antrąją vietą šiame gražiausiame būste, kad pavedė valdyti 
visa, kas žemiška. Kas sulygins gyvūnus su mumis, jų valdovais? Kas mums 
neduota, ir negalėjo būti skirta. Todėl, neteisingas žmogaus dalios vertinto- 
jau, kas tu būtum, pagalvok, kiek daug mūsų Tėvas mums paskyrė, kokius už 
mus galingesnius gyvulius pajungėme, kokius greitus pavejame, pagalvok, 
kad virš visų mirtingų būtybių pakelta pasiruošusi kirsti mūsų ranka. Gavome 
tiek gerų ypatybių, tiek sugebėjimų, pagaliau, sielą, bet ką pasiekiančią tą 

akimirką, kai atkreipia dėmesį, spartesnę už žvaigždes, numatančią jų kelius 
po daugelio amžių. Mums skirta devynios galybės vaisių, devynios galybės 
gėrybių, devynios galybės krūvomis stūksančių įvairiausių dalykų. Apeiki juos 
ir kadangi nerasi tokio daikto, kuriuo norėtumei būti, iš visų išsirink tik vieną 
savybę, kurios norėtumei dovanų. Teisingai įvertinęs gamtos maloningumą, 
tikrai prisipažinsi esąs jos numylėtinis. Taip yra: nemirtingieji dievai mus 
brangino ir brangina. Padėdami mus šalia savęs, parodė didžiausią pagarbą, 
kokia galėjo būti duota. Daug gavome, dar daugiau nepagavome. 


XXX. Mielas Liberali, esu įsitikinęs, jog tai išdėstyti buvo būtina ir todėl, 
kad kalbant apie mažas geradarystes, reikėjo kažką pasakyti apie dideles, 
ir todėl, kad iš ten į kitur liejasi šios smerktinos ydos akiplėšiškumas. Kam 
nuoširdžiai padėkos, kokią dovaną vadins didele ar atlygintina didžiausias 
geradarystes paniekinęs žmogus?! Ar jausis skolingas už tai, kad išgelbėtas, 
kad kvėpuoja tas, kuris net drįsta neigti gavęs iš dievų kasdien jų palaikomą 
gyvybę? Taigi dėkingumo mokytojas gina ir žmones, ir dievus. Nors pas- 
tariesiems nieko nestinga, nors jie neturi troškimų, vis tiek privalome jiems 
dėkoti. Niekam netinka teisinti nedėkingumą negale ar neturtu ir kalbėti: 
„Ką man daryti ir kaip? Kada atsidėkosiu dievams, visų dalykų valdovams ir 
viešpačiams?“ Šykštuolis lengva atsidėkoja neišlaidaudamas, tinginys — ne- 
sidarbuodamas. Norėdamas atsidėkoti, tą pačią akimirką, kurią įsipareigoji, ir 
atsiskaitai su bet kuo, nes mielai priėmęs geradarystę žmogus jau atsilygino. 


XXXI. Iš stoikų mokyklos paradoksų mažiausiai, mano nuomone, stebėtinas 
ar neįtikimas yra šis: žmogus atsilygina, mielai priimdamas geradarystę. Mat 
kadangi mes visa priskiriame sielai, išeina, jog kiekvienas padaro tiek, kiek 
nori. Kai pareigos jausmas, ištikimybė užsibrėžtiems nuostatams, teisingumas, 

pagaliau, kiekviena kita dorybė yra tobulos, žmogus ir piršto nepajudinęs, 
vien noru gali atsidėkoti. Juk kiekvieną sykį pasiekęs numatytą tikslą, jis nu- 
siskina uždirbtą vaisių. Koks geradario tikslas? Suteikti naudos tam, kuriam 
daro gera, ir malonumo. Jei jis pasiekė, ko norėjo, ir pas mane atėjo jo siela, 
atnešdama abipusį džiaugsmą, tai jis gavo, ko troško. Juk jis nenorėjo, kad 
jam kažkas būtų grąžinta. Arba tai buvo ne geradarystė, o prekyba. 

Puikiai pavyko kelionė jūra, jei keleivis pasiekė numatytą uostą. Ietis įvykdė 
taiklios rankos pavestą užduotį, persmeigdama tai, į ką buvo taikytasi. Daran- 
tis gera nori, kad būtų priimta dėkingai. Jei priimama palankiai, tai jis gauna, 
ko norėjo. Bet jis tikėjosi tam tikro pelno! Tai nebuvo geradarystė. Svarbiau- 
sia pastarosios ypatybė yra negalvojimas apie grąžinimą. Dovaną priėmiau 
tokia širdimi, kokia buvo duota, taigi, atsilyginau. Priešingu atveju puikiausio 
dalyko sąlygos būtų blogiausios: norėdamas atsidėkoti, turėčiau priklausyti 
nuo likimo. Jei jam priešinantis negaliu kaip reikiant atsiliepti į geradarystę, 
tai sielai užtenka sielos. „Kaip čia išeina? Ar nedarysiu, ką tik galėsiu, kad 
atsilyginčiau, ar neieškosiu tinkamo laiko ir aplinkybių, ar netrokšiu pripildyti 
glėbį to, iš kurio kažką esu gavęs?“ Bet riesta būtų geradarystei, jei būtų ne- 
leista atsidėkoti ir tuščiomis rankomis. 


XXXII. „Kas priėmė geradarystę, — sako jis, — nors ir nepaprastai dėkinga 
širdimi priėmė, dar savo pareigos neatliko, dar dalis skolos lieka. Panašiai 
išeina žaidžiant: sumanus ir stropus kamuolio gaudymas šį tą reiškia, bet geru 
žaidėju vadinamas tik gebantis mikliai ir laisvai paleisti sugautą sviedinį.“ Šis 
pavyzdys netinka. Kodėl? Todėl, kad šiuo atveju šlovė pelnoma kūno guvumu 
ir vikrumu, o ne siela. Turi atsiskleisti visybė to, apie ką sprendžiama iš akies. 
Tačiau vis tiek vadinsiu geru tą žaidėją, kuris sviedinį sugavo taip, kaip reikia, 
net jei metimas ir tapo uždelstas ne dėl jo kaltės. „Betgi, — sako jis, — nors 

žaidėjo menui nieko neprikiši, nes vieną veiksmo dalį jis atliko, o neatliktąją 
gali atlikti, visas iš vieno žaidėjo metimo ir kito dalyvio metimo atgal suside- 
dantis žaidimas negalės pasiekti pilnatvės.“ Nebenoriu ilgiau ginčytis, tarki- 
me, jog taip yra, tegu ko nors trūksta žaidimui, bet ne žaidėjui. Panašiai ir 
mūsų aptariamame dalyke: kažko trūksta duotam daiktui, palyginti su kitu 
daiktu, bet ne sielai, įgijusiai sau lygią sielą ir pasiekusiai, ko norėjo. 


XXXIII. Jis padarė man gera, aš priėmiau taip, kaip jis pats norėjo, kad 
būtų priimta. Jis turi, ko siekė. Tai buvo vienintelis jo siekimas; taigi aš atsi- 
dėkojau. Po to jam lieka galimybė manimi naudotis ir tam tikra nauda iš 
dėkingo Žmogaus; tai ne neįvykdytos pareigos likusi dalis, bet priedas prie 
įvykdytosios. Fidijus padaro statulą. Vienoks yra meno vaisius, kitoks — ama- 
to. Meno tikslas yra padaryti, amato — padaryti, gaunant naudos. Fidijus 
užbaigė statulą, net jei jos ir nepardavė. Trigubas yra jo darbo vaisius: vienas — 
pabaigto darbo teikiamas vidinis žinojimas, kitas — šlovė, trečias — pelningu- 
mas. Jį atneš arba padėka, arba pardavimas, arba kokia kita nauda. Panašiai 
pirmas geradarystės vaisius yra vidinis žinojimas. Jį nuskina tas, kuris įteikė 
savo dovaną tam, kam norėjo. Antras ir trečias yra šlovė ir tie dalykai, kurie 
gali būti pasiūlyti atsilyginant. Taigi kai geradarystė priimama maloniai, jos 
teikėjas tuo pačiu jau gauna padėką, bet dar ne atlygį. Taigi lieku skolingas tai, 
kas yra už geradarystės ribų, o patį gerą darbą užbaigiau, gražiai jį priimdamas. 


XXXIV. „Kaip čia išeina? — sako jis, — ar jis atsidėkojo, nieko nedaryda- 
mas?“ Pirmiausia, jis darė: gerai širdžiai atsakė gerumu, kaip draugams būdin- 
ga, išlaikydamas lygybę. Antra, vienaip atmokama geradarystė, kitaip — skola. 
Nelauk, neregėsi mokamųjų, čia vyksta širdžių sandoris. 

Mano kalba neatrodys griežta, nors ji pirmiausia grumiasi su tavo nuomone, 

tau perėmus mano nuostatą ir pagalvojus, jog daiktų yra daugiau, negu žodžių. 
Devynios galybės daiktų neturi pavadinimų, juos vadiname ne savo, bet sveti- 
mais, iš kitų kalbų ar daiktų paimtais vardais. Žodžiu „koja“ vadiname ir savo 
koją, ir lovos, ir burės stiebą, ir eilutės pėdą. Šuo — ir medžioklinis, ir jūros 
šuo, ir žvaigždynas. Stokodami žodžių kiekvienam atskiram daiktui pavadinti, 
kai reikia, skolinamės. Drąsa yra akivaizdžius pavojus niekinanti dorybė arba 
mokėjimas pavojus atremti, sutikti, iškviesti. Tačiau sakome ir gladiatorių es- 
ant drąsų vyrą, ir prasčiausią vergą, beprotiškos narsos pastūmėtą paniekin- 
ti mirtį. Taupumas yra mokėjimas išvengti nereikalingų išlaidų arba menas 
saikingai naudotis šeimos turtu. Tačiau nepaprastai taupiu vadiname ir men- 
kos, susivaržiusios sielos žmogų, o juk begalinė erdvė driekiasi tarp saiko ir 
šykštavimo. Jie skirtingos prigimties, bet dėl kalbos skurdumo ir vieną, ir kitą 
vadiname taupiu, kaip ir drąsiu vadinamas ir sąmoningai žvelgiantis iš aukšto 
į visus atsitiktinumus, ir nesąmoningai išbėgantis prieš pavojus žmogus. Taip 
ir geradarystė yra, kaip sakėme, ir gera darymo veiksmas ir tai, kas tą veiksmą 
atliekant suteikiama, pavyzdžiui, pinigai, namas, preteksta.** Abu dalykai va- 
dinami vienu vardu, 0 jų esmė ir reikšmė toli gražu ne ta pati. 


XXXV. Taigi sutelkęs dėmesį, suprasi, kad aš nesakau nieko, kas kėsintųsi 
išstumti tavo nuomonę. Veiksmu užsibaigiančiai geradarystei atsidėkota, 
nuoširdžiai ją priimant. Kitos, susijusios su daiktu, dar neatlyginome, bet 
norėsime atlyginti. Norui atsimokėjome noru, už daiktą liekame skolingi 
daiktu. Taigi nors sakome, jog maloniai priėmęs geradarystę Žmogus jau 
atsidėkojo, tačiau liepiame ir padovanoti kokį nors panašų į gautą daiktą. 


*6 Preteksta — toga raudonais apvadais. Ją dėvėti galėjo tik aukštesnieji valdininkai: pretoriai ir 
konsulai. Tad čia žodis pavartotas metaforiškai: preteksta reiškia aukštas pareigas. 

Kai kurie mūsų teiginiai purtosi įprastinių nuomonių, bet paskui kitu keliu 
prie jų sugrįžta. Sakome, jog skriauda išminčiaus nepaliečia, tačiau jam smogęs 
kumščiu mušeika bus nubaustas už skriaudą. Sakome, jog pamišėlis negali 
turėti nuosavybės, tačiau iš pamišėlio nugvelbęs kokį nors daiktą ilgapirštis 
bus baudžiamas už vagystę. Teigiame, kad visi eina iš proto, bet visų negy- 
dome čemeriu; net tiems, kuriuos laikome bepročiais, leidžiame balsuoti ir 
turėti kitų teisių. Panašiai sakome, jog širdingai priėmęs geradarystę žmogus 
atsidėkojo, bet vis tiek paliekame jį dar esant skolingą ir, nepaisant pareikštos 
padėkos, dar dėkosiant. Tai raginimas, o ne atkalbinėjimas nuo geradarystės. 
Nebijokime geradarysčių, nepristikime dvasios lyg po nepakeliama našta. 
„Man dovanota turto, apginta garbė, panaikinta nešlovė, išgelbėta gyvybė ir 
už gyvybę svarbesnė laisvė. Kaip įstengsiu atsilyginti? Kada ateis toji die- 
na, kai jam galėsiu parodyti savo sielą?“ Tai toji pati diena, kai jis parodė 
savo. Priimk geradarystę, apkabink ją, džiaukis ne tuo, ką esi gavęs, bet ką 
atiduod! ir ką dar lieki skolingas. Nepatek į didelį pavojų, neleisk, kad atsi- 
tiktinumas tave padarytų nedėkingą. Nedėstysiu sunkumų, idant neprarastum 
dvasios, idant nepristigtum jėgų, belaukdamas vargų ir ilgos priklausomybės. 
Nesiunčiu tavęs į ateitį, kalbėkime apie šią dieną. Niekuomet neatsidėkosi, 
jei tuojau pat nepasijusi dėkingas. Taigi, ką privalai daryti? Dabar nereikia 
griebtis ginklų, bet galbūt vėliau reikės; dabar nereikia leistis į jūra, bet gal net 
vėtrai grasinant teks atrišti laivą. Nori atsilyginti už geradarystę? Maloniai ją 
priimk. Atsidėkojai ne tam, kad būtum įsitikinęs, jog užsimokėjai, o tam, kad 
ramiau jaustumeisi, likęs skolingas. 

TREČIA KNYGA 


I. Neatsidėkoti už geradarystes ir iš tiesų yra gėda, ir visi taip mano, Ebucijau 
Liberali. Todėl net nedėkingieji skundžiasi nedėkingaisiais. Ši visiems nepa- 
tinkanti yda taip įsišaknijusi ir taip viskas apvirtę aukštyn kojomis, kad kai ku- 
rie žmonės tampa priešais ne po geradarystės suteikimo, bet dėl geradarystės. 
Neneigiu, kad kai kam taip atsitinka dėl ydingos prigimties, tačiau daugumai 
todėl, kad įsiterpęs laikas pasivogė atmintį. Mat švieži, žydintys įspūdžiai 
laikui bėgant nusidėvi. Žinau, mes abu dėl to ginčijomės. Tu vadinai tokius 
žmones ne nedėkingais, o užuomaršomis, tarytum nedėkingąjį pateisintų pati 
jį tokį daranti aplinkybė arba dėl to, kad taip kažkam atsitiko, žmogus ne- 
tampa nedėkingas, nors taip atsitikti gali tik nedėkingam. 

Nedėkingųjų esama daugelio rūšių, kaip ir vagių, kaip žmogžudžių. Jų kaltė 
vienoda, tačiau didžiulė atvejų įvairovė. Nedėkingas tas, kuris neigia gavęs 
geradarystę, nors iš tiesų gavo. Nedėkingas yra tas, kuris slepia, nedėkingas 
tas, kuris neatsilygina, o visų nedėkingiausias tas, kuris užmiršta. Mat pirmieji 
net ir neatsilygindami vis dėlto jaučiasi esą skolingi, negrynoje sąžinėje lieka 
slypinčių jiems suteiktų patarnavimų pėdsakų. Kokia nors priežastis gali 
pastūmėti juos kada nors atsidėkoti: gal gėda paskatins, gal netikėtas garbingo 
dalyko troškimas, paprastai kartais išaugantis ir nedorose širdyse, gal pakvies 
patogi proga. Anas, kuriam geradarystė visiškai išgaravo iš galvos, niekada 
nebegalės atsidėkoti. Ar tu blogesniu vadini tą, kuriam pristigo dėkingumo, ar 
tą, kuriam dar ir atminties? Nesveikos akys bijo šviesos, aklos — nemato; savo 
tėvų nemylėti — nedora, o nepripažinti — beprotybė. 

II. Ar esama nedėkingesnio už visiškai atidėjusį, visiškai atmetusį tai, kas 
privalėjo būti laikoma svarbiausioje širdies vietoje ir nuolatos prisimenama, 
pasirinkusį nežinojimą žmogų? Aišku, kad nedažnai galvojo apie atsilyginimą 
tas, į kurio širdį įsliuogė užmarštis. Pagaliau norint atsilyginti, reikia ir ryžto, 
ir laiko, ir galimybės, ir likimo pritarimo, o nepamirštąs padėkoja be išlaidų. 
Nepanorėjęs suteikti to, kam nereikia nei darbo, nei turto, nei sėkmės, neturi jokio 
pasiteisinimo. Niekuomet nepanoro būti dėkingas tas, kuris geradarystę nusviedė 
taip toli, jog net pats nebemato. Kasdien naudojamiems ir čiupinėjamiems daik- 
tams negresia pavojus apsitraukti apnašomis, o paslėpti nuo mūsų akių, neki- 
lojami ir nereikalingi prisirenka dėl ilgo gulėjimo susikaupiančių nešvarumų. 
Taip ir dažno galvojimo lavinami ir atnaujinami įvykiai niekuomet neišdyla iš 
atminties. Ji nepraranda nieko, išskyrus tai, į ką pažvelgia retai. 


III. Be šios priežasties, esama ir kitų, išraunančių iš mūsų širdies kadaise 
mums padarytas dideles paslaugas. Pirma ir svarbiausia — vis naujų troškimų 
apimti žiūrime ne ką jau turime, bet ko siekiame. Dėmesys sutelktas į tai, ko 
norima, o kas namuose guli — per prasta. Išeina taip: kai naujenybių troški- 
mas padaro gautą daiktą nereikšmingą, tada ir jo įteikėjas nustojamas vertinti. 
Mylėjome žmogų ir gerbėme, ir skelbėme jį padėjus mūsų dabartinės būklės 
pamatą tol, kol mums patiko tai, ką įgijome. Paskui ėmėme žavėtis kitais 
dalykais ir puolėme jų siekti, nes daug turėdami mirtingieji trokšta dar daugiau. 
Beregint pranyko visa, ką seniau vadinome geradaryste; matome ne tai, kuo 
pralenkėme kitus, bet vien tai, ką likimas teikia einantiems priekyje mūsų. 

Žmogus negali vienu kartu ir pavydėti, ir dėkoti, nes pavydas yra vaitojančio 
tr liūdinčio savybė, padėka — besidžiaugiančio. Be to, kadangi niekas iš mūsų 
nepažįsta kito laiko, išskyrus kuo spėriausiai bėgantį, retas atkreipia dėmesį 
į praeitį. Išeina, kad mokytojai ir jų geradarystės pranyksta iš atminties, nes 

paliekame vaikystę. Išeina, kad pradingsta visa, kas buvo sukaupta jaunystėje, 
nes jos pačios niekuomet neatsimename. Visa, kas buvo, žmonės laiko ne 
praeitimi, o pražūtimi, todėl į ateitį žvelgiančiųjų atmintis yra nepatvari. 


IV. Šioje vietoje reikia paminėti Epikūrą. Jis nuolatos skundžiasi, kad esame 
nedėkingi praeičiai, nes neprisimename gautų gėrybių ir nepriskiriame jų prie 
malonumų, tuo tarpu tikriausias yra tas malonumas, kurio neįmanoma išplėšti. 
Gera dabartis dar nėra visiškai saugi: gali kas nors atsitikti, ateitis — svyruojan- 
ti ir netvirta, saugiai tepadėta tik tai, kas praėjo. Kaip gali būti dėkingas už 
geradarystę visą gyvenimą prašokinėjęs tarp dabarties ir ateities žmogus?! At- 
mintis daro žmogų dėkingą, o kai vilčiai suteikiami kalnai, atminčiai telieka 
tik trupinėlis. 


V. Mielas Liberali, žinok, jog kai kurie vieną sykį sutikti dalykai įstringa, o 
kai kurių neužtenka išmokti, mat jų Žinojimas pradingsta, jei nepakartojama. 
Turiu omenyje geometriją ir dangaus kūnų keliones bei kitus dėl plonybių 
greitai išslystančius iš atminties dalykus. Taip ir kai kurių geradarysčių didybė 
neleidžia jų išmesti iš galvos, o kitos, mažesnės, bet skaitlingos ir įvairiu laiku 
suteiktos, išdulka, nes, kaip sakiau, nei po to prie jų grįžtame, nei noriai atsi- 
mename, ką kam esame skolingi. 

Paklausyk prašytojų balsų: kiekvienas tvirtina, jog atminimas gyvens jo 
širdyje, kiekvienas skelbiasi esąs atsidavęs bei pasišventęs ir randa nuolankių 
įsipareigojimo žodžių. Netrukus tie patys žmonės vengia ankstesnių žodžių 
tarsi nešvarių ir nelaisvų, o paskui ateina ten, kur, mano nuomone, gali ateiti 
tik niekšas ir nedėkingasis - į užmiršimą. Užuomarša yra toks nedėkingas, kad 
nedėkingas atrodo ir tas, kuriam toptelėjo į galvą daryti gera. 


56 Seneka. Apie geradarystes 


VI. Kyla klausimas, ar ši tokia nepakenčiama yda turi likti nenubausta, ar ir 
tarp piliečių taikytinas tas įstatymas, kuris sutinkamas mokyklose:*' nedėkin- 
gajam paskiriamas visiems atrodantis teisingas ieškinys? „Kodėl gi ne? Juk 
miestai miestams priekaištauja dėl to, ką yra suteikę, ir iš ainių reikalauja vyk- 
dyti protėvių įsipareigojimus.“ Mūsų protėviai, nepaprastai didūs vyrai, atsi- 
imdavo tik iš priešų, o geradarystes ir skirdavo didžiadvasiškai, ir prarasdavo. 
Išskyrus makedonų tautą, niekur nebuvo jokio ieškinio prieš nedėkingąjį. 
Tai didelis įrodymas, kad jo ir nereikėjo, nes visi sutartinai esame prieš bet 
kokią piktadarystę. Žmogžudžiams, nuodytojams, tėvažudžiams, tikėjimų 
įžeidėjams įvairiose vietose taikomos skirtingos bausmės, bet vis tiek kokia 
nors yra, O šis nepaprastai dažnas nusikaltimas niekur nebaudžiamas, visur 
tik peikiamas. Jo neatleidžiame, bet kadangi sunku vertinti neaiškų dalyką, 
baudžiame tik neapykanta ir paliekame tarp tų, kurie siunčiami dievų teismui. 


VII. Man ateina į galvą daug pagrįstų teiginių, kodėl šiam nusikaltimui 
nereikia įstatymo. Pirmiausia, kai skelbiamas ieškinys tarsi tam tikrai nuo- 
mos ar paskolos pinigų sumai išieškoti, žūva geriausia geradarystės dalis. 
Geradarystėje tai ir yra gražiausia, kad davėme kaip prarasiantys, kad viską 
pavedėme gaunančiųjų sprendimui. Jei aš jį traukiu atsakomybėn, jei šaukiu 
į teismą, pasidaro ne geradarystė, o paskola. Antra, nors atsidėkojimas — labai 
garbingas dalykas, įgijęs būtinybės požymių, jis nustoja būti garbingas. Tokiu 
atveju atsidėkojantis žmogus bus ne daugiau giriamas už grąžinusį užstatą ar 
atidavusį skolą be teismo įsikišimo. Taip sugadiname du dalykus, už kuriuos 
žmogaus gyvenime nėra nieko gražesnio: dėkingą žmogų ir geradarystę. Kas 
gi didinga tuomet, kai geradarystė ne suteikiama, o išnuomojama, ar tuomet, 


£ Turimos galvoje retorikos mokyklų pratybų kalbos. 

kai už ją atsilyginama ne todėl, kad to norima, bet kad būtina? Nėra ko girtis 
dėkingumu, jei pavojinga būti nedėkingam. Pridėk dar tai, kad priėmus tokį 
įstatymą vargu ar užteks teismų. Ar atsiras nekelsiantis bylos žmogus? Ar at- 
siras toks, su kuriuo nebus bylinėjamasi? Visi labai padidina savo reikalus, visi 
išpučia net trupinius, atiduotus kitiems. Be to, teismo tyrimui skirti dalykai gali 
būti apriboti ir neduoda teisėjui nevaržomos laisvės. Todėl atrodo, kad geresnė 
padėtis, kai į teisėją kreipiamasi kaip į trečiąjį asmenį, nes tikrąjį teisėją varžo 
formulė,** nubrėžianti tam tikras ribas, kurių jis negali peržengti. Laisva ir jokių 
pančių nesurišta trečiųjų teismo teisėjo sąžinė gali ir ką nors nuimti, ir pridėti, 
ir pareikšti nuosprendį ne taip, kaip pataria įstatymai ir teisė, bet kaip skatina 
žmoniškumas ar gailestingumas. Ieškinys dėl nedėkingumo nesuriš teisėjo, bet 
suteiks laisvą veiklos sritį. Mat neaišku, kas yra geradarystė. Paskui, - kokio ji 
didumo. Tai priklauso nuo to, ar teisėjas aiškina palankiai, ar ne. 

Joks įstatymas neatskleidžia, kas yra nedėkingasis. Juk dažnai ir sugrąžinęs 
gauta Žmogus esti nedėkingas, ir nesugrąžinęs — dėkingas. Dėl kai kurių dalykų 
ir nepatyręs teisėjas gali nuleisti lentelę,*? kai reikia paskelbti, ar įvykdyta, ar 
neįvykdyta, kai prieštaras panaikina pateikti laidavimai, kai besiginčijančius 
teisia blaivus protas. Tačiau kai reikia įsikišti širdžiai, kai ginčijamasi dėl to, 
ką tik viena išmintis tegali nutarti, negalima imti iš atrinktųjų minios teisėjo, 
kurio vardą baltojoje lentoje užrašė cenzas ir priklausomybė raitelių luomui.*? 


*8 Formulė - trumpas raštiškas pretoriaus nurodymas teisėjui, kokioms faktinėms ir juridi- 
nėms aplinkybėms esant, jis turi nuteisti ar išteisinti atsakovą. 

* Nuo tribunolu vadinamo paaukštinimo paduoti žemiau stovintiems bylos dalyviams ant 
vaškuotos lentelės užrašytą nuosprendį. 

50 Teisėjai buvo raitelių luomo vyrai. Jie galėjo priklausyti tam luomui, atitikdami tam 
tikrus cenzo (turtinės padėties) reikalavimus. Ant plonu tinku padengtų ir nubaltintų 
lentų buvo surašomi ir viešai išstatomi teisėjų sąrašai. 

VIII. Taigi ne dalykas pasirodė esąs netinkamas kreiptis į teisėją, bet nera- 
dome ganėtinai tinkamo teisėjo. Tuo nesistebėsi, išgvildenęs, kiek sunkumų turės 
kiekvienas, užsipuolęs tokį kaltinamąjį. Vienas padovanojo krūvą pinigų, bet jis 
turtingas, bet išlaidų nepajus. Padovanojo ir kitas, bet jis praras visą tėvoniją. 
Suma ta pati, geradarystė — ne tokia pat. Pridurk dar štai ką: šis užmokėjo pini- 
gus už nuteistąjį skolininką, bet juos atsinešė iš namų. Anas davė tiek pat, bet 
paėmė skolon arba išprašė, smarkiai įsipareigodamas. Ar tu vienodai vertini ir 
tą, kuriam lengva būti dosniam geradariui ir aną, kuris ėmė skolon, idant duotų? 

Kartais svarbu laikas, o ne suma. Geradarystė yra ir padovanotas derlingas 
sklypas duonos stygiui padengti, geradarystė yra ir vienas duonos kepalėlis 
badmečiu. Geradarystė yra dovanoti kraštai su didelėmis laivuojamomis 
upėmis, geradarystė yra ir šaltinio parodymas karščiuojantiems nuo troškulio, 
vos bekvėpuojantiems sausomis gerklomis žmonėms. Kas palygins šiuos 
dalykus? Kas pasvers? Sunku paskelbti ne dalyko, o dalyko esmės žiūrintį 
nuosprendį. Nors tai tas pat, bet kitaip duota sveria ne tiek pat. Jis padarė 
man gera, bet nenoriai, bet skundėsi daręs, bet žvelgė į mane išdidžiau, negu 
paprastai, bet padarė per vėlai, daugiau būtų buvę naudos, jei iš karto būtų 
atsisakęs. Kaip teisėjui visa tai vertinti, jei ir kalba, ir abejonė, ir veido išraiška 
kartais išardo dėkingumą už nuopelną? 


IX. Kodėl kai kurie dalykai vadinami geradarystėmis dėl to, kad yra perne- 
lyg geidžiami, o kai kurie negauna šio paplitusio antspaudo, bet yra didesni, 
net jei atrodo esą prastesni? Tu vadini geradaryste galingos tautos pilietybės 
dovanojimą, pasodinimą keturiolikoje eilių?! ir kaltinamojo apgynimą bau- 
džiamojoje byloje? O kas yra naudingas patarimas? Kas yra į piktadarystę 


`i Teatre pirmosios keturiolika eilių buvo skirtos raitelių luomo vyrams. 

besiveržiančio žmogaus sulaikymas? Išmušimas kardo iš ketinančio numirti 
rankos? Veiksmingomis priemonėmis sugrąžinimas į gyvenimą gedinčio ir 
pasiryžusio sekti paskui tuos, kurių sielvartauja? Kas yra sėdėjimas prie ligonio, 
maitinimas tinkamu laiku tada, kai jo sveikata ir gyvybė priklauso nuo akimirkos 
veiksmų, gaivinimas vynu silpstančio pulso, gydytojo atvedimas mirštančiam? 
Kas tai įvertins? Kas įsakys vienas geradarystes matuoti kitomis, visiškai skirtin- 
gomis geradarystėmis? ,„Padovanojau tau namą.“ O aš perspėjau tave, kad tava- 
sis sugrius. „Daviau tau turto.“ O aš - lentą, sudužus laivui. „Grūmiausi už tave 
ir buvau sužeistas.“ O aš tylėdamas išgelbėjau tau gyvybę. Kai geradarystės 
skirtingai teikiamos ir skirtingai atlyginamos, sunku jas sulyginti. 


X. Be to, geradarystės sugrąžinimui nepaskiriama diena, kaip paskolintiems 
pinigams. Todėl gali atsilyginti ir tas, kuris dar neatsilygino. Nagi pasakyk, po 
kiek laiko turime priekaištauti nedėkingajam? Didžiausios geradarystės nesi- 
leidžia apžiūrimos, dažniausiai jos slypi tyliame dviejų Žmonių Žinojime. Ar 
turime įvesti reikalavimą neteikti geradarysčių be liudininkų? Pagaliau, kokią 
bausmę nustatysime nedėkingiesiems? Ar visiems vieną, nors geradarystės ne- 
vienodos? Ar nelygią, didesnę ar mažesnę pagal geradarystės didumą? Deja, 
įvertinama bus pinigais, o ką daryti su kai kuriomis gyvybei prilygstančiomis ir už 
gyvybę brangesnėmis geradarystėmis? Kokią bausmę skelbti už jų nepaisymą? 
Mažesnę už geradarystę? Tai būtų neteisinga. Prilygstančią jai, reikalaujančią 
galvos? Ar gali būti nežmoniškesnis dalykas už kruviną geradarystės pabaigą?! 


XI. „Tėvams, - sako jis, — duota kai kurių pranašumų. Kaip jie išskiriami iš 
bendros tvarkos, taip turi būti padaryta ir su geradariais.“ Tėvų padėtį padarėme 
šventą todėl. kad vaikų auginimas teikia naudos. Reikėjo paraginti imtis šio 
darbo nežinia kokio likimo sulauksiančius žmones. Negalima buvo jiems sakyti 

taip, kaip geradariams: „Teikdamas geradarystę, rinkis žmones. Jei apsigavai, 
tai skųskis tik savimi. Paremk vertąjį.“ Vaikų augintojai taip nesprendžia, čia 
reikalo esmė — įžadas auginti. Kad ramiau sutiktų savo dalią, reikėjo jiems su- 
teikti tam tikrą valdžią." Toliau. Tėvų būklė kitokia ir dėl to, kad jie ir darė vai- 
kams gera, ir daro, ir darys, ir nėra pavojaus, kad sumeluos, sakydami padarę 
gera. Kitais atvejais reikia žiūrėti ne tik to, ar atsilyginta geradariams, bet ir to, 
ar jie padarė gera. Tėvų nuopelnai aiškūs, ir kadangi jaunuomenei naudinga 
būti valdomai, davėme jai tarsi namų magistratus, kad ją prižiūrėtų. Toliau. 
Visų tėvų pareiga viena ir gali būti vienu sykiu įvertinta. Kitos geradarystės 
skirtingos, įvairios, be galo nutolusios vienos nuo kitų. Viena taisyklė jų neapi- 
ma, ir teisingiau būtų viską palikti taip, kaip yra, negu viską lyginti. 


XII. Kai kas brangiai kainuoja geradariams, kai kas svarbu gaunantiems, bet 
veltui atsieina skiriantiems. Kai kas duota draugams, kai kas - nepažįstamiems. 
Net jei skiriama tas pats, daugiau vertės turi daiktas, skiriamas tam, su kuriuo 
susipažįsti, teikdamas geradarystę. Vienas paskyrė pagalbos, kitas - žmogų 
puošiančių pareigybių, trečias — paguodos. Rasi tokį, kuris mano, jog nėra 
nieko malonesnio, nieko didesnio, kaip nelaimę atremiančio žmogaus pagalba. 
Antra vertus, rasi ir tokį, kuris labiau norės, kad būtų paremiamas jo orumas, o 
ne saugumas. Esama ir tokio, kuris jausis daugiau skolingas jį apsaugojusiam, 
o ne garbės suteikusiam asmeniui. 

Be to, visi tie dalykai bus didesni ar mažesni, destis, ar ten, ar čia kryps 
teisėjo siela. Be to, kreditorių renkuosi pats, o geradarystę dažnai gaunu iš to, 
iš kurio nenoriu, o kartais tampu įpareigojamas net ir nežinodamas. Kaip pasi- 
elgsi? Ar vadinsi nedėkingu tą, kuriam geradarystė paskirta nežiniomis, ir jei 


32 Romoje šeimynos tėvas turėjo gyvybės ir mirties teisę į vaikus ir vergus. 

jis būtų žinojęs, būtų jos neėmęs? Juk nevadinsi nedėkingu žmogaus, neatsi- 
lyginusio už bet kokiu būdu gauta gera. Kažkas padarė man gera, bet vėliau 
nuskriaudė. Ar už vieną paslaugą turiu kentėti visas skriaudas, ar išeina, kad 
aš jam atsilyginau, nes jis savo geradarystę panaikino po jos ėjusia skriau- 
da? Kaip pagaliau įvertinsi, ar čia daugiau dovanos, ar įžeidimo? Dienos man 
neužteks, bandant išskaičiuoti visus sunkumus. 


XIII. ,Atbaidome nuo darymo gera, — sako jis, - neišreikalaudami padėkos 
ir nenubausdami išsiginančių, kad gavo.“ Tačiau tegul tau dingtelės ir priešinga 
mintis: žmonės daug nerangiau priims geradarystę, jei grės būsimo teismo pa- 
vojus, jei teks nerimastauti dėl savo nekaltumo. Toliau. Dėl to ir mes patys ne- 
rangiau darysime gera. Nenorinčiam nėra malonu duoti, bet žmogus, kurį ge- 
rumas ir paties dalyko gražumas kviečia daryti gera, net mieliau skirs tik savo 
noru įsipareigojantiems. Mat stropiai apsaugotos pareigos šlovė esti mažesnė. 


XIV. Toliau. Tada geradarysčių bus mažiau, bet tikresnių. Kas čia bloga, 
jei suvaldomas geradarysčių nutrūktgalviškumas? Neparašiusieji šį dalyką 
apibrėžiančio įstatymo siekė, kad dovanotume apdairiau, kad apdairiau pa- 
sirinktume tuos, kuriems tenka mūsų paslaugos. Dar ir dar kartą apsižvalgyk, 
kam skiri, ir nebus jokio ieškinio, jokios atgavimo bylos. Klysti, manydamas 
teisėją tau padėsiant. Joks įstatymas neatstatys buvusios būklės, žiūrėk vien 
gaunančiojo patikimumo. Tik šitaip geradarystės išlaiko reikšmę ir didybę. 
Suterši jas, padarydamas teismo ginčų medžiaga. 

Labai teisingas yra pirmutinis visų tautų teisės teiginys: „Grąžink, ką esi 
skolingas.“ Tačiau darant gera, labai gėdingai skamba „grąžink.“ Kaip? Ar jis 
grąžins gyvybę? Juk už ją yra skolingas. Orumą? Saugumą? Sveikatą? Didieji 
dalykai negali būti sugrąžinti. „Arba grąžink, - sako jis, — kitą tos pačios vertės 

daiktą.“ Jau sakiau, kad padarydami iš geradarystės prekę, sužlugdysime šio 
didelio dalyko grožį. Nereikia sieloje kurstyti godumo, skundų, nesantaikos. 
Ji savaime į tai linkusi. Kiek galėdami priešinkimės ir užgniaužkime bet kokią 
progą reikalauti atlyginimo. 


XV. O, kad galėtume įtikinti, jog pasiskolinti pinigai gauti tik iš norinčio jų 
duoti! O, kad nereikėtų įpareigojančių pirkėjo pasižadėjimų pardavėjui, kad 
sutartys bei susitarimai nebūtų saugomi antspaudų, kad juos verčiau sergėtų 
ištikimybė duotajam žodžiui ir teisingumą gerbianti siela! Bet žmonės pasirin- 
ko ne tai, kas geriausia, o kas būtina, ir labiau linkę priversti vykdyti žodį, o 
ne laukti. Kviečiami abiejų pusių liudytojai. Vienas po tarpininkų bylos vardus 
įtraukia į daugelį sąrašų, kitas, nepatenkintas apklausinėjimu, rankoje laiko 
kaltinamojo parašytą raštelį. Tai šlykštus žmonių giminės klastingumo ir vi- 
suotinio niekšiškumo pripažinimas! Labiau pasitikima mūsų antspaudais, negu 
sielomis. Kam kviečiami šie gerbiami vyrai? Kam jie spaudžia savo ženklus?“ 
Žinoma, tam, kad jis neneigtų gavęs tai, ką gauna. Ar šiuos vyrus laikai nesu- 
gadintais teisybės gynėjais? Bet juk jiems patiems tučtuojau bus paskolinta 
pinigų lygiai tokiu pat būdu. Ar ne garbingiau būti apgautam vieno, negu bijoti 
visų žodžio sulaužymo? Šykštumui tik to vieno ir testinga: kad ir gera nedary- 
tume be laiduotojo. Taurios ir kilnios sielos ypatybė yra siekimas padėti, teikti 
naudos. Darantis gera mėgdžioja dievus, siekiantis atlyginimo - palūkininkus. 
Kodėl gi, trokšdami apginti, geradarius varome į menkystų minią? 


3 Dauguma romėnų turėjo žiedą su akutėje išraižytu tam tikru vaizdu ar ženklu. Tas rai- 
žinys buvo asmeninis kiekvieno antspaudas. Liudytojai įvairius dokumentus patvirtin- 
davo vaškuotoje lentelėje po dokumento tekstu prispausdami žiedą. Antspaudas atstojo 
šiuolaikinį parašą. 

XVI. „Daug, - sako jis, - pasirodys nedėkingų, jei nebus numatyta ieškinio 
prieš nedėkingumą.“ Ne, net mažiau, nes geradarystės bus teikiamos atidžiau 
pasirenkant. Be to, neverta visiems žinoti, kokia aibė nedėkingųjų. Daugybė 
nusidėjėlių priverstų išnykti gėdą, nustotų būti peikiami visuotiniai šmeižtai. 
Ar rausta dėl skyrybų kokia moteris, kai žymios ir kilmingos matronos 
skaičiuoja savo metus ne pagal konsulus,'* o pagal vyrus ir pameta juos, kad 
vėl susituoktų, išteka, kad išsiskirtų? Tol buvo to bijoma, kol retai pasitai- 
kydavo. Kadangi dabar laikraštis“? kasdien pilnas skyrybų, daroma tai, apie 
ką dažnai girdima. Ar nors kiek gėdijamasi dėl paleistuvystės, kai prieita iki 
to, kad kiekviena laiko vyrą tik tam, kad pakurstytų meilužį? Skaistybė tapo 
negražumo įrodymu. Kur rasi tokią vargšę, tokią menką, kuriai užteks poros 
meilužių, kai kiekvienam paskiriama valanda? Visiems neužtektų dienos, jei 
pas vieną nebūtų nunešama neštuvais, jei pas kitą nepasiliktų. Nepakenčiama 
ir senoviška toji, kuri nežino, jog vieno meilužio turėjimas vadinamas santuo- 
ka. Kaip šių nusižengimų gėda išgaravo, plačiau jiems pasklidus, taip daugiau 
ir didesnių nedėkingųjų padarysi, leidęs jiems susiskaičiuoti. 


XVII. „Kaip čia išeina? Ar nedėkingasis nebus nubaustas?“ O kaip išeina, ar 
liks nenubaustas nedorėlis? Ar liks nenubaustas piktadarys? Šykštuolis? Savi- 
valiautojas? Kraugerys? Ar manai, jog jie nenubausti, būdami nekenčiami, 
ar žinai sunkesnę bausmę už visuotinę neapykantą? Bausmė ištinka tuomet, 


54 Romėnai rinkdavo du konsulus vieneriems metams ir puikiai žinojo, kas po ko konsula- 
vo. Tad metus jie nurodydavo, pasakydami konsulų vardus. Pvz., sakydavo: „Augustas 
gimė, Ciceronui ir Antonijui konsulaujant.“ 

55 Romėnai turėjo laikraštį, pavadintą „Kasdieninės Romos žinios“. Jį leisti pradėjo Gajus 
Julijus Cezaris. 

kai jie nedrįsta iš nieko priimti geradarystės, kai nedrįsta niekam daryti gera, 
kai visų žvilgsniai smerkia ar atrodo smerkią, kai netenkama gražiausio ir 
saldžiausio dalyko suvokimo. 

Gal vadini nelaimingu tą, kuris stokoja akių aštrumo, kuriam liga užgulė 
ausis, o nevadini vargšu to, kuris neteko geradarysčių pojūčio? Jis bijo 
nedėkingumo liudininkų dievų, jį degina ir smaugia sąžinė dėl pasisavintos 
geradarystės, pagaliau, pati ši bausmė yra ganėtinai didelė, nes, kaip sakiau, 
jis nepajunta smagiausio dalyko vaisiaus. Kas džiaugiasi gavęs, tas mėgaujasi 
vienodu, nuolatiniu malonumu ir šviečia kaip saulė, žvelgdamas ne į daiktą, 
o į geradario sielą. Dėkingą žmogų geradarystė visada džiugina, nedėkingą — 
vieną sykį. Palyginkime vieno ir kito gyvenimą. Vienas — liūdnas ir neri- 
mastingas, koks paprastai esti skolos neigėjas ir klastūnas, jis negerbia nei 
tėvų taip, kaip dera, nei auklėtojo, nei mokytojų. Antrasis linksmas ir smagus 
laukia progos atsidėkoti ir iš to paties jausmo semiasi didelio džiaugsmo. Jis 
žiūri ne kaip netesėti pareigos, bet kaip apsčiau ir gausiau atsiliepti ne tik į 
tėvų ir draugų, bet ir į menkesnių asmenų darbus. Net jei jam gera padarė 
vergas, vertina, ne iš ko, bet ką gavo. 


XVIII. Tačiau kai kurie, pavyzdžiu, Hekatonas, klausia, ar vergas 
šeimininkui gali padaryti gera. Esama tokių, kurie suskirsto taip: viena yra 
geradarystės, kita — pareigos, trečia — tarnyba. Geradarystė yra tai, ką teikia 
svetimas (svetimas yra tas, kuris gali nuo jos išsisukti, neužsitraukdamas 
priekaišto). Pareiga saisto sūnų, žmoną, tuos asmenis, kuriuos skatina ir verčia 
padėti būtinybė. Tarnyba saisto vergą, šio padėtis verčia visų jo teikiamų 
paslaugų nelaikyti viršesniojo skola. Be to, teigiantieji, jog vergas negali 
šeimininkui padaryti gera, neišmano žmonių teisės. Juk svarbu, kokios sielos 
geradarys, o ne kokios padėties. 

Dorybė niekam nėra uždrausta, visiems atvira, visus prisileidžia, visus 
kviečia: ir kilminguosius, ir atleistinius, ir vergus, ir karalius, ir tremtinius. 
Ji nesirenka namų ar cenzo,“ ji tenkinasi grynu žmogumi. Kas saugotų nuo 
netikėtų negandų, kokią didybę siela galėtų sau pažadėti, jei likimas išguitų 
tikrąją dorybę? Pripažindami, jog vergas nedaro gera šeimininkui, turime 
pripažinti, jog niekas nedaro gera karaliui, jog karys nedaro gera karvedžiui. 
Ar svarbu, kas kokią valdžią turi, kai tai — aukščiausioji valdžia? Mat jei vergo 
pasitarnavimą geradaryste pavadinti kliudo jo nelaisvumas ir baimė dėl gal- 
vos, ta pati priežastis kliudys tam, kas tarnauja karaliui ar karvedžiui, nes jie 
turi tokią pat, tik kitaip pavadintą teisę. Tačiau juk ir karaliams, ir karvedžiams 
padaroma gera. Vadinasi, ir šeimininkams taip pat. Vergas gali būti teisingas, 
narsus, didžiadvasis. Taigi ir geradarystę gali suteikti, nes tai — dorybės sritis. 
Vergai šeimininkams gali suteikti didelę geradarystę: jie dažnai jiems padova- 
noja juos pačius. 


XIX. Nėra abejonės, kad vergas gali bet kam padaryti gera. Tai kodėl nega- 
lėtų savo šeimininkui? „Kadangi, — sako jis, — davęs šeimininkui pinigų, 
vergas negali būti jo kreditorius. Išeitų, kad jis kasdien ir kitaip įpareigoja 
šeimininką jaustis skolingą: seka paskui jį į kelionę, patarnauja susirgusiam, 
baisiausiai vargdamas dirba jo laukus. Tačiau visa tai, kas kitam darant būtų 
geradarystės, vergui darant yra tarnyba. Mat geradarystė yra tai, ką kas nors 
padarė ir galėdamas nedaryti, o vergas neturi teisės atsisakyti. Taigi, jis ne 
geradarystę teikia, o paklūsta. Jis nesigiria padaręs tai, ko negalėjo nedaryti.“ 


56 Cenzas — turimo turto vertė. leidžianti priskirti asmenį vienam ar kitam visuomenės 
sluoksniui. 

Net ir sutikdamas su šiuo teiginiu, aš nugalėsiu ir nuvesiu vergą ten, kur 
jam daug laisvės. Tuo tarpu pasakyk štai ką: jei nepaisydamas savęs vergas 
grumiasi, kad išgelbėtų šeimininką, ir subadytas lieja gyvybingiausiųjų kūno 
dalių kraujo likučius, jei tam, kad šeimininkas spėtų pabėgti, savo mirtimi 
pelno laiko, tai ar tu tvirtinsi, jog tai nėra geradarystė todėl, kad jis yra vergas? 
Jei jokie valdovo pažadai nepapirko vergo, kad išduotų šeimininko paslaptis, 
jokie grasinimai neįbaugino, jokie kankinimai neprivertė, jei kiek galėdamas 
stengėsi nukreipti tardytojo įtarimus ir už ištikimybę sumokėjo gyvybe, tai ar 
tu vis tiek tvirtinsi, jog jis nepadarė gera todėl, kad yra vergas? Kadangi vergų 
dorybės pavyzdys retas, žiūrėk, ar nebus jis dėl to didingesnis ir pelnąs daugiau 
dėkingumo? Nors valdžia yra nekenčiamas daiktas, o bet kokia nelaisvė — sun- 
ki, šeimininko meilė jame nugalėjo įprastinę vergijos neapykantą! Taigi vergo 
veiksmas ne tik yra geradarystė, nepaisant to, kad atliktas vergo, bet didesnė už 
kitas geradarystė dėl to, kad net vergija neįstengė žmogaus nuo jos atbaidyti. 


XX. Klysta teigiantys, jog vergystė apima visą žmogų. Geresnioji jo da- 
lis jos nepatiria: kūnai nuolankiai priklauso šeimininkams, o dvasia yra ne- 
priklausoma ir tokia laisva, taip visur nueina, kad net kalėjimo durys nesukliu- 
do jai pasiduoti polėkiui, atlikti milžiniškus darbus, dangiškais takais keliauti į 
begalybę. Kūnas yra tai, ką likimas atidavė šeimininkui, jį perka, jį parduoda. 
Vidaus pasaulis nepatenka į vergiją. Visa, kas nuo jo priklauso, yra laisva. Be 
to, ne viską mes galime įsakyti ir ne viską vergai verčiami atlikti. Jie nevykdys 
prieš valstybę nukreiptų įsakymų, nedalyvaus jokiame nusikaltime. 


XXI. Esama ir tokių dalykų, kurių įstatymai nei liepia, nei draudžia. Čia 
proga pasireikšti vergo geradarystei. Kai daroma tai, kas paprastai reikalau- 
jama iš vergo, yra tarnyba, kai daugiau, negu vergui būtina - geradarystė. Kai 

pereinama į draugystės jausmą, tarnybos vardas nubraukiamas. Esama ir to, ką 
šeimininkas privalo teikti vergui. Tai pinigai maistui, drabužiams. Niekas jų 
nevadina geradaryste. Bet jei šeimininkas pagailėjo, jei auklėjo kaip laisvąjį, 
suteikė jam laisvai gimusius lavinantį išsimokslinimą, — tai geradarystė. Ir 
priešingai, tas pat esti su vergu. Visa, kas peržengia vergo pareigos ribą, kas 
teikiama ne įsakius, o savo noru, yra geradarystė, jei tik tas pasitarnavimas 
taip vadinsis, jį atlikus kam nors kitam. 


XXII. Chrizipo nuomone, vergas yra amžinas samdinys. Kaip šis daro gera, 
atlikdamas didesnį darbą už tą, kuriam buvo pasamdytas, taip ir vergas: kai 
geranoriškumas šeimininko atžvilgiu pereina jo padėties ribą, kai jis išdrįsta 
atlikti kažką didesnį, kas teiktų garbės ir laimingesnėje vietoje gimusiems, kai 
pranoksta šeimininko viltis, geradarystę rasi namų viduje. Ar tau atrodo teisin- 
ga, kad tie, ant kurių pykstame, kai padaro mažiau nei privalo, pelno mažiau 
padėkos, kai padaro daugiau nei privalo arba tiek, kiek įprasta? 

Ar nori žinoti, kada nėra geradarystės? Kai galima paklausti: „Argi jis 
galėjo nenorėti to daryti?“ Kai iš tiesų suteikė tai, ko buvo leista nenorėti 
teikti, pagirtinas yra noras. Geradarystė ir skriauda yra priešybės. Jei vergą 
gali paliesti šeimininko skriauda, vadinasi, jis gali jam suteikti geradarystę. 
Juk yra net valdininkas,” paskirtas išklausyti vergų nusiskundimus ir pažaboti 
šeimininkų žiaurumą, gašlumą, šykštumą teikiant svarbiausias pragyveni- 
mo priemones. Kaip čia išeina: ar šeimininkas priima geradarystę iš vergo? 
Ne, žmogus iš žmogaus! Pagaliau, jis atliko tai, kas buvo jo galioje: padarė 
šeimininkui gera. Ar priimsi iš vergo, tavo galioje. Bet kas gi yra toks didelis, 
kad likimas neverstų pasigesti ir menkiausiųjų?! 


= Nuo I a. po Kr. vergai su skundais galėjo kreipti į Romos pretektą. 

XXIII. Pateiksiu daug skirtingų ir net priešingų geradarysčių pavyzdžių. 
Vienas, dovanodamas šeimininkui gyvybę, padovanojo savo mirtį, gelbėjo jį 
žūsiantį, o jei to maža, žūdamas išgelbėjo. Kitas padėjo šeimininkui numirti, 
trečias ištraukė iš mirties nagų. 

Aštuonioliktoje Analų knygoje Klaudijus Kvadrigarijus rašo, jog apsupus 
Grumentąñ? ir jau atslinkus nevilčiai, du vergai perbėgo pas priešą ir gavo 
už tai atlyginimą. Vėliau, užėmus miestą ir nugalėtojams visur pasklidus, 
jie žinomais keliais pirma kitų atbėgo į tuos namus, kur tarnavo, ir išsivarė 
šeimininkę. Klausinėjami, kas ji, atsakydavo, jog šeimininkė, jog labai Žiauri, 
jie patys ją vedą užmušti. Išvedę už miesto sienų, labai stropiai slėpė, kol atslūgo 
priešų įniršis. Paskui, kai pasisotinę kariai vėl grįžo prie romėnų papročių, 
jie irgi grįžo prie savo padėties, atsiduodami šeimininkei. Ši tučtuojau abudu 
paleido į laisvę, nesipiktino, kad gyvybę dovanojo tie, į kuriuos pati turėjo 
gyvybės ir mirties teisę. Ji galėjo tuo daugiau džiaugtis dėl štai ko: mat jei 
būtų buvusi išlaisvinta kitaip, tai būtų buvę kalbama apie žinomą ir įprastą 
gailestingumą, o šitaip išgelbėta tapo plačiai pasklidusio pasakojimo veikėja, 
susijusia su dviejų miestų šlovės pavyzdžiu. Milžiniškame užkariauto miesto 
sąmyšyje, kai kiekvienas rūpinosi savimi, visi ją paliko, išskyrus perbėgėlius. 
O šie, parodydami, dėl ko buvo pirma perėję, nuo nugalėtojų perbėgo pas 
belaisvę, užsidėję žmogžudžių kaukę. Šios geradarystės viršūnė buvo svarbus 
pasiryžimas dėtis nužudžius šeimininkę, idant ji nebūtų nužudyta. Patikėk, tai 
ne vergo sielos ypatybė — nusikaltimo garsu pirkti nuostabų žygį. 

Marsų vadas Vetijus buvo varomas pas romėnų karvedį.** Jo vergas, išplėšęs iš 


28 Turimas galvoje romėnų puolimas III a. pr. Kr. 
5° Tai įvyko 89 m. pr. Kr. Marsai - Italijos vidurio gentis. Publijus Vetijus Skatonas — su- 
kilusių prieš romėnus marsų ir jų sąjungininkų vadas. 

juos vedančio kareivio kardą, pirma nužudė savo šeimininką, paskui tarė: „Lai- 
kas ir savimi pasirūpinti. Šeimininką jau paleidau į laisvę.“ Taip pasakęs, persi- 
smeigė vienu smūgiu. Duok man kitą vergą, tauriau išgelbėjusį savo šeimininką! 


XXIV. Cezaris apgulė Kornifijų.“? Ten buvo laikomas suimtas Domicijus. 
Jis liepė savo vergui gydytojui paruošti nuodų. Šiam traukiantis atatupstam, 
„Ko delsi, — tarė, — tarytum visa būtų tavo galioje? Aš ginkluotas meldžiu 
mirties.“ Tas pažadėjo įvykdyti prašymą ir davė nekenksmingų vaistų. Šiam 
nuo jų užmigus, priėjo prie sūnaus ir tarė: „Liepk mane saugoti, kol iš baigties 
suprasi, ar nuodų daviau tavo tėvui.“ Domicijus gyveno, pasigailėtas Cezario, 
tačiau pirmiausia jį išgelbėjo vergas. 


XXV. Vienas vergas paslėpė į pilietinio karo proskripcijos sąrašus“! įtrauktą 
šeimininką ir užsidėjęs jo žiedus bei apsivilkęs jo drabužiais išėjo pasitik- 
ti pasmerktųjų ieškančių kareivių. Pasakė, jog neprašo, kad jie nevykdytų 
įsakymo ir ištiesė sprandą. Kokiu didžiu vyru reikia būti, kad norėtum numirti 
už šeimininką tais laikais, kai retas nenorėjo, kad numirtų šeimininkas! Kad 
visiems sunuožmėjus, liktum švelnus, kad visiems laužant priesaiką, liktum 
ištikimas! Kad tuo metu, kai už išdavystę siūlomas milžiniškas atlygis,“ už 
ištikimybę rinktumeisi mirties atlygį! 


60 Gajus Julijus Cezaris 49 m. pr. Kr. šturmavo Kornifijuje įsitvirtinusius Pompėjaus šali- 
ninkus. 

6! Proskripcija — sąrašas asmenų, kuriuos nutarta laikyti neginamais įstatymų. Tokius są- 
rašus paprastai skelbdavo per pilietinius karus jėga užėmę valdžią asmenys. Turima 
galvoje 43 m. pr. Kr. proskripcija. 

6“ Ir vergai, ir laisvieji, pranešusieji. kur slepiasi į proskripcijos sąrašą įtraukti asmenys, 
gaudavo atlyginimą. 

XXVI. Nenutylėsiu ir mūsų laikų pavyzdžių. Valdant Tiberijui Cezariui, 
pakilo dažnų, beveik visuotinių įskundinėjimų“* šėlsmas, togomis“* apsiren- 
gusių vyrų valstybę nualinęs smarkiau už bet kokį pilietinį karą. Buvo gaudo- 
mos girtų šnekos ir nuoširdus juokaujančių sąmojis. Niekas neteikė saugumo. 
Bet kokia proga tiko išlieti žiaurumui. Žmonės jau nebelaukdavo kaltinamųjų 
nuosprendžio, nes jis būdavo tik vienas. Buvęs pretorius Paulas“? puotavo vie- 
noje draugijoje ir turėjo žiedą su raižytu Tiberijaus atvaizdu. Paikai elgčiausi, 
dabar ieškodamas žodžių aprašymui, kaip jis paėmė naktipuodį. Tai tučtuojau 
pastebėjo ir žinomas tų laikų šnipas Maronas, ir Paulo vergas. Jis nutraukė 
apgirtusio šeimininko, kuriam buvo rezgamos pinklės, žiedą. Kai Maronas 
kvietėsi puotautojus paliudyti, kad atvaizdas buvo šalia išmatų ir jau kūrė 
skundo raštelį, vergas parodė turįs žiedą rankoje. Jei kas jį vadina vergu, tai 
tegul ir aną skundiką pavadins puotos draugu. 


XXVII. Valdant Dieviškajam Augustui, žodžiai dar nebuvo žmonėms pavo- 
jingi, bet jau kėlė nerimą. Senatorių luomo vyras Rufas“ puotaudamas išsitarė, 
jog linkėtų, kad Cezaris gyvas negrįžtų iš ruošiamos kelionės. Ir pridūrė, kad 
to paties linki visi jaučiai ir veršiai. Atsirado labai atidžių klausytojų. Auštant 
prie puotaujančio kojų stovėjęs vergas jam papasakojo, ką girtas puotoje 
šnekėjęs ir paragino kreiptis į Cezarį, pačiam save įskundžiant. Paklausęs pa- 


6 Skundikai gaudavo atlyginimą, o įskųstieji, apkaltinti imperatoriaus didybės įžeidimu, 
buvo nužudomi. 

6* Toga — tautinis romėnų drabužis. Tai buvo sudėtingai apvyniojama aplink kūną didelė 
medžiagos atraiža. 

65 Koks asmuo turimas galvoje, nėra aišku. 

66 Daugiau žinių apie šį žmogų nėra. 

tarimo, prieina prie išėjusio iš namų Cezario ir prisiekdamas, jog vakar buvo 
pametęs protą, linki to paties sau ir savo sūnums, prašo atleidimo ir buvusios 
malonės. Cezariui atsakius, jog viskas bus tvarkoje, tarė: „Niekas netikės, kad 
man atleidai, jei ko nors nepadovanosi.“ Paprašė net ir palankiai vertinamam 
žmogui nedarančios gėdos sumos ir ją gavo. Cezaris pasakė: „Man bus 
naudingiau pasistengti niekuomet ant tavęs nepykti.“ Cezaris pasielgė garbin- 
gai, kad dovanojo, kad prie atlaidumo pridėjo dosnumo. Išgirdęs šį pavyzdį, 
kiekvienas būtinai pagirs Cezarį, bet tada, kai pirma bus pagyręs vergą. Turbūt 
lauki, kad pasakyčiau, jog už tą poelgį jis buvo paleistas iš vergijos. Tačiau juk 
ne už dyka: pinigų jo laisvei atskaičiavo Cezaris. 


XXVIII. Ar po tiek pavyzdžių kyla abejonių, kad kartais gera šeimininkui 
padaro vergas? Kodėl asmuo turėtų sumenkinti poelgį, o ne poelgis išaukštinti 
asmenį? Visų ta pati pradžia, ta pati kilmė, nė vienas nėra už kitą kilminges- 
nis, išskyrus tiesesnės ir labiau tinkančios geriesiems menams prigimties 
žmogų. Ar menėje sustatantieji protėvių atvaizdus ir priekinėje namų pusėje 
išdėstantys ilgą savo šeimos vardų eilę bei daugybės giminės medžio šakų 
sujungtus užrašus, nėra labiau žymūs negu kilmingi? Dangus yra vienas visų 
tėvas; ar spindinčiais, ar purvinais laiptais ateinančio kiekvieno pradžia yra 
ten. Tegul tavęs neapgaus tie, kurie peržvelgę protėvius ir pritrūkę garsaus 
vardo, įkiša dievą. Neniekink nė vieno, net jei aplink jį tik paprasti, palankaus 
likimo globos nepatyrę vardai. Ar jūsų protėviai buvo atleistiniai, ar vergai, ar 
svetimų tautų žmonės, drąsiai pakelkite sielas, peršokdami visa, kas menka, 
aukštybėse jūsų laukia aukšta kilmė. 

Kodėl išdidumas nuveda į tokią besaikę tuštybę, kad liejame apmaudą dėl 
vergų suteiktų geradarysčių ir žiūrime tik jų padėties, pamiršę nuopelnus? 
Tu jį vadini vergu, tu, geismų, gerklės, meilužės vergas ir net kelių meilužių 


72 Seneka. Apie geradarystes 


bendra nuosavybė? Tu ką nors vadini vergu? Kur tada skuodžia šie nešikai, 
tempiantys tavo neštuvus? Kur šie tarnai, aprengti apsiaustais ne kaip visi, O 
kaip kareiviai, kur, klausiu, jie tave neša? Prie kurio nors durininko kambarėlio, 
prie kokio nors net nustatytų pareigų neturinčio vergo sodų. Ir po to neigi 
galįs priimti savo vergo geradarystę? Juk svetimo vergo pabučiavimas tau yra 
geradarystė! Koks sielos prieštaringumas! Tuo pačiu metu vergus ir niekini, 
ir garbini. Šiapus namų slenksčio tu — valdingas ir nevaržomas, anapus durų — 
pažemintas. Tiek esi niekinamas, kiek niekini kitus. Nes labiausiai savo sielą 
menkina nedovanotinai ją iškėlusieji. Kitus paminti labiausiai pasirengę tie, 
kurie įžeidinėdami išmoko įžeisti. 


XIX. Tą reikėjo pasakyti, norint sudaužyti nuo likimo priklausančių žmonių 
puikybę ir apginti vergų teisę daryti gera, be to, norint apginti ir sūnų teisę. 
Klausimas toks: ar gali vaikai kartais tėvams suteikti daugiau gera, negu yra 
gavę? 

Paprastai sutinkama, kad daugelis sūnų pasirodė esą didesni ir galingesni 
už tėvus. Taip pat ir geresni. Jei aišku, jog taip yra, tai tada gali būti, kad turė- 
dami didesnių turtų ir geresnių norų, pranoks tėvus geradarystėmis. „Kad ir 
ką sūnus tėvui padarytų, - sako jis, — vis tiek išeis mažiau. Mat jis skolingas 
tėvui už pačią darymo galimybę. Taigi nepralenkiamas geradaryste yra tas, 
kieno geradarystė sukuria galimybę pralenkti jį patį.“ Pirma, kai kurie dalykai 
gauna užuomazgą iš kitų, tačiau išauga didesni už pastaruosius. Kai kas yra 
didesnis už tą, iš ko prasidėjo ne todėl, kad nebūtų toks didelis užaugęs, jei 
nebūtų buvęs pradėtas. Juk kiekvienas dalykas gerokai pralenkia užuomazgą. 
Visa atsiranda iš sėklų, tačiau jos sudaro labai mažą būsimo esinio dalelę. 
Pažvelk į Reiną, pažvelk į Eufratą, pagaliau, į visas žinomas upes; ar gali 
jas vertinti pagal ištakas? Visa, dėl ko jų bijoma, dėl ko apie jas kalbama, 

igijo betekėdamos. Pažvelk į nepaprastai išlakius medžių kamienus: ar ver- 
tinsi aukštį, ar šakų plotį, ar vešliai išsikėtusią lają, — tik trupinėlį, palyginti 
su jais, užima plonas šaknies plaukas. Nukirsk šaknį, girios nestūksos, kal- 
nai neteks apdaro. Į dangų išsistiebusios miesto šventyklos remiasi į pama- 
tus, tačiau tas viso statinio stiprumui skirtas pagrindas slypi po žeme. Tas 
pats ir kitur: vėliau atsiradusi didybė pranoksta užuomazgą. Nebūčiau 
galėjęs nieko pasiekti, jei pirmiausia nebūtų buvę tėvų geradarystės, bet 
tai, ką esu pasiekęs, netampa menkesniu daiktu dėl to, kad be jos nebūčiau 
pasiekęs. 

Jei žindyvė manęs kūdikio nebūtų išmaitinusi, tai nieko negalėčiau dabar 
nuveikti nei galva, nei rankomis, neskambėtų mano vardas, pelnytas piliečio 
ir kario uolumo. Tačiau žindyvės pareigos juk nevertinsi daugiau už šiuos ne- 
paprastai didelius darbus? O koks gi skirtumas, kad be tėvo geradarystės, taip 
pat kaip ir be žindyvės, nebūčiau galėjęs žengti toliau? Jei už visa, ką galiu, 
esu skolingas savo pradžiai, tai žinok, kad tėvas nėra mano pradžia, ir net ne 
senelis. Mat visados bus kažkas toliau, kur leisis užuomazgos užuomazga. 
Bet juk niekas nepasakys, kad esu daugiau skolingas nežinomiems ir neatme- 
namiems protėviams, negu tėvui, o juk esu daugiau skolingas, jei mano tėvas 
yra jiems skolingas už tai, kad mane pradėjo. 


XXX. „Visa, ką esu suteikęs tėvui, net jei tai — didelis dalykas, neprilygsta 
tėvo dovanai, nes to nebūtų buvę, jei tėvas nebūtų manęs pradėjęs.“ Taip gal- 
vojant išeitų, kad jei kas nors kadaise išgydė sergantį ar mirštantį mano tėvą, 
tai nebegalėsiu suteikti jam jokio didesnio už jo geradarystę dalyko: juk jei 
tėvas nebūtų buvęs išgydytas, tai nebūtų manęs pradėjęs. Bet žiūrėk, ar nebūtų 
teisingiau vertinti štai kaip: ar tai, ką galėjau ir tai, ką padariau, priklauso man, 
mano jėgoms, mano valiai? Įsigilink, kas pats savaime yra mano atsiradimo 

įvykis? Įsitikinsi, jog menkas, neapibrėžtas dalykas, ir gėrio, ir blogio medžia- 
ga, be abejo, pirmas žingsnis į viską, bet ne didesnis už viską vien dėl to, kad 
pirmas. 

Aš išgelbėjau tėvą ir padėjau jam įgyti aukščiausią pagarbą, padariau pir- 
muoju miesto asmeniu, ne tik savo žygiais suteikiau garbės, bet ir jam pačiam 
daviau milžinišką ir nesunkią, saugią ir šlovingą galimybę juos atlikti. Apkro- 
viau aukštomis pareigomis, turtais ir visu tuo, kas patraukia žmonių sielas ir 
nors esu pralenkęs visus, vis tiek stoviu žemiau už jį. Dabar sakyk: „Tai tėvo 
nuopelnas, kad visa tai galėjai padaryti.“ Atsakysiu taip: „Žinoma, tėvo, jei 
norint tai padaryti, būtų užtekę tik gimti. Bet jei gyvybė tėra tik menka gero 
gyvenimo dalelė, jei suteikei man tai, kas bendra su žvėrimis ir kai kuriais 
mažiausiais, kai kuriais šlykščiausiais gyvūnais, tai neprisiskirk sau to, kas 
kyla ne iš tavo geradarystės, net jei neapsieina be jos.“ 


XXXI. Įsivaizduok, kad už gyvybę sugrąžinau gyvybę. Taip pralenkiau 
tavo dovaną, nes daviau tau tą suvokiant ir pats suvokdamas, nes padovanojau 
tau gyvybę ne dėl malonumo ir ne per malonumą, nes gyvybės išsaugojimas 
yra tiek kartų didesnis dalykas, negu gavimas, kiek kartų lengvesnė yra 
mirtis, nepatyrus mirties baimės. Aš padovanojau gyvybę tau, ja tučtuojau 
pasinaudosiančiam Žmogui, tu — nežinančiam, ar išgyvens. Aš padovanojau 
gyvybę bijančiam mirties, tu man davei gyvybę, kad galėčiau numirti; aš tau 
padovanojau gyvybę pilną, tobulą, tu pradėjai mane nesugebantį protauti, 
naštą svetimiems. Ar nori žinoti, kokia nedidelė geradarystė yra šitaip duoti 
gyvybę? Tarkim, būtum mane išmetęs. Tada pradėjimas būtų buvęs skriauda. 
Kokią darau išvadą? Tėvo gulėjimas su motina būtų buvusi nepaprastai menka 
geradarystė, jei nebūtų prisidėjusios kitos, einančios po šios dovanos pradžios, 
ir visoms pareigoms nesuteiktų prasmės. 

Gyvybė nėra gėris, gėris yra doras gyvenimas. Aš gyvenu dorai. Bet juk 
galėjau ir niekšiškai; tavo nuopelnas tik tas, kad gyvenu. Jei vadini mane 
skolingu tau už gyvybę kaipo tokią, pliką, stokojančią proto, ir giriesi tuo kaip 
dideliu gėriu, tai pagalvok, kad vadini mane skolingu už musių ir kirmėlių gėrį. 
Toliau. Nekalbant apie visa kita, aš užsiėmiau tobulinančiais žmogų dalykais 
ir pasirinkau tiesaus gyvenimo kelio kryptį, tad tu gavai didesnę geradarystę, 
negu buvai suteikęs: juk tu mane paleidai netašytą, nepatyrusį, o aš tau dova- 
noju tokį sūnų, kokį pradėjęs gali džiaugtis. 


XXXII. Tėvas mane maitino. Jei teikiu jam tą patį, tai grąžinu daugiau, 
nes jis džiaugiasi ne tik tuo, kad yra maitinamas, bet kad maitinamas sūnaus, 
ir mano siela jam teikia daugiau džiaugsmo, negu pats dalykas. Jo teikiamas 
maistas pasiekdavo tik mano kūną. Kaipgi? Jei žmogus pasiekė tiek, kad 
garsėja pasaulyje arba iškalba, arba teisingumu, arba karo žygiais, jei tėvą 
apsupo didele šlove, jei ryškia šviesa išsklaidė savo kilmės tamsą, tai ar jis 
nesuteikė savo tėvams neįkainojamos geradarystės? Ar kas žinotų Aristoną ir 
Grilą, jei ne jų sūnūs Ksenofontas ir Platonas?“' Sofroniskui neduoda išnykti 
Sokratas.“* Ilgai reikėtų vardyti kitus, kurių atminimas išliko ne dėl ko kito, 
o tik todėl, kad ypatinga jų vaikų tobulybė perdavė jų vardus ainiams. Ar 
didesnę geradarystę padarė Markui Agripai tėvas, net ir po Agripos iškilimo 
nepasidaręs žinomas, ar tėvui Agripa, išgarsėjęs jūrų vainiku, vienintelis 
gavęs tokį ypatingą karinio pasižymėjimo ženklą,*? surentęs Romoje tiek daug 


67 Platono tėvas buvo vardu Aristonas. Ksenofonto tėvas buvo Grilas. 

68 Sokratas buvo Sofronisko sūnus. 

69 Jūrų vainikas buvo numatytas pirmam į priešų laivą įsiveržusiam kariui. Tokį apdova- 
nojimą per visą Romos istoriją buvo gavęs tik Agripa. 

didžiausių statinių, pralenkusių buvusią didybę ir vėliau nepralenktų? Ar Ok- 
tavijus didesnę geradarystę padarė sūnui, ar Dieviškasis Augustas tėvui, nors 
pastarąjį ir užstojo įtėvio šešėlis?" Kiek malonumo būtų patyręs Oktavijus, 
jei pasibaigus pilietiniams karams, būtų išvydęs jį vadovaujant ramiai valsty- 
bei!”! Jis būtų sunkiai suvokęs savo laimę ir netikėjęs, kad jo namuose galėjo 
gimti šitoks vyras! 

Ar man eiti prie kitų, kuriuos seniai jau būtų pasigrobusi užmarštis, jei sūnų 
šlovė nebūtų ištraukusi jų iš tamsybių ir iki šiol nešviestų? Toliau. Kadangi 
klausiame ne to, koks sūnus padovanojo tėvui daugiau nei buvo iš jo gavęs, 
bet ar gali bet kas atsilyginti daugiau, net jei pateikti pavyzdžiai ir nerodytų, 
kad vaikų geradarystės pralenkia tėvų dovanas, tačiau gamta aprėpia ir tai, 
ko dar nebuvo kuriame nors amžiuje. Jei atskiros dovanos negali viršyti tėvų 
nuopelnų, tai visų žmonių sudėtos į krūvą tikrai pralenks. 


XXXIII. Scipionas mūšyje išgelbėjo tėvą. Dar pretekstą tebenešiojantis 
paauglys paragino žirgą tiesiai į priešą.” Ar maža to, kad skubėdamas pas tėvą, 
paniekino šimtus pavojų, smarkiai prispaudusių žymiausius vadus, paniekino 
šimtus pastojusių kelią sunkumų, kad į pirmąjį mūšį išėjęs naujokas perbėgo 
per veteranų kūnus, kad peršoko per savo metus?! Pridėk dar tai, jog vėliau jis 
gynė apkaltintą tėvą ir išplėšė iš galingų priešininkų sąmokslo, jog suteikė jam 


70 Įtėvis — Gajus Julijus Cezaris. Jis įsūnijo Oktavijaus sūnų Oktavijų, tas po įsūnijimo 
pradėtas vadinti Oktavianu. 

"l Augusto tėvas Oktavijus mirė, kai sūnus buvo vaikas. 

72 Preteksta — toga raudonais apvadais. Ją dėvėjo aukščiausi romėnų valdininkai ir berniu- 
kai ligi pilnametystės kaip būsimieji valdininkai. Scipionas išgelbėjo tėvą 218 m. pr. 
Kr., jis tada dar neturėjo septyniolikos metų. 

antrąjį ir trečiąjį konsulatą bei kitas, net buvusių konsulų geidžiamas pareigas, 
jog nuskurdusiam atidavė savo pagal karo teisę prisiplėštas gėrybes ir — tai 
karo vyrams garbingiausia — padarė jį turtingą iš priešų atimtu laimikiu. Jei dar 
to maža, tai pridėk, kad turėjo savo rankose provincijas” ir ypatingą valdžią, 
pridėk, kad išgriovęs didžiausius miestus, jis, būsimos romėnų valstybės be 
varžovų Rytuose ir Vakaruose gynėjas ir kūrėjas, pridėjo daugiau kilmingumo 
kilmingam vardui — teisę vadintis Scipiono tėvu. 

Ar kyla abejonių, jog įprastinę pradėjimo geradarystę pranoko ypatinga 
meilė ir tobulumas, nežinau, ar miestui teikiantis daugiau apsaugos, ar grožio?! 
Toliau. Jei to maža, įsivaizduok, kad kas nors išvadavo tėvą iš kankynių, įsi- 
vaizduok, jog nukreipė jas į save. Sūnaus geradarystes galima išplėsti kiek 
nori, o tėvo nuopelnas paprastas, lengvas, dovanotojas dar patiria malonumo. 
Be to, tą pačią geradarystę jis suteikia daugeliui, kartais net nežinodamas, 
kam suteikė, joje jam tenka pusė nuopelno. Jis labiau žiūrėjo įstatymo reikala- 
vimų,” tėvynės poreikių, tėvų lengvatų, namų ir šeimos tęstinumo ir viso kito, 
negu to, kuriam suteikė geradarystę. Kaipgi? O jei koks nors išmintį pasiekęs 
sūnus ją perduos tėvui, tai ar ir tada ginčysimės, ar daugiau dovanojo, negu 
yra gavęs? Juk jis bus suteikęs tėvui laimingą gyvenimą, o gavęs tik gyvybę! 


XXXIV. „Bet visa, — sako jis, - ką jam darai ir ką jam gali suteikti, yra tėvo 
geradarystė.“ Ir mokytojo, kad patobulėjau, gilindamasis į laisvąjį lavinančius 


3 Nuo III a. pr. Kr. provincijomis buvo vadinami už Italijos ribų esantys užkariauti kraštai. 
Provincijas valdė buvusieji konsulai ir pretoriai. 

“ Pagal 18 m. pr. Kr. priimtą įstatymą visi Romos piliečiai vyrai nuo 18 ligi 60 metų turėjo 
būti susituokę ir turėti ne mažiau kaip po tris vaikus. Tokiems piliečiams buvo teikiama 
turtinių lengvatų ir pirmenybė užimti aukštas pareigas. 

dalykus. Tačiau juk mes pralenkiame jų dėstytojus, kaip ir pradmenų mokyto- 
jus. Nors be jų niekas nieko negali pasiekti, bet juk nėra žemiau už juos visa, 
ką kas nors yra pasiekęs. Didelis skirtumas tarp pradžios ir viršūnės. Netiesa, 
kad pradžia prilygsta viršūnei vien todėl, kad be pradžios negali būti viršūnės. 


XXXV. Jau laikas, sakyčiau, paskelbti kai ką ir iš savo varpinės. Asmuo, 
suteikęs tokią geradarystę, už kurią esama kažko geriau, gali būti pralenk- 
tas. Tėvas davė sūnui gyvybę. Esama kažko geresnio už gyvybę. Taigi, tėvas 
gali būti pralenktas, nes už jo suteiktą geradarystę esama kažko geriau. Kas 
nors, padovanojęs žmogui gyvybę ir pastarojo vieną ir kitą kartą išlaisvintas iš 
mirties pavojaus, gauna didesnę geradarystę, negu buvo suteikęs. Tėvas dova- 
nojo gyvybę. Vadinasi, jis, keletą kartų sūnaus išvaduotas iš mirtino pavojaus, 
gali gauti didesnę geradarystę, negu suteikė. Geradarystės gavėjas gauna ją tuo 
didesnę, kuo smarkiau jos pasigenda. Gyvybės smarkiau pasigenda gyvenan- 
tis, negu negimęs, šis apskritai net negali jos pasigesti. Vadinasi, gaudamas iš 
sūnaus gyvybę, tėvas gauna didesnę geradarystę, negu gimdamas sūnus iš tėvo. 

„Sūnus negali pralenkti tėvo geradarystės. Kodėl? Kadangi iš tėvo gavo 
gyvybę. Jei jos nebūtų gavęs, tai nebūtų galėjęs daryti gera.“ Tai tėvui bendra 
su kitais, kurie yra kam nors davę gyvybę. Pastarieji nebūtų galėję atsidėkoti, 
jei nebūtų gavę gyvybės. Išeitų, jog nei gydytojui negalima labiau atsidėkoti 
(juk gydytojas paprastai dovanoja gyvybę), nei išgelbėjusiam nuo laivo 
sudužimo jūrininkui. Bet juk ir pirmojo, ir antrojo nors mums dovanojusio 
gyvybę Žmogaus geradarystę galima pranokti. Vadinasi, ir tėvo galima. 

Jei man kas nors suteikė geradarystę, kurią turėtų paremti daugelio žmonių 
geradarystės, o aš suteikiau tokią geradarystę, kuriai nereikia pagalbininkų, 
tai daviau daugiau, negu kad esu gavęs. Tėvas sūnui davė gyvybę, kuri būtų 
pražuvusi. jei nebūtų prisidėję daugiau jos saugotojų. Sūnus tėvui padovanojo 

gyvybę. Padovanojo tokią, kuri neprašo niekieno pagalbos, kad išliktų. Vadi- 
nasi, gavęs gyvybę tėvas gavo iš sūnaus didesnę geradarystę negu buvo jam 
suteikęs. 


XXXVI. Šie teiginiai nesugriauna pagarbos tėvams ir nedaro vaikų 
blogesnių. Netgi daro geresnius. Mat dorybė iš prigimties trokšta šlovės 
ir geidžia pralenkti pirmtakus. Meilė bus veržlesnė, kai atsilygindama už 
geradarystes, tikėsis jas pranokti. Patys tėvai tai sutiks noriai ir smagiai, nes 
daugelyje sričių mums duotas gėris mus pralenkia. Iš kur kyla tokios geistinos 
varžybos? Iš kur tokia laimė tėvams, pripažįstantiems, jog jie neprilygsta vai- 
kams geradarystėmis? Nepadarę tokios išvados, vaikus versime atsiprašinėti, 
ir jie vangiau sieks atsidėkoti. Turime juos skatinti, kalbėdami: „Veikite šitaip, 
o puikiausi jaunuoliai! Tarp tėvų ir vaikų numatytos garbingos lenktynės, kas 
daugiau padarys gera ir gaus. Tėvai dar nenugalėjo, pradėję pirmieji. Tik pa- 
sisemkite tinkamos dvasios ir nenusilpkite: nugalėsite to norinčius. Tokioms 
gražioms varžyboms netrūksta vadovų. Jie ragina sekti ir liepia jų pėdomis 
žengti į dažnai tėvų paruoštą pergalę.“ 


XXXVII. Enėjas, vaikystėje buvęs lengva ir rami našta tėvui, jį pranoko 
geradaryste, pasenusį nešdamas per priešų vidurį, per aplinkui griūvančio 
miesto griuvėsius. Nelengva našta — apkabinęs šventenybes ir namų dievus 
dievobaimingas senukas — slėgė žengiančiojo pečius. Sūnus nešė jį per ugnį 
ir (ko tik meilė neįstengia?) pernešė, ir pasodino mums garbinti tarp romėnų 
valstybės įkūrėjų. Pranoko tėvus ir Sicilijos jaunuoliai.” Kai didelės jėgos 


" Pasak vienos legendos, jų vardai Amfinomas ir Anapas, pasak kitos - Filonomas ir Ga- 
lijus. 


80 Seneka. Apie geradarystes 


išjudinta Etna pylė liepsnas ant miestų, laukų, ant didesnės salos dalies, jie 
išgabeno savo tėvus. Manoma, jog ugnys prasiskyrė, ir liepsnai atsitraukus iš 
abiejų pusių, atsirado takas. Per jį perbėgo tie nepaprastai šaunūs, išdrįsę didį 
žygį jaunuoliai. Pranoko Antigonas, kuris, milžiniškame mūšyje nugalėjęs 
priešą, karo atlygį parnešė tėvui ir perdavė jam valdyti Kiprą. Štai kas yra 
karaliaus valdžia: atsisakymas karaliauti, nors galėtum! Pranoko valdingą tėvą 
Manlijus.'* Anksčiau tėvo ištremtas dėl jaunystės lengvabūdiškumo ir paiku- 
mo, atėjo pas plebėjų tribūną,'' nustačiusį tėvui teismo dieną. Išsiprašęs laiko, 
kurio tas paskyrė, vildamasis, kad sūnus išduos nekenčiamą tėvą (tribūnas 
tikėjosi nusipelnęs jaunuoliui, nes jo tremtį prikaišiojo Manlijui kaip vieną 
sunkiausių nusikaltimų), slapta susitiko su juo ir ištraukęs užantyje paslėptą 
ginklą, tarė: „Jei neprisieksi išteisinti tėvo, tai persmeigsiu tave kardu. Pasirink 
vieną Iš šių dviejų galimybių, kaip atsisakysi kaltinęs tėvą.“ Tribūnas prisiekė, 
neapgavo ir paaiškino susirinkimui nebaigto ieškinio priežastį. Niekam kitam 
niekada neteko nebaudžiamai priversti tribūną laikytis tvarkos. 


XXXVIII. Kiti pavyzdžiai pasakoja apie tuos, kurie išplėšė tėvus iš pavojų, 
kurie iš dugno iškėlė juos į aukštumas, iš prastuomenės ir nežinomos minios 
atidavė amžiams be paliovos garsinti. Jokia žodžio jėga, jokie įgimti gabumai 
negali išreikšti, koks milžiniškas, koks šlovingas, kaip ilgai žmonių atmintyje 
išliksiantis Žygis yra galėjimas pasakyti šitaip: „Tėvams buvau paklusnus, 


% Lucijaus Manlijaus Kapitolino, IV a. pr. Kr. romėnų karvedžio ir valstybės veikėjo, 
sūnus. 

7 Plebėjų tribūnai — žemesnieji valdininkai, pradėti rinkti apie 490 m. pr. Kr. Juos rinko 
plebėjai. Tribūnų galia rėmėsi asmens neliečiamumu ir teise įsikišti, vetuojant bet kokį 
bet kurio magistrato veiksmą, senato nutarimą ar teismo sprendimą. 

nusileisdavau jų valiai, ar teisinga, ar neteisinga ir kieta buvo. Nuolankus ir 
nusižeminęs jiems nusilenkdavau, šiaušiausi tik dėl vieno: kad geradarystėmis 
nebūčiau pralenktas.““ Užkeikiu: varžykitės dėl to ir pavargę vėl stokite į 
kautynių rikiuotę. Laimingi bus nugalėjusieji, laimingi nugalėtieji. Ar esama 
gražesnio vaizdo, už jaunikaitį, galintį sau pasakyti (nes juk kitam pasisakyti 
negalima): „Pralenkiau tėvą geradarystėmis?!“ Ar esama laimingesnio se- 
nuko, visiems visur skelbiančio, jog sūnus jį pralenkė gera darydamas?! Ar 
esama laimingesnio pralaimėjimo?! 

KETVIRTA KNYGA 


I. Už visus mūsų tyrinėtus dalykus, Ebucijau Liberali, man atrodo 
svarbesnis arba, kaip sako Saliustijus, stropiau aptartinas po ranka atsidūręs 
klausimas: ar gera darymas ir atsidėkojimas geistini patys dėl savęs? Esa- 
ma tik garbingų poelgių naudą pripažįstančių žmonių. Jiems nepatinka 
nesavanaudiška dorybė. Tačiau juk nors truputėlį tapusi parduodama, ji 
prarandą visą didybę. Be galo šlykštūs apskaičiavimai, kiek kainuoja buvi- 
mas geruoju vyru. Juk dorybė nei pelnu skatina, nei žala atbaido, viltimi ir 
pažadais ji nieko nevilioja, priešingai, verčia išlaidauti ir dažniau pati duo- 
da. Į ją reikia eiti, pamynus naudą, žengti ten, kur ji šaukia ir kur siunčia, 
nežiūrint asmeninių turto reikalų, o kartais negailint kraujo, niekada neven- 
giant jos valdžios. „Ko pasieksiu, — sako jis, — drąsiai ir noriai tai darydamas?“ 
Galimybę daryti. Daugiau tau nieko nežadama. Jei atsitiktinai teks kokios 
naudos, tai priskirsi prie pelno. Garbingų dalykų kaina yra jie patys. Jei gar- 
bingumo reikia siekti dėl jo paties, o geradarystė yra garbingas dalykas, tai 
jos sąlyga negali būti kitokia, nes abiejų prigimtis ta pati. Garbingumo reikia 
siekti dėl jo paties; tai dažnai ir gausiai įrodinėta. 


II. Šiame skyriuje mūsų laukia mūšis su epikūrininkais, puotose filosofuo- 
Jančia, išlepusia ir tingia minia. Jų nuomone, dorybė - malonumų tarnaitė, 
jiems paklūsta, jiems vergauja, juos viršesnius už save mato. „Nėra, — sakai, — 
malonumo be dorybės.“ Bet kodėl jis stovi pirma dorybės? Manai, ginčijamės 
dėl eilės? Kapojamasi dėl viso dalyko ir jo esmės. Ne dorybė, jei gali eiti iš 
paskos. Jai tenka pagrindinis vaidmuo, ji turi vesti, įsakinėti, stovėti svarbiau- 

sioje vietoje, o tu liepi jai laukti kovos ženklo. „Kas čia tau taip svarbu? - sako 
jis. — Ir aš tvirtinu, kad negali būti laimingo gyvenimo be dorybės. Jei ji išguita, 
peikiu ir smerkiu net patį malonumą, nors juo seku ir daviau didelę valdžią. 
Ginčytis reikia tik dėl vieno: ar dorybė yra aukščiausiojo gėrio priežastis, ar 
pati — aukščiausias gėris.“ Net jei tai būtų vienintelis klausimas, manai, jog 
turiu galvoje tik vietos sukeitimą? Paskučiausių dalykų vertinimas labiau už 
pirmuosius iš tikrųjų yra maišalynė ir akivaizdus aklumas. Piktinuosi ne tuo, 
kad dorybė dedama po malonumo, bet kad apskritai gretinama su malonumu. 
Dorybė niekina jį, yra jam priešiška, atatupsta nuo jo toliausiai atšoka, ji vei- 
kiau vargo ir skausmo, vyriškų sunkumų draugė negu ano išlepusio gėrio. 


III. Mielas Liberali, reikėjo tai įterpti, nes dorybės savastis yra geradarystės 
(apie ją dabar kalbame) teikimas, o didžiausia gėda - ją teikti dėl kokio nors 
kito dalyko, o ne dėl paties davimo. Nes jei skirtume, tikėdamiesi atsiimti, tai 
teiktume labiausiai pasiturinčiam, o ne verčiausiam, dabar juk vargšą verti- 
name daugiau už akiplėšą turtuolį. Ne geradarystė, kai žvalgomasi turto. Be 
to, jei vien nauda kviestų mus pasitarnauti, tai rečiausiai gera daryti turėtų 
lengviausiai galintys tai atlikti: pasiturintieji, galingieji, karaliai. Jiems ne- 
reikia svetimų gėrybių. Nedarytų gera dievai, dieną ir naktį be perstojo pilan- 
tys aibes dovanų. Jiems viskam užtenka vien jų prigimties, darančios juos pil- 
nutinius, saugius ir nepažeidžiamus. Taigi jie niekam neskirs geradarystės, jei 
vienintelė skyrimo priežastis bus savęs ir savo naudos žiūrėjimas. Žvalgymasis, 
ne kur geriausia dovaną padėti, bet kur pelningiausia, iš kur lengviausia pa- 
siimti, yra ne geradarystė, o palūkininkavimas. Kadangi dievams tai be galo 
tolima, išeitų, jog jie nedosnūs. Mat jei vienintelė darymo gera priežastis yra 
geradario nauda, o iš mūsų Dievas negali tikėtis jokios naudos, tai Dievui nėra 
jokios priežasties daryti gera. 

IV. Žinau, kas į tai atsakoma: „Vadinasi, Dievas ne gera daro, o nesirū- 
pindamas ir nekreipdamas dėmesio į mus, nusisukęs nuo pasaulio, daro ką 
kita, arba (Epikūrui tai atrodo didžiausia laimė) nieko nedaro. Jis neužsiima nei 
geradarystėmis, nei skriaudomis.“ Taip kalbantis negirdi nei besimeldžiančių, 
nei iškėlusių rankas į dangų asmeninius ir visuomeninius įžadus duodančių 
maldininkų. Žinoma, to nebūtų, ir visi mirtingieji, žinoma, sutartinai nesi- 
kraustytų iš proto, kreipdamiesi į kurčias dievybes ir neveiklius dievus, jeigu 
nebūtų patyrę jų tai neprašant suteiktų, tai maldaujantiems paskirtų didelių, 
savalaikių, panaikinančių milžinišką grėsmę geradarysčių. Kas gi yra toks 
vargšas, toks apleistas, kas tokio žiauraus likimo pagimdytas bausmei, kad 
nejaustų milžiniškos dievų geradarystės? Pažvelk į apverkiančius savo liki- 
mą ir besiskundžiančius, rasi, jog jie nėra visiškai atstumti nuo dieviškųjų 
malonių, kiekvienam šis tas atitekėjo iš ano dosniausio šaltinio. Ar maža to, 
kas gimstant paskirstoma vienodai? Praleidę, kas nevienodai atmatuota, pa- 
klauskime, ar mažai davė gamta, atidavusi pati save? 


V. „Dievas nedaro gera.“ Iš kur tada visa, ką valdai, ką duodi, ką atmeti, 
ką saugai, ką čiumpi? Iš kur nesuskaičiuojamos akis, ausis, širdį glostančios 
grožybės? Iš kur prabangą sukurianti gausa (ne tik būtini dalykai numatyti, 
esame mylimi kaip lepūnai)? O tiek įvairius vaisius vedančių medžių, tiek 
vaistingųjų žolių, tokia visiems metams paskirstyto maisto įvairovė, kad net 
neartoje žemėje netikėtai pasirodo peno?! O įvairių rūšių gyvūnai, vieni gyve- 
nantys ten, kur sausa ir kieta, kiti drėgmėje, treti pasiųsti į aukštybes, idant 
kiekviena pasaulio dalis mums teiktų kokią nors duoklę?! Šios upės žavingais 
vingiais juosia laukus, anos, plaukiančios plačia ir laivuojama vaga, tiks preky- 
bos keliams, kai kurios karštomis dienomis stebėtinai išauga, idant netikėta 
vasaros srove drėkintų išdžiuvusias, po karštu dangumi plytinčias vietoves. O 

gydomųjų šaltinių gyslos?! O karštųjų vandenų versmės jūrų pakrantėse?! „O 
Larijau didis / Ir nesuvaldąs vilnių ir mariomis šniokščiąs Benakai!“*"* 


VI. Jei kas dovanotų tau keletą margų, tai sakytum gavęs geradarystę, o 
begalinių, plačiai išsidriekusių žemės plotų geradaryste nelaikai? Jei kas pa- 
dovanos pinigų, priberdamas pilną dėžę, vadinsi geradaryste, nes tai tau svar- 
bu. O Dievas užkasė šitiek metalo, išliejo iš po Žemės šitiek upių, kuriomis 
atplaukia auksingas smėlis. Jis davė tau sugebėjimą atrasti visur slūgsančius 
didžiulius sidabro, vario, geležies klodus, išdėstydamas ant žemės paviršiaus 
pasislėpusių turtų ženklus. Ir tvirtini negavęs nieko gera?! Jei kas padovanotų 
tau namus, kuriuose švytėtų šiek tiek marmuro, o stogas tviskėtų auksu ar įvai- 
riomis spalvomis, tai pavadintum didele dovana. Dievas tau pastatė milžinišką 
būstą, čia nereikia bijoti, kad jis sudegs ar sugrius, čia regi ne trapias plokštes, 
plonesnes už patį raižiklį, bet neliestus brangiausių akmenų luitus, bet įvairios 
ir nevienodos medžiagos sluoksnius. Žaviesi tik mažomis jų kruopelėmis. Jis 
uždengė vienaip dieną, kitaip naktį spindintį stogą. Ir tvirtini negavęs jokios 
dovanos?! Ar didžiai vertindamas visa, ką turi, nemanai kam nors esąs skolin- 
gas? Tai nedėkingo žmogaus ypatybė. Iš kur tavo įkvepiamas oras? Iš kur 
šviesa, pagal kurią išdėstai ir tvarkai savo gyvenimo darbus? Iš kur krau- 
jas, kurio bėgimas palaiko gyvybingąją šilumą? Iš kur rinktiniu skoniu tavo 
gomurį dėl persisotinimo erzinąs maistas? Iš kur pavargusių malonumų aks- 
tinai? Iš kur ramybė, kurioje pūvi ir vysti? Ar netartum, jei būtum dėkingas: 

ramiai čia tįsoti davė mums dievas. 
Aš jį visad laikysiu dievu, ir jaunas ėriukas 
Iš mūs avidės krauju dažnai jo aukurą vilgys. 


"8 Vergilijaus Georgikų (II. 159—160) citata. 

Mano karvėms, antai, jis leido pievose klaidžiot, 
O man pačiam piemens dūdele švilpiniuoti, ką noriu.” 

Dievas yra tas, kas ne keletą jaučių davė, bet kas pasiuntė galvijus per visą 
pasaulį, kas visuose kraštuose klaidžiojančioms bandoms teikia pašaro, kas va- 
saros ganyklas pakeičia žieminėmis, kas išmokė ne tik groti dūdele ir dainuo- 
ti dar kaimišką ir neištobulintą, o stebint vieniems kitus sudėtą dainą, bet ir 
išgalvojo šitiek menų, šitokią balsų įvairovę, šitiek garsų, vienus dainuojančius 
mūsų, kitus — svetimšalių būdu. Juk nesakysi, jog visa, ką randame, yra mūsų, 
kaip ir tai, kad augame, kad tam tikras laikas kūnui skiria savas pareigas: tai 
krenta pieniniai dantys, tai į vyresnį amžių tvirtesniu žingsniu žengia bren- 
dimas, pagaliau, paskutinis dantis, užbrėžiantis beaugančios jaunystės ribą. 
Visų tarpsnių, visų menų sėklos mumyse pasėtos, ir mokytojas Dievas iš 
slaptaviečių atveda kiekvieno gabumus. 


VII. „Gamta, — sako jis, — man tai teikia.“ Ar nesuvoki, jog šitaip kalbėdamas, 
tik pakeiti Dievo vardą? Juk kas kita yra Gamta, jei ne Dievas ir Dieviškasis 
Protas, įsiskverbęs į visą pasaulį ir jo dalis? Kaip nori, gali vadinti tą visų 
mūsų daiktų kūrėją. Pagrįstai jį šauksi Maloninguoju ir Galinguoju Jupiteriu, ir 
Griaudžiančiuoju, ir Sustabdytoju, gavusiu vardą ne dėl to, kad priėmęs maldą 
sustabdė bėgančią kariuomenę, kaip kad pasakoja istorikai. bet todėl, kad 
dėl jo geradarystės visa yra pastovu, kad jis — sustabdytojas ir patvarintojas. 
Nesumeluosi, pašaukęs Lemtimi, nes lemtis yra ne kas kita, kaip susipynusi 


* Vergilijaus Bukolikų (I. 6—10) citata. Vertė Antanas Dambrauskas. 

80 Pasak legendos, kartą romėnai, neatlaikę priešų spaudimo, pradėjo bėgti. Karalius Ro- 
mulas kreipėsi į Jupiterį. prašydamas sustabdyti kariuomenę. Kariai sustojo, romėnai 
laimėjo, o Romulas pastatė Jupiterio Sustabdytojo šventyklą. 

priežasčių eilė, 0 jis — pirmoji visų priežastis, nuo kurios priklauso kitos. Kokius 
tik norėsi, tokius jam pritaikysi tinkamus vardus, išreiškiančius tam tikrą jėgą ir 
dangiškųjų dalykų veikimą. Jo pavadinimų gali būti tiek, kiek yra dovanų. 


VIII. Mūsiškiai“! jį laiko ir Tėvu Liberu, ir Herkuliu, ir Merkurijumi. Tėvu Li- 
beru, nes yra visa ko gimdytojas, nes atvėrė per malonumą pasireiškiančią sėklų 
jėgą. Herkuliu, nes jo jėga nenugalima ir, kai atlikusi darbus pavargs, grįš į ugnį. 
Merkurijumi, nes jam būdingas protas, skaičius, tvarka ir žinojimas. Kur tik 
pasisuktum, visur jį sutiksi, niekas neapsieina be jo, jis pats pripildo savo kūrinį. 
Taigi nieko nenuveiki, o nedėkingiausias iš mirtingųjų, tvirtindamas nesąs 
skolingas Dievui, o Gamtai, nes Gamtos nėra be Dievo ir Dievo nėra be Gamtos, 
nes ir vienas, ir kitas yra tas pats, jų pareigos nesiskiria. Jei ką gavęs iš Senekos, 
sakysi esąs skolingas Anėjui ar Lucijui, tai pakeisi ne teikėją, o vardą, nes ar 
asmenvardžių pavadinsi, ar vardu, ar prievardžiu, bus tas pats žmogus.** Taip 
dabar vadink jį Gamta, Lemtimi, Likimu; visi vardai to paties Dievo, įvairiai 
besinaudojančio savo galia. Teisingumas, padorumas, įžvalgumas, narsa, sai- 
kingumas yra vienos sielos gėrybės. Kai viena jų tau patinka, patinka visa siela. 


IX. Idant neįsileisčiau į šalutinį ginčą, pakartosiu: daugiausia ir didžiausias 
geradarystes Dievas mums skiria, nesitikėdamas atsiimti, nes nei jam ne- 
reikia to, ką mums skyrė, nei mes galime jam ką skirti. Taigi, daryti gera 
reikia dėl paties darymo. Čia žiūrima tik gavėjo naudos. Į ją žengiame, atmetę 


81 Stoikai. 

82 Romėnų vyrų vardą paprastai sudarė trys komponentai: asmenvardis (pvz., Gajus), gi- 
minės vardas (pvz., Julijus) ir iš pravardės atsiradęs prievardis (pvz., Cezaris). Tad visas 
vardas skambėjo taip: Gajus Julijus Cezaris. Senekos asmenvardis buvo Lucijus, gimi- 
nės vardas — Anėjus, prievardis - Seneka. 

savo poreikius. „Skelbiate, — sako jis, — jog stropiai reikia rinktis, kam skirti 
geradarystę, nes ir žemdirbiai neberia sėklų į smėlį. Jei tai tiesa, tai dary- 
dami gera, siekiame naudos sau, kaip ardami ar sėdami. Juk ne sėjimas kaipo 
toks turi būti tikslas. Be to, žiūrite, kur ir kaip daryti gera. To nereikėtų, jei 
geradarystė būtų dėl jos pačios siektinas daiktas, nes kur ir kaip bedarytume, 
vis tiek būtų geradarystė.“ Garbingumo siekiame ne dėl kokios nors kitos 
priežasties, o dėl jo paties. Tačiau net ir tada, kai nereikia siekti nieko kito, 
žiūrime, kam darome, kada ir kaip. Juk nuo to viskas priklauso. Taigi, rink- 
damasis, kam darysiu gera, taip elgiuosi tam, kad tai būtų geradarystė, nes kai 
teikiama nedorėliui, negali būti nei garbingumo, nei geradarystės. 


X. Duoto palaikyti daikto grąžinimas — savaime siektinas dalykas, tačiau 
atiduosiu ne visada, ne bet kur, ne bet kada. Kartais nėra skirtumo tarp 
išsigynimo ir grąžinimo viešai. Žiūrėsiu naudos to, kuriam grąžinsiu, ir tvir- 
tinsiu neatiduosiąs jam pakenksiančio daikto. Taip pat elgsiuosi, darydamas 
gera: stebėsiu, kada duoti, kam duoti, kaip, kodėl. Nieko nereikia daryti nepro- 
tingai. Tik tai yra geradarystė, kas daroma, remiantis protu, kadangi protas yra 
viso, kas garbinga, palydovas. Kaip dažnai girdime keikiančių savo dovanas 
skystapročių balsus: „Geriau būčiau visai praradęs, negu jam padovanojęs!“ 
Gėdingiausia nuostolio rūšis yra skystaprotiškas dovanojimas, daug blogiau 
yra nevykusiai skirti geradarystę, nei jos neatgauti. Kad neatgauname, - kalti 
svetimi; kad nepasirinkome, kam ją skirti, — mes patys. Rinkdamasis labiau- 
siai paisysiu to paties, ką ir tu vertini: iš ko atgausiu. Mat renkuosi tą, kuris 
bus dėkingas, o ne kuris sugrąžins. Juk dažnai esti dėkingas negrąžinsiantis 
ir nedėkingas jau sugrąžinęs. Aš vertinu sielą. Todėl praeisiu pro pasiturintį 
nevertą turtuolį, skirsiu nuskurusiam gerajam vyrui. Mat ir didžiausiame ne- 
pritekliuje jis bus dėkingas. Kai nieko nebeturės, jam liks širdis. 

XI. Geradarystėje ieškau ne naudos, ne malonumo, ne garbės. Patenkintas 
įtikęs vienam, šiam duosiu, idant padaryčiau, ką reikia. Net ir tada renkamasi. 
Klausi, koks tas rinkimasis. Pasirinksiu nesugadintą, paprastą, neužmaršų, 
dėkingą, svetimo nesigviešiantį, savo godžiai neapžiojusį, geranorį vyrą. Jį 
pasirinkus, nors likimas jam nieko neskirs, kuo galėtų atsilyginti, reikalas 
klostysis pagal norą. Jei mane dosnų padarė nauda ir žemas išskaičiavimas, 
jei nepasitarnauju niekam, išskyrus tą, kuris man pasitarnauja, tai nedarysiu 
gera išvykstančiam į tolimus kraštus, nuolatos nebūsiančiam šalia, nedarysiu 
gera taip prispaustam ligos, kad nebėra jokios vilties pasveikti, nedarysiu, pats 
negaluodamas, nes nebeturėsiu laiko atgauti. 

Idant įsitikintum, jog gera darymas yra dėl jo paties siektinas dalykas, 
priminsiu, kad teikiame pagalbą tik ką atblokštiems į mūsų uostą ir vėl tuoj 
iškeliausiantiems atvykėliams, duodame ir statome laivą išplaukti nepažįs- 
tamam sudužusio laivo keleiviui. Jis išvyksta, vos spėjęs susipažinti su išgel- 
bėtoju ir niekada nebeketindamas pas mus pasirodyti, dievus palieka mūsų 
skolininkais ir prašo, kad jie už jį atsilygintų, o mus džiugina vien grynas 
geradarystės žinojimas. Kaip čia išeina? Ar stovėdami pačioje gyvenimo 
pabaigoje, tvarkydami testamentą, neskirstome mums neteiksiančių naudos 
geradarysčių? Kiek laiko išeikvojama, kaip ilgai vienumoje svarstoma, kiek 
ir kam duoti! O juk koks skirtumas, kam duosime, mes, iš nieko nebeatgausi- 
antys? Tačiau juk niekada stropiau neteikiame, niekada taip nesikankiname 
dėl sprendimo, kaip tada, kai atmetus naudą, prieš akis iškyla vien garbin- 
gumas. Blogi savo pareigų teisėjai esame tol, kol jas iškreipia viltis, baimė 
ir nepastoviausia yda — malonumas. Kai mirtis viską užkerta, kai pasiunčia 
išklausyti nepaperkamo teisėjo nuosprendžio, ieškome vertingiausių, kuriems 
galėtume palikti savo turtą, nieko taip rūpestingai netvarkydami, kaip to, kas 
su mumis nebesusiję. Dievaži, didelis malonumas iškyla tuomet galvojant: 

„Šį padarysiu turtingesnį, anam užliesiu šiek tiek spindesio, prie aukšto ran- 
go pridėjęs lėšų.“ Jei geradarystes skirsime tik ketindami jas atgauti, tai teks 
mirti be testamentų. 


XII. „Jūs vadinate geradarystę negrąžinama paskola, o juk paskola nėra 
dalykas, siektinas dėl jo paties.“ Sakydami „paskola“, vartojame vaizdingą 
perkeltinės prasmės žodį. Taip įstatymą vadiname teisėtumo ir neteisėtumo 
taisykle. O taisyklė nėra dėl jos pačios siektinas dalykas. Šių žodžių grie- 
biamės, norėdami parodyti dalyko esmę. Kai sakau „paskola“, reikia supra- 
sti „tartum paskola“. Nori įsitikinti? Pridedu „negrąžinama“, nors kiekvie- 
na paskola turi ir privalo būti sugrąžinta. Draudžianti duoti geradarystę dėl 
naudos taisyklė išsiplečia: kaip minėjau, dažnai tenka daryti gera, patiriant 
nuostolio ir užsitraukiant pavojų. Vaduoju plėšikų apsuptą Žmogų, idant 
galėtų saugiai vykti, ginu netekusį malonės kaltinamąjį, atkreipdamas į save 
galingųjų puolimą, nuvelku nuo jo liūdesio drabužį, bet gal tiems patiems ap- 
kaltinus, pats jį užsivilksiu,?? nors galėčiau paėjėjęs į šalį ramus stebėti sveti- 
mus kivirčus. Laiduoju už nuteistąjį, pašlijus draugo turto reikalams, nuplėšiu 
varžytynių skelbimą, įsipareigodamas jo kreditoriams. Kad galėčiau išgelbėti 
proskribuotąjį, pats patenku į proskripcijos“* pavojų. 

Žmogus, ketinantis įsigyti dvarą, sveikatingą vasaros buveinę, prie Tusku- 
lo ar Tiburo nesvarsto, po kelerių metų pirks. Turime žiūrėti, kam to reikia. 
Tokia pati geradarystės sąlyga. Kai paklausi, ką ji teikia, atsakysiu: gryną 


83 Prasidėjus baudžiamajam procesui prieš romėną, kaltinamasis vilkėdavo ne įprastinę 
baltą. o gedulingą tamsią togą. 

8+ Proskripcija — sąrašas asmenų, kuriuos nutarta laikyti neginamais įstatymų. Tokius są- 
rašus paprastai skelbdavo jėga užėmę valdžią asmenys. 

sąžinę. Ką teikia geradarystė? O tu man pasakyk, ką teikia teisingumas, ką 
nekaltumas, ką dvasios didybė, ką dorovingumas, ką susilaikymas? Jei ieškai 
ko nors be jų pačių, vadinasi, jų nesieki. Kam pasaulis leidžia reikštis kaitai? 
Kam saulė dieną tai ištempia, tai sutraukia? Visa tai geradarystės, jos vyksta, 
idant mums teiktų naudos. Kaip pasaulio pareiga yra varyti ratu daiktų tvarką, 
kaip saulės pareiga keisti saulėtekio ir saulėlydžio vietą, ir šie mums sveiki 
dalykai teikiami neatlyginamai, taip vyro pareiga yra tarp kitų darbų teikti 
geradarystę. Taigi, kodėl jis teikia? Tam, kad teiktų, kad neprarastų progos 
daryti gera. 


XIII. Jums malonumas — savo kūniūkštį pratinti prie nerangaus poilsio ir 
siekti į snūduriavimą panašios rimties, tūnoti ūksmingame pavėsyje ir sub- 
tiliausiais mąstiniais, kuriuos vadinate ramybe, glostyti suvytusios sielos 
sąstingį, valgymais bei gėrimais sodų slėpyklose tukinti išblyškusius ir 
ištižusius kūnus.** Mums** malonumas — teikti geradarystes. Galbūt vargin- 
gas, tačiau kad palengvintų kitų vargus, gal pavojingas, bet kad kitus ištrauktų 
iš pavojų, gal užgulančias mūsų sąskaitas, bet kad paremtų kitų nepriteklių ir 
stygių. Kas man darbo, ar atgausiu geradarystę. Reikia teikti ir tada, kai būsiu 
atgavęs. Geradarystė žiūri naudos to, kuriam teikiama, o ne mūsų. Priešingu 
atveju išeis, kad teikiame sau. Vadinasi, daugelis kitiems didžiausią naudą 
atnešančių dalykų dėl kainos netenka dėkingumo. Prekybininkas pravartus 


85 Autorius kritikuoja epikūrininkus. Panaši buvo ir Cicerono nuomonė: „Epikūras, tary- 
tum išlepę berniūkščiai, mano, kad nėra nieko geresnio už neveiklumą“ (Cic. De nat. De 
or. I. 102); „Ta filosofija ilsėsis savo sodeliuose, minkštai ir maloniai tįsodama“ (Cic. De 
or. II. 63). Vertė Dalia Dilytė. 

6 Turimi galvoje stoikai. 

miestams, gydytojas — ligoniams, vergų pirklys — parduodamiems belais- 
viams, bet visi jie prie svetimos naudos atėjo dėl savosios. Ne geradarystė, kai 
siekiama pelno. „Tai duosiu, o tai gausiu.“ Čia varžytynės. 


XIV. Nevadinsiu dorovinga moters, atstumiančios meilužį tam, kad stip- 
riau pakurstytų, bijančios arba įstatymo, arba vyro. Kaip sako Ovidijus, „Da- 
vė ji tau, jei todėl nedavė, kad nevalia.“*' Ne be pamato priskiriama prie 
nuodėmingųjų toji, kuri skaisti iš baimės, o ne pati savaime. Taip pat ir žmo- 
gus, suteikęs geradarystę tam, kad atgautų, nesuteikė. Vadinasi, ir gyvuliams 
teikiame geradarystę, augindami juos darbams arba maistui? Ar darome gera 
medžiams, rūpindamiesi, kad nevargtų dėl sausros ar nepurenamos ir apleis- 
tos, sukietėjusios žemės? Niekas neina dirbti lauko, apimtas teisingumo ir 
gerumo jausmo, nesiima jokio bevaisio dalyko, o daryti gera verčia ne godžios 
ir žemos mintys, bet žmogiškos, dosnios, trokštančios duoti, ir davus naujo- 
mis geradarystėmis didinti senąsias. Geradarys turi tik vieną tikslą: kiek pa- 
sitarnaus tam, kuriam teikia, o priešingu atveju — žema, nešlovinga, negarbin- 
ga padėti todėl, kad apsimoka. Kas čia didinga save mylėti, savęs gailėti, sau 
įgyti? Tikrasis darymo gera troškimas šaukia mus tolyn nuo viso to. Parodęs 
savo galią, jis traukia turėti žalos, palieka naudą, pats nepaprastai džiaugiasi 
vien gera darymo veiksmu. 


XV. Ar kyla abejonių, kad skriauda yra priešinga geradarystei? Kaip reikia 
vengti skriausti vien tik tam, kad nuskriaustum, taip geradarystės reikia siekti 
vien dėl jos pačios. Pirmuoju atveju gėda esti didesnė už visus nusikalsti ska- 
tinančius atlygius, antruoju — šaukia savaime veiksmingas garbingumo vaizdas. 


Š' Ovidijaus Meilės elegijų (III. 1. 4) citata. Vertė Dalia Dilytė. 

Nepameluosiu sakydamas, jog kiekvienas myli savo gerus darbus, jog kiek- 
vieno siela taip nusiteikusi, kad mieliau regi tą, kuriam pasitarnauta, kuriam 
duoti nekliudo tai, kad vienąsyk jau duota. To nebūtų, jei pačios geradarystės 
mūsų nedžiugintų. Be galo dažnai girdi sakant: ,„Neįstengiu palikti žmogaus, 
kuriam dovanojau gyvybę, kurį išplėšiau iš pavojaus. Jis prašo mane kelti 
bylą įtakingiems asmenims.** Nenoriu, bet ką daryti? Jau ne vieną ir ne du 
kartus jam esu pagelbėjęs.“ Ar nematai, kad čia glūdi kažkokia ypatinga jėga, 
verčianti mus daryti gera pirmiausia dėl to, kad reikia, paskui dėl to, kad jau 
esame padarę? Kam iš pradžių ką nors teikti nebūtų buvę protingo pagrin- 
do, teikiame todėl, kad jau esame suteikę. Savanaudiškumas visai neskatina 
daryti gera. Dėl geradarystės meilės nenustojame rūpintis ir globoti naudos 
neteikiančius žmones, geradarystės nevertam atleidžiame taip įprastai, kaip 
išdykusiems vaikams. 


XVI. Tie patys skelbia, jog atsidėkojama ne todėl, kad tai garbinga, bet 
todėl, kad naudinga. Kad taip nėra, galima įtikinti, padėjus mažiau pastangų, 
nes čia remiamės tai pačiais įrodymais, kuriais naudojomės, teigdami, jog 
geradarystės reikia siekti dėl jos pačios. Tvirtas pagrindas (iš jo išplaukia kiti 
patvirtinantys teiginiai) yra mūsų nuostata, kad garbingumas puoselėjamas ne 
dėl kokios nors kitos priežasties, o dėl to, kad tai —- garbingumas. Kas išdrįs 
priešgyniauti, kad dėkingumas yra garbingas poelgis? Kas nekeiks nedėkingo, 
pačiam sau nenaudingo žmogaus? Kaip tave veikia pasakojimas apie asmenį, 
neatsidėkojusį didžiausias geradarystes suteikusiam draugui? Ar žiūri į jį kaip 
į gėdingai pasielgusį, ar kaip į praradus; naudingą ir jam praversiantį reikalą? 


8 Romoje nebuvo valstybės kaltintojų. Kiekvienas pilietis galėjo patraukti į teismą kitą 
pilietį dėl savo ar kito asmens reikalų. 

Manau, jog laikai jį niekšu, kurį reikia bausti, o ne rūpintis. To nebūtų, jei 
dėkingumas nebūtų siektinas dėl jo paties, jei jis nebūtų garbingas dalykas. 
Kiti poelgiai gal mažiau parodo savo vertę, reikia aiškinti, ar jie garbingi, o šis 
labai akivaizdus ir gražus, jo spindesys negali būti abejotinas ar menkas. Kas 
dar yra taip pagirtina, taip vienodai priimama į visų sielas, kaip atsidėkojimas 
už nuopelnus? 


XVII. Pasakyk, kas mus veda į tai? Pelnas? Jo neniekinąs Žmogus yra 
nedėkingas. Garbės troškimas? Tačiau ko čia girtis atidavus skolą? Baimė? 
Nedėkingasis nieko nebijo. Vienam šitam dalykui neįvedėme įstatymo, many- 
dami, jog pakankamai apsaugoja prigimtis. Kaip joks įstatymas negali įsakyti 
mylėti tėvų ar atleisti vaikams (juk beprasmiška stumti mus ten, kur jau ei- 
name), kaip nieko nereikia raginti mylėti savęs, nes vos gimusį žmogų traukia 
tą daryti, taip nereikia akstinti siekti garbingumo dėl paties garbingumo. Iš 
prigimties žmones traukia prie jo, ir dorybė yra tokia maloni, kad net blogųjų 
sielose glūdi noras girti gera. Ar atsiras toks, kuris norėtų neatrodyti geradarys, 
kuris nusikalsdamas ir skriausdamas karštai nesivaikys gerumo šlovės, kuris 
net labiausiai nevaržomų veiksmų nepridengs teisingumo regimybe, kuris 
nenorės atrodyti padaręs gera nuskriaustiesiems? Juk blogieji leidžia, kad jų 
parblokštieji jiems dėkotų, apsimeta esą geri ir dosnūs, nes iš tiesų negali tokie 
būti. To nedarytų, jei vien garbingumo, siekiamo dėl jo paties, meilė neverstų 
ieškoti priešingos nei jų būdas šlovės, nespirtų slėpti niekšiškumą. Jo vaisiaus 
trokšta, o paties niekšiškumo nekenčia ir gėdijasi. 

Niekas taip nuo prigimties dėsnio dar nenutolo ir žmogaus iš savęs neišgujo, 
kad siektų blogojo sielos. Paklausk bet kurį gyvenančių iš grobio žmonių, ar jie 
labiau nenorėtų doru keliu pasiekti to, ką gauna plėšikaudami ir vogdami. Ir iš 
praeivių užpuldinėjimo bei užmušinėjimo gyvenantis galvažudis trokš verčiau 

pamesta rasti, negu išplėšti. Neaptiksi nė vieno, labiau linkusio mėgautis niek- 
šiškumu, o ne niekšiškumo laimikiu. Turime tą didžiausią gamtos nuopelną, 
kad dorybė lieja savo šviesą į visų širdis. Ją mato net nesekantys jos pėdomis. 


XVIII. Idant įsitikintum, jog dėkingos sielos būsena yra siektina dėl jos pa- 
čios, atkreipk dėmesį, kad nedėkingumas yra dėl jo paties vengtinas dalykas, 
nes niekas taip neardo ir nedrasko žmonių giminės santarvės, kaip ši yda. Juk 
tik dėl to esame saugūs, kad vieni kitiems patarnaujame. Vien dėl keitimosi 
geradarystėmis mūsų gyvenimas darosi geriau apginkluotas ir apsaugotas nuo 
staigių puolimų. Išskirstyk po vieną, kas mes būsime? Žvėrių grobis bei gra- 
žiausiai ir lengviausiai liejančios kraują aukos. Kitiems gyvūnams užtenka 
Jėgų apsiginti; gimusiems klajoti ir gyventi atsiskyrus duota ginklų, o žmogų 
dengia nepatvari oda, nei nagų, nei dantų jėga nedaro jo grėsmingo, — nuogą 
ir silpną apsaugo bendruomenė. Dievas davė du dalykus, tą nuolankų padarą 
padariusius stipriausiu: protą ir bendruomenę. Todėl nors atskirai paimtas jis 
su niekuo negali lygintis, valdo pasaulį. Bendruomenė davė jam visų gyvūnų 
viešpatiją, bendruomenė žemėje gimusį pasiuntė į svetimos gimties valdas ir 
liepė karaliauti net jūrose, ji sulaikė ligų antpuolius, numatė senatvės ramsčius, 
suteikė paguodą nuo skausmo. Ji daro mus stiprius, leisdama ją pasitelkti prieš 
nepalankų likimą. Panaikink bendruomenę ir pakirsi žmonių giminės vienybės 
šaknis. Ji išnyks, jei bus padaryta, kad nedėkingos sielos nereikės vengti vien 
dėl jos pačios, bet reikės bijoti kažko kito. Kaip daugeliui leista be jokio pavo- 
jaus būti nedėkingiems! Pagaliau atsidėkojantį iš baimės aš vadinu nedėkingu. 


XIX. Nė vienas sveiko proto žmogus nebijo dievų. Kvaila bijoti gelbėtojų. 
Niekas nemyli tų, kurių bijo. Juk tu, Epikūrai, padarai Dievą neapsaugotą, 
atimdamas iš jo visus ginklus, visą galybę ir, kad niekam nereikėtų jo bijoti, 


96 Seneka. Apie geradarystes 


išmesdamas anapus baimės.*? Tu neturi dėl ko bijoti jo, apjuosto milžiniška 
neįveikiama siena, mirtingiesiems neprieinamo ir nematomo. Jam neduota 
priemonių nei dovanoti, nei kenkti. Vidurinėje srityje tarp šio ir antrojo dan- 
gaus tavo paliktas be gyvūno, be žmogaus, be daikto Dievas tik saugosi viršum 
ir šalia jo krintančio pasaulio nuolaužų, neklausydamas maldų, nesukdamas 
galvos dėl mūsų. Vis dėlto tu, mano nuomone, nori atrodyti dėkinga širdimi jį 
garbinąs kaip tėvą. O jei nenori atrodyti dėkingas, nes jis tau nėra nieko gero 
padaręs, tik atomai ir tie tavo trupinėliai atsitiktinai netyčia suritino tave į 
krūvą, tai kam jį garbini? „Dėl didingumo, - sakai, — dėl jo išskirtinės, ypatin- 
gos prigimties.“ Sutinku su tavimi. Žinoma, taip darai, ne atlygio vedamas, ne 
vilties skatinamas. Vadinasi, reikia kažko siekti dėl jo paties. Prie jo tave veda 
pats iškilnumas. Tai ir yra garbingumas. Kas yra garbingiau už dėkingumą?! 
Šios dorybės medžiaga tokia plati, kaip ir gyvenimas. 


XX. „Bet šiame gėryje, — tvirtina jis, — glūdi tam tikros naudos.“ O kokio- 
je dorybėje neglūdi? Tačiau sakoma, jog tokio dalyko siekiama dėl jo pat- 
ies: nors esama šiokių tokių išorinių įplaukų, jis patinka, net jas atidėjus bei 
pašalinus. Apsimoka būti dėkingam, tačiau būsiu dėkingas, net jei tai ken- 
kia. Ko siekia dėkingasis? Ar kad tas dalykas jam suteiktų kitų draugų, kitų 
geradarysčių? Kaip čia išeina? O jei kas tuo skatina priešiškumą sau, jei su- 
pranta, kad tuo nieko neįgys, kad reikės prarasti daug atsargų ir santaupų, 
ar noriai leisis į nuostolius? Nedėkingas tas, kuris atsidėkodamas mato kitą 
dovaną, kuris dėkodamas tikisi vėl gauti. Vadinu nedėkingu sėdintį prie li- 
gonio todėl, kad tas ketina surašyti testamentą, ir turintį laiko pagalvoti apie 


89 Seneka kritikuoja epikūrininkų požiūrį į dievus. Šie teigė, kad dievų nereikia bijoti, nes 
jie gyvena savo kosminiuose toliuose, nesikišdami į žmonių gyvenimą. 

įpėdinystę ir palikimą. Nors jis viską padarytų, ką privalo padaryti geras, pa- 
reigos neužmirštąs draugas, bet jei jo sieloje iškilęs pelno vaizdas, tai jis — 
užmetęs kabliuką gaudytojas. Kaip maita mintantys paukščiai stebi ligos nu- 
vargintus ir tuoj krisiančius gyvulius, sukdamiesi aplink, šis mina ant kulnų 
mirčiai ir sklando aplink lavonus. 


XXI. Dėkinga siela žavisi savo tikslo verte. Ar nori žinoti, kad taip tik- 
rai yra, kad nauda negali jos sugadinti? Dėkingų žmonių esama dviejų rūšių. 
Dėkingu vadinamas tas, kuris ką nors grąžino už gauta. Šis gal turi ką pasiro- 
dyti, kuo girtis, kuo pasipuikuoti. Dėkingu vadinamas ir tas, kuris nuoširdžiai 
priima geradarystę, nuoširdžiai jaučiasi esąs skolingas. Jo išgyvenimai apsiri- 
boja sąžine. Kokia jam gali tekti nauda iš viduje slypinčio jausmo? Bet net ir 
negalėdamas nieko padaryti daugiau, yra dėkingas. Jis myli. Jaučiasi skolin- 
gas, trokšta atsidėkoti. Ko dar daugiau pageidauji, kai nestinga jo paties? Jis — 
menininkas, nors jam neužtenka instrumentų užsiimti menu, jis — puikus dai- 
nininkas, nors jo balso neleidžia išgirsti bruzdulių šurmulys. 

Noriu atsidėkoti. Po to dar turiu šį tą padaryti, ne tam, kad likčiau atsidėkojęs, 
bet kad laisvas. Mat dažnai atsilyginęs lieka nedėkingas, o neatsilyginęs — 
dėkingas. Juk kaip visų kitų dorybių, taip ir šios visas vertinimas grįžta į sielą. 
Kai ji įvykdo pareigą, tai dėl viso, ko pritrūko, kaltas likimas. Kaip ir tylin- 
tis esti iškalbingas, kaip stiprus ir sėdintis sudėjęs rankas ar net surištomis 
rankomis žmogus, kaip laivo vairininkas ir sausumoje vairininkas, nes įgytas 
išmanymas nemenkėja ir tada, kai kas nors kliudo, taip dėkingas yra vien 
norintis būti dėkingas, nors teturi vienintelį savo noro liudininką — save. Pa- 
sakysiu daugiau: kartais dėkingasis iš išorės atrodo nedėkingas. Visuotinė 
nuomonė, toji nevykusi aiškintoja, pristato jį priešingai, nei iš tiesų yra. Ko 
kito jis klauso, jei ne sąžinės? Net užsipulta ji džiugina, prieštarauja visuome- 

nei ir gandams, viską sudeda savyje, matydama kitoje pusėje milžinišką 
priešingai nusiteikusių minią, neskaičiuoja balsų, o nugali vien savo spren- 
dimu. Matydamas neištikimybės kankinamą gryną sąžinę, nenusileidžia nuo 
viršūnės, stovi aukščiau už savo bausmę. „Turiu, — sako jis, — ko norėjau, ko 
siekiau. Nesigaliu ir nesigailėsiu. Jokia likimo neganda neprivers manęs saky- 
ti: ir kam aš to norėjau? Kokia man dabar nauda iš gerų norų?“ Yra naudos ant 
kankinimų arklio, yra naudos deginamam. Kai apimdama sąnarį po sąnario 
ugnis pamažu apjuosia gyvą kūną, tegul laša grynos sąžinės kupina širdis. Jai 
patiks toji ištikimybės žėrėjimo nustelbta ugnis. 


XXII. Dabar pakartokime jau minėto klausimo įrodymą: kaip čia yra, 
kodėl mirdami norėtume būti dėkingi, kodėl gerai pasveriame atskirų asmenų 
paslaugas? Kodėl tai darome, perkratydami visą savo gyvenimą, kodėl at- 
mintis stengiasi, kad nepasirodytume užmiršę kieno nors paslaugas? Jau 
nebėra kur tiestis vilčiai, tačiau stovėdami ant slenksčio, norime pasitraukti 
nuo žmonių reikalų kuo dėkingiausi. Matyt, pačiame jausme glūdi didžiulė 
vertė, garbingumas stipriai pakeri žmonių širdis. Jo grožis apsupa sielas ir, jas 
suminkštinęs, patraukia susižavėjusias šviesa ir spindesiu. Šitaip atsiranda ir 
daug naudos: gyvenimas geriesiems darosi saugesnis, ateina meilė, palankus 
gerųjų vertinimas ir ramesni laikai, kupini nekaltybės ir dėkingumo. Daiktų 
gimtis būtų buvusi labai neteisinga, tokį didelį gėrį padariusi apgailėtiną, 
dviprasmį, bevaisį. Bet apsižiūrėk, ar prie šios dažnai saugiu ir lengvu keliu 
pasiekiamos dorybės ryšiesi eiti per akmenis, uolas žvėrių ir gyvačių apgultu 
taku? Nereikia atsisakyti siekti vien dėl jo paties siektino daikto, net jei jis 
susijęs su išoriniu pelnu. Mat nepaprastai gražius dalykus lydi daug pašalinių 
dovanų, bet jie tik pritraukia jas, o patys žengia priekyje. 

XXIII. Ar kyla abejonių dėl to, kad saulės ir mėnulio sukimasis bei jų pa- 
mainos palaiko šį žmonių giminės būstą? Kad pirmojo šviesulio kaitra mai- 
tina kūnus, minkština dirvožemį, naikina drėgmės perteklių, palaužia visa 
sukaustančios žiemos rūstybę, o veiksminga ir visur įsiskverbianti antrojo 
šiluma valdo derliaus brendimo vyksmą? Kad nuo jo kelionės priklauso 
žmonių vaisingumas? Kad skriedama aplink saulė padarė pastebimus metus, o 
mažesniu atstumu sukdamasis mėnulis - mėnesį? Tačiau ir atmetus visa tai, ar 
saulė nebūtų malonus akiai ir vertas susižavėjimo reginys, net jei tik prariedėtų 
dangumi? Ar nebūtų vertas garbinimo mėnulis, net jei tik prabėgtų kaip nieko 
nenuveikiantis žiburys? Ko neprikaustys per naktį plieskiantis ugnis, aibėmis 
žvaigždžių žibąs pasaulis? Kas visu tuo gėrėdamasis galvoja apie jų naudą? 
Pažvelk į aukštai kabančius šviesulių sambūrius. Kaip geba jie pridengti 
greitį stovėjimo vietoje ir nejudrumo regimybe! Kiek daug dalykų įvyksta tą 
naktį, kurią tu stebi, norėdamas tik suskaičiuoti ir suskirstyti dienas! Kokia 
aibė reiškinių rutuliojasi šioje tyloje! Kokią likimų virtinę veda žvaigždynai 
nustatytu taku! Tau atrodo, jog jie pabarstyti tik papuošimui, bet iš tiesų kiek- 
vienas dirba savo darbą. Nėra pagrindo galvoti, kad tik septyni“? skrieja, o 
kiti kybo sustingę. Iš keleto judėjimo suvokiame: šie nesuskaičiuojami ir 
mūsų žvilgsnių nepasiekiami dievaičiai nubėga ir vėl atbėga, ir net iš tų, kurie 
leidžiasi pamatomi, dažnas skuba neaiškiu keliu ir paslaptingai skrieja. 


XXIV. Tai kaip? Ar neužburs tokio didingo lusto reginys, net jei jis tavęs 
nedengtų, nesaugotų, nešildytų, nedrėkintų savo kvėpavimu? Kaip šie pir- 
miausia naudingi, būtini, gyvybę teikiantys šviesuliai didingumu užkariauja 
visą žmogaus protą, taip bet kokia dorybė, o pirmiausia dėkinga siela teikia 


*0 Turimos galvoje Antikoje žinomos septynios planetos. 

daug ką, bet nenori būti mylima vien dėl to. Ji turi savyje kažką daugiau, 
tik priskiriąs ją prie naudingų dalykų žmogus nepakankamai tai suvokia. 
Jis dėkingas todėl, kad apsimoka? Vadinasi, dėkingas tiek, kiek apsimoka. 
Dorybei nereikia šykštaus mylėtojo, prie jos reikia eiti su atlapotu užančiu. 
Nedėkingasis samprotauja taip: „Norėčiau atsidėkoti, bet bijau išlaidų, bijau 
pavojaus, bijau priešiškumo. Verčiau darysiu tai, kas apsimoka.“ Tas pats 
veikimo pagrindas negali žmogų daryti ir dėkingą, ir nedėkingą. Skirtingi jų 
darbai, skirtingi ir tikslai. Vienas nedėkingas todėl, kad apsimoka, nors to ir 
nereikia, kitas dėkingas todėl, kad reikia, nors ir neapsimoka. 


XXV. Mūsų uždavinys — gyventi pagal daiktų prigimtį ir sekti dievų 
pavyzdžiu. O ar dievai ką nors darydami dar siekia ko nors, be paties vei- 
kimo pagrindo? Nebent tu kartais manai jog jų darbų vaisius - aukų dūmai ir 
smilkalų kvapai. Pažvelk, kokius didingus žygius jie kasdien nuveikia, kiek 
išdalija dovanų, kokiais gausiais derliais užtvindo žemę, kokiais patogiais, į 
visus kraštus nunešančiais vėjais įsiūbuoja jūras, kokiais skalsiais staiga pra- 
las, atnaujina jas, paslaptingais takais įlieję papildymo. Visa tai jie daro be 
atlyginimo, negaudami jokios naudos. Jei mūsų protas nėra nutolęs nuo savo 
pavyzdžio, tai irgi turi žiūrėti, kad neateitų prie garbingų dalykų kaip samdi- 
nys. Tegu geradarystei bus gėda parsidavinėti: juk dievai — nesavanaudžiai. 


XXVI. „Jei mėgdžioji, — sako jis, — dievus, tai ir nedėkingiesiems daryk 
gera. Juk ir piktadariams pateka saulė, ir piratams plyti marių platybės.“ Čia 
jie klausia, ar gerasis vyras darys gera nedėkingajam, žinodamas jį esant 
nedėkingą. Leisk man truputėlį pertraukti pašnekesį, idant klastingas klausi- 
mas mūsų nesuklaidintų. Štai tau dvi nedėkingųjų rūšys pagal stoikų nuostatą. 

Vienas nedėkingas todėl, kad kvailas. Kvailys yra blogasis. Būdamas blogas, 
turi visas ydas. Vadinasi, yra ir nedėkingas. Panašiai blogaisiais vadiname 
karštakošius, šykštuolius, ištvirkėlius, pikčiurnas ne todėl, kad visos šios ydos 
kiekviename yra išdidėjusios ir išryškėjusios, bet kad jų gali būti ir yra, net 
jei tūno pasislėpusios. Kitas nedėkingasis — žmogus, kurį visi taip vadina, į 
šią ydą jis linkęs iš prigimties. Pirmajam, turinčiam nedėkingumo ydą, kaip 
ir visų kitų, gerasis vyras teiks geradarysčių. Mat atstūmęs tokius žmones, 
visiškai neturės kam daryti gera. Antrajam nedėkingajam, kuris apgaudinėja 
geradarį, kurio siela į tai linkusi, geradarysčių neteiks, kaip nepatikės pinigų 
eikvotojui, kaip nepaves turto tam, kuris jau daugeliui negrąžino. 


XXVII. Bailiu kai kas vadinamas todėl, kad yra paikas, nes kvailio vardas 
tenka visiems blogiesiems, kuriuos gaubia neatskiriamos ir bendros ydos.?! Iš 
tiesų bailiu vadintinas iš prigimties tuščiai bijąs garsų žmogus. Kvailys turi 
visas ydas, bet ne į visas yra linkęs iš prigimties. Vienas linkęs į šykštumą, 
kitas — į patvirkimą, trečias — į įžūlumą. Taigi klysta, klausinėjantys stoikų: 
„Kaip čia išeina? Ar Achilas yra bailys? Kaip čia išeina? Ar Teisingumu pra- 
mintas Aristidas yra neteisingas? Kaip čia išeina? Ar Fabijus, kuris „išgelbėjo 
delsdamas Romą,“"* buvo karštagalvis? Kaip čia išeina? Ar Decijus bijo 
mirties? Ar Mucijus yra parsidavėlis? Ar Kamilas išdavikas? Nesakome, 
kad visos ydos glūdi visuose taip, kaip kai kuriuose prasikiša po vieną, bet 
blogajam ir kvailiui nestinga jokios. Ir drąsuolio neatleidžiame nuo baimės, ir 
išlaidūno neišlaisviname nuo šykštumo. Kaip žmogus turi visas jusles, tačiau 


91 Čia skelbiama antikinėje filosofijoje paplitusi mintis, kad blogas žmogus yra kvailas, 
nesupranta, kas yra gėris, nesiekia tobulinti sielos, atsikratyti trūkumų. 
*2 Citata iš neišlikusio Enijaus epo Analai. Vertė Dalia Dilytė. 

ne visi žmonės yra tokie akyli, kaip Lincėjus, taip kvailio visa yra ne taip aštru 
ir judru, kaip bet kieno kito. 

Visi turi visų trūkumų, bet ne visos ydos vienu kartu prasikiša atskiruose 
žmonėse: vieną prigimtis stumia į šykštumą, kitas įjunkęs į vyną, trečias į pa- 
leistuvystes, arba jei dar neįjunkęs, tai taip susiformavęs, kad būdo savybės į 
tai traukia. Taigi, grįždamas prie aptariamojo dalyko pasakysiu, kad kiekvie- 
nas blogasis yra nedėkingas. Mat jis turi visų niekšiškumo sėklų. Tačiau iš 
tiesų nedėkingu vadintinas linkęs į tą ydą asmuo. Jam nedarysiu gera. Kaip 
blogai elgiasi su dukterimi žmogus, išleidęs ją už šmeižiko ar kelių žmonų 
palikto vyro, kaip tik blogas šeimos tėvas paveda rūpintis tėvonija jau baus- 
tam dėl piniginių reikalų apgavikui, kaip paikai surašys testamentą besmege- 
nis, sūnaus globėju palikęs mažamečių turto pasisavintoją, taip labai nevyku- 
siai padariusiu gera bus pavadintas geradaris, pasirinkęs nedėkinguosius, nes 
teiks beregint pražūsiančias dovanas. 


XXVIII. „Dievai, - sako jis, - ir nedėkingiesiems daug duoda.“ Tačiau tos 
dovanos paruoštos geriesiems, o blogiesiems atitenka todėl, kad neįmanoma 
atskirti. Juk verčiau teikti naudos ir blogiesiems, kad gautų ir gerieji, negu 
geriesiems neduoti, kad negautų blogieji. Tai, ką tu vardiji: dieną, saulę, 
žiemos ir vasaros bėgimą, o viduryje — nuosaikų pavasario ir rudens laiką, 
liūtis ir šaltinių vandenį, nustatytas vėjų sroves, jie išrado visiems, pavienių 
negalėjo išskirti. Karalius vertiesiems suteikia garbingų tarnybų, o priedą prie 
nuolatinės paramos, skiriamos nepasiturintiems, duoda ir nevertiems. Ir vagis, 
ir žodlauža, ir ištvirkėlis, gauna valstybės paramą grūdais, kaip ir kiekvie- 
nas, kieno vardas, nežiūrint dorovės, esti išbrėžtas lentoje. Ir visa kita, kas 
suteikiama kaip piliečiui, o ne kaip gerajam, vienodai nešasi namo ir gerieji, ir 
blogieji. Dievas irgi kai kurias dovanas davė visai žmonių giminei, niekas nuo 

jų nenuvaromas. Mat negali būti, kad vėjas geriesiems vyrams būtų palankus, 
o blogiesiems — priešiškas. Bendram labui buvo atvertas susisiekimas jūra ir 
išplėsta žmonių giminės viešpatija. Negalėjo būti nustatytas žemyn krintančio 
lietaus dėsnis, draudžiantis laistyti blogųjų ir nedorėlių laukus.” Kai kas sto- 
vi viduryje: ir geriesiems, ir blogiesiems įkuriami miestai, leidyba platina ir 
nevertuosius pasieksiančius talentingų kūrėjų veikalus, medicina pagelbsti ir 
piktadariams, niekas neslepia vaistų sudėties, kad nebūtų gydomi nevertieji. 
Reikalauk cenzūros“* ir kiekvieno asmens įvertinimo tuo atveju, kai duodama 
atskyrus vertąjį, o ne tada, kai skiriama miniai. Mat yra didelis skirtumas, 
ar ko nors neišveji, ar išsirenki. Ir vagis turi teisę kelti bylą, ir žmogžudžiai 
mėgaujasi taika, savo gero reikalauja ir svetimo turto grobikai, sienos gina 
nuo priešų galvažudžius ir namuose besišvaistančius kardais smarkuolius, 
įstatymai saugo ir daug jiems nusidėjusius nenaudėlius. Kai kurių dovanų 
galėjo netekti niekas, jei nebūtų duota visiems. Taigi nėra ko ginčytis dėl to, 
prie ko visi esame pakviesti. Pats nutaręs apdovanoti tam tikrą asmenį, neduo- 
siu tam, kurį Žinau esant nedėkingą. 


XXIX. „Vadinasi, — sako jis, — ir patarimo neduosi neapsisprendusiam ne- 
dėkingajam, ir vandens neleisi atsigerti, ir kelio pasiklydusiam neparodysi'? 
Ar tai darysi, tik dovanų neduosi?“ Parodysiu skirtumą, bent pabandysiu 
parodyti. Geradarystė yra naudingas darbas, bet ne kiekvienas naudingas dar- 
bas yra geradarystė. Kai kas taip smulku, kad negauna geradarystės vardo. 
Kad įvyktų geradarystė, turi sutapti du dalykai. Pirma — reikalo dydis. Mat 


9 Plg.: NT, Mt 5, 45: „Jis juk leidžia savo saulei tekėti blogiesiems ir geriesiems, siunčia 
lietų ant teisiųjų ir neteisiųjų.“ Vertė Česlovas Kavaliauskas. 
** Cenzūra — Romos piliečio turto įvertinimas ir asmens priskyrimas kuriam nors luomui. 

kai kas nepasiekia šio vardo matmens. Kas pavadins geradaryste pastumtą 
ketvirtį kepalėlio duonos ar keletą variokų, ar leidimą užsidegti ugnies?" Kar- 
tais tai padeda daugiau už didžiausias dovanas, tačiau, net ir suteikus pačiu 
laiku, jų menkumas mažina vertę. Antra (ir tai svarbiausia), — reikia papil- 
domos sąlygos: kad veikčiau labui to asmens, pas kurį norėčiau pateksiant 
geradarystę, turiu laikyti jį vertą jos, teikti noriai, iš dovanos semdamasis 
džiaugsmo. Mūsų minėti dalykai to neturi, juos teikiame ne paisydami, ar ver- 
tas, bet atsainiai, kaip mažmožius, ir duodame ne žmogui, o žmoniškumui. 


XXX. Kartais neatsisakysiu kai ką duoti ir nevertiems, idant pagerbčiau 
kitus. Panašiai siekiant garbingų tarnybų kilmingumas pagrįstai kai kuriuos 
aukštakilmius šunsnukius brangina daugiau už stropius, bet naujokus.” Didelių 
dorybių atminimas yra šventas, daugeliui smagu būti geriems, jei gerųjų šlovė 
su jais neišnyksta. Kas padarė Cicerono sūnų konsulu, jei ne tėvas? Kas kita- 
dos atvedė Ciną iš priešų stovyklos į konsulatą? Kas leido iškopti Sekstui 
Pompėjui ir kitiems Pompėjams, jei ne tokia milžiniška vieno didybė, kad net 
žlugęs jis aukštai iškėlė saviškius?” Kas neseniai padarė ne vienos kolegijos 
žyniu Fabijų Persiką, kurio pabučiavimą keikė net begėdžiai, jei ne Veruko- 
zai, Alobrogikai ir tie trys šimtai vyrų, iš vienų Fabijų namų stojusių ginti 


* Kadangi nebuvo degtukų, tai kiekvienuose romėnų namuose, kaip ir senovės lietuvių 
namuose, buvo paliekama pelenais apipiltų žarijų, kad būtų galima įpūsti ugnį. Joms 
išblėsus, tekdavo eiti ugnies pas kaimynus. 

% Turimi galvoje ne dėl kilmingumo, bet dėl gabumų (kario, oratoriaus ir pan.) pasiekę 
aukščiausių pareigų ir tapę senatoriais vyrai. 

*' Sekstas Pompėjus (73—35 m. pr. Kr.) - Gnėjaus Pompėjaus Didžiojo, garsaus karvedžio 
ir valstybės veikėjo sūnus. Gnėjus Pompėjus pralaimėjo Cezariui. pasitraukė į Egiptą ir 
buvo egiptiečių nužudytas. 

valstybės, puolant priešams?” Privalome garbinti ne tik šalia esančias, bet ir 
dingusias iš mūsų akiračio dorybes. Kaip jie teikiančius naudos žygius nuveikė 
ne vienam amžiui, savo geradarystes palikdami ir po savęs, taip ir mes būkime 
dėkingi ne vieną amžių. Šis išugdė didžius vyrus. Jis vertas geradarystės. Kad 
ir koks būtų pats, bet jis gi davė vertus. Šis kilęs iš garsių protėvių. Kad ir koks 
būtų, jis slepiasi saviškių šešėlyje. Kaip tamsumas apšviečia saulės spindulių 
atspindys, taip ištižėliai spindi savo protėvių šviesa. 


XXXI. Mielas Liberali, šioje vietoje norėčiau pateisinti dievus. Mat pa- 
prastai sakome: „Ko siekė Apvaizda, padarydama Aridėjų“? karaliumi?“ Ar 
manai karalystę buvus duotą jam? Ne, jo tėvui ir broliui. „Kodėl pasaulio 
valdovu uždėjo nepaprastai troškusį žmogaus kraujo Gajų Cezarį?'9? Šis liep- 
davo jį lieti jo akivaizdoje, tarytum ketindamas atsigerti.“ Kaip čia išeina? Ar 
manai, jog tai buvo skirta jam? Ne, jo tėvui Germanikui, seneliui, proseneliui 
ir kitiems prieš juos gyvenusiems ne mažiau garsiems vyrams, net jei jie buvo 
privatūs, kitiems prilygstantys žmonės.'*' O ar rinkdamas Mamerką Skaurą 
konsulu nežinojai, kad jis laižo savo tarnaičių mėnesinių kraują? Ar jis pats 
tai kada slėpė? Ar norėjo atrodyti skaistus? Pakartosiu tau jo pasakojimą. At- 


98 Verukozai ir Alobrogikai - Fabijų giminės šeimų atšakų prievardžiai. Iš šių šeimų buvo 
kilę daug nusipelniusių tautai vyrų. Per vieną V a. pr. Kr. karą Fabijų giminės vyrai 
pasisiūlė vieni susiremti su priešu. Didvyriškai žuvo 306 Fabijai. 

9 Aridėjus — silpnaprotis netikras Aleksandro Didžiojo brolis, jo tėvo Filipo ir šokėjos 
sūnus. Mirus Aleksandrui Didžiajam, jis buvo paskelbtas karaliumi kartu su mažu 
Aleksandro Didžiojo sūnumi. 

100 Turimas galvoje imperatorius Kaligula. 

10! Kaligulos tėvas Germaniko vardą gavo dėl sėkmingų žygių prieš germanų gentis. Kiti 
giminaičiai irgi buvo puikūs karvedžiai ir energingi valstybės veikėjai. 

simenu, jį visi valkiojo ir net jam girdint prašydavo patvirtinti. Gulinčiam 
Polionui Anijui jis nešvankiai pasisiūlė padaryti tai, ką ir pats norėtų patirti. 
Pamatęs surauktą Poliono kaktą, tarė: „Ką bloga pasakiau, tekrenta ant manęs 
ir mano galvos.“ Jis pats pasakojo taip kalbėjęs. Ir tu tokį atvirą begėdį prilei- 
dai prie fascių ir teisėjo pakylos?!” Bet juk tu turi galvoje aną senąjį Skaurą, 
pirmąjį senato vyrą, ir esi nepatenkintas, kai jo atžala neturi veiklos dirvos. 


XXXII. Matyt, kad ir dievai panašiai elgiasi. Į vienus atlaidžiau žvelgia dėl 
tėvų ir senelių, į kitus — dėl anūkų, proanūkių bei toli nusidrieksiančio ainių 
atžalyno. Jiems Žinoma visa kartų pynė, jiems visada kaip ant delno per jų 
rankas pereisiantys įvykiai. Mums visa išnyra iš paslapties, atrodo netikėta, 
o jiems — numatyta ir aišku. „Šie tegul bus karaliai, nes jų protėviai nebuvo, 
nes jie aukščiausia valdžia laikė teisingumą ir susilaikymą, nes ne respubliką 
sau buvo pasiskyrę, bet save respublikai. Šie karaliaus, nes jų prosenelis ka- 
daise buvo gerasis vyras, sielą iškėlęs virš likimo valdžios. Piliečių nesan- 
taikos laikais jis pasirinko pralaimėjimą, o ne pergalę, kadangi taip buvo 
naudinga respublikai. Taip ilgai nebuvo įmanoma jam atsidėkoti. Tai jo gar- 
bei šis tegu valdo tautą; ne todėl, kad pats moka ar gali, bet kad kitas jam 
tai pelnė. Šis bjauraus kūno, šlykštus pažiūrėti ir savo garbingą vietą pavers 
juokais. Žmonės kaltins mane, išvadins aklu ir neapdairiu, nežinančiu, kur 
padėti tai, kas turi priklausyti puikiausiems ir iškiliausiems. O aš žinau vienam 
dovanojąs, kitam grąžinąs seną skolą. Iš kur jie pažins tą be galo vengiantį 
šlovės žmogų, į pavojus einantį tokiu pat veidu, kokiu kiti grįžta iš pavojaus, 


10? Fasciai — virbų ryšuliai, aukščiausias pareigas einančių Romos valdininkų valdžios 
ženklai, nešami palydovų. Romoje nebuvo profesionalių teisėjų. Teisėjaudavo papras- 
tai aukšti pareigūnai pretoriai. kartais — konsulai, provincijose — jų valdytojai. 

niekada savo gerovės neskiriantį nuo valstybės? „Kur jis, - klausi, — arba, kas 
jis?“ Iš kur jums žinoti? Tai aš tikrinu išlaidų ir pajamų sąskaitas, Žinau, ką 
kam esu skolingas. Vieniems metų metais atidedu, kitiems prieš laiką duodu, 
destis, kaip leidžia proga ir mano valstybės galimybės.“ Taigi nedėkingajam 
kartais duosiu kai ką ne dėl jo paties. 


XXXIII. „Kaip čia yra? - sako jis. — O kai nežinai, ar jis nedėkingas, ar dėkin- 
gas, ar belaukdamas nepraleisi geradarystės laiko? Laukti prailgsta (juk, kaip 
sako Platonas, sunku suvokti žmogaus sielą'“*), o nelaukti — karštakošiška.“ 
Atsakysime, kad niekada nelaukiame paties tikriausio dalykų supratimo (mat 
tiesos ištyrimas yra stati viršūnė), bet einame ten, kur veda tiesos tikimybė. 
Kiekvienas darbas žengia šiuo keliu: taip sėjame, taip plaukiojame, taip ka- 
riaujame, taip žmonas vedame, taip vaikus auginame. Kadangi šių reikalų pa- 
dariniai neaiškūs, jų imamės, tikėdamiesi, kad viskas baigsis gerai. Kas juk 
žada sėjėjui želmenis, jūros keleiviui — uostą, kariui — pergalę, vyrui — do- 
rovingą žmoną, tėvui —- mylinčius vaikus? Einame ten, kur veda protas, o ne 
tiesa. Lauk, nedarydamas nieko, išskyrus tai, kas gerai pavyks, ir nežinodamas 
nieko, išskyrus surastą tiesą, — netekęs veiksmo, gyvenimas sustos. Kadangi 
ne tiesa, o tiesos tikimybė skatina mane vienaip ar kitaip pasielgti, darysiu 
gera tam, kurį tikėsiuosi būsiant dėkingą. 


XXXIV. „Įsiterps, - sako jis, - daug aplinkybių, dėl kurių ir blogasis išropos 
vietoje gerojo, ir gerasis nepatiks vietoje blogojo. Pasitikime apgaulingais 
daiktų požymiais.“ Kas su tuo nesutinka? Bet nerandu jokios kitos priemonės 
rikiuoti savo mintims. Šiais pėdsakais reikia eiti paskui tiesą, tikresnių ne- 


103 Plg.: Plat. Alc. I. 133e. 

turiu. Stengsiuosi kuo stropiausiai juos vertinti ir negreitai pritarsiu. Panašiai 
gali atsitikti kare: kokio nors paklydimo vedama mano ranka atsuka ginklą 
prieš bendražygį, o priešo pasigailiu kaip saviškio. Bet taip atsitiks retai ir ne 
dėl mano kaltės. Mano uždavinys — mušti priešą, ginti pilietį. Žinodamas jį 
nedėkingą esant, gera nedarysiu. O jei prisliuogė, apmovė, ne geradario kaltė; 
juk jis davė kaip dėkingajam. 

„O jei pažadėjęs, — sako jis, — suteikti geradarystę sužinosi jį esant ne- 
dėkingą, teiksi ar ne? Jei darysi gera, žinodamas tiesą, nusidėsi, duodamas 
tam, kuriam neturi duoti, o jei atsisakysi, vis tiek nusidėsi, neduodamas 
tam, kuriam esi pažadėjęs. Šioje vietoje susvyruoja jūsų sąžinė ir tas išdidus 
pareiškimas, kad išminčius niekada nesigaili poelgio, niekada netaiso atlikto 
darbo, niekada nekeičia nutarimo.“ Išminčius nekeičia nutarimo, išliekant vi- 
soms tokioms pačioms aplinkybėms, kaip tada, kai apsisprendė. Jo niekada 
neapima gailėjimasis todėl, kad tuo metu nieko negalima buvo padaryti geriau 
už padaryta, nieko geriau nutarti už nutarta. Tačiau jis visko imasi, turėdamas 
galvoje išimtį: „Jei nieko neatsitiks, kas sukliudytų.“ Todėl sakome, kad 
viskas jam sekasi ir nieko netikėta neatsitinka, nes jis širdyje numato, jog 
gali įsiterpti neleisiančių pasiekti tikslą aplinkybių. Tik neprotingieji labai 
pasitikėdami žada sau laimę. Išminčius apgalvoja abi puses. Jis žino, kiek 
pasitaiko klaidų, kokie netvirti žmonių reikalai, kaip daug kliūčių sutinka 
nutarimai. Jis dvejodamas eina paskui dviprasmišką ir miglotą įvykių dalią, 
nutarimų apibrėžtumu mokėdamas už neapibrėžtus paradinius. Ir čia jį sergsti 
išimtis. Be jos jis nieko nenumato, nieko nesiima. 


XXXV. Geradarystę pažadėjau su sąlyga, kad neatsitiks nieko, dėl ko 
neturėčiau teikti. Kaip pasielgti, jei tėvynė paprašys jai atiduoti tai, ką esu 
prižadėjęs tam žmogui? Jei bus išleistas įstatymas, visiems draudžiąs tai, ką 

esu pažadėjęs padaryti draugui? Tau pažadėjau į žmonas dukterį. Paskui pa- 
sirodei esąs atėjūnas. Neįmanoma tuoktis su svetimšaliu.'™ Toji draudžianti 
aplinkybė gina mane. Tik tada netesėsiu duotojo žodžio, tik tada išklausysiu 
kaltinimą nepastovumu, jei neįvykdysiu žadinio, visoms sąlygoms esant to- 
kioms pat, kaip tada, kai žadėjau. Priešingu atveju pasikeitimai suteikia laisvę 
nutarti iš naujo ir atpalaiduoja mane nuo duotojo žodžio. Pažadėjau ginti 
teisme. Vėliau paaiškėjo, kad šia byla siekiama iškelti ieškinį mano tėvui. 
Pažadėjau drauge keliauti į svetimą šalį, bet gavau žinią, jog ten pavojinga 
vykti dėl plėšikų. Turėjau ateiti dalyvauti byloje, bet sulaikė sūnaus liga ar 
žmonos gimdymas. Kad išsipildytų žadėtojo duotas žodis, visa turi būti taip 
pat, kaip buvo, kai žadėjau. O ar gali būti didesnis pasikeitimas, jei patiriu 
tave esant blogą ir nedėkingą vyrą? Nevertam neduosiu to, ką daviau kaip 
vertam ir apgautas turėsiu priežastį pyktį. 


XXXVI. Tačiau atsižvelgsiu ir į reikalo didumą. Man patars pažadėto daik- 
to matas. Mažmožį duosiu ne todėl, kad esi vertas, bet kad pažadėjau. Duosiu 
ne kaip dovaną, o tam, kad išpirkčiau savo žodžius ir paskui nusukčiau sau 
ausį. Taip nubausiu karštagalvį žadėtoją: „Štai tau, kad skaudėtų, idant vėliau 
kalbėtum atsargiau!“ Atiduosiu vadinamuosius kalbapinigius. Jei reikalas 
didesnis, nesileisiu, anot Mecenato,'** kad būčiau nubaustas šimtu tūkstančių 
sestercijų.'** Širdyje palyginsiu ir viena, ir kita: svarbu tesėti pažadą, tačiau 
antra vertus, labai svarbu nedaryti gera nevertam. Kokio dydžio šis reikalas? 
Jei smulkmena, tai žiūrėsime pro pirštus, jei bus daug nuostolių ar gėdos, 


104 Romėnų teisė numatė tik santuokas tarp Romos pilietybę turinčių asmenų. 
105 Kokio Mecenato kūrinio kokią vietą turi galvoje Seneka, nėra aišku. 
106 Sestercijus — sidabrinė romėnų moneta, lygi dešimčiai vaniokų. 

tai būčiau labiau linkęs vieną kartą atsiprašyti, kad atsisakau, negu visados 
atsiprašinėti, kad suteikiau. Viskas, kartoju, priklauso nuo to, kiek kainuoja 
mano pažado žodžiai. Ne tik karštagalviškai pažadėto neduosiu, bet ir netei- 
singai duota išsireikalausiu. Tik beprotis yra ištikimas klaidai. 


XXXVII. Makedonų karalius Filipas turėjo narsų karį. Daugelyje Žygių 
patyręs jo naudingumą, tuojau ką nors iš grobio jam už drąsą dovanodavo, 
dažnu atlygiu kurstydamas paperkamos sielos žmogų. Kartą sudužus laivui, 
kareivis buvo išmestas į vieno makedono valdas. Tas atbėgo, vos gavęs žinią, 
atgaivino jį, nugabeno į savo namus, užleido lovą, nusilpusį ir pusgyvį stipri- 
no, trisdešimt dienų gydė savo lėšomis, pastatė ant kojų, įdėjo kelionpinigių. 
Anas kalbėjo: „Atsilyginsiu, tik man reikia pamatyti savo valdovą.“ Papasa- 
kojo Filipui apie laivo sudužimą, o apie pagalbą nutylėjo ir paprašė padovano- 
ti vieno Žmogaus dvarą. O tas vienas ir buvo svetingasis šeimininkas, priėmęs 
Jį ir išgydęs. Tačiau karaliai, ypač kare, daug dovanoja užsimerkę. „Vieno 
teisingo Žmogaus neužtenka daugybei ginkluotų aistrų, niekas negali tuo 
pačiu metu būti ir gerasis vyras, ir geras vadas. Kaip pasisotins tiek tūkstančių 
nepasotinamų žmonių? Ką jie turės, nesigviešdami svetimo?“ Taip kalbėjo 
sau Filipas, liepdamas suteikti tam Žmogui prašomą turtą. Išvarytasis iš valdų 
sutiko skriaudą ne tyliai, kaip valstietis, besidžiaugiąs, kad dar pats nebuvo 
padovanotas, bet parašė Filipui trumpą, laisvojo žmogaus dvasios kupiną 
laišką. Jį gavęs karalius užsiliepsnojo pykčiu ir tučtuojau pavedė Pauzani- 
jui!“" atstatyti buvusio šeimininko turtą, o nedorėliui kareiviui, nedėkingajam 
svečiui, godžiam sudužėliui užrašyti ant kaktos, jog jis — nedėkingas žmogus. 
Iš tiesų tas raides vertėjo ne užrašyti, o išrėžti niekšui, išmetusiam svetingą 


10 Pauzanijus — Filipo padėjėjas ir asmens sargybinis. 

šeimininką pliką lyg sudužėlį ant to paties kranto, kur pats neseniai gulėjo. 
Bet pažiūrėkime, kokio bausmės saiko reikėjo laikytis. Žinoma, reikėjo atimti 
tai, ką kareivis buvo užėmęs smarkiai nusikalsdamas. O ką turėjo paveikti jo 
bausmė? Juk dėl baisaus jo poelgio gailestingieji galėjo pradėti nebepasigailėti 
nelaimingyjų. 


XXXVIII. Ar pažadėjęs Filipas tau duos, net ir neprivalėdamas, net ir 
nuskriausdamas kitą, net ir nusikalsdamas, net ir vienu poelgiu atimdamas 
sudužėliui kranto viltį? Suvoktos ir pasmerktos klaidos atsikratymas — ne 
lengvabūdiškumas. Reikia garbingai prisipažinti: „Galvojau kitaip, apsiga- 
vau.“ Pasipūtęs kvailys laikosi savo šitaip: „„Vienąkart pasakiau, ir kas ten 
bebūtų, nutarta — kaip kirviu nukirsta.“ Ne gėda keisti nutarimą, pasikeitus 
aplinkybėms. Jei Filipas būtų aną palikęs po laivadūžio užgrobtų pakrančių sa- 
vininku, ar nebūtų atėmęs vandens ir ugnies iš visų nelaimingųjų? „Geriau, — 
tarė jis, — tu mano karalystėje nešiokis šias visų akims skirtas ant nuožmios 
kaktos užrašytas raides. Eik, rodyk, koks šventas daiktas yra svečiui padengtas 
stalas. Leisk visiems perskaityti ant veido užrašytą dekretą, išleistą tam, kad 
nebūtų pavojinga suteikti pastogę nelaimingajam. Šitaip paskelbtas nuostatas 
bus veiksmingesnis, negu iškaltas varyje.“ 


XXXIX. „Tačiau kodėl - sako jis, - jūsų Zenonas, vienam žmogui pažadėjęs 
paskolinti penkis šimtus denarijų ir sužinojęs, jog tas nelabai tam tinkamas 
bei draugų patartas neduoti, vis tiek paskolino todėl, kad buvo pažadėjęs?“ 
Pirma, vienas dalykas — paskola, kitas - geradarystė. Ir nepatikimai paskolin- 
tus pinigus galima išsireikalauti. Galiu numatytą dieną patraukti skolininką į 
teismą ir kai jo turtas bus parduotas iš varžytynių, atgausiu savo dalį. O visa 
geradarystė žlunga akimirksniu. Be to, viena yda yra blogojo vyro. kita — blogo 

šeimos tėvo. Toliau. Zenonas nebūtų vis tiek skolinęs, jei suma būtų buvusi 
didesnė. Penki šimtai denarijų. Tai pinigai, apie kuriuos paprastai sakoma: 
„Susirgus pravers.“ Dėl to nevertėjo atšaukti pažado. Net jei šals, eisiu į puotą, 
nes esu pažadėjęs, tačiau jei snigs, — ne. Ir nebaigęs valgyti kilsiu iš guolio 
dėl sužadėtuvių,!?* nes esu pažadėjęs, bet jei krės drugys, — ne. Leisiuosi su- 
daryti sutarties, nes esu pažadėjęs, bet jei liepsi dalyvauti neaiškaus reikalo 
sandėryje, jei įpareigosi valstybės iždo nenaudai, - ne. Esama, sakyčiau, tylios 
išimties: jei galėsiu, jei privalėsiu, jei šitai bus taip. Padaryk, kad būtų tokia 
pat padėtis, kuri buvo, kai žadėjau, tada nevykdydamas būsiu lengvabūdis. Jei 
atsirado kažkas nauja, ko stebiesi, kad pasikeitė nutarimas, pasikeitus žadėtojo 
sąlygoms? Suteik viską tą patį, ir aš būsiu tas pats. Pažadame stoti į teismą, 
davę užstatą, tačiau ne visiems keliama byla dėl neatvykimo. Neatvykimas dėl 
aukštesnės galios pasireiškimo yra pateisinamas. 


XL. Manyk, kad toks pat bus atsakymas į klausimą, ar atsilyginti reikia bet 
kaip ir ar reikia kaip nors atsilyginti už geradarystę. Širdis turi būti dėkinga, 
tačiau kartais atsidėkoti man neleidžia nesėkmės, kartais — sėkmė to, kuriam 
esu skolingas. Ką aš, skurdžius, atsilyginsiu karaliui, ką turtuoliui, ypač kad 
kai kurie geradarystės sugrąžinimą laiko skriauda ir prie buvusių geradarysčių 
tuoj prikrauna naujų? Ką daugiau galiu šių asmenų atžvilgiu, išskyrus norą 
trokšti jiems gero? Neprivalau atsisakyti naujos geradarystės dėl to, kad už 
ankstesnę dar neatsilyginau. Priimsiu taip mielai, kaip bus duota, suteiksiu 
savo draugui imlios jo gerumui medžiagos. Kas nenori priimti naujų gerų 
darbų, tas, matyt, įžeistas ankstesniųjų. Neatsilyginu. Ar tai svarbu? Ne dėl 
manęs ši gaišatis, jei man trūksta ar progos, ar galimybės. Jis tai suteikė man, 


t08 Turimas galvoje buvimas sužadėtuvių liudytoju. 

aišku, gavęs progą ir galimybę. Ar jis gerasis vyras, ar blogasis? Su geruoju 
vyru - gera byla, su bloguoju - jokios. 

Nemanau, kad reikia stengtis ūmai atsidėkoti ir to nenorintiems bei pri- 
mygtinai versti nepageidaujančius. Neatsidėkoji, nenorinčiam grąžindamas 
tavo paties norom gautą dalyką. Nusiuntus dovanėlę, kai kurie tučtuojau kitą 
ne laiku atsiunčia, parodydami, kad neskolingi. Toks savo ruožtu skubus 
kitos siuntimas ir dovanos atpirkimas dovana yra geradarystės atmetimas. 
Kartais ir galėdamas neatsilyginsiu. Kada? Kai pats daugiau prarasiu, negu 
suteiksiu geradariui, kai jis nepajus jokio padaugėjimo, gavęs tai, ką atidavęs 
aš daug ko neteksiu. Skubąs bet kaip atsilyginti turi ne dėkingo žmogaus, 
o skolininko širdį. Trumpai tariant, pernelyg besistengiąs atsimokėti nenori 
būti skolingas, o nenorintis būti skolingas yra nedėkingas. 

PENKTA KNYGA 


I. Atrodo, jog ankstesnėse knygose samprotaudamas, kaip teikti geradarystę 
ir kaip priimti, jau esu išsėmęs numatytą turinį. Tokios šios pareigos ribos. Il- 
giau su tuo gaišdamas, jau nevergauju medžiagai, bet darau malonę. Reikia eiti 
ten, kur ji veda, o ne ten, kur kviečia. Mat priešingu atveju ūmai atsiras to, kas 
tam tikra saldybe alins sielą, kas veikiau nieko nepagadins, nei bus reikalinga. 
Tačiau kadangi taip nori, išaiškinę dalyko esmę, toliau naršysime klausimus, 
tiesą sakant, su tuo susijusius, bet nesusijungusius. Tų dalykų tyrinėtojas pelno 
iš darbo negauna, tačiau ir tuščiai nedirba. Liberali Ebucijau, tau, iš prigimties 
puikiam ir linkusiam į geradarystę žmogui, jos pašlovinimo niekuomet nega- 
na. Nesu matęs kito tokio palankaus net menkiausių paslaugų vertintojo. Tavo 
gerumas begalinis: bet kam suteiktą geradarystę vertini kaip suteiktą tau. Esi 
pasiruošęs atmokėti už nedėkinguosius, kad tik kas nepradėtų gailėtis daręs 
gera. Pats taip nelinkęs girtis, taip nori tučtuojau nuimti atsidėkojimo naštą, 
kad, ką nors suteikęs, trokšti atrodyti ne paskyręs, o sugrąžinęs. Taip davus, 
tau grįžta daugiau, nes geradarystės beveik persekioja nereikalaujantį atiduoti. 
Kaip garbė noriau lydi jos vengiančius, taip geradarysčių vaisius mieliau 
nunoksta tiems geradariams, kurie leidžia žmonėms būti nedėkingiems. 
Negaišdamas sudarai sąlygas gavusiems geradarystę savanoriškai atsilyginti, 
tu neatsisakysi prie slaptų, patyliukais daromų savo gerų darbų prijungti dar 
ir pridėti daugiau bei didesnių. Tu, puikus, didžios dvasios vyras, užsibrėžei 
tikslą tol pakęsti nedėkingąjį, kol jį padarysi dėkingą. Šis išskaičiavimas tavęs 
neapgaus. Ydos pasiduos dorybėms, jei tik neskubėsi jų nekęsti. 

II. Tau itin patinka toks iš pažiūros didingas posakis: gėda yra būti pralenk- 
tam geradarystėmis. Neveltui paprastai klausiama, ar jis teisingas. Čia toli 
gražu ne tai, ką tu turi galvoje. Niekada ne gėda pralaimėti garbingose 
varžybose, jei nemeti ginklų ir nugalėtas nori nugalėti. Ne visų vienodos 
Jėgos, siekiant gero tikslo, vienodos galimybės, vienoda laimė, o juk nuo jos 
priklauso ir puikiausių sumanymų baigtis. Pagirtinas pats noras siekti teisin- 
gos padėties, net jei mikliau žingsniuodamas kitas jį pralenkia. Čia ne palmės 
šaka!“ pažymi geriausią, kaip akims paganyti skirtose varžybose, nors ir 
jose atsitiktinumas dažnai iškelia aukštyn prastesnį. Kai kalbama apie dviejų 
žmonių atliekamą pareigą, ir vieno, ir kito trokštamą kuo geriau įvykdyti, 
reikia galvoti taip: jei vienas galėjo daugiau ir po ranka turėjo jo nusiteikimą 
atitinkančios medžiagos, jei jam likimas leido tiek, kiek ryžosi nuveikti, o 
kitas jam prilygsta noru, tai net ir mažiau atsilyginęs, nei yra gavęs, ar visai 
neatsilyginęs, bet norįs atsilyginti ir iš visos širdies to siekiąs, nėra nugalėtas, 
kaip nenugalėtas miršta nenumetęs ginklų karys, kurį priešui lengviau buvo 
nužudyti, negu priversti bėgti. Gerajam vyrui negali atsitikti to, ką tu vadini 
gėda. Jo neįmanoma nugalėti. Jis niekada nenusilenks, niekada neatsisakys 
kovos. Iki paskutinės gyvenimo dienos stovės pasiruošęs ir toje vietoje mirs, 
rodydamas daug gavęs ir tiek pat norėjęs atiduoti. 


III. Lacedemoniečiai!!? draudžia pankratijumi!'' ar kumštynėmis vertinti 
saviškių jėgas, nes prisipažinimas pralaimėjus rodo žmogų esant silpnesnį. 


10 Palmės šakomis buvo apdovanojami olimpiadų dalyviai tuojau po kurios nors rungties 
laimėjimo. Olimpiadai pasibaigus, visi nugalėtojai gaudavo alyvų vainikus. 

110 Lacedemoniečiai - graikų polio Lacedemono (arba Spartos) gyventojai. 

!! Pankratijus — graikų sporto šaka, susidedanti iš imtynių ir kumštynių elementų. 

Bėgikas pirmas pasiekė kreidos brūkšnį. Varžovą jis aplenkė greitumu, o ne 
dvasia. Tris kartus parblokštas imtynininkas tik prarado palmės šaką, o ne 
perdavė kitam. Lacedemoniečiai, kreipdami didelį dėmesį į tai, kad jų piliečiai 
nepatirtų pralaimėjimo, uždraudė dalyvauti varžybose, kur nugalėtoju atletą 
paskelbia ne teisėjas, ne savaiminė baigtis, o pasiduodančiojo, liepiančio 
atiduoti palmę kitam balsas. Dorybė ir geranoriškumas visiems teikia tai, 
ką lacedemoniečiai stengėsi išsaugoti savo piliečiams: kad niekada nebūtų 
nugalėti. Mat siela lieka nenugalėta ir kam nors iškilus virš jos. Todėl niekas 
nesako, kad trys šimtai Fabijų''“ buvo nugalėti. Jie buvo nužudyti. Ir pūnų 
paimtas į nelaisvę Regulas nenugalėtas, ir kiekvienas kitas nepraradęs dva- 
sios, spaudžiant šėlstančio likimo jėgai ir svoriui. Su geradarystėmis tas 
pats: anas gavo daugiau, didesnių, dažniau, tačiau ir šis nėra nugalėtas. 
Galbūt pasirodytų, kad vienos geradarystės pralenktos kitų geradarysčių, jei 
suskaičiuotum duota ir gauta. Bet kai palyginsi davėją ir gavėją, vertindamas 
jų sielas, tai nė viena neturės palmės šakos. Mat pasitaiko, kad abu vadinami 
lygiais: ir daugelio žaizdų persmeigtas, ir lengvai sužeistas, nors iš pažiūros 
vienas ir atrodo silpnesnis. 


IV. Taigi, žmogus negali būti pralenktas geradarystėmis, kai moka būti 
skolingas, kai nori atsimokėti. Negalėdamas su geradariu susilyginti daik- 
tais, prilygsta siela. Kai tokia jo dvasinė būsena, kai jis trokšta tam tikrais 
ženklais parodyti dėkingą sielą, argi svarbu, katra pusė priskaičiuoja daugiau 
dovanėlių? Tu daug gali duoti, aš — tik priimti, su tavimi — likimas, su ma- 
nimi — geranoriškumas, tačiau tau prilygstu taip, kaip ligi dantų apginkluo- 


l? Per vieną V a. pr. Kr. karą Fabijų giminės vyrai pasisiūlė vieni susiremti su priešu. 
Didvyriškai žuvo 306 Fabijai. 

tiems kariams — nuogi ar lengvai ginkluoti. Vadinasi, niekas nepralenkiamas 
geradarystėmis, nes kiekvienas yra tiek dėkingas, kiek nori. Nes jei būti 
pralenktam geradarystėmis — gėda, tai išeitų, jog nereikia priimti labai galingų 
vyrų gerų darbų. Jiems juk negalėsi atsilyginti. Turiu galvoje valdovus, kara- 
lius, visus likimo užkeltuosius ten, iš kur gali daug dovanoti, tegaudami atgal 
mažų ir neprilygstančių duotosioms dovanų. Pasakiau: karalius ir valdovus, 
tačiau ir jų labui galima stropiai pasidarbuoti, jų išskirtinė galybė remiasi 
mažesniųjų pritarimu ir tarnavimu. Bet esama ir visiškai nieko nenorinčių, 
jokių žmogiškų troškimų neturinčių žmonių. Jiems pats likimas negali nieko 
duoti. Sokratas tikrai pralenks mane geradarystėmis, tikrai pralenks Dio- 
genas. Mindydamas karaliaus turtus, jis nuogas žengė per makedonų iždo 
lobius!!! O! Sau ir kitiems, kieno akių dar nebuvo užtemdžiusi kliudanti 
tiesą įžvelgti migla, jis visai pagrįstai atrodė iškilęs virš to, po kurio kojomis 
gulėjo viskas. Jis buvo daug galingesnis, daug turtingesnis (nors tada Alek- 
sandrui priklausė visa), nes buvo daugiau to, ko nenorėjo gauti, negu to, ką 
anas galėjo duoti. 


V. Ne gėda būti pralenktiems šių vyrų. Juk neprarandu dvasios, kai siun- 
ti susigrumti su nesužeidžiamu priešu. Ugnis gali degti ir sutikusi liepsnai 
neįkandamos medžiagos, geležis nepraranda gebėjimo pjaustyti, pabandžiusi 
rėžti atmušantį smūgius, tvirtą, iš prigimties kietumui besipriešinantį 
akmenį. Tą patį atsakysiu dėl dėkingo Žmogaus: jis nėra gėdingai nugalimas 


113 Turimas galvoje Aleksandro Didžiojo ir Diogeno susitikimas. Legendos pasakoja, kad 
Aleksandras, atėjęs prie apiplyšusio ir pusnuogio Diogeno, sėdėjusio ant žemės, pa- 
siūlė galįs jam duoti visa, ko panorėsiąs, o Diogenas atsakė tenorįs, kad Aleksandras 
truputį pasitrauktų į šoną ir neužstotų jam saulės. 

geradarystėmis, kai esti įpareigojamas tų vyrų, kurių arba didinga padėtis, 
arba ypatinga dorybė užtrenkia vartus atsilyginimui už geradarystę. Tėvai 
mus beveik pralenkia. Nes juos turime tol, kol manome esant nepakelia- 
mus, kol nesuvokiame jų geradarysčių, o kai amžius įkrečia proto, ir prade- 
da aiškėti, jog mylėti juos privalome dėl to paties, dėl ko nemylėjome: dėl 
raginimų, griežtumo, stropaus sergėjimo nuo jaunystės paikysčių, — mirtis 
juos išplėšia iš mūsų. Deja, nedaugeliui amžius teleido nusiskinti tikrąjį vaikų 
teikiamą vaisių, o kiti tejuto tik sūnų naštą. Tačiau ne gėda būti pralenktam 
tėvo geradarysčių, kaip ir kieno nors kito čia būti nugalėtam ne gėda. Vienais 
dalykais prilygstame kitiems žmonėms, kitais — ne. Prilygstame siela. Vien 
jos jie reikalauja, vien ją jiems prižadame. Neprilygstame likimu. Jei jis kam 
nors kliudo atsilyginti, dėl to nereikia rausti kaip pralaimėjusiam. Ne gėda 
yra žengti ne koja kojon, užtenka sekti iš paskos. Dažnai pirmiausia būtinai 
turime siekti gauti naujų geradarysčių, dar neatsilyginę už ankstesniąsias. 
Siekiame ir nesigėdijame, kad tapsime skolingi, dar už aną negrąžinę, kadangi 
bus vilkinama tikrai ne dėl mūsų kaltės. Nors mes ir nepaprastai dėkingi, bet 
įsiterps trukdančių išorinių aplinkybių. Tačiau nei mūsų sielos bus nugalėtos, 
nei gėdingai pralenktos to, kas nėra mūsų galioje. 


VI. Makedonų karalius Aleksandras dažnai girdavosi esąs niekieno ne- 
pralenktas gerais darbais. Pernelyg išpuikęs jis iš aukšto žvelgė į makedo- 
nus, graikus, karus, persus ir į kariuomenę priimtus kitų tautų karius, ne- 
galvodamas, jog tai leido jo karalystei driektis nuo Trakijos kampelio ligi 
nežinomos jūros krantų. Tuo pačiu galėjo girtis Sokratas, tuo pačiu galėjo 
girtis Aleksandrą pralenkęs Diogenas. O ar nepralenkė tądien, kai tas, jau 
nebežmoniškai pasipūtęs, išvydo tokį, kuriam neįstengė nei nieko duoti, nei iš 
jo galėjo ką atimti?! 

Karalius Archelajus prašė Sokratą atvykti pas jį. Pasakojama, jog Sokratas 
atsakęs nenorįs vykti pas tą, iš kurio gavęs gera negalėtų atitinkamai atsi- 
lyginti. Tačiau, pirma, jis galėjo neimti. Antra, jis pirmas būtų pradėjęs daryti 
gera: juk būtų atvykęs paprašytas ir suteikęs tai, ko anas Sokratui niekada 
nebūtų galėjęs sugrąžinti. Ketinęs duoti aukso ir sidabro Archelajus būtų 
gavęs paniekos auksui ir sidabrui. Ar Sokratas negalėjo atsilyginti Arche- 
lajui? Ir ar būtų gavęs tiek, kiek tas davė, jei būtų pasirodęs valdovui kaip 
gyvybę ir mirtį išmanantis, ir vieno, ir kito reiškinio tikslus žinantis žmogus? 
Jei viduryje dienos pasiklydusį karalių būtų prileidęs prie daiktų prigimties? 
Juk tas jos visiškai nepažino: prasidėjus saulės užtemimui, liepė pagal gedulo 
ir negandų paprotį uždaryti rūmus ir nukirpti plaukus sūnui. Kiek daug gera 
būtų padaręs Sokratas, ištraukęs iš slėptuvės išsigandusį ir liepęs nurimti, 
sakydamas: „Tai ne saulė nusilpo, bet du šviesuliai susitiko. Žemesniu keliu 
riedėdamas mėnulis savo skritulį padėjo po pačia saule ir ją savimi paslėpė. 
Kartais jis užkloja tik mažą, prabėgomis užkabintą gabalėlį, kartais uždengia 
daugiau, užmesdamas priešais didesnę savęs dalį, kartais visai neleidžia jos 
matyti, atsiradęs tiesiai tarp saulės ir žemės. Bet veržliai skriejantys šviesuliai 
netrukus išsiskirs į skirtingas puses, netrukus diena grįš į žemę. Ši tvarka bus 
per amžius, galima numatyti tam tikras iš anksto žinomas dienas, kai įsiterpęs 
mėnulis neleis saulei išlieti visų spindulių. Truputėlį palauk. Tučtuojau saulė 
išnirs, tučtuojau paliks mėnulį tarytum debesį, tučtuojau nebeliks kliūčių jai 
laisvai šviesti.“ Ar Sokratas nebūtų galėjęs tinkamai atsilyginti Archelajui, 
uždrausdamas jam karaliauti? Iš tiesų, nedaug tebūtų jis gavęs iš Sokrato, jei 
būtų įstengęs Sokratui ką nors duoti. Tai kodėl Sokratas taip pasakė? Jis buvo 
sąmojingas, vaizdingai kalbantis vyras, visus išjuokdavo, ypač galinguosius. 
Todėl pasirinko ne paniekinamo ir išdidaus, o šmaikštaus atsisakymo būdą. 
Pasakė nenorįs priimti gerų darbų tokio žmogaus, kuriam negalės tinkamai 

atsilyginti. Gal bijojo, kad nebūtų verčiamas priimti to, ko nenorėtų, gal bi- 
jojo, kad netektų priimti kokio nors Sokrato neverto daikto. Kas nors pasakys: 
„Nenorėdamas imti, būtų galėjęs atsisakyti.“ Bet būtų sukurstęs prieš save 
išpuikusį, norintį, kad visas jo labas būtų didžiai vertinamas, karalių. Jam nes- 
varbu, ar tu nenori karaliui ko nors duoti, ar iš karaliaus priimti, abu atsisa- 
kymus į vieną maišą sukiša. Išdidžiam valdovui baisiau, kai į jį žvelgiama iš 
aukšto, negu kai jo nebijoma. Žinai, ko Sokratas norėjo iš tikrųjų? Nenorėjo 
eiti į vergiją tas, kieno laisvės net laisva valstybė neįstengė pakelti. 


VII. Manau, užtektinai išnagrinėjome vieną šio dalyko pusę: ar gėda būti 
pralenktam gerais darbais. Taip klausiantis žino, jog žmonės paprastai ne- 
teikia geradarysčių sau. Juk aiškų aiškiausia, kad nėra gėda būti nugalėtam 
savęs paties. Vis dėlto kai kurie stoikai nesutaria dėl to, ar gali žmogus daryti 
gera sau ir ar turi sau atsilyginti. Idant atrodytų, jog reikėtų tokį klausimą 
kelti, jie pasinaudojo štai kuo. Paprastai sakome: „Dėkoju sau“ arba: ,,Niekuo 
negaliu skųstis, tik pačiu savimi“, arba: „Piktinuosi savimi“, „Pats save 
nubausiu“ ar ,,Neapkenčiu savęs“ ir daug panašių žodžių. Kiekvienas tokiu 
atveju apie save kalba tartum apie kitą. „Jei galiu, — sako jie, - sau pakenkti, 
tai kodėl negaliu daryti sau gera? Be to, jei tai, ką kitam teikiu, vadinama 
geradarystėmis, tai kodėl nėra geradarystė tai, ką teikiu sau? Kodėl, gavęs iš 
kito, lieku skolingas, o davęs sau, — ne? Kodėl leista būti sau nedėkingam, ar 
tai mažesnė gėda, negu būti šykščiam, rūsčiam ir žiauriam, abejingam sau?“ 
Prekiautojas svetimu kūnu liežuviais plakamas taip pat, kaip ir prekiauto- 
jas savu. Smerkiamas pataikūnas, saldžiai pritariantis kiekvienam svetimam 
žodžiui, pasiruošęs meluoti palaižūnas. Ne mažiau priekaištaujama savimi 
besigrožinčiam ir besididžiuojančiam, sakyčiau, sau meilikaujančiam žmogui. 
Nekenčiame ydų ne tik tada, kai jos nusideda išorėje, bet ir tada, kai atsisuka 

į vidų. Kuo labiausiai žavėsiesi: ar ne sau įsakinėjančiu, save valdančiu vyru? 
Lengviau viešpatauti nepakenčiančioms svetimųjų galios barbarų tautoms, 
negu pažaboti ir sau pajungti savo sielą. 

Pasakojama, jog Platonas dėkojo Sokratui už tai, ką buvo iš jo išmokęs. 
Kodėl Sokratas negalėjo dėkoti sau už tai, ko išmokė save? Markas Katonas 
sako taip: „Ko tau trūksta, skolinkis iš savęs.“ Kodėl negalėčiau sau įteikti 
dovaną, jei galiu iš savęs pasiskolinti? Esama aibės atvejų, kai nuolatos 
dalijamės į du žmones. Paprastai sakome: „Palauk, pasitarsiu su savimi“ arba: 
„Nusuksiu sau ausį.“ Jei tiesa, kad žmogus gali ant savęs pykti, tai gali ir 
dėkoti sau. Kaip save keikia, taip gali ir girti, kaip prisidaro žalos, taip gali sau 
teikti naudos. Skriauda ir geradarystė yra priešybės. Jei apie pirmąją sakome: 
„Nusiskriaudžiau save“, tai galėtume ir pasakyti: „Padariau sau gera.“ 


VIII. Įprasta pirmiausia jaustis skolingam, paskui — siekti atsilyginti. 
Skolininko nebūna be kreditoriaus, kaip žmonos be vyro, tėvo be sūnaus. 
Idant kas nors gautų, kas nors turi duoti. Duoti ir gauti — tai ne perdėti iš 
kairės rankos į dešinę. Kaip judindamas ir perkeldamas savo kūną iš vienos 
vietos į kitą, niekas savęs neneša, kaip apie jokį, net ir pasakiusį už save kalbą 
teisme Žmogų nesakoma, kad jis dalyvavo kaip pagalbininkas, kaip niekas 
nestato savo, kaip savo globėjo statulos!'“, kaip rūpestingai prisižiūrėjęs li- 
gonis pasveikęs nereikalauja iš savęs užmokesčio, taip ir visur kitur žmogus, 
padaręs ką nors sau naudinga, neprivalės sau atsilyginti, nes neturės kam. 

Tarkime, sutinku, kad kas nors teikia sau geradarystę. Bet juk beteikdamas ir 
susigrąžina. Tarkim, sutinku, kad kas nors gauna iš savęs geradarystę. Bet juk 
beimdamas ir teikia. Kaip sakoma, atsiteisiama namuose, ir tarytum vienam 


"14 Statulas globėjams (patronams) statydavo jų globotiniai klientai. 

žaidžiant kamuoliu, kinta tik pavadinimas, nes juk kamuolio metikas yra ne 
kitas asmuo, nei gaudytojas, o vienas ir tas pats. Žodžiai „būti skolingam“ 
vartojami tik kalbant apie du žmones. Kaipgi jie sutilps viename? Kaipgi 
įsipareigodamas grąžinti žmogus gali save nuo to atleisti? Kaip ratas ir ka- 
muolys neturi nei apačios, nei viršaus, nei pabaigos, nei pradžios, kadangi 
judant tvarka kinta, ir tai, kas sekė iš paskos, žengia priekyje, o kas leidosi, 
kyla, ir visa, kas tik kur ėjo, grįžta į tą patį, tas pats darosi ir su žmogumi: nors 
ir paversi jį daugeliu, bus vienas. Šis susitrenkė. Neturi su kuo bylinėtis dėl 
skriaudos. Šis susirišo ir užsirakino. Jis nebus sulaikytas dėl prievartos naudo- 
jimo. Šis suteikė sau geradarystę. Tučtuojau davėjui atsilygino. Sakoma, kad 
daiktų gimtis nieko nepraranda, nes visa, kas iš jos išplėšiama, į ją grįžta ir 
niekas negali pražūti, nes neturi kur nukristi, o vėl atsirita ten, iš kur iškeliavo. 
„Ką bendra, — sako jis, — turi šis pavyzdys su iškeltu klausimu?“ Pasakysiu. 
Įsivaizduok save nedėkingą. Geradarystė nenueina niekais, ji — pas davėją. 
Įsivaizduok, jog nenori, kad būtų atsilyginta. Bet juk atsilyginimas tave 
pasiekė, dar nieko neįteikus. Negali nieko prarasti, nes atimtas daiktas, vis 
tiek tau priskiriamas. Ratas sukasi tavyje: gaudamas teiki, teikdamas gauni. 


IX. „Reikia, — sako jis, — daryti sau gera. Vadinasi, reikia ir atsidėkoti.“ 
Pirmas teiginys klaidingas, o nuo jo priklauso išvada. Juk niekas neteikia sau 
geradarystės, o tik paklūsta prigimčiai. Ji nuteikia mylėti save, todėl žmogus 
labai rūpestingai vengia viso, kas kenkia, ir siekia to, kas naudinga. Ne dosnus 
yra sau dovanojantis, ne maloningas yra sau atleidžiantis, ne gailiaširdis yra 
save dėl savo nelaimių užjaučiąs vyras. Pasitarnavimas kitiems yra dosnu- 
mas, atlaidumas, geraširdiškumas, o sau — prigimties poreikis. Geradarystė — 
savanoriškas dalykas, o teikimas naudos sau — būtinas. Didesnis geradarys tas, 
kas yra daugiau padaręs gera. Kas kada buvo giriamas už pagalbą sau pačiam? 


Penkta knyga 123 


Už išsiveržimą iš plėšikų nagų? Niekas neteikia sau geradarystės, kaip ir 
svečiu savęs nelaiko, niekas sau nedovanoja, kaip ir neskolina. Jei kiekvie- 
nas teikia sau geradarystę, tai teikia visada, teikia be perstojo, negali savo 
geradarysčių suskaičiuoti. Kada jis atsidėkos, jei atsidėkodamas tuo pačiu ir 
geradarystę teikia? Kaip galėtum atskirti, ar jis sau suteikė geradarystę, ar atsi- 
lygino, kai viskas vyksta tame pačiame žmoguje? Išsilaisvinau iš pavojaus. 
Padariau sau gera. O kitą kartą išsilaisvindamas iš pavojaus, ar darau gera, ar 
atsilyginu? Toliau. Net sutikdamas su pirmuoju teiginiu, kad mes teikiame sau 
geradarysčių, nesutiksiu su išvada. Net jei darome sau gera, nesame skolingi 
sau. Kodėl? Todėl, kad akimirksniu atgauname. Man reikia gauti geradarystę, 
paskui jaustis skolingam, paskui atsilyginti. Čia nėra vietos būti skolingam, 
nes nedelsiant atgauname. Duodame tik kitam, esame skolingi tik kitam, atsi- 
lyginame tik kitam. Negali vykti viename dviejų reikalaujantis dalykas. 


X. Geradarystė yra tam tikros naudos teikimas. Žodis „teikimas“ rodo į 
kitus. Ar neatrodys beprotis žmogus, teigiąs ką nors pardavęs sau? Nes par- 
davimas yra perdavimas, perkėlimas kitam ir savo daikto, ir teisės į jį. Kaip 
pardavimas, taip ir kokio nors dalyko davimas reiškia atėmimą iš savęs ir to, 
ką turėjai, perkėlimą pas kitą. Kadangi taip yra, išeina, kad niekas neteikia 
sau geradarystės todėl, kad niekas nieko sau neteikia. Priešingu atveju dvi 
priešybės sutampa, nes ir duoti, ir gauti pasidaro tas pats. Bet juk didelis yra 
skirtumas tarp davimo ir gavimo. Argi ne? Šių žodžių reikšmės priešingos. O 
jei kas teikia geradarystę sau, tarp davimo ir gavimo skirtumo nebelieka. 

Ką tik kalbėjau, jog kai kurie žodžiai tiesiasi į kitus ir yra taip sudaryti, kad 
reiškia atskyrimą nuo mūsų. Esu kito brolis, juk niekas nėra pats savęs brolis. 
Prilygstu, bet kam nors kitam, kas juk prilygsta sau? Lyginimo neįmanoma 
suvokti be antrojo dėmens, sujungimo nebūna be antrojo dėmens, taip pat ir 

davimo nebūna be antrojo dėmens, ir geradarystės nebūna. Tai aišku iš paties 
žodžio, kuriame glūdi sąvoka „gera daryti“. Niekas sau nedaro gera, kaip nesti 
sau palankus, kaip nėra savo šalininkas. Galima apie tai kalbėti ilgiau, patei- 
kiant daugiau pavyzdžių. Argi ne taip? Geradarystė priskirtina prie tų dalykų, 
kurie reikalauja antrojo asmens. Nors kai kas yra garbinga, nepaprastai gražu, 
labai dora, bet įmanoma tik esant antram. Ištikimybė šlovinama, garbinama 
kaip viena didžiausių žmonių giminės gėrybių. O apie ką kalbama kaip apie 
pasirodžiusį ištikimą sau? 


XI. Pereinu prie paskutinės dalies. Atsilyginančiam tenka daryti kai ku- 
rių išlaidų, kaip ir grąžinančiam piniginę skolą, o atsilyginantis sau nieko 
neišleidžia, kaip ir nieko neįgyja, gaudamas savo geradarystę. Geradarystė 
ir atsilyginimas turi eiti iš vienos pusės į kitą, viename žmoguje tokia kaita 
nevyksta. Atsilyginantis teikia naudos tam, iš kurio ką nors įgijo. Kam nau- 
dingas sau atsilyginantis? Sau. Kas gali įsivaizduoti kitaip, kaip atsilyginimą 
esant vienoje vietoje, o geradarystę — kitoje? Kas sau atsilygina, tas sau teikia 
naudos. Koks nedėkingasis to kada nenorėjo? Ir kas nebuvo nedėkingas, taip 
darydamas? „Jei privalome, — sako jis, — sau dėkoti, tai privalome ir sau atsi- 
lyginti. Juk sakome: „Dėkoju sau, kad nevedžiau tos moters“, arba „Dėkoju 
sau, kad su tuo žmogumi nesudariau ūkinės bendrijos.“ Šitaip sakydami, save 
pagiriame, ir norėdami savo poelgį paliaupsinti, vartojame padėkos žodžius. 

Geradarystė yra tai, kas davus gali būti ir neatlyginta. Sau teikiąs gerada- 
rystę asmuo negali neatsiimti to, ką davė. Vadinasi, tai nėra geradarystė. Gera- 
darystė vienu laiku gaunama, kitu - atlyginama. Geradarystėje giriama ir ger- 
biama tai, kad norėdamas kitam suteikti naudos žmogus pamiršta savąją, kad 
kitam duoda, nutraukdamas nuo savęs. Teikiant geradarystę sau, to nebūna. 
Geradarystės teikimas reiškia ryšį: ji kažką patraukia, kažką įpareigoja. Davimas 

sau ryšio nereiškia. Jis nieko nepatraukia, nieko neįpareigoja, niekam nesu- 
teikia vilties, neverčia sakyti: „Šį žmogų reikia gerbti. Jis anam padarė gera, 
padarys ir man.“ Geradarystė yra tai, ką kas nors daro ne dėl savęs, bet dėl to, 
kuriam daro. Sau darantis gera daro dėl savęs. Vadinasi, tai nėra geradarystė. 


XII. Dabar tau atrodau melavęs, nes iš pradžių kalbėjau kitaip. Sakai, jog 
gerokai varžtus atleidau, ir visas darbas eina šuniui ant uodegos. Palauk, dar 
pavadinsi tuos teiginius teisingais, kai nuvesiu į tokius užkaborius, iš kurių 
išsiveržęs nieko daugiau nebūsi pasiekęs, išskyrus tai, kad išsipainiojai iš ke- 
belio, į kurį buvo galima ir nepatekti. Iš tiesų, kas čia gero iš uolaus mazgų 
dėl pramogos ir juoko jie kartais taip supainiojami, kad nepatyrėliui sunku 
atrišti, o sunarpliojusiam paklūsta be jokio vargo, nes jis žino visus susikabi- 
nimus ir stabdžius, ir visa tai vis tiek teikia tam tikro malonumo (mat bando 
proto miklumą bei skatina dėmesį),!" taip ir šie atrodantys gudrūs, klastingi 
samprotavimai pašalina nerūpestingumą ir nerangumą tų Žmonių, kuriems 
reikia tai išgrįsti klaidžiojimų lauką, tai pastatyti tamsias gruoblėtas užtvaras, 
kad per jas iššliaužę atidžiai pėdintų tolyn. 

Sakoma, jog niekas nėra nedėkingas. Tai išsamprotaujama taip. „Gerada- 
rystė yra tai, kas teikia naudos. Pasak jūsų, stoikų, blogam žmogui niekas 
negali teikti naudos. Vadinasi, blogasis negauna geradarystės ir nebūna nedė- 
kingas. Be to, geradarystė yra garbingas ir girtinas dalykas. Pas blogąjį nėra 
vietos garbingam ar girtinam dalykui. Vadinasi, geradarystei taip pat. Jei jis 
negali priimti geradarystės, tai neturi ir atsilyginti už ją. Todėl jis netampa 
nedėkingas. Be to, kaip jūs sakote, gerasis vyras viską daro teisingai. Jei viską 


115 Turimas galvoje kažkoks nežinomas galvosūkis ar žaidimas. 

daro teisingai, tai negali būti nedėkingas. Blogajam vyrui niekas negali su- 
teikti geradarystės. Gerasis atsilygina už geradarystę, blogasis jos negauna. 
Kadangi taip yra, išeina, kad nei blogasis nebūna nedėkingas, nei gerasis. 
Taigi, pasaulyje nėra nedėkingo žmogaus, ir tuščia apie tai kalba.“ 
Vienintelis mūsų gėris yra garbingumas. Jis negali patekti blogajam. Mat jei 
į tokį Žmogų įžengs dorybė, jis nustos buvęs blogas. Kol jis blogas, niekas ne- 
gali jam suteikti geradarystės, nes blogis ir gėris — priešingi, į vienovę nesuei- 
nantys dalykai. Niekas neduoda jam naudos todėl, kad visa, kas jį pasiekia, 
sugenda dėl netinkamo naudojimo. Kaip ligos sužalotas, tulžį kaupiantis skran- 
dis pakeičia bet kokį gautą maistą, peną paversdamas skausmo kaltininku, 
taip nevykusi siela, kad ir ką jai patikėtum, iš visko pasidaro naštą, pražūtį ir 
nelaimės priežastį. Laimingiausi bei turtingiausi turi daugiausia įkarščio ir tuo 
prasčiau save pažįsta, kuo daugiau medžiagos randa juos blaškančiai veiklai. 
Taigi joks naudingas daiktas negali pasiekti blogųjų, tik toks, kuris kenkia. 
Kad ir kas jiems patektų, jie visa pakeičia savo prigimtimi, ir geresniam vyrui 
puikūs bei naudingi dalykai jiems yra pražūtingi. Jie negali teikti geradarystės 
todėl, kad niekas negali teikti to, ko neturi. Toks žmogus neturi noro daryti gera. 


XIII. Bet nors ir tokios tokelės, blogasis gali kai ką gauti. Tai panašūs į 
geradarystes dalykai. Už juos neatsilyginęs, bus nedėkingas. Esama sielos 
gėrybių, esama kūno, esama likimo. Sielos gėrybės nuo kvailio ir nedorėlio 
traukiasi tolyn. Jie prileidžiami prie tų, kurių ir gauti gali, ir atsilyginti privalo, 
o jei kas neatsilygina, tai lieka nedėkingas. Tai ne tik mūsų nuostata. Toli 
užbrėžę plačias žmogiškos laimės ribas peripatetikai''* sako, jog mažosios 


lié Peripatetikai — Aristotelio mokiniai. Pasak legendos, taip praminti todėl. kad sampro- 
taudavo ir diskutuodavo vaikščiodami (graik. „peripateo“ — „vaikštinėju aplink“). 

geradarystės bloguosius pasiekia. Už jas neatsilyginęs Žmogus yra nedėkingas. 
Taigi mums nepatinka geradarystės, nedarančios geresnės sielos, tačiau ne- 
neigiame, kad jos pravarčios ir siektinos. Jų ir blogasis gali teikti gerajam 
vyrui, ir gauti iš gerojo. Tai — pinigai, drabužiai, garbingos tarnybos, gyvybė. 
Neatsilyginęs už jas žmogus pelno nedėkingojo vardą. 

„O kodėl tu vadini nedėkingu asmenį, negrąžinusį to, ko tu nelaikai gera- 
daryste?“ Kai kurie iš tikro skirtingi dalykai dėl panašumo vadinami tuo pačiu 
žodžiu. Taip pikside'!'' vadiname ir sidarinį, ir auksinį indą. Taip neraštingu 
apšaukiame ne apskritai netašytą, bet aukštesnių mokslų nepasiekusį žmogų. 
Taip išvydęs prastai apsirengusį skarmalių kas nors pasakys matęs jį nuogą. 
Minėti dalykai nėra geradarystės, tačiau turi jų išvaizdą. „Kaip jie yra tarytum 
geradarystės. taip ir anas bus tarytum nedėkingas, o ne iš tiesų nedėkingas.“ 
Tai netiesa, nes ir davėjas, ir gavėjas juos vadina geradarystėmis. Per klaidą 
tikrosios geradarystės vaizdą pasiėmęs žmogus laikytinas nedėkingu taip, kaip 
nuodytoju laikytinas asmuo, primaišęs į gėrimą migdomųjų, kuriuos manė 
esant nuodus. 


XIV. Kleantas veikia karščiau. „Nors gautas dalykas, — sako jis, — nėra 
geradarystė, tačiau gavęs jį ir neatsilyginęs žmogus yra nedėkingas.“ Ir dar 
nesusitepęs rankų plėšikas yra plėšikas, nes apsiginklavo, idant užmušinėtų 
žmones ir yra nusiteikęs plėšti bei žudyti. Niekšiškumas ne atsiranda jo dar- 
buose, o tik pasireiškia ir atsiskleidžia. Šventvagiai baudžiami, nors nė vienas 
neprisilietė prie pačių dievų. „Kaip gali būti, - sako jis, - žmogus nedėkingas 
blogajam, jei blogasis negali daryti gera?” Jis nedėkingas todėl, kad gautas 


l1? Piksidė — apvali ar ovali dėžutė iš molio. dramblio kaulo ar metalo papuošalams, pries- 
koniams ar kokiems nors smulkiems daiktams susidėti. 

dalykas nebuvo geradarystė, bet taip buvo vadinamas. Kas gaus iš jo ką nors iš 
neišmanėlių turimų dalykų, kurių ir blogieji turi apsčiai, tas pats panašiai turės 
atsilyginti, kad ir kokie jie būtų. Gauta kaip gera, privalės grąžinti kaip gera. 
Skolininku vadinamas ir skolingas auksinių monetų, ir valstybės nustatyta 
forma išspaustų odos gabalėlių. Lacedemoniečiai savo krašte juos naudojo 
vietoje pinigų. Kaip skolinaisi, taip ir atsiteisk. Kas yra geradarystės, ar į šią 
purviną ir žemą medžiagą turi būti nusviesta garsaus vardo didybė, — kas jums 
darbo. Tiesos ieško kiti. Jūs nukreipkite sielą į tiesos regimybę ir, besimoky- 
dami garbingumo, garbinkite visa, kad ir kas gautų garbingumo vardą. 


XV. „Kaip, pasak jūsų, — sako jis, - niekas nebūna nedėkingas, taip, antra 
vertus, visi yra nedėkingi.“ Sakome, jog visi yra kvaili ir blogi. Žmogus, turin- 
tis vieną ydą, turi visas. Visi yra kvaili ir blogi; vadinasi, visi yra nedėkingi. 
Kaip čia išeina? Argi taip nėra? Ar neplaukia iš visų pusių priekaištai žmonių 
giminei? Ar visi nedejuoja, kad geri darbai pražūva ir retas neatsilygina blogiu 
jam smarkiai pasitarnavusiems? Nėra pagrindo šį murmėjimą laikyti tik mūsų, 
vadinančių blogybe ir yda visa, kas netelpa į teisingumo taisyklę, dūsavimais. 
Štai šaukia man nepažįstamas žmogus, ne filosofų namiškis. Tautas ir gentis 
smerkiantis balsas sklinda iš minios vidurio: „Šeimininkui pavojus iš svečio, 
/ Uošviui — iš žento šalies, suretėja meilė tarp brolių, / Vyras galvoja, kaip 
žmoną užmušt, o toji — kaip vyrą.“!!* Tai dar baisiau: geri darbai virto nusi- 
kaltimais, negailima net kraujo tų, už kuriuos reikėtų jį lieti. Geradarystes 
palydime kardu ir nuodais. Galybė ir garbė kelti ranką net prieš tėvynę ir savo 
fasciais'!? ją prislėgti. Niekingu ir žemu laiko save neiškilęs virš valstybės 


118 Ovidijaus Metamorfozių (1. 144—146) citata. Čia ir toliau cituojamas Antano Damb- 
rausko vertimas. 

žmogus. Iš valstybės paimta kariuomenė nukreipiama prieš ją pačią. Karve- 
dys kalba taip: „„Kovokite prieš žmonas, kovokite prieš vaikus! Ginklais 
suterškite aukurus, židinius, penatus!“ Be senato įsakymo jūs negalėdavote 
įžengti į Romą net triumfui, nugalėtoją kariuomenę parvedusiems vadams 
senato posėdis pareikšdavo pagarbą už miesto sienų. Dabar, nužudę piliečius, 
paplūdę giminaičių krauju, įžygiuojate pakėlę vėliavas. Tegu laisvė netenka 
žado, žibant karo ženklams, ir genčių nugalėtoja bei tramdytoja romėnų tauta, 
toli nustūmusi išorinio karo pavojų, panaikinusi baimę, tešiurpsta iš siaubo, 
šiapus sienų apsupta legionų erelių! 


XVI. Nedėkingas yra Koriolanas, per vėlai, jau gailėdamasis nusikaltimo, 
suvokęs pareigą. Jis sudėjo ginklus, bet sudėjo, jau pradėjęs žudyti tėvynę. 
Nedėkingas Katilina. Jam atrodė per maža užgrobti tėvynę, jos nesugriovus, 
nepasiuntus prieš ją alobrogų kohortų!??, nepasikvietus iš už Alpių priešų, 
pasiruošusių pasotinti seną įgimtą neapykantą ir vertusių romėnų vadus įteikti 
seniai galų kapams privalomas aukas.!'*' Nedėkingas Gajus Marijus, eilinio ba- 
tais atžygiavęs į konsulatą. Jei nebūtų romėnų žudęs kaip kimbrų,!“* jei ne tik 
nebūtų davęs ženklo daigoti ir galabyti piliečius, bet ir pats nebūtų buvęs tas 
ženklas, tai būtų galvojęs, kad jo padėtis mažai pakito ar vėl sugrįžo į ankstesnį 


19 Fasciai — virbų ryšuliai, aukščiausias pareigas einančių Romos magistratų valdžios 
ženklai, nešami palydovų. 

1 Alobrogai — prie Ronos upės gyvenusi galų gentis. Kohorta — romėnų kariuomenės 
padalinys. 

121 Autorius nori vaizdingai pasakyti, kad Katilinos pasikviestų galų nužudyti romėnų va- 

dai būtų buvę tarsi auka ant IV a. pr. Kr. romėnų sumuštų galų kapų. 

Kimbrai — Marijaus sumušta germanų gentis. Autorius turi galvoje Marijaus veiksmus 

per pilietinį karą. 

būvį. Nedėkingas Lucijus Sula, gydęs tėvynę kartesniais vaistais, negu pa- 
vojingai ligai reikėjo. Per žmonių kraują atbridęs nuo Prenesto tvirtovės ligi 
Kalvos vartų,'?* pradėjo mieste kitokius mūšius, kitokias žudynes: du legionus 
po pergalės — tai ypatingai nuožmu! — po duotos priesaikos — tai siaubinga 
piktadarystė! — išgalabijo, sugrūdęs į kampą, ir išgalvojo proskripciją."** O 
didieji dievai! Romėnų piliečio žudikas tada gaudavo neliečiamybę, pinigų, 
vos ne piliečio vainiką!'?*? Nedėkingas Gnėjus Pompėjus. Už tris konsulatus, 
už tris triumfus, už daugybę dažniausiai pirma laiko gautų garbingų tarnybų 
valstybei atsilygino, įtraukdamas į jos užgrobimą kitus. Neapykantą dėl savo 
galybės tikėjosi sumažinti, padarydamas, kad daugeliui būtų leista tai, kas 
nebuvo leista niekam. Trokšdamas ypatingų įgaliojimų, savo nuožiūra skirs- 
tydamas provincijas, su trečiuoju taip dalindamasis valdžią, kad dvi jos dalys 
priklausytų jo namams," romėnų tautą atvedė ten, kur ji galėjo išsigelbėti 
tik vergaudama. Nedėkingas ir Pompėjaus priešas bei nugalėtojas.'*' Iš Gali- 
jos ir Germanijos jis atginė karą į miestą. Tas prastuomenės draugas, tas 


123 Kalvos vartai — vienerių Romos vartų pavadinimas. 

124 Proskripcija — sąrašas asmenų, kuriuos nutarta laikyti neginamais įstatymų. Tokius są- 
rašus paprastai skelbdavo jėga užėmę valdžią asmenys. Į sąrašus įtraukti asmenys buvo 
žudomi be teismo, jų žudikai ar įdavėjai gaudavo atlyginimą, pražudytųjų turtas buvo 
parduodamas varžytinėse. 

125 Ironija: piliečio vainikas buvo garbingas apdovanojimas, skiriamas už Romos piliečio 
išgelbėjimą. 

126 Turimas galvoje Pompėjaus, Cezario ir Kraso triumviratas. Pompėjus buvo vedęs Cezario 
dukterį, tad jie abu priklausė tiems patiems namams, o trečdalis valdžios priklausė Krasui. 

127 Gajus Julijus Cezaris. Mirus Cezario dukteriai, žuvus Krasui ir susiklosčius politinėms 
aplinkybėms, Cezaris ir Pompėjus tapo priešais ir susigrūmė Farsalo mūšyje. Laimėjo 
Cezaris. 

jos numylėtinis išdėstė stovyklą Flaminijaus cirke, arčiau negu Porsina.!?š 
Jis pažabojo nugalėtojo teisę ir žiaurumą, įvykdė, ką mėgo kartoti: nežudė 
nieko, išskyrus ginkluotus. Tačiau kas gi išėjo? Kiti kariavo kraugeriškiau, 
bet pasisotinę kada nors liaudavosi, o šis mikliai įsikišo kardą į makštis, 
bet niekada nebenusijuosė. Nedėkingas savo diktatoriui buvo Antonijus,'?* 
paskelbęs jį buvus užmuštą teisėtai, jo žudikus išsiuntęs valdyti provincijų, ir 
proskripcijos, antpuolių, karų nualintą tėvynę po daugybės nelaimių atidavęs 
net ne romėnų karaliams, kad ji, sugrąžinusi achajams, rodiečiams ir dauge- 
liui garsių miestų buvusias teises ir laisvę bei nepriklausomybę, pati mokėtų 
duoklę eunuchams.!?? 


XVII. Dienos neužteks išvardyti nedėkingiesiems, troškusiems net tėvynės 
pražūties. Lygiai taip pat be galo ilgai truktų, jei norėčiau apžvelgti atvejus, kai 
pati valstybė buvo nedėkinga geriausiems ir labiausiai atsidavusiems vyrams, 
ne rečiau nusidėdama jiems, negu jai buvo nusidėta. Ji išsiuntė į tremtį Kamilą, 
ištrėmė Scipijoną.'*! Po Katilinos sąmokslo buvo išguitas Ciceronas, sugriauti 


128 VI a. pr. Kr. puolęs Romą etruskų karalius Porsina buvo išdėstęs kariuomenę anapus 
Tiberio, ant Janikulo kalvos. Flaminijaus cirkas buvo Marso lauke, už sakralinės Ro- 
mos ribos, bet labai arti jos. Be Senekos, niekas daugiau nemini, kad Cezaris būtų 
įsirengęs stovyklą Flaminijaus cirke. 

129 Markas Antonijus — Cezario karininkas ir bendražygis, iškilęs diktatoriaus Cezario dėka. 

150 Turimas galvoje Antonijaus ryšys su Egipto karaliene Kleopatra. Kaip vestuvių dova- 
ną Antonijus jai padovanojo romėnų provincijas Kretą ir Kilikiją. Jas Seneka vadina 
duokle. Kleopatros dvare, kaip ir visur Rytuose, patikėtiniai buvo eunuchai. 

BI Publijus Kornelijus Afrikietis Scipionas Vyresnysis, įsižeidęs dėl priešininkų puldi- 
nėjimų, nuolatos apsigyveno savo dvare ir politiniame gyvenime nebedalyvavo. Tokį 
Scipiono gyvenimą romėnai laikė savanoriška tremtimi. 

jo penatai,!'?? išplėšti turtai, padaryta visa, ką būtų padaręs nugalėtoju tapęs 
Katilina. Rutilijus už savo nekaltumą užmokėjo tūnojimu Azijoje, Katonui"?? 
romėnų tauta nedavė pretūros, o prie konsulato net iš tolo neprileido. 

Visi esame nedėkingi. Tegul kiekvienas paklausia savęs, pasirodys, jog jis 
skundžiasi kokiu nors nedėkinguoju. O juk negali būti, kad visi skųstųsi, jei 
nereikėtų skųstis visais. Vadinasi, visi yra nedėkingi. Ir godūs visi, ir pikti 
visi, ir bailūs visi, o labiausiai tie, kurie atrodo drąsūs. Pridurk: ir garbėtroškos 
visi, ir nedori. Bet nereikia ant visų pykti, atleisk jiems, visi eina iš proto. Ne- 
noriu apgaudinėti tavęs, sakydamas: „Žiūrėk, kokia nedėkinga jaunuomenė. 
Kur tas nekaltas sūnus, netrokštąs tėvo paskutinės dienos, kur tas saikingasis, 
jos nelaukiąs, kur tas dorasis, apie ją negalvojąs? Kelintas taip bijo nuosta- 
bios žmonos mirties, kad net nepamąsto apie ją? Koks, klausiu, apgintas by- 
lininkas laiko atmintyje tokią didelę geradarystę, pradingus jai iš akių?“ Tai 
visiems aišku: kas juk miršta nesiskųsdamas? Kas paskutinę dieną išdrįsta 
pasakyti: „Nugyvenau ir likimo duotąjį laiką praleidau?“"* Kas išeina 
neprieštaraudamas, kas nevaitodamas? Nedėkingojo ypatybė yra nepasiten- 
kinimas praeitimi. Dienų visada bus mažai, jei jas skaičiuosi. Galvok, kad 
ne laikas yra aukščiausias gėris. Kad ir kiek jo liktų, būk patenkintas. Atidėta 
mirties diena tau laimės nepridės, nes dėl tos gaišaties gyvenimas nepasidaro 
laimingesnis, tik ilgesnis. Daug verčiau dėkingam už patirtus malonumus ne 
kitų metus skaičiuoti, bet savuosius palankiai vertinti ir priskirti prie pelno. 
„Dievas nutarė, jog aš tiek vertas, to ir gana. Galėjo daugiau, tačiau juk ir tai — 


152 Metafora. Penatai — namų židinio dievai. Ištrėmus Ciceroną, jo namai buvo sugriauti. 

153 Turimas galvoje Katonas Utikietis. 

134 Vergilijaus Eneidos (Verg. Aen. IV. 653) citata. Čia ir toliau cituojamas Antano Damb- 
rausko vertimas. 


Penkta knyga 133 


geradarystė.“ Būkime dėkingi dievams, dėkingi žmonėms, dėkingi visiems, 
ką nors mums suteikusiems, dėkingi visiems, ką nors suteikusiems mūsų ar- 
timiesiems. 


XVIII. „Be galo, - sako jis, - mane įpareigoji, pridurdamas „mūsų artimie- 
siems“. Užbrėžk kokią nors ribą. Tavo paminėtas sūnaus geradarys juk ir tėvui 
daro gera. Pirmiausia atsakyk į tai. Paskui norėčiau, kad būtų apibrėžta štai 
kas: kai daroma gera tėvui, ar ir broliui? Ar ir dėdei? Ar ir seneliui? Ar ir 
žmonai, ir žentui? Pasakyk, kur turėčiau sustoti, iki kol eiti paskui šią virtinę?“ 

Įdirbdamas tavo lauką, darysiu tau gera. Užgesindamas degantį tavo namą 
ar išgelbėdamas nuo sugriuvimo, darysiu gera. Išgydydamas tavo tarną, pa- 
sitarnausiu. O išgelbėdamas tavo sūnų, ar nepadarysiu gera ir tau? 


XIX. „Pateiki nevienodus pavyzdžius. Kas įdirba mano lauką, tas daro gera 
ne laukui, o man. Kas paspiria mano namą, kad negriūtų, pasitarnauja man, 
juk namas negali jausti. Aš — skolininkas, nes daugiau jokio nėra. Įdirbantis 
mano lauką žmogus trokšta pasitarnauti ne laukui, o man. Tą patį pasakysiu 
dėl tarno. Tai mano vergas, jis man išgelbstimas, aš už jį lieku skolingas. O 
sūnus gali pats tvarkyti geradarystę. Taigi, jis priima, o aš džiaugiuosi, esu jos 
užkliudomas, bet neįpareigojamas.“ Tačiau norėčiau, kad tu, kuris nemanai 
esąs skolingas, atsakytum štai dėl ko. Gera sūnaus sveikata, laimė, tėvonija 
susijusi su tėvu. Jis jausis laimingesnis, turėdamas sveiką ir gyvą sūnų, ne- 
laimingesnis — jo netekęs. Tai kaip čia išeina? Ar mano padarytas laimingesnis, 
išvaduotas nuo gresiančios nelaimės žmogus nepatiria geradarystės? „Kaipgi, 
patiria, — sako jis, — juk kai kas iš kitiems skirtų dalykų atiteka ir ligi mūsų. 
Tačiau jų reikalauti dera tik iš to, kuriam duota. Pavyzdžiui, pinigus grąžinti 
prašoma to, kuriam paskolinta, nors tam tikru būdu jų teko ir man. 

Nėra geradarystės, kurios nauda nepaliestų artimųjų, o kartais net ir 
tolimesnių žmonių. Klausiame, ne kur pereis geradarystė iš to, kuriam duota, 
bet pas ką ji patenka pirmiausia. Iš paties atsakovo bei kaltininko reikalaujama 
grąžinti.“ Kaip čia išeina? Meldžiu pasakyti, argi nekartoji: „Padovanojai man 
sūnų. Jei būtų žuvęs, ir aš nebūčiau gyvenęs?“ Ar nesi skolingas už gerą darbą, 
sugrąžinusį tau tą, kurio gyvybę vertini daugiau už savo? Kai išgelbėjau sūnų, 
juk puolei ant kelių ir dievams meldeisi, tarsi būtum buvęs pats išgelbėtas. 
Iš tavo lūpų plaukė tokie žodžiai: „Nesvarbu, katrą išgelbėjai. Du išgelbėjai. 
Mane net daugiau.“ Kodėl taip kalbi, jei tai ne geradarystė? „Todėl, kad jei 
mano sūnus pasiskolins pinigų, tai aš užmokėsiu kreditoriui, tačiau nesijau- 
siu jam skolingas. Todėl, kad jei mano sūnus bus sučiuptas svetimoteriaujant, 
raudonuosiu iš gėdos, bet nebūsiu vadinamas svetimoteriu. Sakausi esąs tau 
įsipareigojęs už sūnų ne todėl, kad tikrai esu, bet kad noriu pas tave ateiti kaip 
savanoris skolininkas. Jam esant sveikam gyvam, man tenka ir milžiniško 
džiaugsmo, ir milžiniškos naudos, ir išvengiu sunkios bevaikystės žaizdos. 
Dabar neklausiame, ar suteikei man naudos, bet ar padarei gera. Juk naudos 
teikia ir gyvulys, ir akmuo, ir žolė, tačiau jie nedaro gera, nes tą daro tik norin- 
tis padaryti gera. Tu nori daryti gera ne tėvui, o sūnui, tėvo kartais net nepažįsti. 
Taigi klausdamas: „Ar nepadariau gera tėvui, išgelbėdamas sūnų?“ turėk gal- 
voje ir priešingą klausimą: „Ar padariau gera tėvui, kurio nepažinojau, apie 
kurį net nepagalvojau?“ O kaip bus (taip kartais pasitaiko), kai tėvo nekenti, 
o sūnų išgelbsti? Ar teigsi padaręs gera tam, kuris geradarystės metu buvo 
didžiausias tavo priešas?“ 

Atidėjęs į šoną tokius pokalbininkų ginčus, atsakysiu kaip teisės žinovas. 
Reikia Žiūrėti davėjo nusistatymo. Jis padarė gera tam, kuriam norėjo. Jei 
tėvo garbei padarė, tai tėvas gavo geradarystę, jei sūnaus naudai, tai tėvas 
neįpareigojamas dėl sūnui suteiktos geradarystės, net jei ja mėgaujasi. Tačiau 

pasitaikius progai, norės ir pats šį tą suteikti ne kaip būtinai privaląs atlygin- 
ti asmuo, bet kaip atsidėkojimo vyksmo pradininkas. Iš tėvo nedera reika- 
lauti atsilyginimo už geradarystę. Ką nors maloningai dėl to padaręs, jis bus 
teisingas, o ne atsilyginęs žmogus. Mat čia pasaka be galo: jei tėvui darau 
gera, vadinasi, ir motinai, ir seneliui, ir avynui, ir vaikams, ir giminaičiams, 
ir draugams, ir vergams, ir tėvynei. Tai kur gi geradarystė sustoja? Atsiranda 
neišpainiojamas soritas.'** Jam sunku užbrėžti ribą, nes pamažu atrėplioja ir 
nesiliauja šliaužę vis nauji dėmenys. 


XX. Paprastai keliamas toks klausimas: „Du broliai nesutaria. Vieną 
išgelbėdamas, gal darau gera ir tam, kuris nirš, kad nežuvo nekenčiamas bro- 
lis?“ Be abejo, pagalba to nenorinčiam yra geradarystė taip, kaip ir nenoromis 
padėjęs žmogus nebus geradarys. „Vadini geradaryste, — klausia jis, — tai, kas 
jam priešiška, dėl ko jis kankinasi?“ Daugelio geradarysčių veidas nusiminęs ir 
rūstus, pavyzdžiui, pjaustymas, deginimas, kad pagydytum, ir supančiojimas. 
Nereikia žiūrėti, ar kas liūdi, gavęs geradarystę, bet ar privalėtų džiaugtis. 
Nėra netikras barbaro ar valstybinių pinigų nepažįstančio žmogaus numestas 
denarijus.““* Ir neapkęsdamas geradarystės žmogus gali ją priimti, jei tik ji 
naudinga, jei geradarys darė, kad būtų naudinga. Nesvarbu, kad gerą dalyką 
kai kas sutinka priešiškai. Na, o dabar apversk priešingai. Nekenčia brolio, 
nors jam apsimoka jį turėti. Aš jį nužudžiau. Tai nėra geradarystė, nors jis taip 
tą darbą vadintų ir džiaugtųsi. Pavojingiausiai kenkia tas, kuriam dėkojama už 
piktadarystę. 


135 Soritas — polisilogizmas, kuriame praleidus numanomas silogizmų tarpines išvadas, 
pateikiama tik paskutinioji. 
156 Denarijus — sidabrinė romėnų moneta, lygi dešimčiai variokų. 

„Matau: kai kas teikia naudos, ir todėl yra geradarystė. Kai kas kenkia, ir 
todėl nėra geradarystė. Štai duosiu pavyzdį to, kas nepadeda ir nekenkia, tačiau 
yra geradarystė. Dykumoje radau negyvą kieno nors tėvą. Jį palaidojau. Nei 
jam pačiam pasitarnavau (koks gi jam skirtumas, kaip irti), nei sūnui (kokia jam 
iš to nauda).“ Pasakysiu, ką gavo sūnus. Mano dėka jis įvykdė šventą ir būtiną 
pareigą. Jo tėvui atlikau tai, ką jis būtų norėjęs ir net privalėjęs atlikti. Tačiau 
mano veiksmas geradarystė yra tik tada, jei taip elgiausi ne dėl gailestingumo 
ir žmoniškumo, kaip užkasdamas bet kokį lavoną, bet jei atpažinau kūną, jei 
ketinau pasitarnauti sūnui. O jei pakišau po velėna nepažįstamą numirėlį, tai 
niekas man už atliktą žmoniškumo pareigą neskolingas. 

Kas nors pasakys: „Kodėl taip uoliai ieškai, kam esi padaręs gera, tarsi ke- 
tindamas atgauti? Esama nusprendusių, jog niekada nereikia siekti, kad būtų 
atsilyginta. Jie pateikia tokias priežastis. Nevertas ir prašomas neatsilygins, 
vertas pats atsiteis. Be to, gera padaręs gerajam vyrui, žiūrėk, kad prašymu 
jo neįžeistum, sudarydamas įspūdį, tarsi savaime pats savo noru jis nebūtų 
atsilyginęs. O jei davei blogajam vyrui, tai atkentėk pats, tačiau negadink 
geradarystės, paversdamas ją paskola. Be to, įstatymas neliepia siekti atsi- 
lyginimo; vadinasi, draudžia.“ Tai vien žodžiai. Kol manęs niekas neslegia, 
kol likimas neverčia, verčiau prarasiu geradarystę, negu prašysiu. Tačiau jei 
reikės gelbėti vaikus, jei užtraukiamas pavojus Žmonai, jei tėvynės gerovė ir 
laisvė siunčia mane ten, kur nenorėčiau eiti, nutildysiu gėdą ir prisieksiu sau, 
jog jau esu padaręs visa, kad nereikėtų nedėkingo žmogaus pagalbos. Galop 
būtinybė gauti atsilyginimą nugalės drovumą. Dar vienas dalykas. Teikdamas 
gerajam vyrui geradarystę, teikiu neketindamas nieko atgauti, jei nebus būtina. 


XXI. „Bet įstatymas, — sako jis, — neskelbdamas leidimo reikalauti atsi- 
lyginimo, draudžia tą daryti.“ Daug kas nenumatyta įstatymo ir neprivalo teis- 

minio ieškinio. Tai leidžia už bet kokį įstatymą stipresni žmonių gyvenimo 
papročiai. Joks įstatymas neliepia neišplepėti draugų paslapčių. Joks įstatymas 
neliepia būti ištikimam priešui. Koks įstatymas įpareigoja vykdyti pažadus? 
Joks. Tačiau skundžiuosi neišsaugojusiu pašnekesio slaptumo žmogumi, pik- 
tinuosi neištesėtu duotuoju žodžiu. „Betgi tu iš geradarystės, — sako jis, — darai 
paskolą.“ Anaiptol. Juk nereikalauju, o tik prašau, net neprašau, o tik primenu. 
Ar didžiausia būtinybė mane privers ateiti pas tą, su kuriuo ilgai tektų kautis? 
Jei žmogus toks nedėkingas, kad neužtenka priminti, tai praeisiu pro šalį, ne- 
galvodamas, jog apsimoka jį versti atsidėkoti. Kaip palūkininkas netraukia 
į teismą kai kurių skolininkų, žinodamas juos nusigyvenus ir nebelikus ko 
gėdytis, išskyrus žlugimą, taip aš nuolatos atvirai praeisiu pro kai kuriuos 
nedėkinguosius, nė vieno žmogaus neprašysiu atsilyginti už geradarystę, 
išskyrus tą, iš kurio ne imsiu, o atgausiu duota. 


XXII. Daugelis nemoka nei atsisakyti gauto, nei atsilyginti. Jie nėra gerieji, 
tik — dėkingi, nėra blogieji, tik — nedėkingi. Jie — nerangūs tinginiai, slunkiai 
skolininkai, o ne blogieji. Jų aš nekaltinsiu, tik paraginsiu ir kitkuo užsiė- 
musius atvesiu atlikti pareigos. Jie man tučtuojau atsakys: „Atleisk! Dievaži, 
nežinojau, kad tau šito stinga. Kitaip neragintas būčiau suteikęs. Prašyčiau 
manyti, jog nesu nedėkingas. Nepamiršau, ką esi man padaręs.“ 

Kodėl turėčiau svyruoti, darydamas juos geresnius ir jiems patiems, ir sau? 
Kiek įstengdamas stengsiuosi sulaikyti nuo nuodėmės bet ką, o ypač draugą. 
Saugosiu, kad nenusidėtų, o labiausiai, - kad nenusidėtų man. Neleisdamas 
būti nedėkingam, suteikiu jam antrą geradarystę. Ne rūsčiai prikaišiosiu savo 
paslaugą, bet kiek galėdamas švelniau. Idant suteikčiau galimybę atsilyginti, 
užsiminsiu ir paprašysiu geradarystės. Jis pats supras, kad prašau atsiteisti. 
Kai kada ir rūsčiau prabilsiu, jei tikėsiuosi, kad jį galima pataisyti. Beviltiško 

neerzinsiu, kad iš nedėkingojo nepasidaryčiau priešo. Net paraginimu ne- 
pliekdami nedėkingųjų, skatinsime juos dar tingiau atsilyginti. Neragindami 
leisime pražūti kai kuriems pagydomiems ir galintiems pagerėti, jei kas įgeltų. 
Kai kada tėvas, pabakštinęs sūnų, ištiesina kreivą jo kelią, žmona susigrąžina 
nuklydusį vyrą, draugas atnaujina atšalusią draugo ištikimybę. 


XXIII. Kai ką reikia ne lupti, kad pabustų, o papurtyti. Panašiai elkimės, 
kieno nors pareigai atsilyginti ne pranykus, o nusilpus. Ją pažadinkime. ,„Ne- 
drisk savo dovanos paversti skriauda. Juk skriauda, kai neprašydamas atsily- 
ginti, palieki mane nedėkingą. O gal nežinau, ko tu trokšti? Gal tampomas 
užsiėmimų ir atsidėjęs kitiems darbams, pražiopsojau progą? Parodyk, ką 
galėčiau padaryti, ko tu norėtum. Kodėl nusivili nepabandęs? Kodėl skubi pra- 
rasti ir geradarystę, ir draugą? Iš kur Žinai, ar nenoriu, ar neišmanau, neturiu 
širdies, ar galimybės? Išbandyk!“ Taigi, ne karčiai kalbėsiu, ne viešai, ne bar- 
damas, bet taip, kad jis manytų, jog jam pačiam toptelėjo, o ne kitas priminė. 


XXIV. Dieviškajam Julijui!” teisėjaujant, atsakovas buvo vienas jo vete- 
ranas, truputį smurtavęs prieš kaimynus, ir štai jį slėgė toji byla. „Ar atsime- 
ni, — paklausė jis, — imperatoriau,'** kaip Ispanijoje prie Sukrono buvai išsi- 
narinęs kulną?“ Cezariui atsakius, jog atsimena, tęsė: „O ar atsimeni, kaip 
panorai atsisėsti po vienu šešėlio beveik nemetančiu medžiu? Saulė kepino 
neišpasakytai, vieta plytėjo klaikiai atšiauri: vienui vienas medelis stirksojo, 


157 Turimas galvoje Gajus Julijus Cezaris. 

138 Imperatoriumi romėnai vadino vyriausiąjį kariuomenės vadą. Vėliau monarchai visa- 
da buvo vyriausieji ginkluotųjų pajėgų vadai, tad žodis „imperatorius“ įgijo valdovo 
reikšmę. 

prasibrovęs pro aštrias uolas. Ten vienas bendražygis tau patiesė savo apsiaus- 
tą.“ Cezaris atsakė: „Kaip neatsiminsiu?! Baisiai ištroškęs, negalėdamas nueiti 
ligi šaltinio, jau norėjau rankomis šliaužti, bet tas bendražygis, narsus ir vikrus 
žmogus, atnešė savo šalmu vandens.“ „Imperatoriau, ar galėtum, — paklausė 
anas, — atpažinti tą žmogų ar tą šalmą?“ Cezaris atsakė, jog šalmo atpažinti 
negalėtų, o žmogų puikiausiai, ir pridūrė, mano nuomone, supykęs, kad per 
apklausą tas seka seną pasaką: „Šiaip ar taip, ten buvai ne tu.“ „Visai pamatuo- 
tai, Cezari, — tarė jis, — manęs nebepažįsti. Kai tai vyko, buvau sveikas. Vė- 
liau kautynėse prie Mundos!** man buvo išdurta akis ir sutriuškinti galvos 
kaulai. Pamatęs ir šalmo nebepažintum: ispaniškas kardas jį perskėlė pusiau.“ 
Cezaris uždraudė kelti ieškinį savo kareiviui ir padovanojo jam sklypelius, per 
kuriuos einantis kelias buvo sukėlęs tuos kivirčus bei ginčus. 


XXV. Na, ir kaip? Ar jam nevertėjo prašyti atsilyginti už geradarystę 
imperatorių, kurio atmintį aptemdė daugybė reikalų, kuriam tvarkant likimo 
duotą milžinišką kariuomenę, aukšta padėtis neleido prisiminti kiekvieno 
kareivio? Tai net nėra atlygio už geradarystę prašymas, bet tinkamai padėto 
ir paruošto pasiėmimas, tačiau, kad pasiimtum, reikia ištiesti ranką. Taigi, 
prašysiu atsilyginti arba priverstas didelės būtinybės, arba labui to, kurio 
prašau. Tiberijus Cezaris, kažkokiam Žmogui pradėjus: „Ar atsimeni...“ ir 
nespėjus išvardyti buvusio artimumo ženklų, nutraukė, sakydamas: ,„Neatsi- 
menu.“ Ar vertėjo prašyti tokio žmogaus atlyginti už geradarystę? Jam reikėjo 
užmaršties. Jis nusisuko nuo pažinties su draugais bei bendraamžiais ir vien 
dabartinę savo aukštą padėtį tenorėjo matyti, vien apie ją galvoti ir kalbėti. 
Seną draugą palaikė tardytoju. 


139 Cezaris 45 m. pr. Kr. prie Mundos nugalėjo Pompėjo sūnų kariuomenę. 

Priminti atsilyginti už geradarystę reikia daug atsargiau, negu šiaip jos 
prašyti. Turime parinkti žodžius, idant ir dėkingasis nebūtų įžeistas, ir 
nedėkingasis negalėtų pro ausis praleisti. Reikėtų tylėti ir laukti, jei gyven- 
tume tarp išminčių, nors ir išminčiams geriau pranešti, ko trūksta mūsų reika- 
lams. Jokiam dalykui nepavyksta išvengti dievų žinojimo, bet dievus vis tiek 
maldaujame, o maldos ne kaulija, bet primena. Kartoju: dievams anas Homero 
žynys!“ skiria apeigas ir pamaldžiai pagerbtus aukurus. Norėjimas ir galėjimas 
būti raginamam yra antroji dorybė. Klusnus arklys lengvai klauso, pasisuk- 
damas tik truputį patempus vadeles vienoje ar kitoje pusėje. Tik nedaugeliui 
žmonių geriausias vadovas — jų siela. Po jų eina tie, kurie paraginti grįžta 
į tikrąjį kelią; nereikia iš jų atimti vado. Akylumas nepradingsta, užmerkus 
akis, bet nepanaudojamas. Tik dienos šviesa pakviečia jį vykdyti pareigų. 
Įrankiai tinginiauja, kol ėmęsis darbo menininkas jų neišjudina. Geri norai 
slypi sieloje, bet kartais jie sustingę dėl malonaus nerangumo, kartais — dėl 
pareigos nežinojimo. Juos turime padaryti naudingus: ne supykę palikti skęsti 
ydoje, bet kaip mokytojai kantriai pakęsti mokinių atminties silpnumą. Kaip 
priminus vieną ar kitą žodį, kalbėtojas dažnai atsimena visą kalbą ištisai, taip 
primenant reikia priversti iškilti atmintyje pareigą atsilyginti. 


140 Turimas galvoje žynys Chrisas (Hom. II. I. 39—42). 


141 


ŠEŠTA KNYGA 


I. Liberali, puikiausias vyre, kai kurie klausimai tik protą palavina. Jie 
niekada nepritaikomi gyvenime. Kai kuriuos iškelti malonu, o išspręsti jie 
teikia naudos. Visų tau gausiai pateiksiu, o tu, kaip tau pasirodys, arba liepk 
dėstyti toliau, arba tik įrašyti į renginio programėlę.!*' Bet ir su pastaraisiais, 
jei lieptum jiems keliauti sau, bus šis tas padaryta: naudinga susipažinti ir su 
tuo, ko nereikia įsikalti. Taigi, stebėsiu tavo veido išraišką. Kaip ji man patars, 
taip ir darysiu: prie vienų sustosiu ilgiau, kitus išgrūsiu ir iš galvos išmesiu. 


II. Klausimas toks: ar galima geradarystę atimti? Kai kurie tvirtina, kad 
negalima. Mat tai ne daiktas, o veiksmas. Kaip vienas dalykas yra dovana, 
kitas — dovanojimas, vienas dalykas — jūreivis, kitas — jūreivystė, ir nors ligos 
ištiktas žmogus yra ligonis, bet ligonis ir liga nėra tas pats, taip vienas dalykas 
yra geradarystė, kitas — tai, kas dėl geradarystės pasiekia kiekvieną iš mūsų. 
Geradarystė bekūnė, ji niekais nenueina, o jos medžiaginė išraiška blaškoma 
šen bei ten ir keičia šeimininką. Taigi, kai teigi atimąs geradarystę, pati daiktų 
gimtis negali atšaukti to, ką yra davusi. Ji nutraukia savo geradarystes, bet 
neišdrasko. Šis žmogus miršta, tačiau juk gyveno. Šis neteko akių, tačiau juk 


141 Gladiatorių kautynių ar žirgų varžybų žiūrovai būdavo aprūpinami renginio programo- 
mis. Tai buvo papiruso lapeliai su žiniomis apie dalyvius (kokio amžiaus, kiek kartų 
kovėsi ar dalyvavo lenktynėse, kiek kartų laimėjo, kokius Žymesnius varžovus yra nu- 
galėję ir pan.), kautynių ar varžybų eilę ir pan. 

matė. Galima padaryti, kad daugiau dovanojimų nebebūtų, bet negalima pa- 
daryti, kad jų nebūtų buvę. Dalį geradarystės, ir patikimiausią dalį, sudaro tai, 
kas buvo. Kartais mums kliudoma ilgėliau pasinaudoti geradarystės vaisiumi, 
bet pati geradarystė neišskutama. Net jei gamta sukauptų visas jėgas, vis tiek 
jai neleista sugrįžti atgal. Gali būti atimti ir namai, ir pinigai, ir vergas, ir visa, 
kam teko geradarystės vardas; ji pati lieka pastovi ir nekintama, jokia jėga 
nepadarys, kad šis nebūtų davęs, o anas nebūtų priėmęs. 


III. Man atrodo, puikiai Rabirijaus epe pasakė Markas Antonijus. Pamatęs 
savo likimą nueinant kitur ir nebelikus nieko, išskyrus teisę numirti, ir tą tik 
tuo atveju, jei greitai pasinaudos, sušuko: „Turiu tik tai, ką esu atidavęs!“ Kiek 
daug jis galėjo turėti, jei būtų panorėjęs! 

Tikrieji turtai lieka toje pačioje vietoje, bet kaip besikaitaliojant žmogaus 
daliai. Kuo jie bus didesni, tuo mažiau pelnys pavydo. Kam tausoji juos kaip 
savo nuosavybę? Tesi tik valdytojas. Visa, kas pasipūtusius, iškilusius virš 
žmonių reikalų verčia jus užmiršti savo trapumą, ką ginkluoti saugote už 
geležinių užraktų, ką išgriebę iš svetimo kraujo ginate savuoju, dėl ko išvedate 
jūrą sukruvinsiančius laivynus, dėl ko daužote miestus, nežinodami, kiek iečių 
likimas ruošia priešams, dėl ko tiek kartų nutraukus dviejų besigrumiančių 
vyrų giminystės, draugystės, kolegiškumo ryšius,'*? buvo sukrėstas pasaulis, — 
ne jūsų. Tai tik užstatas, jau žvelgiantis į kitą šeimininką. Tuos turtus pasiims 
arba priešas, arba priešiškai nusiteikęs įpėdinis. Klausi, kaip juos padaryti ta- 
vus? Išdovanojant. Taigi rūpinkis savo manta, ruoškis tikrajai ir neatimamai 


142 Turimi galvoje Marko Antonijaus ir Oktaviano ryšiai. Jie buvo draugai ir giminaičiai 
(Antonijus buvo vedęs Oktaviano seserį). Kolegomis buvo vadinami kartu konsulavę 
vyrai. Oktavianas ir Markas Antonijus buvo konsulai 31 m. pr. Kr. 

nuosavybės rūšiai, padarydamas juos garbingesnius, ne tik saugesnius. Tai, ką 
garbini, ką turėdamas manai esąs turtingas ir galingas, prastą vardą teturi: tai — 
namas, tai — vergas, tai — monetos. Kai juos padovanoji, tampa geradaryste. 


IV. „Pripažįsti, - sako jis, — jog kartais nesame skolingi geradariui už gautą 
dovaną. Vadinasi, geradarystė iš mūsų atimama.“ Esama daugelio priežasčių, 
dėl kurių nustojame būti skolingi. Taip atsitinka ne dėl to, kad geradarystė 
atimama, bet kad suteršiama. Kas nors mane kaltinamą apgynė, bet mano 
žmoną prievarta išniekino. Jis neatėmė geradarystės, bet išlaisvino mane nuo 
įsipareigojimo atsilyginti, pastatydamas prieš geradarystę jai prilygstančią 
skriaudą, o jei įžeidė daugiau, negu seniau buvo suteikęs naudos, tai ne tik dė- 
kingumas išnyksta, bet ir atsiranda keršto bei skundo laisvė, kai skriauda nus- 
veria, palyginus ją su geradaryste. Taigi, geradarystė ne atimama, o nugalima. 

Kaip? Ar kai kurie tėvai nebūna tokie žiaurūs, tokie piktadariai, kad teisėta 
ir leista jų atsižadėti ir atsisakyti?! Vadinasi, jie nusinešė, ką buvo davę? 
Anaiptol, bet vėlesnių laikų nedorybės panaikina jų ankstesnių pareigų nuo- 
pelnus. Ne geradarystė panaikinama, bet dėkingumas už geradarystę. Pada- 
roma, ne kad neturėčiau duoto daikto, bet kad nebūčiau skolingas. Pavyzdžiui, 
kas nors paskolino man pinigų, bet padegė mano namus. Žala padengė skolą. 
Negrąžinau jam pinigų, tačiau nesu skolingas. Taip pat ir šitas, kuris buvo šiek 
tiek man maloningas, šiek tiek dosnus, bet vėliau elgėsi labai išdidžiai, panie- 
kinamai, nuožmiai, privertė mane jaustis laisvą, lyg būčiau nieko ir negavęs. 
Jis pavartojo smurtą prieš savo geradarystes. Nors sutartis nepanaikinta, bet 
nebeturi teisės į savo nuomininką šeimininkas, ištrypęs jo pasėlius, iškirtęs jo 


14 Romėnų tėvai turėjo į vaikus labai dideles teises, tačiau tam tikrais atvejais įstatymai 
numatė galimybę išsilaisvinti iš tėvo valdžios. 

vynuogyną. Ne todėl, kad jau gavo, kas buvo susitarta, bet kad pasielgė taip, 
kad negautų. Taip kreditorius dažnai nusikalsta savo skolininkui, kita proga 
daugiau iš jo pasiimdamas, negu priklauso skolos. Ne tik tarp kreditoriaus 
ir skolininko sėdi teisėjas, bylojantis: „Paskolinai pinigų. Kaip čia išeina? 
Juk nusivarei jo bandą, nužudei jo vergą, naudoji jo sidabrinius indus, kurių 
nepirkai. Viską įvertinus, atėjęs čia kaip kreditorius, išeisi kaip skolininkas.“ 
Tarp geradarysčių ir skriaudų taip pat suvedama sąskaita. Kartoju: gera- 
darystė dažnai pasilieka, bet nereikia už ją atsilyginti. Jei davėjas gailėjosi 
davęs, jei vadino save vargšu, kad davė, jei duodamas dūsavo, raukė veidą, 
manė prarandąs, o ne dovanojąs, jei davė dėl savęs, o ne dėl manęs, jei nesilio- 
vė tyčiotis, didžiuotis, visur girtis, padarydamas savo dovaną sprangią, tai 
geradarystė išlieka, nors ir nereikia už ją atsilyginti, kaip ir dėl pinigų kartais 
nekeliama byla. Nors skolos esama, jos nereikalaujama per teismą. 


V. Padarei gera, o vėliau nuskriaudei. Už geradarystę reikia atsidėkoti, už 
skriaudą — keršyti. Dabar nei aš jam skolingas padėkos, nei jis man - bausmės, 
jos viena kitą atpalaiduoja. Sakydami „Atsilyginau už geradarystę,“ nesa- 
kome, kad sugrąžiname tai, ką esame gavę, bet kad įteikėme kažką kita. Juk 
„atsilyginti“ reiškia: atiduoti lygų. Argi ne? Užmokėjimas yra ne to paties, 
bet tiek pat grąžinimas. Ir apie pinigus sakome esą atsilyginę, nors už sidabri- 
nius atskaičiavome auksinių, nors mokėjome ne grynais, bet pavedimu!“ bei 
žodiniu susitarimu. 

Atrodai norįs pasakyti: „Tuščiai stengiesi. Kas man darbo, ar lieka tai, dėl 
ko nebėra skolos! Tai sąmojingos teisės žinovų paikystės. Jie teigia, jog nau- 


14 Pavedimu romėnai vadino tokį atvejį, kai mokėjo ne pats asmuo, o jo kreditorius. jo 
bankininkas ir pan. 

dojimas nesuteikia teisės į palikimą, o tik į palikimą sudarančius daiktus, lyg 
palikimas būtų kažkas kita, o ne jį sudarantys daiktai. Geriau išaiškink susijusį 
su aptariamuoju dalyku klausimą: kai tas pats žmogus man padarė gera, o vėliau 
nuskriaudė, ar turiu jam atsilyginti ir vis tiek už save atkeršyti, tartum su dviem 
asmenimis atskirai bylinėdamasis, ar vieną atiduoti kitam ir nieko nedaryti, kad 
skriauda panaikintų geradarystę, o geradarystė skriaudą? Matau, jog taip esti 
teisme, o jūs pasakykite, kokia teisė pripažįstama jūsų mokykloje. Ieškiniai 
atskiriami, ir dalyko, dėl kurio bylinėjamės, formulė nesusimaišo su dalyko, 
dėl kurio bylinėjamasi su mumis formule. Jei kas pasidėjo pas mane pinigų, o 
paskui mane apvogė, aš trauksiu jį į teismą kaip vagį, o jis mane - dėl depozito.“ 


VI. Mielas Liberali, tavo pasiūlyti pavyzdžiai apibrėžti tam tikrų įstatymų. 
Jų reikia laikytis. Įstatymas su įstatymu nesimaišo, kiekvienas eina savo keliu. 
Depozitas turi savo ieškinį, kaip, dievaži, ir vagystė. Geradarystei nėra jokio 
įstatymo, čia — aš trečiųjų teismo teisėjas. Pačiam širdyje leista palyginti, 
kiek man buvo naudos, ir kiek kas pakenkė, o paskui paskelbti, ar daugiau 
man kitas skolingas, ar aš jam. Anuose dalykuose mes neturime jokios galios, 
reikia eiti, kur esame vedami, o geradarystėje visa galia priklauso man, aš 
sprendžiu. Taigi, neatskiriu, neatriboju, bet ir skriaudas, ir geradarystes siun- 
čių pas tą patį teisėją. Tu, priešingai, liepi man tuo pačiu metu ir mylėti, ir 
neapkęsti, ir skųstis, ir dėkoti. Gimtis to nepriima. Verčiau, palyginęs gera- 
darystę ir skriaudą, pažiūrėsiu, ar jis man neskolingas. Kaip kas nors, ant 
mūsų raštų užrašęs kitas eilutes, mūsų raidžių nepanaikina, bet uždengia, taip 
ant geradarystės užėjusi skriauda neleidžia jai pasirodyti. 


VII. Tavo veidas, kurio išraiška prižadėjau vadovautis, niaukiasi, kakta 
raukiasi. Matyt, būsiu per toli nuėjęs. Atrodo, sakai: 

„Ko taip baisiai suki dešinėn? Į kairę pasuki! 
Kranto laikykis.“!*? 

Daugiau nebegaliu. Taigi, jei manai, kad čia pakankamai padaryta, perei- 
kime prie klausimo, ar reikia atsilyginti nenoromis pasitarnavusiam. Galėčiau 
tai tiksliau išreikšti, jei premisa neturėtų būti trumpa, kad paskui einanti dis- 
junkcija parodytų, jog klausiama ir to, ir to: ar ir tam esame skolingi, kuris 
nenorėdamas mums pasitarnavo, ar ir tam, kuris nežino tai padaręs. Mat jei 
kas ką gera padarė priverstas, aiškų aiškiausia, kad mūsų neįpareigoja, ir ne- 
verta aušinti burnos. Ir šis klausimas bus lengvai išpainiotas, ir panašūs, jei 
kiekvieną sykį pagalvosime, jog geradarystė esti tik tada, kai mus pasiekia 
tokie dalykai: pirma, tam tikras apgalvotas ketinimas, antra, draugiškas ir 
palankus. Taigi, nei upėms dėkojame, nors jos priima didžiulius laivus ir bėga 
plačia amžina srove, idant perveržtų mūsų gėrybes, arba žuvingos ir žavios 
plaukia derlingais laukais. Niekas negalvoja esąs dėkingas už geradarystę 
Nilui, kaip niekas nepyksta, jei be saiko išsilieja ir ilgai nesugrįžta į vagą. 
Nei vėjas neteikia geradarystės, nors palankus švelniai pučia, nei naudingas ir 
sveikas maistas. 

Ketinantis padaryti man gera turi ne tik pasitarnauti, bet ir norėti. Niekas 
nieko neskolingas gyvuliams. O juk daugybę Žmonių greitas žirgas išnešė 1š 
pavojaus! Nei medžiams niekas neskolingas. O juk daugybę alinamų karščio 
žmonių dengia ūksmingos šakos. Koks skirtumas, ar man tas asmuo pasitarna- 
vo nežinodamas, ar negalėjo pasitarnauti žinodamas? Abiem atvejais trūksta 
noro. Koks skirtumas, ar liepi jaustis skolingam laivui, vežimui, iečiai, ar tam 
žmogui, kuris, kaip ir anie daiktai, neketino daryti gera, bet suteikė naudos tik 
atsitiktinai? 


145 Vergilijaus Eneidos (V. 162-163) citata. 

VIII. Kai kas gali nežinodamas gauti geradarystę, bet niekas negali gauti iš 
nežinančio. Kaip daugelį išgydę atsitiktiniai dalykai dėl to netampa vaistais, 
kaip kai kas pasveiko, per didelį šaltį įkritęs į upę, kaip kai kada plakant bo- 
tagais išvaroma keturių dienų karštinė, kaip kitur nukreipęs dėmesį netikėtas 
išgąstis padeda pralaukti pavojingiausias valandas, kaip nė viena iš šių net ir 
pasitarnavusių sveikatai priemonių iš esmės nėra sveikatinga, taip kai kurie 
žmonės teikia mums naudos ir nenoromis, ir būtent todėl, kad nenori. Tačiau 
mes nesame jiems skolingi už tai, kad likimas pakreipė į gera jų pražūtingus 
sumanymus. Ar manai, jog aš esu skolingas žmogui, kurio ranka, siekdama 
manęs, parbloškė mano priešą? Jis būtų man pakenkęs, jei nebūtų apsirikęs. 
Dažnai vienas neištikimas liudytojas panaikina pasitikėjimą kitais teisingais 
liudytojais ir tarsi apsuptą šalininkų kaltinamąjį įstumia į apgailėtiną padėtį. 
Kai kuriuos išplėšė iš pavojaus iki tol juos slėgusi aukštesniojo asmens galybė: 
teisėjai dėl noro įsiteikti galingajam nenuteisė to, kurį dėl bylos būtų nuteisę. 
Tačiau tuo jie nesuteikė kaltinamajam geradarystės, nors ir padarė gera, nes 
žiūrima, ne į kur buvo mesta ietis, bet ką kliudė, ir geradarystę nuo skriau- 
dos atskiria ne išdava, o siela. Mano priešininkas, prieštaravimais ir išdidumu 
užgavęs teisėją bei neapgalvotai reikalą pavedęs tik vienam liudytojui, pataisė 
mano bylos eigą. Neklausiu, ar jis padarė klaidą dėl manęs. Jo noras buvo 
nukreiptas prieš mane. 


IX. Idant atsilyginčiau, turiu norėti daryti tą patį, ko turėjo norėti jis, 
kad padarytų gera. Ar esama dar kito tokio neteisingo daikto, kaip asmuo, 
nekenčiantis minioje jam užmynusio, prispaudusio ar stumtelėjusio ne į tą 
pusę žmogaus? Juk kas kita panaikina teisę skųstis, jei ne tai, kad nuskriaudęs 
žmogus nežino, jog nuskriaudė? Dėl to paties išeina, kad šis nesuteikia 
geradarystės, o anas nenuskriaudžia. 


148 Seneka. Apie geradarystes 


Ir draugą, ir priešą daro ketinimas. Kiek daug Žmonių liga išplėšia iš karo 
tarnybos pavojų! Kai kuriuos atsakovus sulaiko iškvietęs į teismą priešininkas, 
ir jie negrįžta namo, prieš namui sugriūvant. Kai kas bėgdamas nuo piratų, 
patyrė laivo sudužimą. Tačiau nei aplinkybėms privalome atsilyginti, nes vis- 
kas vyksta be pareigos supratimo, nei priešininkui, nors jo byla, kamuodama 
ir sulaikydama, mus išgelbėjo. Geradarystė yra tik tai, kas plaukia iš geros 
valios, kas davėjo įsisąmoninta. Kas nors padarė man naudos, to nežinodamas. 
Nesu jam skolingas. Šis pasitarnavo, nors norėjo pakenkti. Jį mėgdžiosiu. 


X. Grįžkime prie pirmojo. Nori, kad aš ką nors padaryčiau atsilygindamas? 
Betgi jis nieko nepadarė, kad suteiktų man geradarystę. Pereikime prie ant- 
rojo. Nori, kad jam atsilyginčiau, būtent, noromis grąžinčiau, ką esu gavęs 
iš nenorinčio duoti? O ką pasakyti apie tretįjį, kuris iš skriaudos slystelėjo į 
geradarystę? Idant būčiau skolingas, tau maža norėti duoti, bet idant nebūčiau 
skolingas, užtenka nenorėti. Mat plikas noras geradarystės nepadaro, ir nebūtų 
geradarystė, jei gražiausiam ir pilnutiniam norui trūktų likimo paramos, tačiau 
taip pat nėra geradarystės ir tada, kai noras neina pirma likimo. Mat idant dėl 
to tau įsipareigočiau, reikia, kad tu ne šiaip man pasitarnautum, bet kad pa- 
sitarnautum užsibrėžęs. 


XI. Kleantas naudojasi tokiu pavyzdžiu: „Pasiunčiau du tarnus surasti ir pak- 
viesti Platoną iš Akademijos.'** Vienas, išnaršęs visą portiką, apibėgęs visas 
kitas vietas, kur tikėjosi jį rasti, grįžo namo ir nusikamavęs, ir nieko nepešęs. 
Kitas atsisėdo pasižiūrėti fokusininko, paskui bastydamasis bei klaidžiodamas 


146 Platono mokykla buvo vadinama Akademija, nes ji buvo įsikūrusi mitinio graikų hero- 
jaus Akademo giraitėje. 

su vergų būriu ir juokus krėsdamas, surado einantį pro šalį Platoną, visai jo 
neieškojęs. Tą tarną, — sako jis, — pagirsime, kuris kiek galėdamas stengėsi 
padaryti, kas liepta, o laimingąjį tinginį nubausime.“ 

Noras, - štai kas, mūsų nuomone, uždeda pareigą. Reikia žiūrėti, kokia sąlyga 
mane įpareigotų būti skolingą. Noro per maža, jei nepasitarnaujama, pasitar- 
navimo per maža, jei nėra noro. Įsivaizduok ką nors norėjus dovanoti, bet nepa- 
dovanojus. Turiu sielos nusiteikimą, bet neturiu geradarystės. Pastaroji susideda 
iš daikto ir sielos. Kaip nesu skolingas norėjusiam man paskolinti pinigų, bet 
nedavusiam, taip ir norėjusiam padaryti gera, bet negalėjusiam, būsiu draugas, 
o ne įsipareigojęs asmuo. Norėsiu ką nors jam suteikti (mat ir jis man norėjo) ir, 
jei palankiam likimui leidžiant suteiksiu, tai padarysiu gera, o ne atsilyginsiu. Jis 
turės man atsilyginti. Čia bus pradžia, pradėsime skaičiuoti nuo manęs. 


XII. Jau suprantu, ko norėtum paklausti. Gali nieko nesakyti, tavo veidas kal- 
ba. „Ar esame skolingi, — sakai, - tam, kuris mums padarė gera dėl savęs? Mat 
dažnai girdžiu tave besiskundžiant, jog ką nors gera sau padarę žmonės kitiems 
primeta skolą.“ Atsakysiu, mielas Liberali. Bet pirma tą klausimėlį padalysiu, 
atskirdamas teisingą dalyką nuo neteisingo. Mat didelis skirtumas, ar žmogus 
mums padarė gera dėl savęs, ar ir dėl savęs. Tas, kuris mums pasitarnauja, 
žiūrėdamas vien savo naudos, nes kitaip negali jos pasiekti, man panašus į savo 
bandai parūpinantį žiemos ir vasaros ganyklų šeimininką. Panašus į pirklį, ge- 
rai valgydinantį ir lyg jaučius tukinantį bei valantį belaisvius, idant brangiau 
parduotų, į labai uoliai lavinantį ir gražiai išpuošiantį savo šeimyną gladiatorių 
savininką. Siekimas pelno, kaip sako Kleantas, toli šaukia nuo geradarystės. 


XIII. Antra vertus, nesu toks neteisingas, kad nesijausčiau skolingas tam, 
kuris man būdamas naudingas, buvo tuo pačiu ir sau. Nereikalauju, kad 

jis, savęs nežiūrėdamas, rūpintųsi manimi, netgi noriu, kad man suteikta 
geradarystė dar labiau pasitarnautų geradariui, jei tik teikdamas jis turėjo 
omenyje du žmones ir buvo atskyręs mane nuo savęs. Tegul jam tenka didžioji 
dalis, bet jei mane padarė dalininku, jei galvojo apie abu, būčiau ne tik netei- 
sus, bet ir nedėkingas, nesidžiaugdamas, kad jam teikia naudos tas pat, kaip 
ir man. Tik didžiausias piktaširdis vadina geradaryste vien tai, kas geradariui 
suteikė kokios nors žalos. 

Kitam, man gera darančiam dėl savęs, atsakysiu: „Kodėl, pasinaudojęs 
manimi, sakai, kad tu man pasitarnavai, o ne aš tau?“ „Įsivaizduok, — sako 
jis, — jog galėjau pasidaryti magistratu, tik iš didelio belaisvių skaičiaus iš- 
pirkdamas dešimt paimtų į nelaisvę piliečių. Ar nė per nago juodymą nesijausi 
man skolingas, kai išlaisvinsiu tave iš vergijos pančių? O juk tai padarysiu 
dėl savęs.“ Prieštaraudamas į tai atsakysiu taip: „Kai ką čia darai dėl savęs, 
kai ką - dėl manęs. Dėl savęs, - kad išperki, dėl manęs, — kad mane išperki. 
Tau užtenka išpirkti bet ką. Taigi esu skolingas, ne už tai, kad išpirkai mane, 
o kad išrinkai. Juk to paties galėjai pasiekti ir išpirkdamas kitą. Reikalo naudą 
dalijiesi su manimi, įjungdamas mane į dviem pasitarnausiančią geradarystę. 
Mane vertini labiau už kitus. Tai darai dėl manęs. Taigi, jei dešimties belaisvių 
išpirkimas padarys tave pretoriumi, o mūsų bus tik dešimt belaisvių, nė vie- 
nas iš mūsų tau nebus skolingas, nes neturi nieko, ką atskyręs nuo savo nau- 
dos, galėtum priskaičiuoti kieno nors skolai. Nesu pavydus geradarystės 
aiškintojas, netrokštu, kad ji tik man būtų suteikta, bet kad ir man.“ 


XIV. „O kaip, — sako jis, — ar nieko nebūtum man skolingas, jei liepčiau 
mesti burtus, ir tavo vardas iškristų tarp išpirktinųjų?“ Truputį būčiau, bet 
nedaug. Pasakysiu, kiek. Šį tą čia darai dėl manęs, nes man leidi pabandyti 
išpirkimo laimę. Kad iškrito mano vardas, esu skolingas burtams, kad galėjo 

iškristi — tau. Tu leidai man prisiartinti prie tavo geradarystės. Už didesnę jos 
dalį esu skolingas likimui, o tau — už tai, kad galiu būti skolingas likimui. 

Nė puse žodžio neužsiminsiu apie tuos, kurių geradarystė yra prekybos 
sandoris, nes teikiantysis skaičiuoja ne kam, bet už kiek suteiks, nes visa 
nukreipta į save. Kas nors man parduoda javų. Negaliu gyventi nepirkęs. Bet 
nesu skolingas už gyvybę, kad pirkau. Tą dalyką vertinu ne kaip nebūtiną 
gyvybei, bet kaip nereikalaujantį dėkingumo; jo nebūčiau turėjęs, jei nebūčiau 
pirkęs; jį atgabendamas pirklys galvojo ne apie tai, kiek man suteiks pagalbos, 
bet kiek gaus pelno. Už pirkta nesu skolingas. 


XV. „Šitaip, — sako jis, — tu teigi nei gydytojui, nesąs skolingas nieko, iš- 
skyrus menką atlyginimą, nei mokytojui, nes šiokią tokią sumą jau esi atskai- 
čiavęs. O juk juos labai mylime ir gerbiame.“ Į tai atsakoma šitaip. Kai kas 
verta daugiau, negu užmokama perkant. Iš gydytojo tu perki neįkainojamą 
dalyką — gyvybę ir gerą sveikatą, iš gerųjų menų mokytojo — laisvuosius 
mokslus ir išlavintą sielą. Jiems mokama ne už daikto vertę, bet už darbą: 
kad patarnauja, kad, atsitraukę nuo savo reikalų, skiria mums laiko. Jie gauna 
atlyginimą ne už nuopelną, bet už užsiėmimą. Galima ir kitaip, dar teisingiau 
pasakyti. 

Tai tučtuojau išdėstysiu, pirma parodęs, kaip galėtų būti atmestas toks teigi- 
nys. „Kai kas, — sako jis, — verta daugiau, negu už tai užmokėta, todėl esi man 
skolingas už tą priedą, nors paslaugą ir esi nupirkęs.“ Pirma, ar svarbu, kiek tai 
kainuoja iš tikrųjų, jei pirkėjas ir pardavėjas susitarė dėl kainos? Antra, pirkau 
ne pagal savo nustatytą kainą, o pagal tavo. „Daugiau verta, — sakai, - negu už 
tai užmokėta.“ Bet negalėjo būti užmokėta daugiau. Kiekvieno daikto kaina 
atitinka laiką. Nors ir labai jį girtum, jis tiek vertas, nes brangiau negali būti 
parduotas. Todėl sėkmingai pirkęs žmogus nieko nėra skolingas pardavėjui. 

Trečia, net jei tas dalykas vertas daugiau, tačiau jis visai nėra tavo dovana, 
nes vertiname ne pagal naudojimą ir veiksmingumą, o pagal susiklosčiusį 
paprotį ir rinkos kainą. Kaip tu įkainosi jūrininką, skrodžiantį marias ir žemei 
dingus iš akių, vidury vandenų randantį tiesų kelią, numatantį ateinančią 
audrą, ir visiems ramiai keliaujant, staiga liepiantį sutraukti bures, nuleisti 
rėjas ir pasiruošus laukti staigaus užgriūvančios audros antpuolio? Tačiau už 
tokį didelį dalyką jam mokamas įprastinis pervežimo atlygis. Kiek tu įkainoji 
prieglobstį negyvenamoje vietovėje, pastogę per liūtį, pirtį ir ugnį per šalčius? 
Nepaisant to, aš žinau, kiek už tai užmokėsiu, pasiekęs užeigą. Kiek daug 
mums pasitarnauja neleidęs sugriūti namui, paspyręs nuo pat pamatų eižėjantį 
daugiabutį!'*" stebėtinai išmanantis savo darbą amatininkas! Tačiau ramsty- 
mas turi nustatytą nedidelę kainą. Miesto siena gina mus nuo priešų ir staigių 
plėšikų antpuolių, tačiau visi žino, ką per dieną uždirba tų visuotinę ramybę 
ginsiančių bokštų statytojas. 


XVI. Nebus galo, jei ieškosiu daugiau pavyzdžių, rodančių, kaip mažai kai- 
nuoja dideli dalykai. Kaip čia išeina? Kodėl dar lieku skolingas gydytojui ar 
mokytojui, kodėl neatsiskaitau su jais užmokėdamas? Todėl kad gydytojas ar 
mokytojas virsta mūsų draugu ir įpareigoja ne savo parduodamu amatu, bet 
palankumu ir nuoširdumu. Taigi nieko daugiau nedarančiam, tik ranką pačiu- 
pinėjusiam, kad suskaičiuotų tvinksnius, ir mane prie kitų jo aplankytų ligonių 
priskiriančiam, be jokio jausmo patariančiam, ką turiu daryti ir ko vengti, gydy- 
tojui nieko daugiau nesu skolingas, nes jis mane ne draugu laiko, o paliepimų 
skelbėju. Neturiu dėl ko garbinti mokytoją, jei jis neišskyrė manęs iš mokinių 


147 Romoje buvo statomi trijų ar keturių aukštų, apie 20 m aukščio daugiabučiai namai. 
Butai juose būdavo nuomojami. 

būrio, nemanė esant vertą ypatingos ir išimtinės globos, jei niekada neparodė 
širdies, jei jo visiems mėtomų žinių ne mokomas išmokau, o pats prisigrai- 
biau. Tai kaip čia yra, kodėl šiems žmonėms esame daug skolingi? Ne todėl, 
kad daugiau verta tai, už ką jau esame sumokėję, bet kad jie kai ką suteikė 
mums asmeniškai. Anas atidžiau prižiūrėjo, negu gydytojui būtina, būgštavo 
dėl manęs, o ne dėl savo amato garbės, nesitenkino, tik nurodydamas vais- 
tus, bet ir pats jų paduodavo, sėdėjo tarp susirūpinusių artimųjų, atbėgdavo 
pavojingomis akimirkomis, joks patarnavimas nebuvo jam per sunkus ar per 
žemas. Neabejingai klausė mano vaitojimų, į jį besikreipiančių minioje buvau 
svarbiausias jo rūpestis, kitiems skyrė tiek laiko, kiek leido mano sveikata. 
Tokiam žmogui aš esu skolingas ne kaip gydytojui, o kaip draugui. Antrasis 
mokydamas pakentė ir vargą, ir nuobodulį, be to, ką kalba visi mokytojai, 
kai ką daugiau įkalė ir prikimšo į galvą, skatindamas pažadino gabumus ir 
tai girdamas keldavo dvasią, tai paragindamas iškratydavo tingumą. Tuomet, 
sakyčiau, įsiskverbęs į vidų, ištraukė besislepiančius ir sustingusius gabumus, 
ne šykščiai dalijosi žiniomis, idant būtų reikalingas ilgiau, bet troško, jei būtų 
galėjęs, išlieti viską. Būčiau nedėkingas, nemylėdamas jo kaip brangiausio 
bičiulio. 


XVII. Net paprasčiausiems amatininkams šį tą pridedame prie nustatyto at- 
lyginimo, jei mums pasirodo uoliai besidarbuoją: ir laivo vairininkui, ir men- 
kiausiai apmokamam darbininkui, ir padieniui samdiniui pažeriame magaryčių. 
Nedėkingas yra žmogus, galvojantis, jog neskolingas daugiau, negu sutarta, 
gyvenimą palaikantiems ir puoselėjantiems gerųjų menų žinovams. Pridėk dar 
tai, kad per šiuos dalykus žmonės suartėja. Kai tai įvyksta, ir gydytojui, ir 
mokytojui už darbą mokamas atlyginimas, o už širdį — lieka skola. 

XVIII. Kai Platonas kėlėsi per upę, ir keltininkas nieko iš jo nepaprašė, 
Platonas, manydamas, jog žmogus taip pasielgė iš pagarbos jam, pasakė liekąs 
jam įsipareigojęs. Vėliau, anam stropiai keliant veltui ir antrą, ir trečią Žmogų, 
Platonas paneigė esąs jam įsipareigojęs. Mat idant būčiau tau skolingas už 
kokį nors patarnavimą, turi ne tik man patarnauti, bet būtent man. Negali 
reikalauti atlyginti už tai, ką žeri miniai. Kaip čia? Ar už tai niekas nieko ne- 
skolingas? Aš kaip asmuo - ne. Su visais kartu atsilyginsiu, ką su visais kartu 
esu skolingas. 


XIX. „Ar tvirtini, — sako jis, — jog nesuteikia geradarystės mane vel- 
tui perkėlęs per Pado upę keltininkas?“ Tvirtinu. Jis padarė šį tą gera, bet 
nesuteikė geradarystės. Mat jis tai darė dėl savęs arba bent jau ne dėl manęs. 
Pagaliau, ir jis pats negalvoja teikiąs geradarystę, bet taip elgdamasis arba 
pasitarnauja valstybei, arba kaimynams, arba savo garbės troškimui ir už tai 
laukia kažkokios kitokios naudos, negu kad ją būtų gavęs iš pavienių žmonių. 

„Kaip čia? — sako jis, — jei princepsas'“š visiems galams dovanos Romos 
pilietybę, o ispanus atleis nuo prievolių, ar dėl to pavieniai žmonės nebus 
skolingi?“ Kodėl nebus? Bus skolingi ne kaip už asmeninę geradarystę, o kaip 
už visuotinės geradarystės dalį. „Princepsas visai negalvojo, — sako jis, - apie 
mane tada, kai visiems suteikė naudos. Jis nenorėjo man asmeniškai dovanoti 
pilietybę, jo širdis į mane nelinko. Kodėl turėčiau būti skolingas tam, kuris 
net neįsivaizdavo manęs, tai darydamas?“ Pirma, ketindamas suteikti nau- 


'48 Princepsas — pirmasis senatorių sąrašo vyras. Paprastai pirmuoju būdavo įrašomas 
daugiausiai nusipelnęs valstybei senatorius. Imperijos laikais visada pirmuoju būdavo 
įrašomas imperatorius, ir žodis „princepsas“ pamažu tapo žodžio „imperatorius“ sino- 
nimu. 

dos visiems galams, ketino ir man suteikti naudos. Juk aš esu galas, ir mane 
palietė ne asmeninė, o visuotinė žymė. Antra, aš jam irgi būsiu skolingas ne 
už asmeninę, o už bendrą dovaną. Kaip vienas tos tautos žmogus, atsilyginsiu, 
turėdamas galvoje ne save, bet mokėsiu už tėvynę. Jei kas mano tėvynei pa- 
skolins pinigų, nevadinsiu savęs jo skolininku ir, būdamas kandidatas į aukštas 
pareigas ar atsakovas teisme, tos skolos nedeklaruosiu. Tačiau duosiu savo dalį 
jai išmokėti. Todėl tvirtinu nesąs anos visiems duotos dovanos skolininkas, 
nes nors jis ir man davė, bet ne dėl manęs, nors ir man, bet nežinodamas, jog 
man duoda. Tačiau žinosiu, jog vis tiek turiu kažkiek sumokėti, nes padariusi 
ilgą lankstą, dovana pasiekė ir mane. Idant mane įpareigotų, turi būti daroma 
dėl manęs. 


XX. „Šitaip, — sako jis, — nei saulei, nei mėnuliui nieko nesi skolingas. 
Juk jie sukasi ne dėl tavęs.“ Bet kadangi jie sukasi tam, kad palaikytų visetą, 
sukasi ir dėl manęs. Juk esu viseto dalis. Dabar dar pridurk, kad mūsų ir jų 
sąlygos yra skirtingos. Mat kas man teikia naudos tam, kad per mane jos gautų 
sau pačiam, nedaro gera, nes mane padaro savo geradarystės įrankiu. Saulė 
ir mėnulis, net mums teikdami naudos dėl savęs, teikia ne tam, kad per mus 
gautų naudos sau. Ką gi mes galime jiems duoti?! 


XXI. „Suprasčiau, — sako jis, — jog saulė ir mėnulis norėtų būti mums 
naudingi, jei galėtų to nenorėti. Bet jiems juk neleista nejudėti. Tegu sustoja 
pagaliau ir nutraukia savo darbą!“ Pažvelk, kiek šio teiginio atrėmimo būdų. 
Nebūtinai nenori tas, kuris negali nenorėti. Svarbiausias tvirto noro įrodymas 
yra negalėjimas pasikeisti. Gerasis vyras negali nedaryti to, ką daro. Jis nebus 
gerasis, jei nedarys. Išeitų, jog gerasis vyras neteikia geradarystės, nes daro 
tai, ką privalo, jis negali nedaryti to, ką privalo. Be to, didelis skirtumas, ar 

sakai: „Jis negali to nedaryti“, nes yra verčiamas, ar: „Negali nenorėti.“ Mat 
jei jam būtina daryti, už geradarystę esu skolingas ne jam, bet tam, kuris jį 
verčia. Jei būtina jam norėti todėl, kad nieko geresnio neturi, ko galėtų norėti, 
prisiverčia pats. Taigi, už ką nesu jam skolingas kaip priverstam, esu skolingas 
kaip priverčiančiam save. „Tegu nustoja, — sako jis, — norėti.“ Čia tegu stos 
tau skersai kelio toks teiginys. Kas bus toks beprotis, jog nevadins noru to, 
kam nėra pavojaus pasibaigti ir pasikeisti į priešybę, kai, priešingai, niekas 
neturi taip atrodyti norįs, kaip tas, kurio noras toks tikras, kad yra amžinas? 
Jeigu nori ir tas, kuris tučtuojau gali nebenorėti, ar neatrodys norįs tas, kurio 
prigimčiai neduota nenorėti? 


XXII. „Na, tai tegu jie sustoja, — sako jis, — jei gali.“ Tavo žodžiai reiškia 
štai ką: „Tegu palieka savo vietas milžiniškais atstumais nutolę vienas nuo kito 
viseto apsaugai išdėstyti dangaus kūnai. Sumišus daiktams, tegul žvaigždynai 
trenkiasi į žvaigždynus, nutrūkus daiktų darnai, tos dievybės tegul sugriūna, 
nepaprasto veržlumo vyksmas tegul vidurkelyje nutraukia daugeliui amžių 
numatytą kaitą, kilus staigiam gaisrui, tegul sudega dabar pakaitomis einan- 
tys ir grįžtantys, tinkamu svoriu pasaulio pusiausvyrą palaikantys kūnai, tegul 
suyra tokia didžiulė įvairovė ir viskas eina į vienį. Visa teužvaldo ugnis, kurią 
paskui tepakeičia vangi naktis, ir gili praraja tesusiurbia šitiek dievybių.“ Ar 
verta viskam žlugti, idant tau būtų įrodyta, jog esi neteisus? Jie teikia naudos 
ir tau nenorint, ir juda dėl tavęs, net jei tam turi didesnę ir svarbesnę priežastį. 


XXIII. Dabar dar pridurk, kad dievus verčia ne išorės dalykai, bet amžina 
dėsninga jų valia. Jie nustatė tai, ko nekeičia. Taigi, negali atrodyti darą ką 
nors nenoromis, nes nori tęsti tai, ko negali pabaigti. Dievai niekada nesigaili 
pirmojo sprendimo. Be abejo, jiems neleista sustoti ir nukrypti į priešingą 

pusę, bet ne dėl ko kito, o dėl to, kad jų pačių jėga laiko juos tikslo rėmuose. 
Jie išlieka tos pačios būsenos ne dėl silpnumo, bet kad jiems nepatinka nutolti 
nuo to, kas geriausia. Taip eiti jų nutarta. 

Mat vos pradėję tvarkyti, skirstydami visetą, jie matė ir mūsų reikalus, 
nužiūrėjo žmogaus buvimo sąlygas. Taigi jie negali atrodyti skrieją vien dėl 
savęs ir vykdą vien savo darbą, nes mes irgi esame jų darbo dalis. Tad esame 
skolingi už geradarystę ir saulei, ir mėnuliui, ir kitiems dangaus kūnams, nes 
turėdami ir svarbesnių priežasčių patekėti, eidami prie didesnių dalykų, jie 
padeda ir mums. Pridurk, kad padeda iš anksto nusprendę, ir esame jiems 
įpareigoti todėl, kad mums teko ne nežinančių geradarystė, o tokia, kurią jie 
žinojo mus gausiant. Nors jų tikslas yra didesnis, ir didesnis jų veiklos vai- 
sius, negu mirtingųjų išsaugojimas, tačiau nuo pat daiktų pradžios jų protas 
buvo nukreiptas ir į mums naudingus dalykus, ir pasauliui duota tokia tvarka, 
kad parodytų, jog rūpinimasis mumis jiems nėra paskučiausias reikalas. Priva- 
lome mylėti savo tėvus, nors daugelis susiėjo ne tam, kad gimdytų. Dievai ne- 
gali atrodyti nežinoję, ką padarys, nes jie visiems numatė maisto ir pagalbos. 
Jie ne atsainiai pagimdė tuos, kuriems sukūrė tiek daug dalykų. Gimtis apie 
mus galvojo dar prieš padarydama mus, nesame toks nereikšmingas darbas, 
kad būtume galėję išsprūsti iš jos akiračio. Pažvelk, kiek daug ji mums leido, 
kaip nedaug ribų žmogui padėta žmogaus karalijoje. Pažvelk, kaip toli leista 
klajoti mūsų kūnams. Gimtis neapribojo jų vien žeme, bet pasiuntė į visas 
savo dalis. Pažvelk, kiek daug išdrįsta sielos, vienintelės arba pažįstančios 
dievus, arba jų ieškančios, ir mintimi lydinčios aukštai iškilusius dieviškus 
dalykus. Suprasi, kad žmogus nėra atsitiktinis ir neapgalvotas kūrinys. Tarp 
didžiausių savo veikalų gamta neturi nieko, kuo galėtų labiau pasigirti, arba 
bent jau kam galėtų pasigirti. Tik didžiausias pamišėlis ginčijasi su dievais 
dėl jų dovanos. Kaipgi toks žmogus bus dėkingas tiems, kuriems neįmanoma 

atsilyginti be išlaidų, jei jis teigia nieko negavęs iš tų, iš kurių gavo itin daug, 
kurie visuomet duoda ir niekada neatsiima?! 

Tik didelis iškrypėlis nesijaučia skolingas kam nors dėl to, kad jis palankus 
net nenorinčiam, ir geradarysčių seką bei virtinę vadina įrodymu, kad tai 
būtina davėjui. „Nenoriu! Tegu sau pasilaiko! Kas jo prašo?“ Čia pridėk ir 
kitus begėdės širdies žodžius. Tačiau dėl to ne mažiau tau nusipelno tas, kurio 
dosnumas tave pasiekia, net jei jį neigi, kurio pati didžiausia geradarystė yra 
ta, kad teiks net ir ja besiskundžiančiam. 


XXIV. Ar nematai, jog tėvai švelnius kūdikius verčia iškęsti sveikatai reikalin- 
gus dalykus? Jie stropiai muturiuoja verkiančius ir besipriešinančius, idant per 
ankstyva laisvė neiškraipytų sąnarių, suvysto, kad augtų tiesūs, paskui bruka lais- 
vuosius mokslus, nenorinčius pagąsdindami. Pagaliau pramuštgalviams vaiki- 
nams, jei nelabai klauso, prievarta diegia taupumą, dorovingumą, gerus įpročius. 
Net ir subrendusiems bei savarankiškai besitvarkantiems jaunuoliams, iš baimės 
ar nekantrumo atmetantiems sveikas priemones, taikoma jėga ir griežtumas. 
Taigi didžiausias tėvų geradarystes gauname jų nesuvokdami arba nenorėdami. 


XXV. Į nedėkinguosius ir atsisakančius geradarysčių ne todėl, kad nenorėtų 
jų, bet kad nebūtų skolingi, panašūs, kita vertus, pernelyg dėkingieji. Jie pa- 
prastai meldžia kokios nors nesėkmės tiems, kuriems yra skolingi, kokios nors 
negandos, kuria pasinaudoję įrodytų esą nepamiršę gautos geradarystės. Kyla 
klausimas, ar jie tai daro tikrojo atsidavimo skatinami. Jų siela labai panaši į 
liepsnojančių klaidinga meile vyrų, kurie meilužei trokšta tremties, kad galėtų 
lydėti apleistą bėglę, trokšta nepritekliaus, kad galėtų neturinčiai daugiau 
dovanoti, trokšta ligos, kad galėtų sėdėti prie lovos. Įsimylėjėliai maldauja 
visko, ko linkėtų priešas. Ir neapykantos, ir nesveikos meilės išdava tokia pati. 

Panašiai išeina ir tiems, kurie trokšta draugams nesėkmių, ir iš jų išvaduoda- 
mi, į geradarystę ateina per skriaudą, nors verčiau liautis, negu nusikaltimo 
keliuose ieškoti progos išreikšti pareigai. Kas būtų, jei vairininkas prašytų dievų 
baisių darganų ir audrų, idant pavojuje jo menas pelnytų daugiau dėkingumo? 
Kas būtų, jei karvedys melstų dievus, kad stovyklą apsupę milžiniški priešų 
būriai staiga puolę užplūstų griovius, drebant kariuomenei, išrautų pylimo 
tvorą ir prie pat vartų sustatytų pasirengusias pulti vėliavas? Kas būtų, jei jis 
šito geistų, siekdamas įgyti daugiau šlovės, kai gelbės iš keblios ir nelemtos 
padėties? Bjauriu keliu veda savo geradarystes žmonės, kviečiantys dievus 
prieš tą, kuriam patys ketina padėti ir norintys matyti kitus parblokštus, prieš 
juos pakeldami. Nežmoniška yra iškreiptai dėkingos sielos prigimtis: ji linki 
blogio tam, kuriam negalėtumei: nepadėti garbingai. 


XXVI. „Jam nekenkia, — sako jis, — ta malda, nes kartu linkiu ir pavojaus, 
ir pagalbos.“ Šitaip kalbėdamas nusidedi, bet mažiau negu linkėdamas pavo- 
jaus be pagalbos. Niekšybė yra skandinti, kad ištrauktum, parblokšti, kad pakel- 
tum, uždaryti, kad išleistum. Galo skriaudai padarymas nėra geradarystė. Nėra 
nuopelno, kai nelaimę panaikina ją užtraukęs žmogus. Labiau norėčiau, kad 
nesužeistum, negu kad išgydytum. Gali užsitarnauti padėką, išgydydamas mane 
sužeistą, 0 ne sužeisdamas, kad išgydytum. Įbrėžimas džiugina tik lyginant su 
žaizda. Mes linksmi, kad taip sutapo, bet labiau norėtume, kad to nebūtų buvę. 
Tavo linkėjimas būtų nežmoniškas net tam, iš kurio nesi patyręs nieko gera. 
Daug nežmoniškesnis, kai linki tam, kuriam esi skolingas už geradarystę. 


XXVII. „Bet kartu meldžiu, — sako jis, — kad galėčiau suteikti jam pagalbą.“ 
Pirma, užtikęs tave viduryje maldos, jau žinau, jog esi nedėkingas. Dar neiš- 
girdęs, ką norėtum jam suteikti, žinau, kokių kančių jam norėtum. Linki neri- 

masties, baimės ir kokios nors dar didesnės nelaimės. Trokšti, kad jis stokotų 
pagalbos. Noras nukreiptas prieš jį. Trokšti, kad stokotų tavo pagalbos. Tau 
naudingas noras. Nori ne padėti jam, o užmokėti. Taip skubantis žmogus siekia 
atsipalaiduoti nuo skolos, o ne atsilyginti. Taigi, vienintelis galėjęs tavo mal- 
doje atrodyti garbingas dalykas yra niekšiškas ir nedėkingas. Tai nenoras būti 
skolingam. Juk tu nori ne galimybės atsilyginti, bet kad geradarys būtų pri- 
verstas su ašaromis maldauti. Save laikai viršesniu ir (tai bedieviška!) leidi 
pulti prie kojų tau nusipelniusiam žmogui. Daug verčiau garbingai likti skolin- 
gam, negu nedorai atsilyginti. Mažiau nusidėtum, išsigindamas gauto. Mat jis 
tada tik prarastų suteikta, o dabar nori, kad priklausytų nuo tavęs, kad jo pašliję 
reikalai ir pasikeitusi padėtis priverstų atsidurti žemiau už jo padaryta gera. 
Man vadinti tave dėkingu? Tada prašyk, girdint tam, kuriam nori pasitar- 
nauti. Ar tu vadini malda tarp dėkingojo ir priešo padalijamą prašymą, kurį, 
be abejo, nutylėjus pabaigą, ir pats palaikytum nedraugo ir priešo žodžiais? 
Priešai irgi kartais trokšta užimti kai kuriuos miestus ne tam, kad sugriautų, ir 
kai ką nugalėti tam, kad vėliau parodytų malonę. Tačiau ketinimai vis tiek yra 
priešiški, kai švelniausia dalis eina po Žiauriausios. Pagaliau, kaip tu vertini 
maldą, kurios išsipildymo nenori niekas, o mažiausiai — tas, dėl kurio meldie- 
si? Niekšiškai elgiesi su juo, norėdamas, kad dievai jam kenktų, o tu padėtum. 
Neteisingai elgiesi su dievais. Jiems paskiri žiauriąją dalį, o sau - žmogiškąją. 
Dievai kenks, kad tu padėtum. Jei užsiundęs kaltintoją, vėliau atitrauki, jei 
ką nors įpainiojęs į bylą, paskui atsisakai, tai niekas neabejoja, jog darai 
nusikaltimą. Koks skirtumas, ar tai atsitinka dėl klastos, ar dėl maldos, jei jam 
ieškai galingesnių priešininkų? Nesakyk: „Kaip aš jį nuskriaudžiau?“ Tavo 
malda arba netinkama, arba neteisėta. Būtent neteisėta, net jei ir neišsipildo. 
Kad ko nors neįvykdai, — tai Dievo malonė, o neteisėtumas, — kad trokšti. 
Užtenka. Ant tavęs privalome pykti, kaip ir tuo atveju, jei būtum padėjęs. 

XXVIII. „Jei maldos, — sako jis, — turėtų reikšmės, jos turėtų reikšmės ir ta- 
vo saugumui.“ Pirma, trokšti man aiškaus pavojaus, esant neaiškiai pagalbai. 
Antra, manyk, jog dėl abiejų aišku, bet juk pirma eina prašymas pakenkti. 
Be to, tu žinojai savo maldos sąlygą, o mane audra užklupo neužtikrintą dėl 
uosto ir pagalbos. Kaip manai, kokių kankynių man trūks, net jei sulauksiu 
jos? Man teks drebėti, net jei būsiu išgelbėtas, teks bylinėtis, net jei būsiu 
išteisintas. Jokios baimės pabaiga nėra malonesnė už tvirtą ir nepajudinamą 
ramybę. Melsk, kad galėtum man atsilyginti už geradarystę, kai reikės, bet 
nemelsk, kad reikėtų. Jei tavo galioje būtų tai, ko meldi, tai pats padarytum. 


XXIX. Daug garbingesnė tokia malda: „„Meldžiu, kad jo būklė nesikeistų, 
kad visada dalytų geradarystes, o pačiam jų neprisireiktų. Tegul jam nepri- 
trūksta taip maloningai naudojamų galimybių dosnumui ir pagalbai! Tegul 
niekada nestigs duosimų dovanų, o dėl duotųjų tegu nereikės gailėtis! Tegul 
savaime į gailestingumą, žmogiškumą, atlaidumą linkusią prigimtį skatins 
ir kvies dėkingųjų minia! Tegul jų tenka turėti, bet neiškyla būtinybė išban- 
dyti. Tegul niekas neišvysta jo nenumaldomo, o jam tegul netenka maldau- 
ti. Tegul likimas visada jam būna toks maloningas, kad visi tik nuoširdžiai 
būtų dėkingi.“ Daug teisingesnė malda, nesusiejanti tavęs su jokia proga, o 
tučtuojau padaranti dėkingą. Kas tau trukdo atsilyginti, kai jo reikalai klojasi 
sėkmingai? Esama daugybės priemonių atsimokėti skolą ir laimingiesiems. 
Ištikimas patarimas, nuolatinis aplankymas, mandagūs, malonūs, nepataikū- 
niški pašnekesiai, atsuktos ausys, jei norėtų pasitarti, kaip į vandenį išgirstus 
žodžius nuleidžiančios, jei geistų ką patikėti, bičiuliškas bendravimas. Sėkmė 
nė vieno žmogaus neužkėlė taip aukštai, kad netrūktų draugo todėl, kad nieko 
nestinga. 

XXX. Tą nelemtą progos laukimą reikia išmesti iš visų maldų ir blokšti to- 
lyn. Kad būtum dėkingas, tau reikia supykusių dievų? Ar nesuvoki nusidedąs 
vien tuo, kad geresnėje padėtyje atsiduria tas geradarys, kuriam neketini 
atsidėkoti? Įsivaizduok kalėjimą, pančius, nešvarumus, vergiją, karą, elgetystę. 
Tai tavo meldžiamos progos. Susijęs su tavimi žmogus paleidžiamas, tik per 
tai perėjęs. Kodėl verčiau nenori, kad tas galiūnas, kuriam daugiausia esi 
skolingas, būtų ir laimingas? Kas draudžia, kaip jau sakiau, tau atsidėkoti ir 
laimės numylėtiniams? Galimybių turi gausių ir įvairių. Kaipgi ne? 

Ar nežinai, kad skolą reikia atiduoti ir pasiturintiems? Netampysiu tavęs 
nenorinčio. Net kai pertekusi laimė išgrūda beveik viską, parodysiu, ko stinga 
aukštos padėties žmonėms, ko trūksta visa valdantiems. Žinoma, tiesą sakančio 
patarėjo, atkariaujančio iš veidmainių pataikavimo bei saldžių giesmelių 
žmogų, aprimusį tarp melagių ir visiškai nežinantį tiesos dėl įpročio klausyti 
meilikavimų vietoje teisybės. Ar nematai, kaip užgesinta laisvė ir vergišku 
nuolankumu virtusi ištikimybė juos gena į prarają? Kai niekas iš širdies jų 
neįtikinėja ir neatkalbinėja, o vyksta padlaižiavimo varžybos, kai visų draugų 
pareiga viena, kai rungiamasi vien dėl to, kas įteikliau sumeluos, jie nepažįsta 
savo jėgų ir tikėdami esą tokios didybės, kaip girdi, užtraukia nereikalingus, 
visa išklibinančius karus, sulaužo naudingą ir būtiną santarvę, vadovaudamie- 
si niekieno netramdomu pykčiu, išgeria daug kraujo, kol galų gale pralieja 
savąjį. Jie baudžia už neištirtus nusikaltimus kaip už tikrus, nuolaidą laiko 
tokia pat gėda, kaip ir pralaimėjimą, tiki esant amžina tai, kas iš tiesų smarkiai 
siūbuoja, nors padėta aukštai. Jie sudaužo milžiniškas karalystes, nuolaužomis 
užgriūvančias juos pačius ir artimuosius. Nesupranta, kad toje tuščiomis ir 
beregint nuplauksiančiomis gėrybėmis žėrinčioje scenoje jie neturėjo laukti 
nieko, išskyrus negandą, nuo to laiko, kai nebegalėjo girdėti tiesos. 

XXXI. Kserksui paskelbus karą Graikijai, kiekvienas skatino jo pasi- 
pūtusią, užmiršusią vilčių trapumą sielą. Vienas šnekėjo, kad graikai nepa- 
kels karo žinios ir, vos atėjus gandui, leisis bėgti. Kitas sakė, jog neverta 
abejoti, kad šitokia aibė gali Graikiją ne tik nugalėti, bet ir sutraiškyti. Reikią 
labiau būgštauti, kad nerastų tuščių ir apleistų miestų ir kad bėgliai nepalik- 
tų plačių dykynių priešams, neturėsiantiems, kur panaudoti milžiniškų jė- 
gų. Trečias paistė, jog karalius vos išsitenka pasaulyje, per ankštos esan- 
čios jūros jo laivams, stovyklos — kariams, laukai — raitelių kariuomenei 
išsirikiuoti, o danguje vos telpančios visų rankų paleistos ietys. Iš visų 
pusių svaidantis panašiomis mintimis, kurstančiomis pamišusį dėl perdėto 
savęs vertinimo Žmogų, vienintelis lacedemonietis Demaratas pasakė, jog 
vadui reikėtų būgštauti dėl tos karaliui patinkančios sumišos ir sunkiasvorės 
gausybės. Ji esanti ne stipri, bet masyvi. Besaikio daikto neįmanoma val- 
dyti, o neįmanomi valdyti dalykai ilgai neišsilaiko. „Prie pirmo, — sakė jis, — 
kalno išėję lakonai pasirodys, kas esą. Trys šimtai sustabdys tūkstančius 
genčių.'*? Jie nesitrauks nė per pėdą, gindami pavestą tarpeklį. Pastatys kūnų 
užtvaras. Visa Azija nepajudins jų iš vietos. Saujelė atrems milžiniško karo 
grėsmę ir beveik visos žmonių giminės įsiveržimą. Kai gamta praleis tave, 
pakeitusį jos dėsnius,'** įstrigsi ant takelio ir galėsi įvertinti būsimus nuosto- 
lius, paskaičiavęs, kiek kainavo Termopilų tarpeklis. Sužinojęs, jog gali būti 
sulaikytas, žinosi, jog gali būti priverstas bėgti. Nors daugelyje vietų jie tau 


149 Turimas galvoje trijų šimtų spartiečių (arba lakonų) pasipriešinimas persams Termopi- 
lų tarpeklyje 480 m. pr. Kr. 

150 Senovės žmonės buvo įsitikinę. kad Kserksas, įsakęs iškasti kanalą prie Atono kalno, 
kad lengviau būtų pulti Graikiją ir nutiesti tiltą per Helespontą, skyrusį Europą nuo 
Azijos, peržengė dievų nustatytą tvarką ir tuo pačiu gamtos dėsnius. 

pasiduos, tarytum pagauti veržlaus srauto, kuris iš pradžių plaukia, smarkiai 
gąsdindamas, tačiau paskui iš šen ir iš ten visi kartu pakils ir tave prislėgs 
tavo paties jėgomis. Teisybė sakoma, tvirtinant, jog tavo karo pajėgos 
didesnės, negu gali surinkti numatytos užkariauti sritys, bet tas dalykas 
yra prieš mus. Graikija tave nugalės tuo, kad neaprėps. Negalėsi panaudo- 
ti visos savo kariuomenės. Be to, negalėsi nei tinkamai atblokšti pirmųjų 
smūgių (o tai juk vienintelis išsigelbėjimas), nei padėti palūžusiems, nei 
paremti bei sustiprinti silpstančių. Pralaimėsi daug anksčiau negu pasijusi 
pralaimėjęs. Nėra pagrindo manyti, jog tavo kariuomenės neįmanoma su- 
laikyti dėl to, kad net vadas nežino tikslaus jos skaičiaus. Nėra negalinčio 
pražūti lusto. Net jei kitos aplinkybės būtų ramios, pražūties priežastis — pati 
didybė.“ 

Atsitiko taip, kaip buvo pranašavęs Demaratas. Pamynusiam visa, kas die- 
viška ir žmogiška, keičiančiam visa, kas kliudo, karaliui sustoti įsakė trys 
šimtai spartiečių, ir po visą Graikiją išblaškytas persas suprato, kaip toli šaukia 
miniai iki kariuomenės. Tada labiau dėl gėdos nei dėl nuostolių apgailėtinas 
Kserksas padėkojo Demaratui už tai, kad vienintelis kalbėjo tiesą ir leido 
paprašyti, ko norėtų. Tas paprašė galimybės įžengti į didžiausią Azijos miestą 
Sardes važiuotam su tiesiąja tiara ant galvos. Tai buvo duota tik karaliams. 
Jis buvo vertas dovanos, dar prieš paprašydamas, bet kokia apgailėtina toji 
tauta, iš kurios neatsirado nė vieno, galinčio pasakyti karaliui tiesą, jei ją sakė 
sau! 


XXXII. Dieviškasis Augustas ištrėmė nedorovingą, už bet kokius priekaištus 
dėl nedorovingumo palaidesnę dukterį ir visuomenei atvėrė pirmųjų valstybės 
namų gėdą. Būriais ėję meilužiai, negražiai išsidirbinėjant klaidžiota naktimis 
po miestą, net forumą ir rostrus, iš kurių tėvas buvo paskelbęs įstatymą dėl 

paleistuvavimo,"“! duktė suteršė ištvirkavimu. Kasdieniniuose susiėjimuose 
prie Marsijo statulos iš ištvirkėlės ji virto parsidavėle, su nepažįstamais su- 
gulovais siekdama visiško palaidumo laisvės. Princepsas turėjo ir bausti, ir 
nutylėti, nes kai kuriais atvejais begėdystė suteršia ir baudėją. Nesuvaldy- 
damas pykčio, paskelbė. Vėliau, kai prabėgus laikui, pykčio vietą užėmė aki- 
kaistis, vaitodamas, kad tylomis neužgniaužė to, apie ką nežinojo ligi tol, kol 
netapo gėda kalbėti, keletą kartų sušuko: „To nebūtų atsitikę, jei būtų buvę 
gyvi Agripa arba Mecenatas!“ Tiek tūkstančių žmonių turinčiam valdovui 
sunku buvo rasti ką į tųdviejų vietą. Išskersti legionai. Štai jie vėl surinkti. 
Sudaužytas laivynas. Po kelių dienų plaukiojo naujas. Gaisrai nuniokojo vi- 
suomeninius pastatus. Iškilo gražesni už prarytuosius. Tačiau visą gyvenimą 
Agripos ir Mecenato vietos buvo tuščios. Kodėl? Gal manyti, kad nebuvo į 
juos panašių vertų prisileisti, o gal tai buvo jo paties yda, kad labiau norėjo 
skųstis, negu ieškoti? Nėra pagrindo galvoti, kad Agripa su Mecenatu pa- 
prastai jam kalbėdavo tiesą. Jei jie būtų gyvenę, būtų buvę tarp pataikūnų. 
Karališkos prigimties ypatybė yra girti prarasta, siekiant įžeisti dabartį ir leisti 
kalbėti tiesą tiems, iš kurių nebėra pavojaus ją išgirsti. 


XXXIII. Grįždamas prie aptariamojo dalyko, pasakysiu: matai, kaip lengva 
atsilyginti laimingiesiems, net užkeltiems į žmogaus galybės viršūnę. Sakyk 
jiems ne tai, ką nori išgirsti, bet ką ateityje visada norės būti išgirdę. Retkarčiais 


teisybės balsas tegu aplanko pataikūnų išūžtas ausis, duok naudingą patarimą. 
Klausi, kuo galėtum pasitarnauti laimingajam? Padaryk, kad netikėtų savo 


151 Augustas 2 m. pr. Kr. ištrėmė dukterį Juliją. Rostrai - tribūna Romos forume. 18 m. pr. 
Kr. Augustas buvo išleidęs įstatymą prieš paleistuvystę, numačiusį itin griežtas baus- 
mes už nesantuokinius santykius. 

laime, kad žinotų ją priklausant nuo daugybės ištikimų rankų. Ar mažai su- 
teiksi, iškratydamas įsitikinimą visados išliksiančia galia ir parodydamas, jog 
atsitiktinumo duoti dalykai yra nepastovūs, pabėga sparčiau, negu ateina, atgal 
grįžtama ne tomis pakopomis, kuriomis užlipta į viršūnę, bet tarp aukščiausios 
ir žemiausios padėties nėra ribos? Neišmanai didžiulės draugystės kainos, jei 
nesuvoki daug duosiąs tam, kuriam duosi draugą, retą ne tik šeimų, bet ir 
ištisų kartų paukštį, labiausiai išnykusį ten, kur tikima gausiai esant. Kaip čia? 
Ar manai, jog tos knygos, vargiai aprėpiančios nomenklatorių'** norimus atsi- 
minti ir užrašyti vardus, yra draugų sąrašai? Ne tie yra draugai, kurie pulkais 
beldžiasi į duris, kurie paskirstomi pirmajam ir antrajam priėmimui. 


XXXIV. Senas karalių ir karalių mėgdžiotojų paprotys — išskirstyti draugų 
būrį. Išdidumo bruožas - didžiai vertinti leidimą įeiti, peržengti slenkstį ir teikti 
garbę sėdėti prie pat durų, kad pirmas įsmuktum į namus, turinčius daugelį kitų 
durų, neįleidžiančių net priimtųjų. Pas mus Gajus Grakchas, o netrukus ir Livijus 
Druzas pirmieji nutarė suskirstyti savo minią ir vienus priimti atskirai, antrus — 
su daugeliu kitų, trečius — su visais. Taigi jie turėjo pirmųjų ir antrųjų draugų, 
bet niekados - tikrųjų. Vadini draugu žmogų, kuriam paskiriama eilė tave pas- 
veikinti?'? Ar gali pasitikėti tuo, kuris ne įeina, o šmurkšteli pro vos vos pra- 
vertas duris? Ar galima laisvai bendrauti su tuo, kuris tik sulaukęs eilės išsunkia 
nuvalkiotą, visiems sakomą, net nepažįstamiems svaidomą žodį „labas!“? 


15? Nomenklatorius — vergo pareigybės pavadinimas. Jis sudarinėdavo kviestinių svečių 

sąrašus, primindavo šeimininkui praeivių ar svečių vardus, idant tas juos galėtų pasvei- 

kinti vardu. 

153 Turimas galvoje senas romėnų paprotys - rytinis pasveikinimas. Kiekvieną rytą turtin- 
go bei įtakingo romėno ateidavo pasveikinti draugai, gerbėjai ir vienaip ar kitaip nuo jo 
priklausomi asmenys. 

Atėjęs pas bet kurį iš tų, kurių pasveikinimo iškilmės drebina miestą, pastebėjęs 
milžiniškos minios užplūstas gatves bei pulkais pirmyn ir atgal skubančius 
sveikintojus, žinok atėjęs į tokią vietą, kur devynios galybės žmonių, bet 
draugų — nė vieno. Draugo ieškoma ne atrijuje,'“* o širdyje. Ten jį reikia pri- 
imti, ten laikyti, jausmuose paslėpti. Šito juos išmokyk ir atsidėkosi. 


XXX V. Prastai save vertini, galvodamas, jog būsi naudingas tik parblokštam, 
jog esi nereikalingas, kai viskas gerai klojasi. Išmintingai elgiesi ir neaiškiomis 
ar priešiškomis, ir smagiomis aplinkybėmis, įžvalgiai sutinki neaiškią, nar- 
siai — priešišką, saikingai — smagią padėtį. Taigi ir draugui gali pasirodyti visur 
naudingas. Nei apleisi jo nelaimėje, nei trokši jam negandos, ir vis tiek, net 
nenorint, šitaip viskam keičiantis, atsiras progų pareikšti ištikimybei. Kaip 
žmogus, trokštantis kitam turto, idant pats nutvertų dalį, nors atrodo trokštąs 
kitam, iš tiesų žiūri savęs, taip ir trokštantis draugui kokios nesėkmės tam, kad 
ją nugintų, teikdamas pagalbą ir parodydamas ištikimybę (tai - nedėkingojo 
bruožas), save labiau vertina už jį ir mano, jog draugui verta būti vargšu, idant 
pats galėtų jam atsidėkoti, būtent dėl to paties neatsidėkoja. 

Mat nori nusimesti krūvį, išsilaisvinti nuo nešulio. Didelis skirtumas, ar 
skubi atsilyginti, kad atsidėkotum už geradarystę, ar kad neliktum skolingas. 
Geidžiąs atsilyginti prisitaikys prie ano Žmogaus aplinkybių ir norės ateiti 
pas jį tinkamu laiku. Negeidžiąs nieko kito, tik pats išsilaisvinti, stengsis tą 
pasiekti bet kokiu būdu. Tai piktanoriškumas. „Toks skubėjimas, — sako jis, — 
yra per didelio dėkingumo požymis.“ Negaliu aiškiau to išreikšti, kaip pak- 
artodamas, ką esu sakęs: tu nori ne atsilyginti už gautą geradarystę, o pabėgti 
nuo jos. Juk tarytum kalbi: „Kada juo atsikratysiu? Trūks plyš turiu stengtis, 


154 Atrijus — svarbiausia romėnų namų menė. 

kad nebūčiau jam įsipareigojęs.“ Net ir geisdamas užmokėti jam iš savo lėšų, 
toli gražu neatrodytum dėkingas, o tai, ko trokšti dabar, dar neteisingiau. Juk 
jį prakeiki ir baisiomis maldomis nukerti tau šventą jo galvą. Niekas, kaip 
manau, neabejotų tavo sielos klaikumu, jei atvirai jam linkėtumei skurdo, 
nelaisvės, bado, baimės. O koks skirtumas, ar tai vien tavo maldos žodžiai, 
ar esmė? Juk kai ko ir trokšti. Dabar eik sau ir dingok, kad dėkingojo savybė 
yra tai, ko ir nedėkingasis nedarytų. Pastarasis nenuslysta į neapykantą, o tik 
išsigina geradarystės. 


XXXVI. Kas vadintų Enėją doruoju, jei jis būtų norėjęs tėvynės vergovės, 
idant tėvą išvaduotų iš vergijos? Kas Sicilijos jaunuolius laikytų puikiu 
pavyzdžiu vaikams, jei jie būtų meldę, kad nepaprastai smarkiai užsiliepsnojus: 
ir užsiplieskusi Etna išsiveržtų, duodama jiems progą parodyti meilę, iš gais- 
ro vidurio išnešant tėvus?'*? Roma nieko nebūtų buvusi skolinga Scipionui, 
jei jis būtų užtęsęs Pūnų karą tam, kad jį užbaigtų, nieko neskolinga mirti- 
mi išgelbėjusiems tėvynę Decijams, jei jie būtų troškę, kad baisiai pavojin- 
gos aplinkybės suteiktų galimybę jų narsiam pasiaukojimui. Labiausiai sle- 
gianti nešlovė gydytojui yra darbo sau pasidarymas. Daugelis jų, padidinę ir 
paskatinę ligas, idant įgytų daugiau garbės išgydydami, nebegalėjo jų iškratyti 
arba nugalėjo, smarkiai kankindami ligonius. 


XXXVII. Pasakojama, jog Kalistratas (taip rašo, žinoma, Hekatonas) vyko 
į tremtį kartu su daugeliu kitų maištingos ir nesaikingai laisvos valstybės 
išguitųjų. Kažkam palinkėjus, kad atėniečiams iškiltų būtinybė grąžinti trem- 
tinius, pasibjaurėjo tokiu grįžimu. Mūsų Rutilijus pasielgė dar didingiau. 


153 Apie tai smulkiau pasakojama trečios knygos XXXVII skyriuje. 

Kažkam guodžiant ir sakant, jog čia pat pilietinis karas, veikiai visi trem- 
tiniai sugrįš, atsakė: „Ką tau bloga padariau, kad linki man blogesnio už mirtį 
sugrįžimo? Labiau trokštu, kad tėvynė gėdytųsi dėl mano tremties, negu 
liūdėtų dėl grįžimo.“ Tai ne tremtis, kai jos visi gėdijasi daugiau už nuteistąjį. 
Kaip gerų piliečių pareigą išsaugojo vyrai, atsisakę grįžti namo, ištikus vi- 
suotinei negandai, nes verčiau dviem nukentėti dėl neteisingumo nelaimės, 
negu visiems nuo visuotinės, taip neturi dėkingo žmogaus jausmo tas, kuris 
nori, kad sunkumai prispaustų jo geradarį, o jis juos pašalintų. Net jei ketini- 
mai geri, linkėjimai vis tiek blogi. Paties užkurto gaisro gesinimas nėra nei 
pasitarnavimas, nei šlovė. 


XXXVIII. Kai kuriose valstybėse nedora malda laikyta nusikaltimu. 
Atėnuose Demadas nubaudė prekiautoją laidotuvių reikmenimis, įrodęs, jog 
tas meldė didelio pelno. Jo nebūtų gavęs, nelinkėdamas daugiau mirčių. Tačiau 
dažnai klausiama, ar pelnytai buvo nubaustas. Galbūt meldė ne daugiau par- 
duoti, o brangiau, gal mažesnės prekių savikainos. Kadangi jo verslas susi- 
deda iš pirkimo ir pardavimo, kodėl jo maldą priskiri tik vienai pusei, nors 
pelnui svarbios abi? Be to, galima nubausti visus šio verslo dalyvius, juk 
visi nori to paties, tai yra, patylomis meldžia. Nubausi didesnę pusę Žmonių, 
nes dažnas pasipelno iš svetimos bėdos. Trokšdamas garbės, karys trokšta 
karo, žemdirbys atsitiesia pabrangus duonai, oratorių patarnavimų kaina kyla 
daugėjant bylų, sunkūs metai leidžia uždirbti gydytojams, sugedę jaunuoliai 
turtina prekiautojus prabangos reikmenimis, amatininkai neturėtų ką veikti, jei 
namų negriautų audros ar nenaikintų ugnis. Jis užklupo vieną besimeldžiantį, 
bet juk visų maldos panašios. Ar manai, jog Aruncijaus, Haterijaus!“* bei kitų 


156 Senekos laikų testamentų medžiotojai. 

testamentų kaulijimo meno skelbėjų maldos ne tokios pat, kaip laidotuvininkų 
bei pakasynininkų? Tačiau tie, kurių galo meldžia pastarieji, to nežino, o 
anie geidžia bičiulio mirties, nes draugystė teikia daugiausia vilčių. Laido- 
tuvininkams gyvieji nedaro žalos, o palikimo ieškotojus susina kiekvienas, 
delsiąs numirti. Taigi jie trokšta ne tik gauti užsidirbta šlykščiai vergaujant, 
bet ir išsilaisvinti nuo sunkios duoklės. Nėra abejonės, kad visi šie meldžia 
daugiau nei tai, dėl ko buvo nubaustas vienas žmogus. Kas mirdamas jiems 
duos naudos, gyvas būdamas teikia nuostolio. Tačiau visi ir žino jų maldas, 
ir nebaudžia. Pagaliau kiekvienas tegu pagalvoja apie save ir pasirausęs po 
širdies gelmes, tepažiūri, ko tylomis yra meldęs. Kaip daug maldų, dėl kurių 
net gėda sau prisipažinti! Kaip mažai jų galėtume ištarti kam nors girdint! 


XXXIX. Tačiau ne visa, kas smerktina, yra baustina, kaip ir mūsų aptaria- 
ma pati piktnaudžiaujanti savo gerais ketinimais draugo malda. Jis įgyja tą 
ydą, kurios vengia: skubėdamas parodyti dėkingumą, darosi nedėkingas. Jis 
kalba šitaip: „Tegu jis tampa priklausomas nuo manęs, tegu trokšta mano 
atsidėkojimo, tegu be manęs negali būti nei sveikas, nei garbingas, nei saugus. 
Tegu būna toks apgailėtinas, kad mano atsilyginimas jam virstų geradaryste.“ 
Dievai išgirsta tokius jo žodžius: „Tegu jį apipainios namų pinklės. Aš vi- 
enas galėsiu jas sutraukyti. Tegu jį persekios galingas ir smarkus priešininkas, 
besišiaušianti ginkluota minia, tegu slėgs kreditorius ir skundikas.“ 


XL. Pažvelk, koks tu teisingas: jei jis nebūtų padaręs tau gera, negeistum 
jam šito. Nė puse žodžio neužsimindamas apie sunkesnę tavo, blogiu už 
gera atsimokančio nuodėmę, pasakysiu, jog nusižengi tuo, kad nelauki tin- 
kamo laiko. Mat vienodai nusideda ir nespėjąs atsidėkoti, ir pernelyg skubąs 
žmogus. Kaip ne visada reikia priimti geradarystę, taip ne trūks plyš grąžinti. 

Nedėkingas būtum, grąžindamas, man nenorint. Dar nedėkingesnis esi, vers- 
damas mane to norėti. Palauk! Kodėl negeidauji, kad mano dovana pabūtų pas 
tave? Kodėl kamuojiesi, jausdamasis įsipareigojęs? Kodėl skubi atsiskaityti 
kaip su rūsčiu palūkininku? Kodėl sieki man sunkaus triūso? Kodėl siundai 
prieš mane dievus? Šitaip atsilygini. O kaip reikalautumei skolos? 


XLI. Taigi, Liberali, pirmiausia mokykimės ramiai būti skolingi už gera- 
darystes ir laukti progos atsiteisti, o ne dirbtinai ją sukurti. Neužmirškime, jog 
geismas kuo skubiau išsilaisvinti nuo įsipareigojimo yra nedėkingojo ypaty- 
bė. Mat niekas mielai neatlygina to, už ką nenoromis jaučiasi skolingas, ko 
širdis netraukia pas save laikyti, ką vadina našta, o ne dovana. Daug geriau ir 
teisingiau būti visada pasiruošus draugiškai pasitarnauti, pasiūlyti, o ne brukti, 
nesijausti prasiskolinusiu, nes geradarystė yra bendras, du žmones sujungian- 
tis ryšys. Sakyk: „Negaišiu, tau atsiteisdamas, tik trokštu, kad smagus priim- 
tumei. Jei kuriam nors iš mūsų gresia neišvengiama neganda, jei lemtis skirs, 
kad arba tu būsi priverstas atsiimti savo dovaną, arba aš priimti antrą, tai geri- 
au tegu teikia tas, kas jau yra teikęs. Aš pasiruošęs, „Turno ieškoti nereiks“.!?? 
Kai tik ateis laikas, parodysiu širdį, o kol kas tą liudija dievai.“ 


XLII. Mielas Liberali, esu pastebėjęs ir tarsi už rankos sučiupęs tavo tokią 
aistrą: baisiai bijai pasivėlinti atlikti bet kokią pareigą. Dėkingai sielai neri- 
mastingumas nedera. Priešingai, jai tinka didžiausias pasitikėjimas savimi, iš 
tyros meilės suvokimo išguitas bet koks būgštavimas. Priekaištu skamba ir 
„pasiimk,“ ir „esi skolingas“. Pirmoji suteiktos geradarystės sąlyga yra ta, kad 
atsilyginimo laiką pasirenka geradarys. „Būgštauju, kad Žmonės nepradėtų 


5? Vergilijaus Eneidos (XII. 11) citata. 

kitaip kalbėti apie mane.“ Blogai elgiasi dėl gandų, o ne dėl sąžinės atsitei- 
siantis žmogus. Turi du to dalyko teisėjus: geradarį — jo nereikia bijoti — ir 
save — jo negali bijoti. „Tai kaip čia išeina? O jei niekada nepasitaikys progos? 
Amžinai ir liksiu skolingas?“ Liksi, bet liksi, visiems žinant, bet liksi, maloni- 
ai nusiteikęs, bet smagiai žvelgsi į tau patikėtą jo dovaną. Drovėdamasis, kad 
dar neatsilygino, žmogus gėdijasi gautos geradarystės. Kodėl buvęs, tavo nuo- 
mone, vertas geradarys atrodo nebevertas, kad ilgiau būtum jo skolininkas? 


XLIII. Smarkiai klysta manantys, jog tik milžiniškos sielos savybė yra sieki- 
mas iškelti, dovanoti, pripildyti užantį ir namus. Tai daro ne didžiadvasiškumas, 
o didelis turtas. Taip teigiantys nežino, kad kartais daug didingiau ir sunkiau 
imti, negu išpilti. Idant nesumenkinčiau antrojo veiksmo, turiu pasakyti, jog 
abu jie kyla iš dorybės ir yra lygūs: gebėjimas būti skolingam už geradarystę 
yra ne mažesnės sielos požymis, kaip mokėjimas duoti. Pirmasis atvejis yra 
tuo sunkesnis už antrąjį, kuo stropiau saugoma gauta, negu duodama. Tai- 
gi, nereikia galvą trūkti, skubant atsiteisti, nei ne laiku pulti, nes nusižengia 
ir delsikas, atėjus jo laikui atsilyginti, ir skubėtojas, neatėjus geradario lai- 
kui. Jo dovana padėta pas mane, nebijau nei dėl jo, nei dėl savęs. Jai labai 
saugu. Geradarystė pražus tik su manimi. Ne, net su manimi nepražus. Jam 
padėkojau, taigi, atsilyginau. Kas pernelyg daug galvoja apie atsilyginimą 
už geradarystę, tas įsivaizduoja kitą per daug galvojant apie jos atgavimą. 
Tegul jis bus pasiruošęs abiem atvejams: jei geradarys nori atgauti, smagūs 
atsilyginkime ir atsiteiskime, o jei jis nori, kad būtų saugoma pas mus, kam 
išmesti jo lobį? Kam atsisakyti saugoti? Jis vertas, kad būtų, kaip panorės. O 
žmonių nuomonė ir gandai tegu ne vadovaus mums, bet seks iš paskos. 

SEPTINTA KNYGA 


I. Mielas Liberali, nenusimink: 

Žemė - pasieksi ranka. Tavęs aš nevarginsiu šičia 
Nereikalingom eilėm, gražbylystėm ir pratarme ilga.!** 

Į šią knygą sukrauti likučiai. Išnaudojęs medžiagą, žvalgausi, ne ką galėčiau 
pasakyti, bet ko dar nepasakiau. Maloniai priimk tas nuoliekas, nes jos su- 
rinktos tau. Norėdamas sau pataikauti, turėjau darbą plėtoti pamažu, o pabai- 
gai palikti tokią dalį, į kurią tiestų ranką net persisotinęs skaitytojas. Tačiau 
svarbiausius dalykus išdėsčiau pradžioje, dabar renku praslydusias pro akis 
nuotrupas. 

Jei tau rūpi mano nuomonė, tai, mano galva, dievaži, nelabai tinka, pasa- 
kius apie dorovę ugdančius nuostatus, toliau pateikti ne sielos gydymui, bet 
protui lavinti išrastus samprotavimus. Puikiai apie tai kalba kinikas Demetri- 
jus, mano nuomone, didis net su didžiausiais lyginant vyras. Jis teigia, jog pa- 
prastai daugiau naudos iš kelių įsikaltų išminties patarimų, pirštu pasiekiamų 
ir naudojamų, negu iš daugybės išmoktų, bet nelaikomų po ranka: „Kaip geras 
imtynininkas ne visus veiksmus ir gudrybes išsimiklina panaudoti, nes retai 
tenka jų griebtis, bet gerai ir stropiai išsilavinęs atlikti vieną ar du veiksmus, 
atidžiai laukia progos (juk nesvarbu, kiek moka, jei moka tiek, kiek reikia 
nugalėti), taip ir šiuose samprotavimuose daug kas džiugina, o laimėti padeda 
kelios taisyklės. 


158 Vergilijaus Georgikų (11. 45—46) citata. 

Gali nežinoti okeano potvynių ir atoslūgių priežasties ir kodėl kiekvieni sep- 
tyneri metai žmogaus amžiui įspaudžia ypatingą žymę, *? kodėl iš toli žiūrint 
portiko plotis atrodo ne toks pat, bet į galą siaurėjantis, o tarpai tarp kolonų 
galop susilieja, kokia priežastis dvynių pradėjimą atskiria, o gimimą sujungia, 
ar per vieną sueitį abu pasėjami, ar per kelis kartus, kodėl drauge gimusių 
lemtys skirtingos ir be galo tarytum didžiulėje erdvėje nutolusios, nors tarp 
jų atsiradimo tik siaurutėlaitė ežia. Nedaug tepakenks, jei numosi ranka į nei 
leistas, nei naudingas žinias. Paslapties apgaubta tiesa slypi gelmėse. Tačiau 
negalime skųstis gimties piktybe, nes visa atrasti nesunku, nebent išskyrus 
tuos dalykus, kurių vienintelis vaisius yra suradimas. 

Tai, kas padarys mus geresnius ir laimingesnius, — arba atlapa, arba šalia. 
Jei siela niekina atsitiktinumus, jei iškyla virš siaubo, jei kupina godžios vil- 
ties netrokšta be galo daug, bet išmoko turtų ieškoti savyje, jei atsikratė dievų 
ir žmonių baimės ir žino, kad žmogaus nereikia smarkiai baidytis, o Dievo — 
visiškai, jei niekindama kankinančias gyvenimo puošmenas, išsiaiškino, kad 
mirtis nėra nelaimė, o daugelio nelaimių pabaiga, jei žmogus paskyrė sielą do- 
rybei ir laiko lygiu bet kokį jos siūlomą kelią, jei bendrijai gimęs visuomeninis 
gyvūnas!“ žvelgia į pasaulį kaip į vienus visų namus, jei dievams atskleidė savo 


159 Mintis atėjo iš graikų. Pitagoras laikė septynetą ritminio kosmo procesų kartojimosi 
išraiška. Išminčius Solonas vyro amžiaus septynmečiams skirtoje elegijoje rašo, kad 
sukakus pirmajam septynmečiui krenta pieniniai dantys, antrasis septynmetis užbaigia 
vaikystę, tretįjį septynmetį tvirtėja kaulai ir pradeda augti barzda, ketvirtąjį septynmetį 
suklesti visos fizinės jėgos, penktąjį septynmetį laikas pagalvoti apie vestuves, šeštąjį 
septynmetį susitupima ir nebekrečiama kvailysčių, septintąjį ir aštuntąjį septynmečius 
labiausiai klesti proto ir dvasios jėgos, devintąjį septynmetį iškalbos ir išminties veikla 
pradeda lėtėti, o dešimtąjį septynmetį riedama į pabaigą. 

160 Graikų filosofo Aristotelio duotas žmogui pavadinimas. 


Septinta knyga 175 


sąžinę ir visuomet gyvena tarytum ant delno, savęs prisibijodamas daugiau 
negu kitų, jei patekęs į audras, stovi tvirtas ir giedras, — jis yra įgijęs naudingą 
ir būtiną žinojimą. Visa kita tėra poilsio pramogos. Jau pasiekusiai saugią vietą 
sielai galima jomis užsiimti, jos teikia gražmenų, o ne stiprybės.“ 


II. Tobulėjančiam vyrui mūsų Demetrijus liepia abiem rankom įsikibus 
šių patarimų niekados nepaleisti, įsikalti, paversti savastimi, kasdien mąstant 
pasiekti, kad sveikos nuostatos atsirastų savaime ir bet kada netikėtai pareika- 
lautos pasirodytų, kad nedelsdamas ateitų gebėjimas atskirti gėdą ir garbingumą. 
Tegu jis žino, kad vienintelis blogis yra gėda, vienintelis gėris - garbingumas. 
Šia taisykle vadovaudamasis teskirsto gyvenimo darbus. Visur teveikia pagal 
šį dėsnį, didžiausiais vargšais tevadina pilvui ir geiduliams atsidavusius, nuo 
neveiklumo suragojusios ir sustingusios sielos mirtinguosius, kad ir kokiais 
turtais jie spindėtų. Tegu jis sau tars: „Malonumas - trapus, trumpas, paniekos 
vertas daiktas. Kuo godžiau jo semsi, tuo greičiau virs priešybe, jo tučtuojau 
neišvengiamai arba gailimasi, arba gėdijamasi. Jame nieko nėra didinga arba 
to, kas tiktų dievams artimai žmogaus prigimčiai. Tai žemas, gėdingosioms ir 
niekingosioms kūno dalims patenkinti tarnaująs, šlykščių pasekmių dalykas. 
Žmogaus ir vyro vertas malonumas - ne kūno prikimšimas, ne tukinimas, ne ais- 
trų kurstymas (saugiausia jų — ramybės troškimas), bet gebėjimas būti toli ir nuo 
žmonių kivirčų įžiebiamos sumaišties, ir nuo ateinančios iš aukštybių, nes, kaip 
tikina pasakojimai apie dievus, apie juos sprendžiame, remdamiesi savo ydo- 
mis.“ Šį tolygų, bebaimį, niekuomet nejuntantį persisotinimo malonumą patiria 
mūsų nupieštas žmogus. Jį pavadinčiau dieviškos ir žmogiškos teisės žinovu. Jis 
džiaugiasi dabartimi, nepriklauso nuo ateities, o į netikrumą linkęs žmogus yra 
visiškai nepatvarus. Taigi išvaduotas iš didelių, širdį graužiančių rūpesčių vyras 
nieko nesitiki ir netrokšta, nesileidžia į svyravimus, jis patenkintas savimi. 

Negalvok, jog jis tenkinasi mažu, visa — jo. Tačiau ne taip, kaip Aleksan- 
dro. Net ir ant Raudonosios jūros kranto stovint, pastarajam lieka daugiau 
neperžygiuotų kraštų. Ką valdė ir buvo užėmęs, nepriklausė jam, nors Okeano 
išžvalgyti pasiųstas Onezikritas klaidžiojo, siekdamas užkariauti nežinomos 
jūros kraštus. Ar ne aiškų aiškiausia, jog žmogus, ketinąs užgrobti anapus 
pasaulio ribų esančias sritis, dėl aklo godulio tiesiog besiveržiąs į neištirtas 
begalines jų gelmes, yra skurdžius? Ar svarbu, kiek karalysčių atėmė, kiek 
išdalino, kiek žemių prislėgė duokle? Jam tiek trūksta, kiek geidžia. 


III. Šį yda kamavo ne tik Aleksandrą, sėkmingo nutrūktgalviškumo genamą 
Libero ir Herkulio pėdomis, bet ir visus, kuriuos likimas kurstė, išpildydamas 
norus. Peržvelk Kirą, Kambizą ir visus Persijos karalius, ar rasi pasisotinusį 
valdžia, gyvenimo pabaigoje negalvojantį žengti dar toliau? Nenuostabu: visi 
geismų sukelti dalykai semiami iš giliai ir tučtuojau dingsta; nesvarbu, kiek 
pilsi, kiauras maišas vis tiek bus kiauras. 

Tik išminčiui priklauso visa, ir saugoti nesunku. Nereikia siųsti už jūrų marių 
pasiuntinių, priešų paupiuose matuoti vietos stovyklai, pavojingų vietovių 
tvirtovėse įkurdinti įgulų, nereikia legionų ir raitelių būrių. Kaip nemirtin- 
gieji dievai valdo beginkliai, ramiai nuo viršūnių saugodami savo pasaulį, taip 
išminčius be nerimasties imasi daug aprėpiančių savo pareigų. Tas nepaprastai 
galingas ir puikus vyras iš aukšto žvelgia į žmonių giminę. Šaipykis į sveikatą. 
Tai milžiniškos dvasios dalykas, kai skvarbiu sielos žvilgsniu perbėgęs per 
Rytus ir Vakarus bei tolimiausias žmonių negyvenamas dykynes, išvydęs 
aibes gyvūnų, devynias galybes palankiai gamtos beriamų daiktų, gali ištarti 
Dievui pritinkamus žodžius: „Visa tai - mano.“ Išeina, kad išminčius nieko 
negeidžia, nes be viso to daugiau nieko nėra. 

IV. „Šitų žodžių, — sakai, - laukiau. Štai ir sučiupau tave! Pažiūrėsiu, kaip 
išsikapanosi iš paties pasispęstų spąstų. Sakyk, kaip gali kas nors dovanoti 
išminčiui, jei visa jam priklauso? Juk dovanotas daiktas esti dovanotojo. Va- 
dinasi, išminčiui negalima suteikti ir geradarystės: išeis, kad skiriama iš jo 
paties turto. Tačiau jūs teigiate, jog išminčiui galima dovanoti. Žinok, to paties 
klausiu ir apie draugus: mat sakote, kad jų visa bendra. Taigi, niekas nieko 
negali draugui padovanoti, nes dovanoja jam bendrą turtą.“ Niekas netrukdo 
kokiam nors daiktui būti ir išminčiaus, ir to, kam jis priklauso, kam duotas ir 
paskirtas. Pagal civilinę teisę viskas yra karaliaus, tačiau bendrai karaliaus 
nuosavybei priklausantieji dalykai išskirstyti atskiriems šeimininkams, ir 
kiekvienas turi savininką. Taigi, galime karaliui dovanoti ir namą, ir vergą, 
ir pinigų, bet nesakome, jog tai dovanojama iš jo turto. Karaliui priklauso 
viskas, pavieniams asmenims —- atskirų daiktų nuosavybė. Tam tikrą sritį va- 
diname atėniečių ar kampanų'*! kraštu, o jį ežiomis tarpusavyje išsidalija kai- 
mynai savininkai. Nors visa žemė priklauso vienai valstybei, sklypai turi savo 
šeimininkus. Savo laukus galime dovanoti valstybei todėl, kad nors jie lai- 
komi jos nuosavybe, vienaip priklauso jai, kitaip - man. Ar yra abejonių, jog 
vergas su pekulijumi!'“* priklauso šeimininkui? Tačiau jis įteikia šeimininkui 
dovanų. Negalima manyti, kad vergas neturi nuosavybės todėl, kad neturės, 
jei šeimininkas tai uždraustų. Jo savo noru atiduoto daikto negalime nevadinti 
dovana todėl, kad jį galima atimti ir prieš jo valią. Kaip tai galėtume visiškai 
įrodyti? Dabar esame sutarę, jog visa priklauso išminčiui. 


t61 Kampanai - Italijos srities Kampanijos gyventojai. 

16? Pekulijus — asmeninis vergo turtas. Nors Romos įstatymai nenumatė galimybės ver- 
gui turėti nuosavybę, bet šeimininkai retai kėsindavosi į vergo turtą, pamažu sukauptą 
iš jam duotų dovanų, atlygio už ypatingas paslaugas (gydytojo, pasiuntinio, auklės ir 
pan.), duotų pragyvenimui pinigų ir pan.. o visuomenė tokį kėsinimąsi smerkė. 

Pasvarstykime iškeltą klausimą, kaip dosnumo medžiaga išlieka iškilusi 
virš to, kuriam užleidome viską. Vaikų turtas priklauso tėvui. Tačiau kas 
nežino, jog sūnus kai ką dovanoja tėvui?! Visa yra dievų, tačiau ir dievams 
dedame dovanų, pažeriame aukų. Tapusi tava, mano nuosavybė nepasidaro 
nebe mana. Juk gali tas pats daiktas priklausyti ir man, ir tau. „Ištvirkėlių 
savininkas, — sako jis, — yra sąvadautojas. Išminčiui priklauso visa. Vadinasi, 
ir ištvirkėlės priklauso išminčiui. Sąvadautojas yra ištvirkėlių savininkas. Va- 
dinasi, išminčius yra sąvadautojas.“ Panašiai išminčiui uždraudžiama pirkti. 
Sakoma taip: „Niekas neperka savo daikto. Išminčiui priklauso visa. Vadinasi, 
išminčius nieko neperka.“ Panašiai draudžiama skolintis, nes niekas nemo- 
ka palūkanų už savo pinigus. Be galo daug gudragalviaujama, nors gražų 
gražiausiai suprantama, ką norime pasakyti. 


V. Tvirtinu, jog išminčiaus yra visa, bet pavieniai žmonės vis tiek kiekvienas 
turi savo nuosavybės teisę, kaip, valdant tobulam karaliui, visa yra karaliaus 
valdžioje, tačiau atskiri dalykai — atskirų asmenų nuosavybė. Atėjus laikui, 
tai įrodysime. Dabar su šiuo klausimu užtenka. Žinosime, jog vienaip tai yra 
išminčiaus, kitaip - mano. Išminčiui galima dovanoti. Nenuostabu, jog šį bei 
tą galima dovanoti ir tam, kuriam priklauso viskas. Išsinuomojau tavo namus; 
čia šis bei tas — tavo, šis bei tas — mano. Daiktas — tavo, naudojimasis daiktu — 
mano. Taigi nė vaisių nenusiraškysi, neleidus tavo žemės nuomininkui, nors 
jie ir dera tavo valdose, o jei pabrangs javai ir grės badas, „veltui dairysies tada 
į kito didelę krūvą“.'® O juk ji išaugo tavo žemėje, tavo žemėje pasėta, į tavo 
klėtis bus supilta. Nors esi namo šeimininkas, neįžengsi į mano butą; neatimsi 


163 Vergilijaus Georgikų (I. 158) citata. 

savo man tam tikram laikui perleisto vergo. Išsinuomojęs tavo vežimą, dary- 
siu malonę, leisdamas jame atsisėsti. Taigi matai, gali išeiti, jog kai kas kaip 
dovaną gali gauti savo daiktą. 


VI. Visuose pateiktuose pavyzdžiuose ir vienas, ir kitas yra to paties daikto 
šeimininkai. Kaip? — Nes vienas daikto šeimininkas, kitas — naudojimo. Sa- 
kome, jog čia Cicerono knygos. Knygų pardavėjas Doras vadina jas savomis. 
Ir abiem atvejais tai tiesa. Vienaip jas prisiskiria autorius, kitaip — pirkėjas. 
Teisingai jos vadinamos ir vieno, ir kito, bet ne tuo pačiu būdu. Taip Titas Livi- 
jus gali iš Doro gauti ar pirkti savo knygų. Aš galiu dovanoti išminčiui tai, kas 
atskirai paėmus priklauso man, nors visa yra jo. Mat išminčius kaip karalius 
visa valdo savo mintyse, o paskirų dalykų nuosavybė išbarstyta pavieniams 
asmenims. Jis gali ir gauti dovaną, ir būti skolingas, ir pirkti, ir išsinuomoti. 
Cezaris valdo visa, o jo ižde — tik asmeninės gėrybės. Visetas — jo valdžia, o 
tėvonija — privatus turtas. Jo valdžia nemažėja, kai žiūrima, kas yra jo ir kas 
nėra; net tai, kas iš jo atimama, antra vertus, vis tiek yra jo. Taip išminčius 
mintimis valdo visa, o teisės požiūriu — tik savo nuosavybę. 


VII. Pateikęs įvairių įrodymų, Bionas daro išvadą, jog ir visi yra šventva- 
giai, ir niekas nėra. Ketindamas visus numesti nuo uolos,!“* kalba: „Švent- 
vagis yra kiekvienas, paimąs, suvartojąs, savo nauda paverčiąs tai, kas pri- 
klauso dievams. Visa priklauso dievams. Vadinasi, kiekvienas, imdamas 
bet kokį daiktą, paima dievų daiktą, juk jų — visa. Vadinasi, kiekvienas, 
ką nors paimantis, yra šventvagis.“ Paskui, paliepęs įsilaužti į šventyklas 


164 Romėnai šventvagius teismo sprendimu numesdavo nuo Tarpėjos uolos, buvusios ant 
Kapitolijaus kalno. 

ir nebaudžiamai išdraskyti Kapitolijų, teigia, jog tai nėra šventvagystė, nes 
paėmus iš vienos dievams priklausančios vietos, daiktas perkeliamas į kitą 
dievams priklausančią vietą. 

Jam atsakoma taip. Nors visa priklauso dievams, bet ne visa yra dievams 
paskirta. Šventvagystė įvyksta, kai paimamas dievybei tikėjimo priskirtas 
daiktas. Panašiai ir visas pasaulis yra nemirtingųjų dievų šventovė, vienintelė 
verta jų garbingumo ir didybės, tačiau bedieviški dalykai atskiriami nuo 
šventų. Šventykla pavadintame sklypelyje leista ne visa, kas leista po atviru 
dangumi ar stebint žvaigždėms. Nors šventvagis negali nuskriausti Dievo, 
nes dieviškumo nepasiekia joks smūgis, bet baudžiamas tarytum būtų Die- 
vui padaręs bloga. Mūsų ir jo paties nuomonė paveda jį bausmei. Taigi, kaip 
šventvagiu laikomas pavogęs šventenybę žmogus, nors kad ir kur jis padėtų 
nugvelbtą daiktą, bus tas pats pasaulis, taip ir iš išminčiaus galima pavog- 
ti. Iš jo pavagiamos ne visuotinybės, bet tie dalykai, kurių šeimininku jis 
priskirtas, kurie jam tarnauja kaip pavieniam asmeniui. Pirmąją nuosavybę 
jis pripažins, antrosios norėtų neturėti, jei galėtų. Jis ištars tą patį, kaip ir tas 
romėnų karvedys,“ kuriam už narsumą ir puikų valstybės valdymą buvo 
nutarta padovanoti tokį plotą žemės, kokį atsirėš ardamas aplink per dieną. 
„Nereikia, — pasakė jis, — jums tokio piliečio, kuriam reikia daugiau, negu 
vienam piliečiui.“ Pagalvok: daug didesnės didybės reikėjo atsisakant šios 
dovanos negu ją pelnant! Mat dažnas yra užbrėžęs kito norų ribą, 0 sau — 
niekas nenusistatė. 


VIII. Taigi, žvelgdami į visa valdančią, visur įsiskverbiančią išminčiaus sielą, 
sakome, jog visa yra jo, nors gali pasitaikyti, kad kasdieninės teisės nuostatais 


165 Turimas galvoje III a. pr. Kr. karvedys ir valstybės veikėjas Kurijus Dentatas. 

besivadovaująs cenzorius'“? priskirs jį beturčių luomui. Didelis skirtumas, 
ar jo nuosavybė matuojama sielos didybe, ar cenzu.!“' Jis bjaurėsis galimy- 
be turėti tavo kalbamas gėrybes. Nepriminsiu Sokrato, Chrizipo, Zenono ir 
kitų didžių vyrų, didesnių todėl, kad pavydas nebekliudo juos šlovinti. Nese- 
niai paminėjau Demetrijų. Man atrodo, jog gimtis jį pateikė mūsų laikams, 
norėdama parodyti, kad nei mes galime jo sugadinti, nei jis gali mus prie savęs 
prisitraukti. Pats neigia, bet iš tiesų tai — vyras ypatingos išminties, tvirto 
nusistatymo laikytis to, kas užsibrėžta, tokio iškalbingumo, kuris tinka nar- 
siausiems žygiams apsakyti ne dirbtinai sklandžiai, ne rūpinantis žodžiais, bet 
dalyką dėstant iš didžios dvasios, įkvėpimui nešant. Neabejoju, jog Apvaizda 
davė jam ir tokį gyvenimą, ir tokią gražbylystės dovaną, idant mūsų amžiui 
nestigtų ir pavyzdžio, ir priekaištautojo. Jei kuris nors dievas Demetrijui 
atiduotų mūsų turtus su sąlyga, kad nebūtų leista išdovanoti, tvirtinčiau, jog 
jis atmestų, sakydamas: 


IX. „Neprisirišiu prie šios nenusikratomos naštos, be krovinio Žžingsniuo- 
jančiam žmogui neleisiu murkdytis giliame dumble. Kam man duodi visų 
tautų nelaimes? To neimčiau, net ketindamas išdovanoti, nes matau daug 
netinkamų dovanoti dalykų. Noriu išsidėstęs pasižiūrėti visa, kas Žilpina tautų 
ir karalių akis, noriu pažvelgti į jūsų kraujo ir sielų kainą. Pirmiausia išdėliok 
prabangos grobį, ar į eilę išrikiavęs, ar (tai būtų geriau) į krūvą suvertęs. Štai 


166 Kas penkeri metai Romoje iš buvusių konsulų buvo renkamas cenzoriumi vadinamas 
valdininkas, pagal turimo turto vertę suskirstantis visuomenę į sluoksnius. 

167 Cenzas — nustatyta minimali kiekvieno sluoksnio atstovo turto vertė. Ja vadovauda- 
masi, cenzorius, įvertinęs piliečio turtą, priskirdavo jį vienam ar kitam visuomenės 
sluoksniui. 

kruopščiai apdirbti vėžlio šarvai ir už milžinišką kainą pirkti bjauriausių 
šliužų kiaukutai.'“ Visiems patinkančios jų įvairovės pasiekiama, pridėjus 
dažų, nors atrodo kaip tikri. Štai stalai, senatorių cenzo!“? kainą turinčios len- 
tos, tuo vertingesnės, kuo gumbuotesnis buvo tas nelaimingas medis. Štai 
krištolo indai, trapumas kursto jų kainą. Mat verčiantis daikto vengti trūkumas 
neišmanėliams skatina malonumą įsigyti gausiai. Štai muros'™ taurės. Menka 
būtų prabanga, jei iš plačių brangakmenių indų į vienas kito sveikatą nebūtų 
geriama to, kas bus išvemta. Štai stambūs perlai, įgyti ne po vieną kiekvie- 
nai ausiai. Mat ausys jau priprato prie naštos, jie sujungiami ir kabinami po 
du. Moterys nepralenktų iškvaišimu vyrų, nepasikabinusios ant vienos ausies 
dviejų ar trijų tėvonijų. Štai šilko drabužiai, jei tik drabužiais įmanoma pa- 
vadinti tai, kas negali nei kūno pridengti, nei pagaliau gėdos. Jais apsivilkusi 
tikrai negalės prisiekti nesanti nuoga. Iš nežinomų tautų jie atgabenami par- 
duoti už milžiniškas sumas, idant mūsų matronos ir meilužiui miegamajame 
nepasirodytų plikesnės, negu viešumoje. 


X. Kaip klojasi, šykštuoli? Devynios galybės daiktų brangumu pralenkia 
tavo auksą. Visi mano išskaičiuoti dalykai gerbiami ir vertinami daugiau. 
Dabar noriu peržvelgti tavo lobius, mūsų aistras akinančias aukso ir sidab- 
ro plokštes. Dievaži, naudingas gėrybes žemė padėjo viršuje, o metalus, 
žmonijos žalą ir nelaimes, užkasė, paslėpė ir užgulė visu svoriu. Štai iš tų 
pačių tamsybių, kaip ir auksas su sidabru, iškelta geležis, kad nestigtų įrankių 


'6š Iš roplių šarvų ir kiaikutų buvo gaminami baldų (lovų galvūgalių, kojų, stalų kojų) 
puošybos detalės. 

16? Senatorių cenzas — apie milijonas sestercijų. 

!*0 Mura — upės špatas, labai brangus mineralas. 

tarpusavio žudynėms ar užmokesčio už jas.!'! Visi šie dalykai turi šiokią tokią 
medžiaginę išraišką. 

Tačiau esama ir tokių, kur siela gali įžvelgti tik akių apgaulę. Štai senato 
paskyrimai į provincijas, skolų popieriai, užtikrinimo raštai, — tušti nuosa- 
vybės atvaizdai, tam tikri godumo triūso skėčiai. Jais apgaunama tuščiais pa- 
vidalais besidžiaugianti siela. Kas gi yra palūkanos, skolos knygos, procentai'? 
Tai besaikio godumo sugalvoti pavadinimai. Galiu skųstis daiktų prigim- 
timi, kad aukso ir sidabro nepaslėpė giliau, kad nesuteikė jiems didesnio 
svorio, idant nebūtų įmanoma iškelti, bet kas gi yra šios lentelės, atsiskai- 
tymai, parduodamas laikas ir kruvini nuošimčiai? — Savanoriškos, nuo mū- 
sų santvarkos priklausančios nelaimės, jų neįmanoma regėti akimis ar laikyti 
rankoje. Tai tuščio godumo sapnų vaizdiniai. Vai, koks vargšas yra žmogus, 
besidžiaugiantis stora turto sąrašo knyga, plačiomis vergų dirbamų žemių 
erdvėmis, nesuskaičiuojamomis, provincijų ir karalysčių dydžio ganyklose 
besiganančiomis bandomis, didesne už karingas tauteles šeimyna, savo pasta- 
tais, plotu pralenkiančiais didelius miestus! Gerai įsižiūrėjęs į visa, kam paskyrė 
ir išleido savo turtus, ims didžiuotis, bet palyginęs su tuo, ko dar geidžia, bus 
skurdžius. Paleisk mane iš čia, sugrąžink prie mano turtų. Aš pažįstu išminties 
karalystę, didelę, ramią. Aš taip visa valdau, kad visa būtų visų.“ 


XI. Kai Gajus Cezaris'““ jam dovanojo du šimtus, šypsodamasis atmetė, 
manydamas, jog suma per maža, kad būtų galima girtis nepaėmus. Dievai ir 
deivės, kaip menkadvasiškai norėta jį pagerbti jį ar papirkti! Bet reikia pateikti 


171 Tai įprastas antikinės literatūros teiginys, kad dievai paslėpė žemėje metalus, o žmonės 
išsikasa juos savo nelaimei. 
i172 Turimas galvoje imperatorius Kaligula. 

to vyro nepaprastybės liudijimą. Girdėjau pasiutusiai stiprų jo pasakymą, ste- 
bintis Gajaus beprotybe, kad tas tikėjosi jį pakeisti. „Jei jis buvo nutaręs, — 
sakė jis, — mane išmėginti, tai reikėjo bandyti pasiūlyti visą imperiją.“ 


XII. Taigi, išminčiui galima šį bei tą dovanoti, net jei visa yra išminčiaus. 
Lygiai taip pat niekas nekliudo, nors sakome, jog draugų visa bendra, šį bei 
tą padovanoti draugui. Mat mano su draugu ne taip visa bendra, kaip su 
dalininku, kai dalis yra mano, dalis — jo, o taip, kaip tėvo su motina vaikai ben- 
dri. Kai jų dvejetas, ne vienam vienas, kitam kitas priklauso, o kiekvienam — 
abu. Pirmiausia pasistengsiu, kad kiekvienas, kviečiantis mane dalininku, 
žinotų, kad tarp jo ir manęs nieko nėra bendra. Kodėl? Todėl, kad tik išminčių 
bendrystė yra draugystė, visi kiti yra ne didesni draugai, kaip dalininkai. Be 
to, bendrumas pasireiškia įvairiais būdais. Raitelių luomo eilės teatre priklau- 
so visiems romėnų raiteliams. Mano nuosava vieta bus ta, kurią užimsiu. Jei 
ją kam užleisiu, nors ir užleisdamas bendrą daiktą, vis tiek atrodysiu kažką 
davęs. Kai kas yra kieno nors su tam tikra sąlyga. Tarp raitelių turiu vietą ne 
tam, kad parduočiau, ne tam, kad išnuomočiau, ne tam, kad gyvenčiau, o vien 
tam, kad Žžiūrėčiau. Dėl to nemeluoju, sakydamas turįs tarp raitelių vietą. Bet 
kai atėjus į teatrą raitelių vietos pilnos, išeina, jog teisėtai turiu ten vietą, man 
leista ten sėdėti, ir neturiu, kadangi ji užimta tų, su kuriais man teisė į vietą 
bendra. Tarp draugų vyksta tas pats: kad ir ką draugas turėtų, tai bendra su 
mumis, bet tai — jo nuosavybė, kadangi jam priklauso, aš negaliu tuo naudotis, 
jam neleidžiant. Prieštarauji: „Šaipaisi iš manęs. Jei draugo turtas priklauso ir 
man, tai tebūnie leista man jį parduoti.“ Neleista. Raitelių eilių irgi neleista, 
nors jos tavo su kitais raiteliais. Neįrodysi, jog nėra tavo todėl, kad negali par- 
duoti, negali sunaudoti, negali pabloginti ar pagerinti. Mat tavo yra ir tai, kas 
yra tavo pagal tam tikrą sąlygą. 

XIII. ... gavau,!” bet tikrai ne mažiau. Ilgiau nevilkindamas pasakysiu, 
jog geradarystė negali būti didesnė. Darant gera, gali būti didesnių dalykų 
ir daugiau, kuriais geranoriškumas gali išsilieti ir taip save pamaloninti, kaip 
įsimylėjėliai smarkiai bučiuodamiesi ir glėbesčiuodamiesi ne didina meilę, 
bet leidžia jai pasireikšti. 


XIV. Šis klausimas irgi buvo atremtas anksčiau, dabar jis bus tik trumpam 
užkliudytas. Mat jam galima perkelti kitiems pateiktus įrodymus. Klausimas 
toks: ar atsilygino už geradarystę, padaręs viską, kad atsilygintų, žmogus? 
„Nors žinai, — sako jis, - jog neatsilygino, tačiau padarė visa, kad atsilygintų. 
Aišku, kad neįvykdyta tai, kam įvykdyti neturėjo progos. Ir kreditoriui nesu- 
mokėjo pinigų norėjęs sumokėti ir visaip jų ieškojęs, bet niekur neradęs 
skolininkas.“ Kai kurie dalykai taip surėdyti, kad turi parodyti pasekmę. O kai 
kurių pasekmę pakeičia padėtos visos pastangos ją pasiekti. Padaręs visa, kad 
išgydytų, gydytojas įvykdė savo įsipareigojimus. Net nuteisus kaltinamąjį, visą 
gražbylystės jėgą panaudojusiam gynėjui nedingsta atlikta iškalbos pareiga, 
karvedžio šlovė pripažįstama ir nugalėtam vadui, jei jo įžvalgumas, uolumas, 
narsa įvykdė visas priedermes. Jis visa padarė, kad atsilygintų už geradarystę, 
bet jam sukliudė tavo laimė. Neatsitiko jokios negandos, galinčios išbandyti 
tikrąją draugystę. Negalėjo gi jis dovanoti turtuoliui, slaugyti sveikąjį, teikti 
pagalbą laimingam. Jis atsidėkojo, net jei tu ir neatgavai to, ką esi suteikęs. Be 
to, nuolatos apie tai galvojo, laukdamas tinkamo laiko, parodė daug rūpesčio 
ir stropumo, daugiau vargo už tą, kuriam pasitaikė proga greitai atsidėkoti. 
Skolininko pavyzdys čia netinka. Jam iš tiesų per maža būti ieškojus pinigų, 
jei nesumokėjo. Juk ten už nugaros stovi rūstus kreditorius, jis neleis pražūti 


173 Tam tikra dalis teksto neišliko. 

nė vienai neapmokėtai dienai. O čia — nepaprastai palankus žmogus. Išvydęs 
tave bėgiojantį, susikrimtusį, susigraužusį, tars: „tu mesk 1š širdies šį rūpestį 
sunkų.“'"* Nusirisk nuo krūtinės akmenį. Nieko man iš tavęs nereikia. Įžeidi, 
galvodamas, jog laukiu ko nors daugiau. Tavo širdies balsas pasiekė mane.“ 

„Pasakyk, — sako jis, — jei jis atsilygintų už geradarystę, ar tvirtintum, jog 
atsidėkojo? Vadinasi, vienodai vertini ir atsilyginusį, ir ne?“ Prieštaraudamas 
kalbėk taip. Jei jis būtų užmiršęs gautą geradarystę, jei net nebandytų būti 
dėkingas, galėtum tvirtinti, jog neatsidėkojo. Bet juk jis dieną naktį plušėjo, at- 
sisakydamas visų kitų pareigų, atsidėjęs ir užsiėmęs vienu: kad tik nepaspruktų 
proga. Tai argi lygūs bus ir nesirūpinęs atsilyginti, ir visą laiką tuo kvaršinęs 
sau galvą žmogus? Esi neteisingas, reikalaudamas iš manęs daikto, nors ma- 
nai nestingant širdies. 


XV. Galop įsivaizduok štai ką. Tu patekai į nelaisvę, o aš, pasiskolinęs pini- 
gų, užstatęs turtą kreditoriui, leidausi į audringą žvarbios žiemos jūrą, traukiau 
pavojingomis, plėšikų knibždančiomis pakrantėmis, patyriau visus ir grobikų 
nelankomų marių pavojus, išklaidžiojęs dykynes, ieškojau tų, nuo kurių visi 
bėgo, pagaliau atvykau pas piratus, o tave jau išpirkęs kitas. Ar tvirtinsi, jog 
neatsilyginau? O jei sudužus laivui, plaukdamas būčiau pražudęs tau išgelbėti 
sukauptus pinigus, jei pats būčiau supančiotas tais pančiais, iš kurių norėjau 
tave ištraukti, ar tvirtintum, kad likau neatsilyginęs? Bet, dievaži, atėniečiai 
Harmodijų su Aristogitonu’” vadina tiranų žudikais, ir ant priešų aukuro liku- 


14 Vergilijaus Eneidos (VI. 85) citata. 

175 Sąmokslininkai Harmodijus su Aristogitonu 514 m. pr. Kr. užpuolė tiranais vadintus Atė- 
nų valdovus Hiparchą ir Hipijų. Hiparchą jie užmušė. Harmodijus buvo nužudytas val- 
dovų asmens sargybinių, o Aristogitonas pabėgo, bet buvo sučiuptas vėliau ir nužudytas. 


Septinta knyga 187 


si ranka Mucijui buvo užmušto Porsinos įvaizdis, ir visuomet dorybė grūmėsi 
su likimu, spindėdama ryškiau už užsibrėžtą tikslą. Daugiau tau suteikė sprun- 
kančias progas vijęsis, vis gaudęs ir gaudęs kitas dingstis, kad galėtų atsi- 
lyginti, žmogus, negu tas, kurį nė lašo prakaito neišliejus pirma proga padarė 
atsidėkojusį. 

„Tačiau geradarys, — sako jis, — tau suteikė du dalykus: norą daryti gera ir 
daiktą. Tu jam irgi du skolingas.“ Pagrįstai galėtum šitaip kalbėti tau atsilygi- 
nusiam nerūpestingumu, o šiam, kuris ir nori, ir bando, ir stengiasi viską išmė- 
ginti, to negali sakyti; mat jis kiek įstengdamas teikia ir viena, ir kita. Be to, 
ne visuomet reikia žiūrėti skaičiaus, kartais vienas dalykas prilygsta dviem. 
Taigi, daiktą pakeičia nuoširdus noras atsilyginti. Jei siela be daikto neįstengtų 
atsilyginti, tai išeitų, kad niekas neatsilygina dievams, nes jiems skiriamas 
vien noras atsidėkoti. „Dievams, — sako jis, - nieko kito negalime suteikti.“ 
Bet jei tam, kuriam privalau atsilyginti, nieko kito negaliu suteikti, kaip yra, 
kodėl nesu atsidėkojęs žmogui tuo, ko ir dievams daugiau nesuteikiu? 


XVI. Tačiau jei klausi mano nuomonės ir nori atsakymą pabrėžti, tai pasa- 
kysiu taip. Šis telaiko atgavęs geradarystę, anas tesijaučia dar neatsilyginęs. 
Šis jį tegu paleidžia kaip neįsipareigojusį, anas nuo jo tegu neatstoja. Šis te- 
sako: „Jau atidavei“, anas teatsako: „Esu skolingas.“ 

Bet kokio klausimo tikslas tegu bus visuotinė gerovė. Reikia užkirsti kelią 
nedėkingųjų pateisinimams, idant jie negalėtų jų griebtis, slėpdami savo at- 
sisakymą atsilyginti. „Viską padariau.“ Dar daryk. Kaip? Nejau tokiais ne- 
protingais laikai mūsų protėvius, manydamas, kad jie bus nesuvokę, jog 
labai neteisinga į vieną maišą kišti ir tą, kuris, pasiskolinęs pinigų, išleido 
ištvirkaudamas ar lošdamas, ir tą, kuris svetimus kartu su savais prarado dėl 
gaisro, plėšikų užpuolimo ar kokios nors kitos nesėkmės? Jie nenumatė jokio 

pateisinimo, kad žmonės žinotų, jog reikia vykdyti duotą žodį. Mat verčiau 
buvo nesuteikti net ir teisingo pateisinimo nedaugeliui, idant visi nebandytų 
gauti bet kokį. Padarei viską, kad atsilygintum. Geradariui šito užteks, o 
tau — maža. Kaip nenaudėlis yra geradarys, pakenčiantis, kad uolus ir stro- 
pus atsidėkojančiojo darbas nueitų šuniui ant uodegos, taip nedėkingas esi tu, 
jei gerus norus priėmusiam kaip atsilyginimą Žmogui nesijauti noriau skolin- 
gas dėl to, kad jis tave atleido nuo įsipareigojimo. Nei užgniauždamas to, nei 
visiems rodydamas, vis tiek ieškok progų atsilyginti. Anam atsilygink todėl, 
kad prašė, šiam, — kad atleido, anam, kad - geras, šiam, kad - blogas. 

Todėl nedingok, jog su tavimi susijęs toks klausimas: ar turi atsilyginti gavęs 
iš išminčiaus geradarystę žmogus, jei tas nustojo būti išminčius ir palinko į 
bloga. Juk grąžintum išminčiaus duotą pasaugoti daiktą, jam virtus nenaudėliu, 
grąžintum skolą. Kaip čia išeina, kodėl gi ne geradarystę? Ar pasikeitęs jis 
pakeičia tave? Kaip? Ar ką nors paėmęs iš sveiko, nebegrąžinsi susirgusiam, 
nors nusilpusios sielos žmonėms turime būti daugiau įsipareigoję? O šis juk 
sielos ligonis, jam reikia padėti, pakęsti. Kvailybė yra sielos liga. 


XVII. Idant lengviau būtų suprasti, manau, reikia tą dalyką išskirstyti. Esa- 
ma dvejopų geradarysčių. Vienas gali teikti tik išminčius išminčiui. Tai tobu- 
los, tikrosios geradarystės. Antrosios — įprastinės, paprastos, jomis keičiamės 
mes, neišmanėliai. Be abejo, už pastarąsias privalau atsilyginti, kas jis bebūtų: 
galvažudys, vagis ar patvirkėlis. Nusikaltėliams skirti atitinkami įstatymai, 
teisėjas tuos nedorėlius geriau pataiso už nedėkingąjį. Nė vienas žmogus tegu 
tavęs nepadaro blogo todėl, kad pats yra toks. Blogajam nusviesiu atsilyginimą 
už geradarystę, gerajam — atsiteisiu. Pastarajam, — kad esu skolingas, pirma- 
jam, — idant nebūčiau skolingas. 

XVIII. Dėl kitos geradarysčių rūšies abejojama. Jei galiu jas gauti, tik 
būdamas išminčius, ir atsilyginti galbūt galiu tik išminčiui. „Įsivaizduok, jog 
atsilyginu. Jis nebegali to priimti, jis to nebeįstengia, nes prarado gebėjimą 
naudotis. Čia tas pats, jei lieptumei mesti kamuolį berankiui. Kvaila kam nors 
duoti tai, ko jis negali paimti.“ Pradėsiu atsakinėti nuo galo. Neduosiu niekam 
to, ko negalės priimti, atsilyginsiu, net jei negalės priimti. Mat įpareigoti galiu 
tik priimantį; išsilaisvinti nuo įsipareigojimo galiu tik atsilyginęs. Jis neįstengs 
tuo naudotis? Matys. Jo bus kaltė, ne mano. 


XIX. „Grąžinti, — sako jis, — tai perduoti priimsiančiam. Juk kaip čia išeina? 
Jei esi kam skolingas vyno, ir jis liepia supilti į tinklelį ar rėtį, nejau sakysiesi 
grąžinęs? Ar norėsi sugrąžinti tai, kas begrąžinant abiem pražus?“ Grąžinti — tai 
skolintą daiktą atiduoti to norinčiam savininkui. Tai mano vienintelė pareiga. 
Kaip jis laikys iš manęs gautą daiktą, jau tolesnis rūpestis. Aš privalau ne sau- 
goti jį, o įvykdyti duotąjį žodį. Daug verčiau būtų, kad jis neturėtų, negu kad 
aš negrąžinčiau. Grąžinsiu ir kreditoriui, tučtuojau gauta nunešiančiam į turgų; 
užmokėsiu, net jei jis atsiųs pinigų paimti meilužę, duosiu, net jei paimtus 
pinigus susižers į palaidą užantį. Man reikia grąžinti, o ne sergėti. Kai būsiu 
sugrąžinęs, nebežiūrėsiu. Turiu saugoti gautą geradarystę, o ne sugrąžintą. Kol 
ji pas mane, tebus nesuteršta. Tačiau, nors ir išplauks iš gavusiojo rankų, reikia 
atiduoti prašančiam. Gerajam grąžinsiu, kai apsimokės, blogajam - kai to sieks. 

„Tokios pat, — sako jis, - geradarystės, kokią gavai, negali grąžinti. Mat ga- 
vai iš išminčiaus, o grąžini kvailiui.“ Ne. Grąžinu tokią, kokią dabar gali pri- 
imti. Ne dėl mano kaltės grąžinu blogesnį dalyką, bet dėl jo. Jei grįš į išmintį, 
grąžinsiu tokį, kokį gavau, o kol jis tarp blogųjų, grąžinsiu tokį, kokį įstengia 
priimti. „Kaip? O jei, — sako jis, — pasidarė ne tik blogas, bet ir žiaurus, siaubin- 
gas, kaip Apolodoras arba Falaridas, ar ir jam grąžinsi tokią pat geradarystę, 

kokią esi gavęs?“ Gimtis neleidžia taip pasikeisti išminčiui. Jis nenuslysta 
iš geriausių į blogiausius, net blogas tapęs, tebeturi gėrio pėdsakų. Dorybė 
niekuomet neužgęsta, neįspaudusi sieloje ryškesnių žymių už išskutamas 
kokio nors pasikeitimo. Pabėgę į miškus tarp mūsų išauginti žvėrys tebeturi 
ankstesnio junkumo požymių ir skiriasi tiek nuo naminių gyvulių, tiek nuo 
tikrųjų, niekados žmogaus rankos nepatyrusių grobuonių. Šiek tiek pasitrynęs 
išminties srityje žmogus nenusirita į visišką niekšiškumą; dažai įsigėrė giliai, 
jų neįmanoma iš visur ištrinti ir pakeisti blogio spalva. Be to, klausiu: ar tik jo 
vidus sužiaurėjo, ar prasiveržia visuotine pražūtimi? Kaip pavyzdžius pasiūlei 
Falaridą ir kitą tiraną. Jei blogasis turi jų prigimties, kodėl man neatsilyginti 
jam už geradarystę, idant daugiau nebūčiau su juo teisėtai susijęs? Jei jis ne tik 
džiaugiasi žmogaus krauju, bet ir geria, bet ir kankina, įkūnydamas visų laikų 
nepasotinamą kraugeriškumą, šėlsta ne iš pykčio, bet iš kažkokio nuožmumo 
godulio, jei tėvų akivaizdoje smaugia vaikus, jei, paprasta mirtimi nesitenkin- 
damas, laužo ir ne tik degina, bet ir išverda pasmerktuosius, jei jo pilis visuo- 
met sudrėkusi nuo šviežio kraujo, tai per maža jam neatsilyginti už geradarystę. 
Kaip bebūtų su manimi susijęs, pareigą nukerta jo nutrauktas žmogiškos teisės 
ryšys. Jei man ką nors suteiks, bet užpuls mano tėvynę, tai praras nuopelnus, 
ir atsilyginti jam būtų nusikaltimas. Jei mano tėvynės neketina užkariauti, bet 
nepakeliamas savajai, jei, būdamas toli nuo mano genties, kursto savąją, toks 
sielos pagedimas vis tiek nukerta pareigą, ir gal nepadaro priešu, bet tikrai 
mano nekenčiamu žmogumi. Man pirmesnė ir svarbesnė ta pareiga, kurią pri- 
valau atlikti Žmonių giminei, o ne vienam žmogui. 


XX. Bet nors taip yra, nors esu laisvas nuo tada, kai jis suniekšėjęs padarė, 
kad jam būtų leista visa, o į jį neleista nieko, manysiu, jog turiu laikytis tokio 
nusistatymo: jei mano geras darbas jam nesuteiks daugiau jėgų už turimas, 

nesustiprins visuotinei pražūčiai ir jei bus galima atsilyginti be pragaišties 
visuomenei, tai atsilyginsiu. Išgelbėsiu jo kūdikį sūnų. Ar ši geradarystė ken- 
kia kokiam nors jo žiaurumo plėšomam žmogui? Pinigų asmens sargybiniui 
išlaikyti neduosiu. O jei panorės marmuro ir drabužių, tai niekam nekenks 
jo prabangos siekimo patenkinimas. Karių ir ginklų neteiksiu. O jei kaip 
didelės dovanos sieks aktorių, paleistuvių, ir viso, kas galėtų suminkštinti jo 
žiaurumą, tai noriai pristatysiu. Trirėmų!'“ ir šarvuočių nesiųsčiau, o luotų, 
keleivinių laivų ir kitų jūroje išdykaujančių karalių žaislų, — siųsiu. Ir jei jo 
sveikata bus visiškai beviltiška, ta pačia ranka visiems suteiksiu geradarystę, o 
jam - atsilyginsiu, nes tokioms prigimtims mirtis yra vaistas, ir geriausia išeiti 
tam, kuris niekada negrįš į save. 

Bet niekšybė — retas daiktas, visada žmonių laikyta klaikiu reiškiniu, 
panašiu į žemėje atsiveriančias prarajas ar iš jūros duburių išsiveržusią ugnį. 
Taigi, eikime nuo jos tolyn, pakalbėkime apie tas ydas, kurias smerkiame 
nešiurpdami. Tam blogam žmogui, kurį galiu rasti bet kuriame forume, kurio 
bijo tik pavieniai žmonės, atsilyginsiu už gautą geradarystę. Aš nepasitarnau- 
siu jo niekšybei, kas ne mano, tegu grįžta pas šeimininką. Geras jis ar blogas, 
kas man darbo? Iš panagių jį išnagrinėčiau tuomet, kai, ne atsilyginčiau, o 
ketinčiau daryti gera. 


XXI. Čia labai tiktų kai ką papasakoti. Kažkoks pitagorininkas buvo pirkęs 
skolon iš batsiuvio baltus batus, brangų daiktą. Po kelių dienų atėjo į dirbtuvę, 
norėdamas grąžinti pinigus. Ilgai beldėsi į uždarytas duris, kol kažkas pasakė: 
„Ko tuščiai stengiesi? Tavo ieškomas batsiuvys jau numirė ir sudegintas. Galbūt 
tai slegia mus, amžinai netenkančius savųjų, o tavęs — anaiptol. Juk Žinai, kad 


176 Trirėma — romėnų karo laivas su trimis irklų eilėmis. 

ateityje jis vėl atsiras.“!" Taip pasišaipė iš pitagorininko. O mūsų filosofas 
smagus nešėsi namo, barškindamas saujoje, tris ar keturis denarijus. Paskui, 
susigriebęs, jog tai — tylus negrąžinimo džiaugsmas, supratingai pasijuokė 
iš tos mažutės naudos, sugrįžo prie dirbtuvės ir tarė: „Tau jis gyvas, grąžink 
skolą.“ Tada per išklibusio užrakto plyšį įkišo į dirbtuvę keturis denarijus, taip 
nubausdamas save už nedorą godumą, kad nepriprastų gvieštis svetimo. 


XXII. Ieškok, kam grąžinti skolą, ir jei niekas neprašys, pats sau primink. 
Geras, ar blogas tavo geradarys, tau nei šilta, nei šalta. Atsiteisk, o paskui kal- 
tink. Pamiršai, kaip padalytos jūsų pareigos: jam įsakyta užmiršti, tau pavedėme 
atsiminti. Tačiau klysta žmogus, įsitikinęs, jog sakydami, kad geradarys turi 
užmiršti, norime iškratyti iš galvos itin garbingo dalyko atsiminimą. Kai ko mo- 
kome, truputį perdedame, idant nepamirštų teisingo ir įprasto saiko. Sakydami 
„neprivalo atsiminti“, norime, kad būtų suprasta „neturi skelbti, girtis, slėgti“. 
Kai kurie visais kraštais mala liežuviu apie suteiktą geradarystę: tai blaivūs ple- 
pa, tai girti nesusilaiko, tai nepažįstamiems porina, tai draugams patiki. Idant to- 
kia pernelyg gera ir smerktina atmintis sumenkėtų, geradariui liepėme pamiršti 
ir, įsakydami daugiau, negu galėjo būti įvykdyta, patarėme tylėti. 


XXIII. Menkai pasitikint tais, kuriems įsakoma, reikalaujama apsčiau, negu 
gana, idant įvykdytų tiek, kiek gana. Kiekviena hiperbolė taip ištempiama, 
kad melas priartėja prie tiesos. Sakydamas „Žvilga už sniegą balčiau, o vėją 
pralenkia greitybe“,''* pasakė tai, ko negali būti. Ištarė tam, kad būtų tikima, 
jog jie sugeba be galo daug. Pasakęs: „Už tas aštriąsias uolas nejautresnė, už 


17? Pitagorininkų sielų persikėlimo teorijos užuomina. 
U8 Eiklius žirgus apibūdinanti Vergilijaus Eneidos (XII. 84) citata. 

upę smarkesnė“,!''* negalvojo įtikinti ką nors esant nepajudinamą, kaip uola. 
Hiperbolė niekada nesitiki tiek, kiek išdrįsta pasakyti, bet tvirtina neįtikimus 
dalykus, idant ateitų prie įtikimų. Sakydami: „Padaręs gera, teužmiršta apie 
tai“, sakome: „Tebūna panašus į užmiršusį. Geradarystės atminimas tegu nei 
rodosi, nei po kojų maišosi.“ Sakydami, jog nereikia prašyti atsilyginimo, ne 
apskritai pašaliname prašymą. Mat iš blogųjų dažnai reikia pareikalauti ir net 
geruosius — paraginti. Kaip čia išeina? Ar nežinančiam neparodysiu progos? 
Neatskleisiu savo sunkios būklės? Kodėl jis turėtų arba meluoti, arba sielvar- 
tauti, jog nežinojo? Kartais tegu įsiterps priminimas, bet kuklus, neprašantis, 
netraukiantis į teismą. 


XXIV. Sokratas kartą, draugams girdint, tarė: „Pirkčiau apsiaustą, jeigu 
turėčiau pinigų.“ Nė vieno nepaprašė, visus paragino. Prasidėjo varžybos, iš 
kurio paims. Kaipgi neprasidės? Juk Sokratas paėmė tik trupinėlį. O tam, iš ku- 
rio Sokratas paėmė, tai buvo daug. Ar galėjo geriau juos pabarti? „Pirkčiau, — 
tarė, — apsiaustą, jeigu turėčiau pinigų.“ Po šio pasakymo ir labiausiai sku- 
bantis pavėlavo: Sokratas buvo jau pristigęs. Draudžiame prašyti dėl rūsčių 
reikalautojų. Ne tam, kad niekuomet nebūtų prašoma, bet kad saikingai. 


XXV. Kartą gardžiuodamasis įtrynimo aliejaus kvapu Aristipas tarė: „Ries- 
ta bus išlepėliams, apjuodinusiems tokį mielą dalyką.“ Taip pat reikia sakyti: 
„Riesta bus tiems nedorėliams ir įžūliems geradarysčių pasisavintojams, panai- 
kinusiems tokį mielą dalyką — draugišką priminimą.“ Tačiau aš pasinaudo- 
siu draugystės teise ir paprašysiu atsilyginti už geradarystę tą, kurio galėčiau 
paprašyti, kad atsiteisdamas manytų gavęs kitą geradarystę. Niekada nedejuosiu: 

Kaip elgetą, išmestą jūros, 
Priglaudžiau jį, kvailė, ir ant sosto vietą užleidau. 
Tai — ne priminimas, tai — priekaištas. Tai geradarystės pavertimas nea- 
pykanta. Taip kalbant, padaroma, kad būti nedėkingam arba leista, arba malo- 
nu. Sočiai užtenka ramiai ir maloniai užsiminti: 
Jeigu ką gera esu tau padarius, jei kokį nors džiaugsmą 
Duoti galėjau.!*! 
O jis savo ruožtu tegu atsako: „„Kaipgi nesi padariusi? Jūros išmestą elgetą 
priglaudei.“ 

XXVI. „Tačiau nieko, - sako jis, - nepasiekiame. Jis apsimetinėja, jis 
užmiršo. Ką turėčiau daryti?“ Klausi labai svarbaus dalyko. Jam derėtų išsemti 
mūsų medžiagą. 

Kaip reikia pakęsti nedėkinguosius? Ramiai, maloniai, didžiadvasiškai. Nie- 
kuomet nepasitaikys tokio storžievio, tokio užmaršuolio, tokio nedėkingojo, 
kad nesidžiaugtum davęs. Niekuomet skriauda neprivers ištarti: „Geriau būčiau 
nedaręs.“ Džiaukis net savo geradarystės nesėkme: jis visada gailėsis todėl, kad 
tu dabar nesigaili. Nesipiktink, tarsi tai būtų naujiena, labiau turėtumei stebėtis, 
jei taip nebūtų. Vieną atbaido vargas, kitą — išlaidos, trečią - pavojus, ketvirtą — 
gėdingas drovumas, kad atsilygindamas neprisipažintų gavęs, penktą — pa- 
reigos nežinojimas, šeštą — tinginystė, septintą — užimtumas. Pažvelk, kokie 
neišmatuojami žmonių norai reikalauja išsižioję; nesistebėsi, kad niekas negrą- 
žina ten, kur niekas pakankamai nepasiėmė. Kas iš jų tokios tvirtos ir stipri- 
os dvasios, kad saugiai galėtum pasidėti geradarystę? Vienas pasimaišęs dėl 


180 Vergilijaus Eneidos (IV 373-374) citata. 

goslumo, kitas vergauja pilvui, trečio galva pramušta pelnu, jis žiūri tik pinigų 
kiekio, o ne kelio jam gauti, ketvirtą kamuoja pavydas, penktą - aklas, net kardo 
besigriebiąs tuščiagarbiškumas. Pridurk proto surambėjimą ir karšatį, pridurk, 
priešingai, neramios širdies blaškymąsi bei amžiną sumaištį, dar pridėk per didelį 
savęs vertinimą ir besaikį, smerktiną pasipūtimą. O ką gi pasakyti apie kreiv- 
ais takais žengiančius užsispyrėlius, apie vis kitur peršokančius lengvabūdžius? 
Dar tegu prisideda nutrūktgalviškas karštakošiškumas, niekada ištikimo pa- 
tarimo neduosianti baimė ir tūkstančiai mus genančių paklydimų: bailiausiųjų 
akiplėšiškumas, artimiausiųjų nesantaika ir visuotinė nelaimė — pasitikėjimas 
visiškai netikrais dalykais, niekinimas to, kas turima, ko pasiekti nebuvo vilties. 
Nejau tarp neramiausių aistrų ieškai ramiausio dalyko — ištikimybės? 


XXVII. Pažvelgęs į tikrąjį mūsų gyvenimo vaizdą, pamatysi užgrobto mies- 
to paveikslą. Pamiršus pagarbą drovumui ir teisingumui, jame viešpatauja 
Jėga, tarytum gavusi ženklą viską maišyti. Neatsisakoma nei ugnies, nei 
geležies, piktadarysčių nepersekioja įstatymai, net Dievo garbinimas, sau- 
gantis maldaujančius nuo ginkluotų priešų, nesulaiko įnirtusių grobikų. Šis 
grobia privačių asmenų turtą, šis — valstybinį, šis - pasaulietinį, šis — šventą. 
Šis įsilaužia, šis peršoka tvorą, šis, nepatenkintas siauru keliu, nuverčia 
kliūtis, ir griuvėsiai tampa pelnu, šis siautėja nežudydamas, šis velka grobį 
kruvinomis rankomis. Kiekvienas nešasi paėmęs iš kito. Klestint šitokiam 
žmonių giminės godumui, tu pernelyg pamiršti bendrą padėtį, tarp grobikų 
ieškodamas atsiteisiančiojo. Jei piktiniesi nedėkingaisiais, tai piktinkis ir pra- 
bangos siekėjais, piktinkis šykštuoliais, piktinkis begėdžiais, piktinkis bjau- 
riais ligoniais ir išbalusiais seniais. Tai — sunki yda, nepakenčiama, atskirianti 
žmones, draskanti ir išsklaidanti santarvę, mūsų silpnumo ramstį, bet tokia 
paplitusi, kad jos neišvengia net ja besiskundžiantieji. 

XXVIII. Vienas sau pamąstyk, ar esi visiems atsilyginęs, kuriems turėjai, 
ar nepražuvo neįvykdyta jokia pareiga, ar tave lydi visų geradarysčių at- 
minimas. Pamatysi, kad dar prieš subręstant išgaravo tai, ką esi gavęs vai- 
kas būdamas, o jaunystėje kitų suteiktos dovanos neištvėrė iki senatvės. Kai 
ką pražudėme, kai ką išmetėme, kai kas pamažu dingo iš akiračio, nuo kai 
ko nusukame akis. Pateisindamas tavo silpnumą, pasakysiu, jog atmintis — 
trapus indas, aibės dalykų į jį netelpa; neišvengiamai išpilama, kas įdėta, 
šviežiausios dovanos užkloja senąsias. Dėl to ir atsitinka, kad be galo men- 
kai pagerbi žindyvę, nes jos geradarystę bėgantys metai nukėlė toliau; dėl to 
atsitinka, kad neliaupsini mokytojo, dėl to išeina, kad susirūpinusiam konsulo 
rinkimais žmogui ar kandidatui į žynius išdyla iš galvos kvestūros'® palai- 
kytojo vardas. Uoliai iššniukštinėjęs, galbūt ir savo širdyje rasi tą trūkumą, 
dėl kurio dejuoji. Neteisingai niršti dėl visuotinės ydos, kvailai — dėl savo- 
sios. Atleisk jam, idant būtum išteisintas. Geresnį jį padarysi iškęsdamas, 
blogesnį — bardamas. Nereikia kietinti jo šarvo, leisk išsaugoti gėdos likučius. 
Garsiai ištartas priekaištas dažnai palaužia netvirtą padorumą. Niekas nesibijo 
matomų dalykų, o sučiuptajam atimama galimybė gėdytis. 


XXIX. „Praradau geradarystę““ Ar Dievui pašvęstus dalykus laikome 
pražuvusiais? Geradarystė — irgi pašvęstas dalykas, net jei iš jos - nieko doro, 
vis tiek gerai padaryta teikiant. Šis žmogus ne toks, kokio tikėjomės. Mes 
būkime tokie, kokie buvome, visai nepanašūs į jį. Žala padaryta ne tada, ji tik 
atsiskleidė. Nedėkingasis išvelkamas aikštėn ir mūsų gėdai: skundas dėl pra- 
rasto gero darbo yra prasto darymo ženklas. Kiek galėdami, jo bylą spręskime 

savo širdyje: „Gal negalėjo, gal nežinojo, gal dar padarys.“ Neskubus ir iš- 
mintingas kreditorius iš kai kurių padarė gerus skolininkus, palaikydamas ir 
užvilkinimu pagelbėdamas. Tą patį turime daryti mes: atsargiai puoselėkime 
nerangų duotą žodį. 


XXX. „Praradau geradarystę.“ Lyg kvailys nesuvoki savo nuostolio laiko. 
Praradai dar tuomet, kai darei gera. Dabar tik tai tapo aišku. Tačiau net ir 
dėl tikrai prarastų dalykų daugiausia padeda saikingumas. Kaip kūno, taip ir 
sielos ydas reikia čiupinėti švelniai. Dažnai įšėlimas nutraukia tą siūlą, kurį 
atkaklumas būtų galėjęs išpainioti. Kas iš prakeiksmų? Kas iš skundų? Kas 
iš persekiojimo? Kodėl jį išlaisvini nuo įsipareigojimo? Kodėl paleidi? Jei jis 
nedėkingas, tai jau nieko tau nebeskolingas. Koks tikslas erzinti tą, į kurį daug 
esi sudėjęs? Tik iš neaiškaus draugo taps aiškiu priešu ir iš mūsų nešlovės 
pelnys sau užtarimo. Kodėl nepasakius: „Nežinau, kas yra, kodėl jis negalėjo 
pakęsti to, kuriam tiek buvo skolingas. Gal kas nors čia slypi?“ Kiekvienas 
skundas kad ir nesutepa viršesniojo garbės, bet bent jau aptaško. Melagis, 
norintis įtikinti didele netiesa, nebūna patenkintas mažu prasimanymu. 


XXXI. Daug geresnis tas kelias, kuriuo išsaugoma draugystės regimybė 
ir, jei jis panorėtų atgauti sveiką protą, net draugystė. Atkaklus gerumas 
nugali bloguosius, niekas nėra taip užkietėjusios ir priešiškos meilei širdies, 
kad nemylėtų gerųjų, net juos skriausdamas. Juk jiems pradėjo būti skolin- 
gas dėl to, kad neatsiteisė, bet liko nenubaustas. Taigi, savo mintis nukreipk 
kitur: „Jis man neatsilygino. Ką daryti?“ Tą patį, ką daro dievai, geriausieji 
visų dalykų kūrėjai. Pradėję teikti geradarystes, žmogui nežinant, nenustoja 
daryti gera ir nedėkingiesiems. Vienas jiems prikiša nesirūpinimą mumis, ki- 
tas — neteisingumą, trečias išmeta už pasaulio ribų, palikdamas ištižusius ir 


198 Seneka. Apie geradarystes 


suglebusius be šviesos, be jokios veiklos, ketvirtas saulę, kuriai esame skolingi 
už tai, kadatidalijome darbo ir poilsio laiką, kad nepanirę į tamsybes, išvengėme 
amžinosios nakties sumaišties, kuri besisukdama tvarko metus, maitina visus 
kūnus, pašaukia iš žemės pasėlius, brandina vaisius, vadina kažkokiu akme- 
niu arba atsitiktinių liepsnų kamuoliu bei kuo tik nori, tik ne deive. Tačiau 
vis tiek kaip puikūs tėvai, besišypsantys iš savo kūdikių piktų žodžių, dievai 
nenustoja darę gera ir žmonėms, abejojantiems jais, geradarysčių kūrėjais, vis 
taip pat vienodai skirsto savo gėrybes visoms gentims ir tautoms. Pasirinkę 
vieną galybės išraišką — naudos teikimą, laisto reikalingais lietumis žemes, 
jaugoja vėjais jūrą, skriejančiais žvaigždynais pažymi laiką, žiemas ir vasaras 
sušvelnina, įterpdami minkštesnio kvėpsnio metų laikų, maloningai ir palan- 
kiai pakenčia paslydusių sielų paklydimus. Mėgdžiokime juos. Darykime 
gera, net jei daug kas padaryta veltui. Darykime gera kitiems, darykime gera 
ir jau pražudžiusiems mūsų gerus darbus nenaudėliams. Namų griūtys nė vie- 
no neatbaidė nuo statybų. Nors ugnis pasigrobė penatus, ant šiltų pelenų vėl 
klojame pamatus, prarijusiai miestus žemei patikime naujus, — taip atkakliai 
mūsų siela tikisi gėrio. Baigtųsi žmonių sausumos ir jūros darbai, jei nevykęs 
bandymas priverstų nebebandyti. 

XXXII. Jis — nedėkingas. Nuskriaudė ne mane, bet save. Aš jau pa- 
sinaudojau geradaryste duodamas. Todėl darysiu gera ne tingiau, bet uoliau; 
ko netekau su šiuo žmogumi, atgausiu iš kitų. Tačiau ir šiam antrą kartą dary- 
siu gera, kaip geras valstietis įveiksiu nederlingą žemę rūpesčiu ir priežiūra. 
Geradarystė pražūva tik man, o žmogus — žmonijai. Nedidžiadvasis vyras 
daro gera ir praranda, didžiadvasis vyras praranda ir vėl daro gera. 

TIKRINIŲ VARDŲ ŽODYNĖLIS 


Achilas — svarbiausias Homero epo Iliada herojus. 


Agripa Vipsanijus, Markas (63-12 m. pr. Kr.) — talentingas karvedys, valstybės 
veikėjas. Jis savo lėšomis pastatė Panteoną, termas, nutiesė vandentiekį. 
Sudarė ir Marso lauke išstatė Romos valstybės žemėlapį, rašė geografijos 
veikalus. Kūrybos neišliko. 


Akrezilajus - (315-240 m. pr. Kr.) — graikų filosofas. 


Aleksandras Didysis (356—323 m. pr. Kr.) - Makedonijos karalius. užkariavęs 
daugelį svetimų kraštų. 


Alkibiadas (450—404 m. pr. Kr.) - Sokrato mokinys, Atėnų politikas, karvedys. 
Antigonas — III a. pr. Kr. Graikijos valdytojas. 


Antonijus, Markas (82-30 m. pr. Kr.) — Gajaus Julijaus Cezario karininkas, 
iš pradžių Oktaviano bendražygis. Kai jis sumanė sukurti savo valstybę 
rytinėje Romos valstybės dalyje ir vedė Egipto karalienę Kleopatrą, sena- 
to remiamas Oktavianas sumušė jo ir Egipto kariuomenę 31 m. pr. Kr. Po 
metų Oktavianui puolant Egiptą, Antonijus nusižudė. 


Apolodoras — žiaurumu garsėjęs Kasandrėjos (Makedonija) III a. pr. Kr. val- 
dovas. 


Archelajus - Makedonijos karalius, valdęs 414—399 m. pr. Kr. 

Aristidas — V a. pr. Kr. graikų karvedys ir politikas, garsėjęs sąžiningumu ir 
nepaperkamumu. 


Aristipas (435-355 m. pr. Kr.) - graikų filosofas. 


Augustas (63 m. pr. Kr.-14 m. po Kr.). Iš pradžių šio asmens vardas buvo Gajus 
Oktavijus. Gajui Julijui Cezariui jį įsūnijus, jis gavo Gajaus Julijaus Cezario 
Oktaviano vardą. Augustas („Išaukštintasis“) — garbės vardas, senato suteik- 
tas Gajui Julijui Cezariui Oktavianui 27 m. pr. Kr. Po mirties Augustas, kaip 
ir Gajus Julijus Cezaris, garbintas kaip dievas, todėl vadintas Dieviškuoju. 


Bionas — III a. pr. Kr. graikų filosofas. 


Brutas Junijus, Markas (85—42 m. pr. Kr.) — Gajaus Julijaus Cezario nužudymo 
organizatorius. 


Cezaris Julijus, Gajus (100—44 m. pr. Kr.) — romėnų karvedys ir valstybės 
veikėjas, nužudytas sąmokslininkų, kaltinusių jį monarchijos siekimu. Po 
jo mirties danguje pasirodė kometa, tad romėnai tikėjo, kad dievai priėmė 
Cezarį į dangų, ir vadino Dieviškuoju. 


Chrizipas — III a. pr. Kr. graikų filosofas, stoikas, po Kleanto mirties — sto- 
icizmo filosofijos lyderis. 


Ciceronas Tulijus, Markas (106—43 m. pr. Kr.) — romėnų valstybės veikėjas, 
oratorius, filosofas. 


Cina Kornelijus, Lucijus - I a. pr. Kr. valstybės veikėjas, Marijaus bendražygis. 


Decijus Muris, Publijus — II a. pr. Kr. romėnų karvedys ir valstybės veikėjas, 
paaukojęs gyvybę valstybės labui. Tokį poelgį vėliau pakartojo keli kiti 
Decijų giminės vyrai. 

Demadas - IV a. pr. Kr. graikų politikas ir oratorius. 


Demaratas — Spartos karalius, valdęs 510—491 m. pr. Kr. Atėmus iš jo valdžią, 
persikėlė į Persiją ir dalyvavo persų karaliaus Kserkso Žygyje prieš 
Graikiją. 

Demetrijus — Senekos laikų kinizmo filosofijos adeptas. 


Diogenas (412-323 m. pr. Kr.) - graikų filosofas, kinizmo filosofijos atstovas. 


Domicijus, Lucijus - I a. pr. Kr. valstybės veikėjas, demokratinės santvarkos 
gynėjas, Cezario priešininkas. 


Druzas Livijus, Gajus — II a. pr. Kr. valstybės veikėjas. 


Enėjas — legendinis personažas. Pasak legendos, achajams įsiveržus į Troją, 
vienam jos karvedžiui Enėjui, kilmingo trojėno Anchizo ir deivės Vene- 
ros sūnui, dievai įsakė pasitraukti iš griaunamo ir deginamo miesto. Jis 
ant pečių išnešė tėvą, laikantį dievų statulėles, su kitais pabėgėliais pa- 
sistatė laivyną ir atplaukė į Italiją. Tolimi Enėjo palikuonys įkūrė Romą. 


Epikūras (342-271 m. pr. Kr.) - graikų filosofas. 
Eurinomė - graikų jūrų deivė, dievo Okeano duktė. 


Fabijus Maksimas, Kvintas — III a. pr. Kr. romėnų karvedys ir valstybės 
veikėjas. Ne greitai atvirai puldamas, o pamažu iš pasalų puldinėdamas, 
nualino į Italiją atžygiavusį Hanibalą. 


Fabijus Persikas — I a. po Kr. valstybės veikėjas. 


Fabijus Verukozas, Kvintas - III a. pr. Kr. romėnų karvedys, valstybės veikė- 
jas, oratorius. 

Falaridas — VI a. pr. Kr. kraugerys Agrigento (Sicilija) valdovas. Sklido 
pasakojimai, kad jis turėjo bronzinį jautį, kurio viduje degindavo gyvus 
žmones. 


Fidijus — garsus V a. pr. Kr. graikų skulptorius. 
Filipas — IV a. pr. Kr. Makedonijos karalius. 
Furnijus, Gajus — I a. pr. Kr. valstybės veikėjas. 


Gracijos — romėnų maloningumo, meilumo, noro padėkoti deivės, sutapatin- 
tos su graikų Charitėmis. 


Grakchas Sempronijus, Gajus (153—121 m. pr. Kr.) - plebėjų tribūnas, siekęs 
įvairių valstybės reformų ir žuvęs, prasidėjus ginkluotiems priešiškų 
grupuočių susirėmimams. 


Grumentas — Pietų Italijos miestas. 
Hekatonas - II a. pr. Kr. graikų filosofas, stoikas. 


Herkulis — su graikų Herakliu sutapatintas italikų dievaitis, kovų dievas, karių 
globėjas, pergalės teikėjas, geradarys, siaubūnus nugalėjęs išminčius. Pa- 
sak graikų mitų, keliavo į tolimus kraštus atlikti įvairių žygių. 


Heziodas — VIII a. pr. Kr. graikų poetas. 


Homeras — IX ar VIII a. pr. Kr. pradžios graikų poetas, Europos literatūros 
pradininkas. 


Horos — pasaulio tvarką prižiūrinčios, dėsningą metų laikų kaitą saugančios 
graikų deivės. 


Julijus Grecinas - I a. po Kr. senatorius, rašytojas. 

Jupiteris — romėnų perkūnų ir kitų dangaus reiškinių, šviesaus dangaus die- 
vas. 


Kaligula Cezaris, Gajus (12—41 m. po Kr.) — despotiškas ir Žiaurus romėnų 
imperatorius. 


Kalistratas — graikų IV a. pr. Kr. valstybės veikėjas. 
Kambizas — žiaurus ir despotiškas VI a. pr. Kr. persų karalius. 


Kamilas Furijus, Markas - IV a. pr. Kr. romėnų karvedys ir valstybės veikėjas. 
Romą užpuolus galams, sumušė miestą nusiaubusius priešus, vadovavo jo 
atstatymui ir dėl to buvo vadinamas antruoju jo įkūrėju. 


Kapitolijus — vienas iš septynių Romos kalnų. Ant jo stovėjo svarbiausios 
šventyklos ir tvirtovė. 


Katilina Sergijus, Lucijus (108-62 m. pr. Kr.) — avantiūristas, turtą iššvaistęs 
ir nuskurdęs patricijus, po nesėkmingų bandymų tapti konsulu ruošęs 
perversmą, bet demaskuotas Cicerono. 


Katonas Porcijus Vyresnysis, Markas (234—149 m. pr. Kr.) — romėnų valstybės 
veikėjas, karvedys, rašytojas. 


Katonas Porcijus Utikietis, Markas (95—46 m. pr. Kr.) — sąžiningas romėnų 
politikas, Cezario priešininkas. Kadangi prieš Cezarį Pompėjus Žygiavo 
senato pavestas, tai Katonas prisidėjo prie Pompėjaus. Šiam pralaimėjus, 
su armijos likučiais dar bandė kautis, bet Cezariui laimint, nusižudė Af- 
rikos mieste Utikoje, todėl buvo pramintas Utikiečiu. Vėlesnių laikų 
literatūra jį laiko paskutiniuoju demokratijos ir laisvės gynėju Romoje. 


Kiras — VI a. pr. Kr. Persijos karalius. 

Kleantas (331-231 m. pr. Kr.) — graikų filosofas stoikas, Zenono mokinys, po 
Zenono mirties tapęs stoikų mokyklos vadovu. 


Klaudijus Neronas, Tiberijus (10 m. pr. Kr.-54 m. po Kr.) — Romos impera- 
torius. 


Koriolanas Marcijus, Gnėjus — V a. pr. Kr. romėnų karvedys, plebėjų ištremtas 
iš Romos. Pasitelkęs priešų pajėgas, žygiavo prieš romėnus, bet motinai ir 
žmonai pavyko jį sustabdyti. 


Kornifijus — miestas Apeninų kalnyno viduryje. 
Krispas Pasijenas, Gajus — I a. po Kr. politikas ir garsus oratorius. 
Ksenofontas (apie 430-355 m. pr. Kr.) — graikų rašytojas. 


Kserksas — V a. pr. Kr. Persijos karalius, tęsęs tėvo Darėjo I politiką ir kūręs 
pasaulinę persų imperiją. Mėgino užkariauti ir Graikiją, bet pralaimėjo ir 
sąmokslininkų buvo nužudytas. 


Kvadrigarijus Klaudijus, Kvintas — II a. pr. Kr. pabaigos istorikas, sukūręs 
Analus ir aprašęs IV-I a. pr. Kr. Romos įvykius. Iš jų nieko neliko. 


Liberalis Ebucijus, Kvintas — iš Lugduno kilęs Senekos draugas. 


Liberas — romėnų vaisingumo dievas, sutapatintas su daug keliavusiu graikų 
vynuogininkystės ir vyno dievu Dionizu. 
Livijus, Titas (59 m. pr. Kr.—17 m. po Kr.) - romėnų istorikas, parašęs Romos 


istoriją nuo miesto įkūrimo ligi 9 m. pr. Kr. Išliko ne visa. 


Lincėjus — akylas graikų mitų herojus, gebėjęs matyti kiaurai žemę ir vandenį, 
miglą ir tamsą. 

Mamerkas Emilijus Skauras — I a. po Kr. valstybės veikėjas, oratorius, rašytojas. 
Marijus, Gajus (156-86 m. pr. Kr.) — romėnų karvedys ir valstybės veikėjas. 
Marsijus — graikų mitų satyras ar silėnas, Didžiosios Motinos aplinkos personažas. 


Mecenatas Cilnijus, Gajus (70-8 m. pr. Kr.) — menininkų globėjas, Augusto 
draugas ir patarėjas, rašytojas. Liko tik kūrybos fragmentų. 

Merkurijus — romėnų prekybos, apsukrumo, iškalbos dievas. 

Mucijus Scevola, Gajus — V a. pr. Kr. romėnų didvyris, prasiskverbęs į Romą 
apsupusių etruskų stovyklą, ketindamas užmušti priešų karalių Porsiną. Jo 
nepažinęs, nužudė ne karalių, o jo raštininką. Tada atsistojo prie Židinio 
ir įkišęs į ugnį dešinę ranką laikė tol, kol visa sudegė, tarsi bausdamas už 
apsirikimą. Sužavėtas tvirtybės Porsina paleido Mucijų ir atsitraukė nuo 
Romos, supratęs, kad tokių ištvermingų vyrų ginamo miesto nepaims. 


Munda - Ispanijos miestas. 


Okeanas — vandenyno, Senovės žmonių nuomone, juosiančio žemę, pavadini- 
mas. 


Onezikritas — IV a. pr. Kr. graikų filosofas, dalyvavęs Aleksandro Didžiojo 
žygyje į Indiją. 

Platonas (427-347 m. pr. Kr.) — graikų filosofas. 

Polionas Anijus — I a. po Kr. valstybės veikėjas. 

Pompėjus Didysis, Gnėjus (106—48 m. pr. Kr.) — romėnų karvedys, valstybės 
veikėjas. 


Porsina (Porsena) — V a. pr. Kr. etruskų karalius. 

Prenestas — miestas netoli Romos. 


Rabirijus, Gajus — I a. po Kr. romėnų poetas, istorinio epo apie Oktaviano 
pergalę prieš Antonijų autorius. Liko tik fragmentų. 


Rebilas Kaninijus, Gajus — erų sankirtoje gyvenęs valstybės veikėjas, puikus 
teisės Žinovas. 


Regulas Atilijus, Markas - III a. pr. Kr. romėnų karvedys ir valstybės veikėjas. 
Patekęs į nelaisvę, kartaginiečių buvo nusiųstas į Romą tartis dėl taikos. 
Pasakė kalbą senate, kviesdamas atmesti Kartaginos siūlomas sąlygas 
ir grįžo pas priešus, nes buvo davęs žodį grįžti. Ten buvo nukankintas. 
Romėnai nepaprastai gerbė jį už duotojo žodžio laikymąsi. 

Rutilijus Rufas, Publijus — II-I a. pr. Kr. karvedys, valstybės veikėjas. 
Būdamas Azijos provincijos vietininku, sąžiningai dirbo savo darbą, bet jį 
ėmė kaltinti tie, kuriems kliudė vykdyti machinacijas. Įsižeidęs išvyko iš 
Romos į savanorišką tremtį ir ligi gyvenimo pabaigos gyveno Mitilenėse 
ir Smirnoje. 

Saliustijus Krispas, Gajus (86-35 m. pr. Kr.) — romėnų rašytojas. 

Scipionas Kornelijus, Publijus (235-183 m. pr. Kr.) — romėnų karvedys, 
valstybės veikėjas, Hanibalo nugalėtojas. 


Skauras Emilijus, Markas — II a. pr. Kr. daug tautai nusipelnęs karvedys ir 
valstybės veikėjas. 


Sokratas (470-399 m. pr. Kr.) — graikų filosofas. 


Sula Kornelijus. Lucijus (138-78 m. pr. Kr.) — romėnų valstybės veikėjas ir 
karvedys. 

Termopilai — kalnų tarpeklis Graikijos šiaurinėje srityje Tesalijoje. 


Tiberijus Klaudijus Cezaris (42 m. pr. Kr.-37 m. po Kr.) - Romos imperato- 
rus. 


Tiburas — miestas netoli Romos. 
Tuskulas — miestas netoli Romos. 
Venera — romėnų grožio ir meilės deivė. 


Zenonas (apie 333-264 m. pr. Kr.) — graikų filosofas, stoicizmo filosofijos 
pradininkas. 


SENEKA, Lucijus Anėjus 


Se76 Apie geradarystes: [filosofinis traktatas] / Lucijus Anėjus Seneka. — Vilnius: Metodika, 
2011.- 208 p. 


ISBN 978-609-444-010-6 


Lucijus Anėjus Seneka - žymus romėnų filosofas stoikas. Traktate „Apie geradarystes“ 
jis samprotauja, kas yra gera darymas, kokiais kriterijais vadovaujantis galima palygin- 
ti skirtingus gerus darbus, svarsto, ar reikia labdaros įstatymo, ar dera priekaištauti 
nedėkingajam, ar turime visam pasauliui skalambyti apie savo gerus darbus, ar geriau 
juos atlikti tyliai? 


UDK 1(37) 
Se76 


Lucijus Anėjus Seneka 
Apie geradarystes 


Iš lotynų kalbos vertė Dalia Dilytė 


| Leidykla „Metodika“ 

Svitrigailos g. 11B, LT-03228 Vilnius, info(a.metodika.lt 
Spausdino UAB „Spindulio spaustuvė“, 
Vakarinis aplinkkelis 24, Kaunas 
Tel. (8 37) 200 744, info(a'spindulys.lt 


Tai kas ġi yra geradarystė? Maloningas, džiaugsmo teikiąs ir teikiant tuo 
pačiu jo gaunąs veiksmas. Jis visuomet atliekamas mielai ir savanoriškai. 
Svarbu, ne kas padaroma ar duodama, bet kaip nusiteikus, nes geradarystės 
esmė glūdi ne atliktame poelgyje ar daikte, bet davėjo ar ARNa širdyje... 


Romėnų T filosofas Lucijus Anėjus Seneka jau prieš du tükstan- ` 
čius metų mėgino apibrėžti geradarystės sąvoką. Jis samprotauja, kokiais 
_ kriterijais vadovaujantis galima palyginti skirtingus gerus darbus, svarsto, 
ar reikia labdaros įstatymo, ar dera priekaištauti nedekingajam, ar turime 


visam pasauliui SE apie savo gerus darbus, ar geriau juos atlikti 


tyliai.. 


Kaip ir kituose kūriniuose, Seneka čia kalba paprastai, visiems supran- 
tamai, dažnai įsikarščiuoja, norėdamas mus įtikinti, bet niekada nepra- | 
"byla sudėtingomis abstrakčių frazių virtinėmis: Rašytojas patraukia tuo, 
kad kreipiasi į mus bėtarpiškai lyg ajiroritetingas bičiulis ar OS 


Dalia Dilytė r 


